
1. Apolodoras. — Rodos, esu neblogai pasiruo- 
šęs tam, ko klausiate. Štai užvakar ėjau iš namų, 
iš Falero!, į miestą, vienas mano pažįstamas, 
ėjęs iš paskos, pamatė ir pašaukė iš tolo, juokais 
vadindamas mane kilmėvardžiu: 

— Ei, falerieti — tarė, — Apolodorai, ar nepa- 
lauksi? 

Sustojęs lukterėjau. O tas sako: 

— Kaip tik, Apolodorai, seniai ieškau tavęs, 
norėjau paklausti apie pokalbį per vaišes pas 
Agatoną tarp Sokrato, Alkibiado ir kitų svečių, 
kokia ten ėjo kalba apie meilę. Man pasakojo 
kažkas kitas, girdėjęs iš Feniko, Filipo sūnaus, ir 
sakė, jog ir tu žinai. O pats nieko nemokėjo dorai 
papasakoti. Taigi man viską papasakok tu; juk 
tau labiausiai tinka persakyti savo bičiulio kalbas. 
Bet pirma,-— sako, — pasakyk man, ar tu pats bu- 
vai ten tų pokalbių metu, ar ùe? 


O aš atsakiau: 

— Matyt, kalbėjusis su tavim iš tikrųjų nieko 
doro tau nepapasakojo, jei manai, kad pokalbis, 
apie kurį klausi, buvo taip neseniai, jog ir aš ga- 
lėjau ten dalyvauti. 

— Taip aš ir maniau,— atsakė tas. 

— Kaipgi tai — sakau, — Glaukonai2? Argi ne- 
žinai, kad jau daug metų, kaip Agatonas čia ne- 
begyvena? O nuo to laiko, kai aš pradėjau bičiu- 
liautis su Sokratu ir pasiryžau kasdien stebėti, ką 
jis kalba ir daro, dar nebus nė trejų metų. Iki tol 
aš basčiausi, kur pakliuvo, ir tariausi darąs šį tą 
dora, o iš tikrųjų buvau pasigailėjimo vertas, kaip 
kiekvienas mūsų, ne mažiau kaip tu dabar, jei 
manai, kad geriau užsiiminėti bet kuo kitu, tik ne 
filosofija. 

— Nejuokauk,— atsakė jis,— verčiau pasakyk 
man, kada buvo tas pokalbis. 

— Mūsų vaikystės dienomis, — atsakiau aš, — 
kai Agatonas laimėjo pergalę pirmąja savo trage- 
dija, ant rytojaus po to, kai pergalės garbei su- 
dėjo aukas drauge su choreutais. 

— Seniai, pasirodo, būta. O kas tau pasakojo? 
Ar pats Sokratas? 

— Dievaži, ne: tas pats, kas pasakojo ir Feni- 
kui — Aristodemas*, toks kidatėnietis, žemutis, vi- 
sada basas; jis buvo to pokalbio metu, vienas di- 
džiausių tada, kaip man rodos, Sokrato gerbėjų. 
O be to, vieno kito dalyko, kur buvau iš jo gir- 
dėjęs, paklausiau ir Sokratą, ir tas patvirtino man 
ano pasakojimą. 

— Tai kodėl nepapasakotum man? Juk kelio- 
nėj į miestą patogu ir kalbėti, ir klausyti. 

Taigi eidami tuomet apie tai ir kalbėjome. Dėl 
to, kaip sakiau pradžioje, esu neblogai pasiruošęs 
pasakoti. Ir jeigu norite, kad jums papasakočiau, 
tebūnie, kaip pageidaujate. Aš labai džiaugiuosi 
bet kokia proga ir pats dalyvauti pokalbiuose 
apie filosofiją, ir kitų klausytis, nekalbant jau 
apie tai, kad ir naudos tikiuosi turėti. O klausant 
kitokių, ypač jūsų, didžturčių ir prityrusių ver- 
teivų, kalbų, man darosi nesmagu ir gaila jūsų 
ir jūsų draugų: nieko nedarydami, tariatės kažką 
darą. Lygia dalia ir jūs laikote mane nelaimingu, 
ir aš manau — jūs teisūs. O kad jūs nelaimingi, 
aš nemanau, o tikrai žinau. 

Draugas.— Amžinai tu toks pat, Apolodorai: 
amžinai vainoji ir save, ir kitus, ir, man rodos, vi- 
sur visus, išskyrus vieną Sokratą, laikai pagailos 
vertais, pirmiausia gi save. Dėl ko pavadino tave 
velnių apsėstu, aš nežinau, tik savo kalbose tu 
tikrai visada toks: tūžti ir ant savęs, ir ant kitų, 
išskyrus Sokratą. 

Apolodoras.— Aišku, mielasis, kaipgi nebūsiu 
apsėstas, kaip neisiu iš proto, būdamas tokios 
nuomonės apie save, ir apie jus. 

Draugas.— Neverta, Apolodorai, ginčytis dabar 
dėl to. Verčiau, kaip prašėme tave, neatsisakyk 
papasakoti, kas tenai buvo kalbėta. 

Apolodoras.— Taigi buvo kalbėta maždaug 
taip... Bet geriau pasistengsiu ir aš papasakoti 
jums visa iš pradžios, kaip tas man pasakojo. 


2. Taigi, sako, sutikau Sokratą, išsipraususį ir 
apsiavusį kurpėmis,— kas retai su juo būdavo, — 
ir paklausiau jį, kur eina taip išsipustęs. 

Sokratas atsakė: 

— Pas Agatoną pietų. Vakar per epinikijas, pa- 
būgęs Žmonių daugybės, pabėgau nuo jo, bet pa- 
žadėjau šiandien ateiti. Ir štai išsidabinau, kad 
gražus nueičiau pas gražų. O tu, — pridūrė, — kaip 
tu, — ar nenorėtum nueiti pietų be kvietimo? 

O aš, sako, atsakiau: 

— Darysiu, kaip sakysi. 

— Tad eime,— tarė Sokratas, — ir, iškreipdami 
patarlę, tarkime ją šitaip: „Gerieji eina puotauti 
pas gerąjį ir neprašyti.“? 'Homeras, sakysim, ne 
tik iškreipė šitą patarlę, bet ir išniekino. Atvaiz- 
davęs Agamemnoną itin narsiu karžygiu, o Mene- 
lają „menku kovotoju“, jis privertė mažiau gar- 
bingą Menelają nekviestą ateiti į vaišes pas 
garbingesnį Agamemnoną, kai tas, auką sudėjęs, 
iškėlė puotą. 

Tai išgirdęs, Aristodemas atsakė: 

— Bijau, kad ir su manim atsitiks ne taip, kaip 
tu sakai, Sokratai, bet kaip Homeras: aš, menkas 
žmogelis, neprašytas eisiu į puotą pas išminčių. 
Taigi, nusivedęs mane, ar turėsi kuo pasiteisinti? 
Aš nesisakysiu atėjęs nekviestas: sakysiu, kad tu 
mane kvietei. 

— Dviese draugėj eidami, — atsakė Sokra- 
tas, — nutarsime, ką pasakyti. Eikime! 

Taip pasikalbėję, jie leidosi į kelią. Paskendęs 
mintyse, Sokratas pakeliui atsiliko; Aristo- 

demas sustojo jo palaukti, bet šis liepė jam eiti 
toliau. Priėjęs Agatono namus, Aristodemas duris 
rado atdaras, ir čia, kaip jis sako, atsitiko juo- 
kingas dalykas. Jį tuojau pasitiko vienas iš tarnų 
ir nuvedė ten, kur visi jau buvo išsitiesę ir pasi- 
ruošę pietauti. Vos tik jį išvydęs, Agatonas pa- 
sakė: 

— O! Aristodemas! Pačiu laiku ateini, papie- 
tausi su mumis. Jei kitu reikalu atėjai, atidėk jį 
kitam kartui. Aš ir vakar ieškojau tavęs, norėjau 
pakviesti, bet niekur neradau. O Sokrato mums 
kodėl neatvedei? , 

— O aš, — tęsė Aristodemas,— atsigręžiu, bet 
Sokrato paskui mane einant nematau. Todėl pa- 
sakiau, kad pats atėjau drauge su Sokratu, kuris 
čion pakvietė mane pietų. 

— Gerai padarei, — sakė šeimininkas.— Bet kur 
Sokratas? 

— Visą laiką ėjo paskui mane. Pats stebiuosi, 
kur jis prapuolė. 

— Eik, pažiūrėki, berniuk,—tarė Agatonas 
vergui — ar nerasi Sokrato. Atvesk jį čia. O tu, 
Aristodemai, tieskis šalia Eriksimacho. 


3. Ir jam tarnas numazgojo kojas, kad galėtų 
atsigulti, o kitas tuo tarpu atėjo ir pranešė: So- 
kratas pasukęs atgal, stovįs kaimyno priebuty ir 
kviečiamas nenorįs eiti. | 

— Niekus plepi,— tarė Agatonas.— Kviesk jį ir 
nepaleisk. 

Čia atsiliepė Aristodemas: 


— Nereikia! Palikit jį. Toks jo įpratimas: su- 
stos kitąsyk kur ir stovi. Aš manau, jis tuoj ateis. 
Tik nelieskite jo, palikite ramybėj. 

— Jei taip manai, taip ir padarysime, — pasakęs 
Agatonas.— O mus, tarnai, visus vaišinkite. Duo- 
kite, ką tik norite, nes niekas nesėdi jums ant 
sprando. Bet aš niekuomet taip nedarau. Tarkitės 
jūs pakvietę mane ir kitus pietų, lepinkite mus, 
kad galėtume jus pagirti. 

Po to,— pasakoja Aristodemas,— jie pradėjo 
pietauti, o Sokratas vis nesirodė. Agatonas kelis 
kartus buvo bešokąs ieškoti, bet Aristodemas jį 
sulaikė. Pagaliau Sokratas atsirado, užtrukęs ne 
taip ilgai, kaip buvo papratęs, pietums vos įpusė- 
jus. Agatonas, gulėjęs' vienas iš krašto, jam tarė: 

— Čionai, Sokratai, išsitiesk šalia manęs, kad 
ir aš paragaučiau tos išminties, kurios tu priebuty 
prisisėmei. Aišku juk, kad radai ir ją dabar turi: 
antraip būtum ilgiau stovėjęs. i 

Sokratas sėsdamasis tarė: < d 

— Gerai būtų, Agatonai, jei išmintis būtų toks 
daiktas, kuris, kai tik prisiliečiame ‘vienas as Kito, 
galėtų tekėti iš pilnesnio į tuštesnį, lygiai kaip 
vanduo vilnonių siūlu iš pilnesnio indo teka į tuš- 
tesni, į Jei ir su išmintimi taip yra, labai vertinu 
buvimą šalia tavęs: manau, pripildysi mane pui- 
kiausios išminties. Juk mano išmintis menkutė 
ir abejotina, kaip koks sapnas, o tavo — šviesi ir 
puikią sėkmę lemianti: jaunas esi, o kaip skaisčiai 
ji užvakar sužibėjo, kaip suspindo, regėjo dau- 
giau nei trys dešimtys tūkstančių graikų“. 

— Pojuokas esi, Sokratai, — tarė Agatonas. — 
Netrukus pakalbėsime abu — aš ir tu — apie iš- 
mintį, pasikvietę teisėju Dionisą“, katras iš mu- 
dviejų išmintingesnis. O dabar stverkis pietų. 


4. Po to, — pasakoja Aristodemas, — Sokratas 
atsigulė ir drauge su visais pavalgė. Tuomet jie 
nuliejo auką, pagiedojo giesmę dievui pagarbinti, 
atliko visa, kas reikalinga“, ir sėdo gerti. O Pau- 
sanijas prašneko taip: 

— Gerai būtų, vyrai, rasti būdą, kaip mažiau 
nusigerti. Aš turiu pasakyti, kad visai blogai jau- 
čiuos po vakarykščių išgertuvių ir esu reikalingas 
poilsio. Manau, kad daug kas ir iš jūsų jo privalo: 
ir jūs gi čia buvote vakar. Taigi pagalvokime, 
kaip saikingiau mums gerti. | 

Aristofanas jam atsakė: 

— Teisybę kalbi, Pausanijau, visais būdais rei- 
kia ieškoti saiko išgertuvėms. Ir aš esu vienas iš 
per daug išsimaudžiusiųjų vakar vyne. 

Jų žodžius išgirdęs, Akumeno sūnus Eriksima- 
chas prabilo: 

— Žinia, kad tiesą sakote. Tik aš norėčiau iš- 
girsti dar vieną iš jūsų — Agatoną: ar dar pajė- 
gus gerti jis, ar ne? 

—- Ne, nebepajėgsiu,— atsakė Agatonas. 

— Mums, kaip matyti, pasisekė, — tarė Eriksi- 
machas,—-- man, Aristodemui, Fedrui ir kitiems, jei 
jau jūs stipriausi gėrikai, šiandien atsisakote,— 
mes niekada nebuvome iš pakeliančių. Apie So- 
kratą aš nekalbu: jis gali gerti ir negerti; jam vis 

viena, kaip mes darysim. O jeigu niekas, mano 
galva, iš čia esančių nelinkęs daug gerti, gal nė 
kiek nenusidėsiu, pasakydamas teisybę apie gir- 
tavimą, kas jis yra. Iš medicinos mokslo man aiš- 
ku kaip dieną, kad girtavimas zmogui kenksmin- 
gas. Ir pats aš nesutikčiau: nenorėčiau gerti ir 
kitam nepatarčiau, ypač jei kas po vakarykščios 
dar neišsipagiriojo. 

— Šventa teisybė, — įsiterpė Fedras iš Miri- 
nunto!?, Aš visuomet mielai tavęs klausau, ypač 
kai pradedi kalbą apie mediciną. O šiandien, jei 
gerai pagalvos, paklausys tavęs visi. 

Tai išklausę, visi sutiko šios dienos pokyly ne- 
nusigerti, o gerti tiek, kad būtų malonu. 


5. — Kadangi, — tarė Eriksimachas, — jau nu- 
tarta, kad kiekvienas gertų, kiek nori pats, be jo- 
kios prievartos, aš siūlau ką tik įėjusią fleitininkę 
atleisti: tegroja ji pati sau, arba, jei nori, mote- 
rims namų viduje. O mes šios dienos pobūvį pa- 
švęskime pokalbiui. Kokiam —- jei sutinkate, aš 
galiu pasiūlyti. 

Visi pasisakė sutinką ir norį išgirsti tą pasiū- 
lymą. 

Ir Eriksimachas tarė: 

— Pradėsiu kalbą taip, kaip pradeda Euripido 
Melanipė!!: „Ne savo aš žodžius“, o mūsų Fedro 
noriu pasakyti. Pasipiktinęs Fedras tolydžio kar- 
toja man: „Ar ne gėda, sako, Eriksimachai,— kai 
kitiems dievams poetai kuria himnus ir peanus!?, 
Erotuij tokiam didžiam ir galingam dievui, joks 

dainius niekados — kiek jų yra! — nė pagiriamo 
žodžio nesudėjo. Arba, jei nori, pažvelk į gar- 
biuosius sofistus, kurie, kaip štai dorasis Prodi- 
kas, proza rašo pagyrimus Herakliui! ir kitiems. 
Ir tai ne taip dar nuostabu. Kartą užtikau knygą, 
kurioje išgirtos naudingosios druskos savybės. Ir 
kitų panašių daiktų nemaža rastum išaukštintų. 
Taigi tokius niekniekius išgarbinti per daug sten- 
giamasi, o tinkama giesme pagerbti Erotą dar nie- 
kas iki šiol nedrįso. Taip ir paliktas tokis galin- 
gas dievas be pagarbos!“ Man rodos, Fedras sako 
tiesą. Todėl norėčiau, kaip pridera, jį įvertinti: 
padaryti jam smagumą. Be to, man rodos, mums, 
čia dabar susirinkusiems, reikia pagarbinti šį die- 
vą. Jeigu jūs man pritariate, tai mes pokalby gra- 
žiai praleisime laiką. Todėl kiekvienas iš mūsų, 
pradedant iš dešinės, turi pasakyti gražiausią, 
kiek įstengs, kalbą Erotui pagirti, o pirmas tegu 
pradeda Fedras, nes jis ir guli pirmas, ir iš jo 
lūpų šis pasiūlymas. 

— Niekas, Eriksimachai,— tarė Sokratas,— ne- 
kels balso prieš tavo pasiūlymą. Neprieštarausiu 
nei aš, kuris tvirtinu, be meilės dalykų, nieko ne- 
žinąs; neprieštaraus nei Agatonas, nei Pausani- 
jas, nei, žinoma, Aristofanas, kurio visos mintys 
sukasi apie Dionisą ir Afroditę, nei kas kitas iš 
mūsų, kuriuos čia matau. Tiesa, mūsų, tįsančių 
paskutinėse vietose, padėtis blogesnė. Bet jei pir- 
mesniųjų už mus kalbos bus tiukamos ir geros, 
užteks mums ir to. Na, tai geros kloties, teprade- 
da Fedras ir tegiria Erotą. 

Visi kaip vienas jam pritarė ir pageidavo to 
paties, ko ir Sokratas. Žinoma, visko, ką kuris pa- 
sakė, gerai neatsiminė nei Aristodemas, nei aš ne- 
atsimenu visko, ką jisai man pasakojo. Bet tai, 
kas man pasirodė atsimintina, mėginsiu jums iš- 
dėstyti, atpasakodamas kiekvieno kalbą. 


6. Taigi pirmas, kaip sakiau, ėmė kalbėti Fed- 
ras, ir jo kalbos pradžia buvo tokia: didis dievas 
esąs Erotas, daugeliu dalykų žavi jis žmones ir 
dievus, nepaskučiausias ir savo kilme: juk gar- 
binga būti vienu iš seniausiųjų dievų. Štai ir įro- 
dymas: Eroto gimdytojų nėra; apie juos nekalba 
nei poetai!4, nei šiaip žmonės, tik Hesiodas sako, 
kad pirma atsiradęs chaosas, o paskui 


Plačiakrūtinė žemė, visų daiktų saugi ir amžina vieta, 
Ir Erotas... 


Tad jis teigia, kad po chaoso atsiradę tuodu 
abudu, žemė ir Erotas. O Parmenidas!? sako apie 
gimdančią galią, kad ji 


pirma kitų dievų į pasaulį leido Erotą. 


Su Hesiodu sutinka ir Akusilajas!?. Tokiu būdu 
daugelis sutaria, kad Erotas — vienas iš seniau- 
sių dievų. O būdamas seniausias, jis mums yra 
didžiausiųjų gėrybių šaltinis. Bent nežinau dides- 
nės gėrybės jaunuoliui, kaip hūti įsimylėjusiam, 
o įsimylėjėliui nėra didesnės laimės kaip būti my- 

limam. Juk to, kuo turi vaduotis žmonės, besi- 
rengią gražiai praleisti gyvenimą, nei giminystė, 
nei garbė, nei turtai, nei kitas kas taip puikiai ne- 
išmokys, kaip meilė. 

Ko gi ji turi mokyti? Iš vienos pusės — biaurė- 
tis tuo, kas gėdinga, iš kitos — trokšti to, kas gra- 
žu: be šitų dalykų nei valstybė, nei atskiras žmo- 
gus nepadaro didžių bei gražių darbų. Todėl sa- 
kau: jei pasirodys, kad mylįs žmogus pasielgia 
gėdingai arba tą patį iš kito patiria ir pabūgęs 
nesigina, toks, pamačius tėvui ar draugui, ar kam 
kitam, nesielvartaus tiek, kiek savo mylėtojo pa- 
stebėtas. Lygiai ir mylėtojas: sugautas darąs ką 
nedora, nieko kito taip nesigėdys kaip mylimojo. 

Ir jeigu atsirastų koks būdas sudaryti valstybę 
ar kariuomenę vien iš mylimųjų ir mylinčiųjų, tai 
niekas kitas jos geriau nesutvaixytų, kaip jie pa- 
tys, vengdami visų nedorybių ir savitarpy rung- 
tyniaudami; o kovoje, petys į petį, tokie žmonės, 
nors ir maža jų būtų, nugalės, drįstu sakyti, visą 
žmoniją. Juk mylįs vyras, palikęs gretas ar metęs 
ginklus, aišku, mažiau kentėtų, jei tai matytų kas 
nors kitas, bet tik ne tas, kuris jį myli: jis kitą 
sykį verčiau mirtų, negu kęstų šitokią gėdą. O 
palikti mylėtoją ir nepadėti jam pavojaus va- 
landą — neatsiras tokio bailio, kuriam neįkvėptų 
drąsos pats Erotas, kad tas narsiausios prigimties 
vyrui prilygtų. Ir jei Homeras sako, kad dievas 
ne vienam didvyriui drąsos įkvepia, tai tuos, ku- 
"rie myli, drąsina kaip tik Erotas. o 

7. Ir mirti vienas už antrą nori tik tie, kas myli, 


ir ne vien vyrai,-bet ir. Sena geriau- 
sias pavyzdys Pelija? Kęstidė": tik ji vie- 


na panorėjo mirti už savo vyrą, nors buvo gyvi 
ir jo tėvas, ir motina. Bet Alkestidė savo meile ir 
atsidavimu juos tiek pranoko, kad visiems paro- 
dė: tėvai svetimi savo sūnui, jų giminės tik iš 
vardo. Tas jos žygis ne tik žmonių, bet ir dievų 
akyse buvo toks kilnus, kad, stebėdamiesi juo, 
leido dievai jos sielai grįžti iš Hado; o iš mirtin- 
gųjų, atlikusių nuostabius darbus, tik nedauge- 
liui jie suteikė tokią garbingą teisę. Tad ir dievai 
ypačiai gerbia atsidavimą ir pasiaukojimą iš mei- 
lės. Tuo tarpu Ojagro sūnų Orfėją!* dievai išpra- 
šė iš Hado nieko nepešusį: parodė jam žmonos, 
kurios jis atėjo, šešėlį, bet jos pačios neatidavė, 
nes nutarė, kad Orfėjas, kaip kitarodas, esąs per 
daug išlepęs, neišdrįsęs mirti dėl meilės kaip Al- 
kestidė ir tik per gudrybes gyvas patekęs į Hadą. 
Todėl ir nubaudė Orfėją, leido jam mirti nuo mo- 
terų rankos. Antra vertus, Tetidės sūnų Achilą 
dievai labai pagerbė, siuntę į laimingųjų salas: 
jisai, sužinojęs iš motinos, kad jei nukaus Hekto- 
rą — mirs, o jei nenukaus, grįš namo ir sulauks 
senatvės, drąsiai pasirinko mirtį, kad tik pagel- 
bėtų mylimam Patroklui, ir atkeršijęs žuvo, ne 
tiktai už jį, bet ir netrukus po jo. Būtent todėl 
dievai, labai sužavėti šio žygio, ypatingu būdu 
pagerbė Achilą, kad jis taip vertino tą, kuris jį 
mylėjo. O Eschilas niekus tauzija, sakydamas, kad 
Achilas buvo įsimylėjęs Patroklą!?: Achilas buvo 

gražesnis ne tik už Patroklą, bet ir už visus kitus 
herojus, be to, daug jaunesnis — jam nė barzda 
dar neaugo, kaip sako Homeras.20 

Iš tikrųjų, ypač gerbdami šitokį kilnumą meilė- 
je, dievai vis dėlto stebisi, gėrisi ir teikia savo 
malonę greičiau tuo atveju, kada mylimasis atsi- 
davęs savo mylėtojui, negu kada mylėtojas atsi- 
davęs mylimajam. Juk mylėtojas dieviškesnis už 
mylimąjį: jis dievo įkvėptas. Štai kodėl dievai 
labiau už Alkestidę pagerbė Achilą, nusiųsdami 
jį į laimingųjų salas. Tad aš sakau, kad Erotas yra 
vyriausias dievų tarpe, labiausiai gerbtinas ir ga- 
lingiausias teikdamas žmonėms narsumo bei ves- 
damas juos į laimę gyvenime ir po mirties. 


8. Maždaug tokią kalbą pasakė Fedras. Po jo 
kalbėjo ir kiti, bet Aristodemas nelabai teprisi- 
minė, todėl, juos praleidęs, ėmė pasakoti Pausa- 
nijo kalbą. O šis taip sakęs: — Man rodos, Fedrai, 
kad mūsų kalbų tikslas nėra tinkamai nusakytas: 
garbinti aplamai Erotą. Žinoma, jėi Erotas būtų 
tik vienas, taip ir derėtų. Tačiau Erotas nėra vie- 
nas. Ir kadangi jis ne vienas, teisingiau būtų pir- 
ma sutarti, kurį Erotą reikia garbinti. Taigi mė- 
ginsiu dalyką atitaisyti ir iš pradžių nurodyti, 
kurį Erotą garbinti, o tik paskui pagerbsiu jį taip, 
kaip pridera dievui. 

Visi žinome, kad be Eroto nėra Afroditės; va- 
dinasi, jeigu ji būtų, viena, ir Erotas būtų vienas. 
Bet yra dvi Afroditės, todėl turi būti ir du Erotai. 

Iš tikrųjų, argi deivės ne dvi? Viena — vyres- 
nioji, neturinti motinos, Urano duktė, kurią ir va- 
diname Uranija (Dangiškąja); antra — jaunesnio- 
ji, Dzeuso ir Dionos duktė, kurią vadiname Pande- 
mos (Žemiškąja)2!. Taigi dera, kad aną Erotą, kurs 
lydi antrąją deivę, teisingai vadintume Žemiškuo- 
ju, o pirmąjį — Dangiškuoju. 

Garbinti reikia, žinoma, visus dievus, bet mė- 
ginsiu nusakyti ir tai, kas katro Eroto daliai teko. 
Kiekvieno veiksmo ypatybė ta, kad jis pats sa- 
vaime nėra nei geras, nei blogas. Pavyzdžiui, kad 
ir tai, ką mes dabar darome — geriame, giedame, 
kalbame — visa tai gražu ne savaime, bet priklau- 
so nuo to, kaip tatai darome: jei gražiai ir teisin- 
gai — pasidaro gražu, jei neteisingai — biauru. 
"Tas pats ir su meilės sąvoka: gražus ir pagarbos 
vertas ne kiekvienas Erotas, bet tiktai tas, kurs 
skatina gražiai mylėti. 


9. Žemiškosios Afroditės Erotas ir pats iš tiesų 
žemiškas ir veikia kur pakliuvo. Tatai yra ta mei- 
lė, kuria myli neišprusę žmonės. Tokie, visų pir- 
ma, myli ir moteris, ir jaunuolius; antra, mylėda- 
mi žiūri daugiau kūno, negu sielos; ir galiausiai, 
renkasi kuo kvailiausius, stengdamiesi vien grei- 
čiausiai patenkinti savo aistrą, nė kiek nesirū- 
pindami, ar tai gražu, ar ne. Štai kodėl jiems ir 
atsitinka pasielgti taip, kaip pasitaikys, — kartais 
gerai, kartais blogai. Pareina tai ir nuo deivės, 
kuri už aną daug jaunesnė ir kurios atsiradime 
dalyvavo tiek moteriškas, tiek ir vyriškas pradas. 

Priešingai, iš dangiškosios Afroditės gimstanti 
meilė pirmiausia, kaip ir ji pati, neturi nieko 
bendro su moteriškuoju pradu, o tik su vyriškuo- 
ju — tai ir yra jaunuolių meilė; antra, ji vyresnė 
ir neturi nusikalstamo įžūlumo. Todėl tokios mei- 
lės įkvėpti linksta prie vyriškosios lyties, vertin- 
dami tai, kas iš prigimties turi daugiau jėgos bei 
išminties. Bet tarp tų, kurie myli berniukus, gali- 
ma atpažinti vien šio Eroto skatinamus: jie myli 
jaunuolius tiktai tada, kada šie jau pradeda gy- 
venti protu, kitaip sakant, maždaug tada, kai ima 
kaltis barzda. Tie, kas pradeda mylėti šituo laiko- 
tarpiu, man rodos, yra pasiryžę nesiskirti su my- 
limuoju ir būti visą gyvenimą drauge su juo, o ne 
apgauti jauną žmogų, pasinaudodami jo neišma- 
nymu, ir pasijuokę bėgti prie kito. Turėtų būti ir 
įstatymas, draudžiąs mylėti vaikus, kad daug jėgų 
neitų niekais: juk dar nežinia, kokia linkme nueis 
vaiko siela ir kūnas — į gera ar į bloga. Dori žmo- 
nės, aišku, patys gera valia nusistato šitą taisyklę, 
bet reikėtų taip suvaržyti ir visus vulgarius my- 
lėtojus, lygiai kaip jiems draudžiame, kiek pajė- 
giame, meilautis su laisvomis moterimis22. Iš tik- 
rųjų, jie taip iškoneveikia meilę, kad vienas kitas 
net drįsta sakyti, jog iš viso gėdinga pataikauti 
mylėtojams. Bet jie taip kalba tik nusižiūrėję i 
šitokius žmones, matydami jų nesusivaldymą bei 
neteisybę, nes visa, kas daroma nepadotiai ir ne- 
teisėtai, be abejo, verta teisingo pasmerkimo. 
Kitose valstybėse galiojantį tokios meilės pa- 
protį lengva suprasti, nes ten viskas aiškiai nusa- 

kyta; bet čia ir Lakedemone papročiai keblesni. 
Sakysime, Elidoje, Bojotijoje ir visur, kur žmonės 
nėra tiek gudrūs kalbėti, paprotys tiesiai moko, 
kad gražu įtikti mylėtojams, ir niekas nepasa- 
kys — nei jaunas, nei senas — tai esant gėdinga; 
matyti, todėl, kad neturėtų vargo bergždžiomis 
kalbomis įtikinėti jaunuolius: juk tenai neįgudę 
kalbėti. Tačiau Jonijoje ir daugelyje kitų vietų 
paprotys tai smerkia — visur, kur valdo barba- 
rai. Juk tironiška barbarų santvarka laiko tai 
negarbingu dalyku, lygiai kaip filosofiją ir gim- 
nastikos?*4 pamėgimą. Aš manau, tenykščiams val- 
dovams nenaudinga, kad valdiniams atsirastų kil- 
nių minčių, bičiulystės ryšių bei tvirtų sąjungų, 
o visa tai, labiau, negu bet kas kita, skatina kaip 
tik šita meilė. Ant savo kailio tai patyrė ir čio- 
nykščiai tironai, nes jų valdymui padarė galą 
Aristogeitono meilė ir sutvirtėjęs Harmodijaus 
prisirišimas.2? 

Tokiu būdu, ten, kur laikoma gėda įtikti mylė- 
tojams, dėl tokio papročio kalti tie, kurie jo lai- 
kosi, — valdovų geismas valdyti ir valdinių bailu- 
mas. O ten, kur tai pripažįsta gražiu dalyku, taip 
yra dėl paprotį sukūrusių žmonių dvasios atbu- 
kimo. 

Tačiau mūsų papročiai daug gražesni, tik, kaip 
jau sakiau, ne taip jau lengva juos suprasti. 


10. Jeigu atsiminsime, kad viešai mylėti, kaip 
visi pripažįsta, geriau negu slaptai, ypač mylėti 
kilniausius ir geriausius, nors jie būtų ir ne tokie 

gražūs, kaip kiti; kad įsimylėjęs sutinka nuostabų 
visų pritarimą ir jo elgesyje niekas neįžiūri nieko 
peiktino; kad laikoma gėriu laimėti mylimąjį ir 
gėda — nelaimėti; kad paprotys mielai leidžia įsi- 
mylėjusiam visaip gudrauti ir be saiko girtis, kad 
tik laimėtų, net ir tokius dalykus, kurie ko kito 
siekiant, išskyrus meilę, užtrauktų gėdą ir panie- 
ką. Jei toks, pavyzdžiui, įsigeistų gauti iš ko nors 
pinigų, ar kokią tarnybą, arba įtakingas pareigas, 
ir elgtųsi taip, kaip elgiasi įsimylėję, sukdami gal- 
vą savo mMylimiesiems — nužemintai maldaudami, 
priesaikaudami, šliaužiodami prie jų durų ir taip 
vergiškai pataikaudami, kad nė joks vergas ne- 
sutiktų, — tada taip elgtis jam neleistų nei jo drau- 
gai, nei priešai: vieni jį bartų ir patys dėl jo raus- 
tų, o kiti prikaišiotų jam pataikavimą ir vergiš- 
kumą, netinkamą laisvam žmogui. Ir priešingai, 
jei taip elgiasi įsimylėjęs, jam tai tik į gera, ir 
papročiai visiškai jo pusėje, tartum jo veiksmai 
būtų pats gražiausias žygis. Bet visų keisčiausia, 
kad — bent dauguma taip sako — jei įsimylėjęs 
prisieks ir netesės, dievai atleis tik jam vienam: 
mat, meilės priesaika — tai ne priesaika; vadinasi, 
mūsų krašto paprotys skelbia, kad ir dievai, ir 
žmonės įsimylėjusiam leidžia viską. Taigi, visa tai 
atsiminus, būtų galima daryti išvadą, kad štai šio- 
je valstybėje ir mylėti, ir būti palankiam savo 
garbintojui laikoma itin gražiu dalyku. 

Antra vertus, jei tėvai laiko savo sūnus peda- 
gogų priežiūroje, kad tie neleistų mylimiesiems 
kalbėti su įsimylėjusiais, jei bendraamžiai ir drau- 

gai pastebėję prikaišioja jaunuoliui už tokius po- 
kalbius, o vyresnieji nedraudžia ir nebara jų už 
neteisingus priekaištus, tai iš viso šito galėtum pa- 
daryti priešingą išvadą, kad pas mus tokia meilė 
laikoma labai nepadoria. Tuo tarpų, mano išma- 
nymu, štai kaip yra. Visa tai ne taip jau paprasta: 
pradžioje sakiau, kad niekas savaime nėra nei 
gražu, nei biauru, bet gražu, jei daroma gražiai, 
ir biauru — jei biauriai. Vadinasi, biauru nedorai 
pataikauti nedoram žmogui, bet gražu — garbin- 
gam ir gražiam. O vulgarus mylėtojas, mylįs la- 
biau kūną, negu sielą, yra nedoras; be to, jis ir 
nepastovus, nes nepastovu tai, ką jis myli. Kada 
kūnas, kurį jis mylėjo, nustoja žydėjęs, jis plas- 
noja? kitur, begėdiškai pavertęs niekais visas sa- 
vo kalbas ir pažadus. O tas, kuris myli už kilnias 
dorybes, lieka ištikimas visą gyvenimą, nes jis 
mūsų paprotys liepia gerai kaip pridera išbandyti 
ir vieniems gerintis, o kitų — vengti. Štai kodėl 
mūsų paprotys reikalauja, kad vieni sekiotų, o 
kiti išsisukinėtų: per tokias rungtynes ir bandy- 
mus aiškėja, katrai žmonių rūšiai priklauso my- 
lėtojas ir katrai mylimasis. Tad, visų pirma, dėl 
šios priežasties. laikoma negarbinga greitai nusi- 
leisti: reikia, kad praeitų tam tikras laikas, nes 
didžiumai dalykų jis — geriausias išbandymas; 
antra, negarbinga nusileisti dėl pinigų ar dėl po- 
litinės mylėtojo įtakos,— vis tiek, ar tas nuolai- 
dumas iš skurdo baimės, ar iš negalėjimo atsispir- 
ti turtams bei politinei karjerai. Juk tie dalykai 

nepatikimi ir nepastovūs, nebekalbant apie tai, 
kad iš jų negali gimti kilni draugystė. 

Taigi, mūsų papročiu tėra vienas būdas, kaip 
mylimasis galėtų gražiai įtikti mylėtojui. Paprotys 
sako: jeigu mylėtojo, nors jis savo noru tarnautų 
mylimajam kaip paskutinis vergas, niekas nepei- 
kia už pataikavimą, tai lygiai ir kitai pusei lieka 
vienintelė nepeiktina tik savanoriškos vergystės 
rūšis, būtent — vergystė vardan tobulėjimo. 


11. Iš tikrųjų, pas mus vyrauja tokia pažiūra, 
kad jei kas savo noru atsiduoda, tikėdamasis to- 
kiu būdu pasidaryti tobulesnis išmintimi ar kuria 
nors kita dorybe, tai tokia savanoriška vergystė 
nei teršia, nei žemina. Štai ir reikia sujungti į 
vieną abi tas pažiūras — meilę jaunuoliams ir 
meilę filosofijai bei visoms kitoms dorybėms, jei- 
gu manome, kad mylimojo dvasios turtėjimas yra 
jo palankumo mylėtojui vaisius. 

Juk jei susieina mylėtojas ir.mylimasis, kiek- 
vienas turi savo įstatymą; pirmasis tiki, kad dera 


vis uti į ikusi limajam, 
a sis tiki L | j | , 
sas jį daro _išminti ir gerą: pirmasis, kaip ga- 


lįs mokyti antrąjį išminties bei kitokių dorybių, 
antrasis, kaipo norįs lavėti ir augti išmintimi, — 
tada, jei šitie abu požiūriai sutampa, mylėtojui 
įtikti gražu, o visais kitais atvejais — ne. Šituo at- 
veju ir nusivilti ne gėda, o visais kitais — ta pati 
gėda ir apsigavus, ir neapsigavus. Sakysime, jei 
kas, tikėdamas mylėtoją esant turtingą ir, atsida- 

vęs jam, nusivils ir pinigų negaus, nes pasirodys, 
kad anas žmogus neturtingas, tai jaunuoliui vis 
tiek nešlovė, nes jis jau pasirodė, kad dėl pinigų 
darys bet kam ir bet ką, o tai negražu. Taip pro- 
taukime ir toliau: jei kas įsiteikė iš pažiūros do- 
ram žmogui, tikėdamasis ir pats pasidaryti geres- 
nis bičiuliaudamasis su tokiu mylėtoju, bet ištyrus 
pasirodė, kad tas žmogus netikęs ir negarbin- 
gas, — šitoks nusivylimas irgi bus gražus. Juk jis 
įrodė dėl dorybių ir tobulumo esąs pasiryžęs da- 
ryti bet ką ir bet kam,— o nėra gražesnio dalyko 
kaip šitas. Tad stengtis įtikti vardan dorybės vi- 
sada gražu. 

Šitoks dangiškosios deivės Erotas; dangiškas ir 
pats, brangintinas ir valstybei, ir žmonėms, ver- 
čiąs ir mylėtoją, ir mylimąjį uoliai tobulėti. O visi 
kiti Erotai priklauso antrajai deivei, žemiškajai. 
Štai tiek, Fedrai — baigė Pausanijas,— tegalėjau 
pridurti, deja, nesiruošęs, prie to, ką tu pasakei 
apie Erotą. 

— Pausanijas padarė pauzę — kalbėti tokiais 
sąskambiais mane moko sofistai, — tarė Aristode- 
mas,— dabar buvo Aristofano eilė, bet gal nuo 
persivalgymo ar gal nuo ko kito jį užpuolė žagsu- 
lys, ir negalėjo kalbėti; tada kreipėsi į Eriksima- 
chą, gydytoją, kuris gulėjo gretimai: 

— Tu, Eriksimachai, turėtum arba mano žagsu- 
lį suvaldyti, arba kalbėti vietoj manęs, kol nusto- 
siu žagsėjęs. 

O Eriksimachas atsakė: 

— Ką gi, padarysiu ir viena, ir antra: aš kal- 


24 


bėsiu vietoj tavęs, o tu, kai žagsulys liausis, vie- 
toj manęs. Kol aš kalbėsiu, tu gerokai pabūk ne- 
kvėpavęs, ir žagsulys praeis; o jei vis tiek nepra- 
eis, praskalauk gerklę vandeniu. Jeigu ir taip ne- 
padėtų, pakutenk kuo nors nosį ir nusičiaudėk; 
jei taip padarysi porą kartų, tikrai praeis, nors 
ir kaip būtum įsižagsėjęs. 

— Na, tik negaišk, kalbėk, —tarė Aristofa- 
nas, — o aš padarysiu, kaip tu sakai. 


12. Tada Eriksimachas prabilęs taip: 

— Kadangi Pausanijas, pradėjęs savo kalbą 
gražiai, ne visai vykusiai pabaigė, man rodos, 
privalau pridurti, ko jai trūksta. Kad Erotas dve- 
jopas, man rodosi, puikiai nusakyta. Tačiau kad 
jis gyvena ne tiktai žmonių sielose bei jų palin- 
kime į gražius jaunuolius, bet ir daugely kitų jų 
siekimų ir dalykų, tikslų, ir visų gyvių kūnuose 
bei augaluose, ir gėriau sakant, visame, kas tik 
yra pasauly,— šito, manau, aš išmokau iš medi- 
cinos, mūsų Mokslo, kuris įrodo, koks tas dievas 
yra didis, koks nuostabus, kaip visur pasireiš- 
kia — tiek žmonių, tiek ir dievų dalykuose. 

Pradėsiu savo kalbą nuo medicinos, kad tokiu 
būdu pagerbtume ir šitą meną. 

"Jau pati gyvųjų kūnų prigimtis turi šitą dvejo- 
pą Erotą. Juk sveikatos ir ligos pradai kūne, 
kaip visi pripažįsta, yra skirtingi ir nepanašūs, o 
kas nepanašu, trokšta savo nepanašumo ir myli jį. 
Vadinasi, sveikojo prado Erotas vienas, liguisto- 
jo — kitas. Ir jeigu, kaip ką tik sakė Pausanijas, 

padoriems žmonėms įtikti gražu, o paleistu- 
viams — negarbinga, tai lygiai ir su kūnais: ge- 
riems ir sveikiems pradams įtikti gražu ir privalu 
(šitas ir vadinama medicina), o blogiems ir ne- 
sveikiems — gėdinga ir, atvirkščiai, privalu juos 
slopinti, jeigu nori būti tikras gydytojas.27 

Medicina, trumpai sakant, yra mokslas apie 
erotinius kūno palinkimus prisipildyti ir ištuštėti, 
ir tas, kas mokės atskirti tuose palinkimuose gra- 
žų Erotą nuo biauraus, bus išmanantis gydytojas, 
o tas, kuris sugebės tuos Erotus pakeisti, kad vie- 
toj vieno Eroto žmogaus gautų kitą, ir įdiegs rei- 
kalingą meilę ten, kur jos nėra, bet kur ji turėtų 
būti, ir pašalins iš ten nereikalingąją, tas bus di- 
dis savo dalyko žinovas.2š Iš tikrųjų, reikia mo- 
kėti priešingiausius kūno pradus padaryti drau- 
gingus ir priversti juos vienas antrą pamilti. O 
priešingiausi pradai yra patys kraštutinieji: šaltis 
ir karštis, kartumas ir saldumas, sausumas ir drėg- 
numas ir visi tolygūs dalykai. Mokėdamas įskie- 
pyti šiems pradams meilę ir santaiką, mūsų pirm- 
takas Asklepijas, kaip sako poetai, matau jų ir 
čia, — o aš jiems tikiu, — ir tapo mūsų amato kū- 
rėjas.29 

Taigi, sakau jums, visa medicina pavaldi šitam 
dievui, lygiai kaip gimnastika ir žemdirbystė““, 

O dėl muzikos, tai ji — aišku kiekvienam, kuris 
bent kiek pagalvos apie tai — turi tas pačias sa- 
vybes, kaip ir kiti menai; galimas daiktas, kad tai 
ir nori pasakyti Heraklitas, nors jo mintis išreikš- 
ta ir nelabai vykusiai. Jis iš tiesų sako, kad vi- 

suma pasidalindama išlaiko vienumą,— taip kaip 
lanko ar lyros darnoje. Tačiau būtų nesąmonė 
manyti, kad harmonija — tai pasidalinimas arba 
kad ji atsiranda iš skirtingų pradų. Matyti, jis no- 
rėjo pasakyti štai ką: harmonija susidaro iš gar- 
sų, kurie pradžioje skirstėsi į aukštus ir žemus, o 
paskui susiderino muzikos meno dėka. Juk negali 
susidaryti harmonija, jei egzistuoja aukštų ir že- 
mų garsų priešybė. Harmonija yra garsų darna, o 
darna — tam tikra santarvė; o santarvė negali at- 
sirasti iš priešingų pradų tol, kol jie priešingi. 
Antra vertus, to, kas priešinga ar nesutinka, ne- 
galima suvėsti į darną; štai ritmas atsiranda iš 
ilgumų ir trumpumų, kurie iš pradžių išsiskirda- 
vo, o paskui sutiko. Visam tam santarvę, kaip mi- 
nėta medicina, čia teikia muzika, įkvepianti mei- 
lės ir sandoros priešingiems elementams. Taigi ir 
muzika yra mokslas apie Erotus, esančius harmo- 
nijoj ir ritmeš!. 

Pagaliau net pačioje harmonijos bei ritmo san- 
daroje visai nesunku įžiūrėti Eroto pradų; o dve- 
jopo Eroto tenai nėra nė kvapo. 

Bet kai ritmą ir harmoniją reikia perteikti žmo- 
nėms arba kurti muziką (tai vadinama melopėja), 
ar taisyklingai atkartoti jau sukurtas melodijas 
bei ritmus (tai pasiekiama atitinkamu mokslu), ta- 
da uždavinys iš tikrųjų sunkus ir reikalauja įgu- 
dusio menininko. Ir vėl ateina ta pati mintis, kad 
doriems žmonėms ir tiems, kuriuos, dar nepasižy- 
mėjusius dorybėmis, turime dorinti, reikia įtikti ir 
saugoti jų meilę: tai yra gražusis Erotas, dangiš- 

kasis, mūzos Uranijos sūnus. O Polihimnijos sū- 
nus yra vulgarusis Erotas, ir su juo reikia atsar- 
giai elgtis tiems, kam jis pasiperša, kad suteiktų 
malonumą, bet nepadarytų netvarkos.32 Taip pat 
ir mūsų mene labai svarbu mokyti gražiai naudo- 
tis smagumais, kuriuos teikia virėjų menas, kad 
ir malonumą gautum, ir neapsirgtum. Taigi ir mu- 
zikoje, ir medicinoje, ir visuose kituose žmonių 
bei dievų dalykuose reikia kiek galint akyliau 
žiūrėti abiejų Erotų, nes juose yra ir vienas, ir 
kitas. 


13. Net ir metų laikai ių abiejų kupini. Visa- 
da, kai tuos pradus, apie kuriuos ką tik kalbėjau, 
t. y. šilumą ir šaltį, sausrą ir drėgmę, užvaldo nuo- 
saikusis Erotas ir jie susijungia protingai ir dar- 
niai, jie teikia gėrybių ir sveikatos žmonėms, vi- 
sam gyviui ir augalams, nėmaž jiems nekenkda- 
mi. Kai metų laikus ima tvarkyti nesivaldantis 
Erotas, jis daug ką gadina ir neša daug žalos: iš 
jo dažnai kyla maras ir gausybė kitokių gyvulių 
ir augalų ligų. Ir šerkšnas, ir kruša, ir amaras at- 
siranda dėl pertekliaus ir netvarkos tokių meilės 
pradų, kurių pažinimas, kalbant apie dangaus 
kūnų judėjimą ir metų laikus, vadinamas astro- 
nomija3s, 

Galiausiai ir visoki aukojimai ir visa, kas pri- 
klauso būrimo menui — dievų ir žmonių savitar- 
pio santykių išraiška, — yra ne kas kita, kaip 
meilės saugojimas, o iš kitos pusės — jos gydy- 
mas; juk kiekviena bedievystė paprastai atsiran- 

da tada, kai kas nesistengia įtikti dorajam Erotui, 
negerbia jo, neatsižvelgia į jį kiekviename darbe, 
bet visa tai skiria anam Erotui, ar tai kreiptųsi į 
tėvus — gyvus ar mirusius, —ar į dievus. Tad 
būrimo menui ir pavesta-prižiūrėti meilės polin- 
kius ir juos gydyti, nes tas menas kaip tik žadina 
draugystę tarp dievų ir žmonių ir žino, kurie mei- 
lės polinkiai žmonėse siekia gėrio, o kurie švent- 
vagiški. 

Štai kokią didelę ir daugeriopą galybę, tiksliau 
sakant, neribotą galybę turi kiekvienas Erotas. O 
tas Erotas, kuris nuosaikus ir teisingas, pasireiš- 
kia geruose mūsų ir dievų veiksmuose, tas visų 
galingiausias; jis teikia mums visokeriopą laimę, 
mokydamas mus bendrauti ir draugauti net su 
dievais, kurie už mus aukštesni. 

Galimas daiktas, kad ir girdamas Erotą, daug ko 
nepasakiau, bet, patikėkite, netyčia. O jei ką ap- 
leidau, tavo darbas, Aristofanai, užpildyti tas 
spragas. Arba, jei manai kaip nors kitaip pagar- 
binti šį dievą, tai garbink; juo labiau, kad ir tavo 
žagsulys jau liovėsi. 

Tada Aristofanas taip prabilo: 

— Liovėsi, tačiau tik gerai nusičiaudėjus. Aš 
net stebiuosi, kad padorus kūno elgesys reika- 
lauja tokio triukšmo ir kutenimo su čiaudėjimu. 
Juk žagsulys visai praėjo, vos nusičiaudėjau ke- 
letą kartų. 

Eriksimachas atšovė: 

— Mielasis, ką tu darai! Užuot pradėjęs kalbą, 
kreti juokus ir verti mane sekti tavo žodžius, ar 

tik vėl neimsi šaipytis; o galėtum kalbėti niekie- 
no netrukdomas. 

Aristofanas nusijuokė ir tarė: 

— Gerai sakai, Eriksimachai; tebūnie, tarsi aš 
nieko nesakiau. Bet nežiūrėk jau manęs taip, nes 
ir aš pats žiūrėsiu, ką turiu pasakyti; ne tiek bi- 
jau, kad ko nors juokinga nepasakyčiau,— tai dar 
būtų mano nuopelnas ir duoklė mūsų mūzai,— 
kiek bijau, kad pats netapčiau pajuokos daiktas. 

— Juokais neatsipirksi nuo manęs, Aristofa- 
nai, — tarė Eriksimachas,— verčiau saugokis ir 
kalbėk taip, lyg tau reikėtų atsakyti už savo žo- 
džius. O kad kokios, gal ir atleisiu tau, jei man 
patiks. 


14. — Tavo teisybė, Eriksimachai,— pasakęs 
Aristofanas, — esu pasiryžęs visai kitaip kalbėti, 
negu tu ir Pausanijas kalbėjote. Man atrodo, kad 
žmonės visiškai nesupranta Eroto galybės, nes jei 
suprastų, statytų jam didžiausias maldyklas bei 
aukurus ir atnašautų didžiausias aukas, — ne taip, 
kaip dabar, kada nieko jam nedaroma, nors būti- 
niausiai reikia. Juk jisai didžiausias žmonių bičiu- 
lis dievų tarpe, jis padeda žmonėms ir gydo to- 
kias ligas, kurių atsikratyti Žmonių giminei būtų 
didžiausia laimė. Taigi mėginsiu jums išaiškinti 
Eroto galybę, o jūs gi mokysite kitus. 

Visų pirma jums reikia šį tą sužinoti apie žmo- 
gaus prigimtį ir nuostabų jos likimą. Senovėje 
mūsų prigimtis nebuvo tokia, kaip dabar, bet vi- 
sai kitokia. Tad pradžiai žinokite, kad žmonių ly- 

tys buvo trys, o ne dvi, kaip dabar — vyriškoji ir 
moteriškoji; buvo dar trečia — jungusi abi kitas. 
Is jos teliko vien vardas, o pati ji išnyko. Tais lai- 
kais androginas buvo atskira lytis: savo išvaizda 
ir vardu jis apėmė tiek vyriškąją, tiek ir moteriš- 
kąją lytį. Dabar tos lyties nebėra, tiktai josios var- 
das vartojamas kaip keiksmažodis34. Be to, šitų 
¿monių kūnas buvo apvalus: jie turėjo apvalią 
nugarą, šonus, keturias rankas, kojų tiek pat, kiek 
ir rankų, du visiškai vienodus veidus ant apva- 
laus kaklo; į priešingas puses nukreiptų veidų 
galva buvo viena, ausys keturios, gėdingosios da- 
lys dvi, o visa kita kiekvienas gali įsivaizduoti 
pagal tai, kas jau pasakyta. Vaikščiodavo žmogus 
tiesiai, kaip ir dabar, tačiau į vieną ar kitą pu- 
sę — kur tinkamas; o kai panorėdavo greitai bėg- 
ti, ritosi, sukdamasis ir pasiremdamas visomis aš- 
tuoniomis galūnėmis, užvertęs kojas aukštyn, tar- 
si virsdamas kūlio. O trijų lyčių, ir būtent tokių 
lyčių, būta todėl, kad vyriškoji lytis buvo kilusį 
iš saulės, moteriškoji — iš žemės, o jas abi su- 
jungusioji — iš mėnulio, nes ir mėnulis jungia 
anų abiejų pradus. Tokiu būdu ir patys žmonės 
buvo apvalūs, ir jų eisena apvali, nes jie buvo 
panašūs į savo gimdytojus. Milžiniška buvo jų 
stiprybė bei jėga, ir sumanymus jie turėjo dide- 
lius, kėsinosi net dievus nuversti, ir ką pasakoja 
Homeras apie Efialtą ir Otą, apie anuos pasako- 
ja: jie kėsinęsi užkopti į dangų ir paskui pulti 
dievus. 

15. Taigi Dzeusas ir kiti dievai ėmė tartis, ką 
jiems reikėtų daryti, ir buvo labai sumišę: nei žu- 
dyti juos, perkūnus paleidus, ir žmonių giminę 
išmušus, kaip kadaise gigantus, išnyktų tada pa- 
garba jiems patiems ir aukos, žmonių atnašauja- 
mos, — nei toliau kęsti jų įžūlumą. Pagaliau Dzeu- 
sas, vargais negalais sugalvojęs, sako: 

— Man rodos, radau būdą ir žmones išsaugoti, 
ir jų sauvalę sutramdyti, jų jėgą atėmęs. Štai da- 
bar, sako, perpiausiu kiekvieną iš jų pusiau: tada 
jie ir silpnesni bus, ir mums naudingesni, nes jų 
skaičius padidės. Ir vaikščios jie tiesiai, dviem 
kojom. O jei pamatysime, kad vis dar sauvaliau- 
ja ir neduoda mums ramybės, dar kartą, sako, per- 
piausiu pusiau: tegu vaikščioja viena koja, pasi- 
šokinėdami. 

Tai pasakęs, perpiovė žmones pusiau, kaip 
piauna šermukšnį, rengdamiesi džiovinti, arba 
kaip piausto kiaušinį plauku. Kurį perpiovęs, tuoj 
liepdavo Apolonui apsukti veidą ir pusę kaklo ; 
piūvio pusę, kad, nuolat matydamas šitą nuopiovą, 
žmogus būtų kuklesnis, o kitas dalis Apolonui įsa- 
kė užgydyti. Tad Apolonas atsukdavo veidą ir 
sutempdavo iš visų pusių odą į tą vietą, kuri da- 
bar vadinama pilvu, panašiai kaip kad riša mai- 
šą, o vieną skylutę, susidariusią vidur pilvo, bū- 
tent tą, kurią dabar vadina bamba, užmezgė. Ir 
didžiumą kitų raukšlių išlygino, ir krūtinei sutei- 
kė pavidalą, pavartojęs kažkokį įrankį, maždaug 
kaip kurpiai, lygindami ant kurpalio užtemptą 
odą. Tačiau kelias raukšles ant pilvo ir prie bam- 

bos paliko, kad žmonės atsimintų pirmykštę savo 
būklę. 

sios, ėmė su ja susieiti; apsikabinusios viena antrą 
ir susipynusios, "troško vėl šūaugti; mirė iš bado 
ir negalios ką veikti, nes viena be antros nieko 
nenorėjo daryti. Ir kiekvieną kartą, kai kuri pusė 
mirdavo, antroji, likusi gyva, ieškodavo - kitos 
pusės ir susipindavo su ja, vis tiek, ar sutikdavo 
pusę anksčiau sveikos moters — tai, ką dabar va- 
diname moterim, — ar buvusio vyro. Taip nyko ta 
giminė. Pagailo jų Dzeusui, ir sugalvojo kitą gud- 
rybę: perstatė gėdingas jų vietas į priešakį, iki tol 
jos buvo užpakaly, ir jie sėklą liedavo ne vienas 
į antrą, bet į žemę, tartum cikados3?. Taigi Dzeu- 
sas perstatė jiems šias vietas į priekį ir padarė 
taip, kad vienas apvaisintų antrą ir kad vyrui su- 
sijungus su moterim gimtų vaikai ir tęstųsi gimi- 
nė, o susiėjus vyrui su vyru, būtų bent pasitenki- 
nimo nuo to susiėjimo, ir jie galėtų atsikvėpti, 
imtis kokio darbo ir pasirūpinti kitais savo rei- 
kalais.“ 

Štai kaip seniai žmonių širdyse gyvena abipusė 
meilė, kuri, jungdama dvi pirmykštes puses, sten- 
giasi padaryti iš dviejų vieną ir taip išgydyti 
žmogaus prigimtį. 


16. Tad kiekvienas iš mūsų yra žmogaus „pus- 
markis“, nes jis perpiautas pusiau panašiai kaip 
plekšnė, ir kiekvienas nuolat savo „pusmarkio“ 

ieško. Todėl tie vyrai, kurie yra viena pusė tos 
mišrios lyties, kuri anuomet vadinosi androginu, 
myli moteris, ir daugumas paleistuvių yra atsiradę 
iš šitos lyties; o tokios moterys, kurios myli vy- 
rus — ir savo, ir svetimus, taip pat kilusios iš ši- 
tos lyties. Moterys, kurios yra pirmykštės moters 
pusė, nelabai linkę į vyrus: jos greičiau domisi 
moterimis, ir kaip tik šitai lyčiai priklauso triba- 
dos. Kas pagaliau yra vyro pusė, tas ieško viso, 
kas vyriška; toks, dar vaikas būdamas, tarytum 
vyriškos lyties trupinėlis, myli vyrus, jam patin- 
ka su vyrais miegoti ir glamonėtis. Tokie berniu- 
kai bei jaunuoliai yra geriausi, nes jie iš prigim- 
ties vyriškiausi. Tiesa, kai kas sako juos esant 
begėdžius, bet tai melas: ne iš begėdiškumo jie 
tatai daro, bet iš drąsumo, narsumo bei vyrišku- 
mo, mMylėdami tai, kas į juos panašu. Štaį rimtas 
to įrodymas: juk tiktai tokie vyriškiai subrendę 
imasi politikos. Išaugę vyrais, jie myli berniu- 
kus, nes nėra gamtos spiriami rūpintis vedybo- 
mis ir vaikais; jei jų neverstų papročiai, jiems pa- 
kaktų gyventi su kits kitu, pasiliekant viengun- 
giais. Šitokie vyrai būtinai pasidaro filerastais, 
nes visados myli tai, kas jiems giminingas". 

Taigi kai toks? susitiks su savo puse, tada jie 
nuostabiai susibičiuliauja, suartėja ir mylisi, ne- 
norėdami, galima sakyti, skirtis net trumpam lai- 
kui. Ir visą gyvenimą būdami drauge, tie žmonės 
nemokėtų net pasakyti, ko jie vienas iš kito nori. 
Juk, tur būt, niekas nepatikėtų, kad vien dėl 
bendro gašlavimo jie su tokiu noru stengiasi. i- 

ti drauge. Aišku, kad kiekvieno siela geidžia kaž- 
ko kito, ko ir pati pasakyti nemoka, bet vien spė- 
lioja ir tik neaiškiai užsimena, ko trokšta. Ir jeigu 
juos taip drauge gulinčius užkluptų Hefaistas sų 
savo įrankiais ir paklaustų: „Ko jūs, žmonės, no- 
rite vienas iš kito?“ — O matydamas juos neži- 
nant, ką atsakyti, vėl paklausių: „Jūs, gal būt, 
norite nuolat būti drauge, kaip galima arčiau prie 
vienas antro, kad nei dieną, nei naktį nesiskirtu- 
mėt? Jei, būtent, to norite, galiu jus sulydyti ir 
suauginti į vieną, kad iš dviejų taptumėte vienas, 
ir kol gyvi, abu gyvensite bendrą gyvenimą, tar- 
tum vienas žmogus, o kai mirsite, tai ir ten, Ha- 
de, vietoje dviejų virsite vienu šešėliu, nes 
mirsite bendra mirtimi. Taigi žiūrėkit, ar to jūs gei- 
džiate, ir ar būsite patenkinti, jei jums šitaip at- 
sitiks." Mes neabejojame, kad, išgirdę tai, nė vie- 
nas neatsisakytų ir nepasakytų ko kita norįs, bet 
ir vienas, ir antras, ilgai negalvodamas, pripažintų 
išgirdęs, būtent, tai, ko jau seniai troško — susi- 
jungti ir susilieti su mylimuoju, iš dviejų būty- 
bių pasidaryti viena. O visa tai todėl, kad tokia 
buvo pirmykštė mūsų prigimtis ir kad mes sudarė- 
me vieną visumą. Tas pilnumos troškimas, noras 
ją pasiekti ir vadinasi meile. Seniau, kaip esu sa- 
kęs, buvome viena, o dabar už mūsų neteisybes 
dievas apgyvendino mus išsklaidęs, kaip lakede- 
moniečiai arkadus*“, Reikia dar bijoti, kad, ne- 
gerbdami dieyų, būsime dar kartą perkirsti ir 
vaikščiosime kaip tie antkapių profiliai, perpiauti 
išilgai nosies, arba kaip pusiau perskeltos bičiu- 

lystės „markės“. Todėl privalome vienas kitą ra- 
ginti dievų klausyti, kad išvengtume šitokio liki- 
mo ir surastume savo pilnybę, valdomi ir vedami 
Eroto. Jam niekas tenesipriešina, nes kas jam 
priešinasi, tas pelno dievų neapykantą. Tapę šito 
dievo draugais ir sugyvendami su juo geruoju, 
atrasime arba sutiksime savo mylimuosius, savo 
pačių dalį, kas nedaug kam mūsų laikais pasitai- 
ko. Ir tenesišaipo Eriksimachas iš mano kalbos, 
neva aš turįs galvoje Pausaniją ir Agatoną. Labai 
galimas daiktas, kad ir jie yra iš tų nedaugelio, 
abu savo prigimtimi vyriškosios lyties. Nes, aš 
turiu galvoje apskritai visus, ir vyrus ir moteris, 
ir sakau mūsų giminę būsiant laimingą, jei visiš- 
kai patenkinsime Erotą, ir jei kiekvienas, atradęs 
savo mylimąjį, sugrįšime į pirmykštę savo pri- 
gimtį. Bet jei šitai visų geriausia, tai šiandieni- 
niuose dalykuose turime ieškoti to, kas arčiau- 
sia anam didžiausiam gėriui: sutikti savo mylimą- 
jį, atitinkantį mūsų viltis. 

Norėdami pagarbinti dievą, šitokios laimės tei- 
kėją, mes kaip tik privalome garbinti Erotą: jis 
ir dabar daugiausia mums padeda, vesdamas mus 
į prigimtą būseną, ir ateičiai teikia didžiausios vil- 
ties, jei. dievus gerbsime: Erotas grąžins mums 
pirmykštę prigimtį, išgydys ir padarys mus to- 
bulai laimingus. l 

Štai, — baigė jis, — Eriksimachai, mano kalba 
apie Erotą; ji visai kitokia, kaip tavo. Aš jau pra- 
šiau tavęs, nesišaipyk iš jos, verčiau paklausyki- 

me, ką pasakys kiti, tiksliau, šiuodu likusieji — 
Agatonas ir Sokratas. 


17. — Tebūnie kaip tu nori, — pasakė Eriksima- 
chas,— juoba kad ir man buvo maloni tavo kal- 
ba. Netgi, jei nežinočiau Sokratą ir Agatoną gerai 
nusimanant apie meilę, aš dabar labai nerimau- 
čiau, kad jie bekalbėdami neturėtų kokių keblu- 
mų: juk tiek daug ir apie įvairiausius dalykus jau 
pasakyta. Bet dėl jų aš ramus. 

Tada Sokratas tarė: 

— Tu pats; Eriksimachai, iš tiesų puikiai run- 
geisi, bet jei būtum mano kaily, arba tiksliau —- 
kokiam būsiu kaily, kai ir Agatonas pabaigs kal- 
bėti, tai gerokai nerimautum ir jaustumeis taip, 
kaip aš dabar jaučiuosi. 

— Nori mane apžavėti, Sokratai, — pasakė Aga- 
tonas, — ir supainioti, įbrukęs man mintį, kad ši- 
tie žiūrovai tikisi iš manęs galas žino kokios 
gražios kalbos. 

— Tikras užuomarša būčiau, Agatonai,— atsa- 
kė Sokratas,— jeigu matęs tavo drąsą ir orumą, 
kai išeidavai su aktoriais į sceną ir, pamatęs prieš 
save tokią žiūrovų minią, ketindavai pradėti pa- 
ties sudėtas kalbas, nė kiek neišsigandęs,— dabar 
galėčiau pamanyti, kad nerimausi dėl mūsų ke- 
leto. 

— Nejaugi, Sokratai — atkirto Agatonas,— ma- 
nai, kad mane teatras visai apkvaišino ir net ne- 
žinau, jog protaujančiam žmogui keli išmintingi 
vyrai gali įvaryti daugiau baimės, negu pulkas 
kvailių? 

—- Negražiai pasielgčiau, Agatonai,— tarė So- 
kratas, — jei palaikyčiau tave tokiu nemokša. Ne, 
aš gerai žinau, kad jeigu susitiktum su žmonėmis, 
kuriuos laikai protingais, tai tokiais rūpintumeis 
daugiau, negu minia. Deja, man rodos, apie mus 
nė kalbos negali būti: juk ir mes buvome teatre 
ir priklausėme tai miniai. Bet jei susitiktum su ki- 
tais, tikrai išmintingais, tai, tikriausiai, tau būtų 
gėda jų, jei mManytum ką gėdinga padaręs. Kaip 
manai? 

— Teisybė,— atsakė Agatonas. 

— O minios ar nesigėdytum, jei manytum ką 
netikusio darąs? 

Tada įsikišo Fedras: 

— Mielas Agatonai, jei atsakinėsi Sokratui, 
jam nė kiek nerūpės, kuo čia mes užsiėmę, kad 
tiktai turėtų su kuo kalbėti, juo labiau su gražiu 
vyru. Tiesa, aš irgi mielai klausau, kai Sokratas 
kalba, bet dabar man rūpi pagerbti Erotą ir iš 
kiekvieno išreikalauti po kalbą. Tad pirma pa- 
švęskite vienas ir kitas savo kalbas dievui, o pas- 
kui jau galėsite kalbėti ką tinkami. 

— Teisingai sakai, Fedrai — tarė Agatonas,— 
ir niekas man nekliudo pradėti kalbėti. O šnekte- 
lėti su Sokratu man dar užteks progų. 


18. Tiktai iš pradžių noriu pasakyti, kaip man 
reikėtų kalbėti, o paskui jau kalbėsiu. Man rodos, 
visi anksčiau kalbėję ne dievą garbino, bet žmo- 
nes gyrė už tas gėrybes, kurias jis teikia. Bet 
koks yra tas, kuris visa tai jiems suteikė, nepa- 

sakė nė vienas. Tuo tarpu vienintelis teisingas 
kelias ką nors pagarbinti — išnagrinėti, koks yra 
ir kokių gėrybių teikia tas, apie kurį kalbama. 
Vadinasi, ir mes teisingai pasielgsime, iš pradžių 
pagerbdami patį Erotą tokį, koks jis yra, o pas- 
kui ir jo dovanas. 

Aš sakau, kad Erotas — laimingiausias iš visų 
laimingųjų dievų, jei taip galima nebaustinai pa- 
sakyti, nes jis yra pats gražiausias ir pats geriau- 
sias. Gražiausias jis štai kodėl. Pirmiausia, Fedrai, 
jis pats jauniausias iš dievų. Kad aš sakau tiesą, 
geriausiai įrodo jis pats, bėgte bėgdamas nuo se- 
natvės, o gerai žinome, kad senatvė greita, — šiaip 
ar taip, ateina greičiau, negu reikia. Senatvės 
Erotas iš prigimties neapkenčia, iš tolo ją aplen- 
kia. Ir atvirkščiai, nuolat bendrauja su jaunais, 
ne veltui senas priežodis sako: panašūs visada 
prie panašių šliejasi*?, 

Daug kur pritardamas Fedrui, vis dėlto negaliu 
sutikti su juo, kad Erotas esąs senesnis už Kroną 
ir Japetą, bet sakau Erotą esant jauniausią iš die- 
vų ir amžinai jauną; o anie senieji dievų darbai, 
apie kuriuos pasakoja Hesiodas ir Parmenidas, 
priklauso Anankei*!, bet ne Erotui, jei poetai sa- 
ko tiesą: jie nebūtų kits kito skapinę, kaustę gran- 
dinėmis ir visaip kitaip engę, jei Erotas būtų bu- 
vęs jų tarpe, o gyvenę taikoje ir draugystėje, kaip 
dabar, kada juos valdo Erotas. Taigi, Erotas — 
jaunas ir ne tik jaunas, bet ir švelnus. Reikia to- 
kio poeto, kaip Homeras, kad atvaizduotum die- 
viškąjį jo švelnumą. Homeras pasakoja apie: 

Atę*2, kad ji esanti deivė ir kad esanti švelni, bent 
jau jos pėdos švelnios: 


„Jos kojos švelnutės, kadangi dar niekad 
Žemės kietosios nemynė: visiems sumaišydama protą 
Eina per galvas žmonių ji, ne vieną įvaro į pinkles.““ 


Puikiai, man rodos, vaizduoja Homeras Atės 
kojų švelnumą, sakydamas, kad ji žengia ne kie- 
tu, bet minkštu keliu. Štai ir mes pasinaudosime 
tuo pačiu įrodymu dėl Eroto, kad jis švelnus: juk 
jis nevaikščioja nei žeme, neina per galvas — visa 
tai nėra labai minkšta, — jis vaikščioja ir gyve- 
na visų švelniausioje buveinėje: žmonių ir dievų 
širdyse, tačiau ne visose iš eilės širdyse: užtikęs 
kietą širdį, skuba šalin, o radęs švelnią — apsigy- 
vena joje. Nuolat liesdamas kojomis visur vien 
tai, kas iš švelniausių švelniausia, Erotas ir pats 
yra neapsakomai švelnus. 

Taigi, jis — pats jauniausias ir pats švelniausias 
dievas; be to, jis ir lankstus: antraip jis negalėtų 
visur prasmukti, pirmiausia į kiekvieną sielą įeiti 
nepastebėtas, ir išeiti iš jos, jei ji pasirodytų 
šiurkšti. Kad Eroto prigimtis yra lanksti ir glaudi, 
gerai įrodo graži jo išvaizda, kurią Erotui visi pri- 
pažįsta. Juk |meilė ir biauri išvaizda — amžini 
priešai. O graži šio dievo odos spalva pareina nuo 
to, kad jis gyvena tarp gėlių: Erotas nelanko ne- 
žydinčių ar nužydėjusių kūnų, sielų nei ko kito. 
Tik tose vietose, kurios žydi ir kvepia, Erotas su- 
stoja ir gyvena. 

19. Apie dievo gražumą užtektinai pasakyta, 
nors toli gražu ne viskas. O dabar tenka kalbėti 
apie Eroto dorybes. Svarbiausia, kad Erotas ne- 
skriaudžia nei dievų, nei žmonių ir kad nei die- 
vai, nei žmonės jo neskriaudžia. Juk jis pats ken- 
čia ne nuo prievartos, jeigu aplamai ką kenčia: 
prievarta ne Erotui; jis nieko nedaro prievarta: 
kiekvienas visu kuo savo valia patarnauja Erotui, 
o juk įstatymai, anie „valstybių valdovai“**, sako 
teisinga esant visa tai, ką vienas kitam gera valia 
sutinka daryti. 

Be teisingumo, Erotas pasižymi ir didžiausiu su- 
sivaldymu. Juk pripažinta, kad susivaldymas — 
tai gebėjimas pažaboti geidulius ir aistras; o nėra 
aistros, galingesnės už Erotą. Bet jei kitos aistros 
silpnesnės, tai jis valdo visas aistras ir geidulius 
ir pats tokiu būdu turi būti nepaprastai susival- 
dąs. Taip pat ir narsumu „net Arėjas Erotui nega- 
li atsispirti“*9: juk ne Arėjas valdo Erotą, bet Ero- 
tas Arėją — tai yra, meilė Afroditei*9 O kas 
valdo, galingesnis už tą, kurį valdo. Ir jei jis ga- 
lingesnis už patį narsiausiąjį, tai pats turi būti 
narsiausias iš visų. 

Taigi, apie šito dievo teisingumą, susivaldymą 
bei narsumą jau pasakyta, telieka pakalbėti apie 
jo išmintį. Ką gi, pabandysime, kiek tatai galima, 
neapsijuokti ir čia. Visų pirma, — kad ir aš 
pagerbčiau mūsų meną, kaip Eriksimachas pager- 
bė savo, — šitas dievas yra toks tobulas poetas, 
kad net ir kitus poetais padaro. Ką tik Erotas pa- 
liečia, tampa poetu, „nors anksčiau ir nebuvo su 

mūza bendravęs“*?. Tai mums pravers įrodyti, kad 
Erotas — geras poetas bet kurios rūšies mūzų kū- 
ryboje, nes jei kas ko neturi arba nežino, negali 
to nei kitam duoti, nei kito pamokyti. O kas drįs- 
tų ginčyti, kad visos gyvos būtybės pareina nuo 
Eroto išminties, iš kurios gimsta ir atsiranda visa, 
kas gyva? O dėl tobulumo mene ir amatuose —- 
argi nežinome, kad tie, kieno mokytoju esti šitas 
dievas, pasiekia didžios garbės, o tie, kurių Ero- 
tas neliečia, skursta niekieno nežinomi. Meną šau- 
dyti iš lanko, gydymo ir pranašavimo menus Apo- 
lonas išrado vedamas meilės ir aistros, todėl net 
ir jį galima laikyti Eroto mokiniu, lygiai kaip ir 
mūzas — muzikos mene, Hefaistą — kalvystės, 
Atėnę — audimo, Dzeusą —,,„dievų ir žmonių val- 
dymo" menuose. Štai kodėl ir dievų dalykai susi- 
tvarkė tik tada, kai jų tarpe atsirado meilė, žino- 
ma, meilė grožiui, nes biaurumas meilės nežadina. 
Lig tol, kaip iš pradžių minėjau, daug, sako, bai- 
sybių dievų tarpe atsitikdavę, nes tada juos val- 
džiusi Anankė. Bet vos tik gimė šitas dievas, iš 
Grožio meilės atsirado visos gėrybės — ir die- 
vams, ir žmonėms. 

Tokiu būdu, Fedrai, man rodos, kad Erotas, nuo 
pat pradžios buvęs visų gražiausias ir tobuliau- 
sias, paskui tapo šaltiniu tokių pat dovanų vi- 
siems kitiems. Man atėjo į galvą ir eilėmis tai pa- 
sakyti, būtent, kad tai jis padaro 


taiką žmonėse, jūroj ramybę; 
vėjus nuramdo, varguos užmigdo. 

Vaduodamas mus iš širdies atšalimo ir kvies- 
damas į bendriją, jis sambūrių įvairių rengia, kaip 
ir šiandienykštis, ir sėdi pirmoje mūsų iškilmių 
vietoje, veda šokius ir tvarko aukojimus. Meilių- 
jų bičiulis, storžievių rykštė( jis palankumo tur- 
tingas, nepalankumo — beturtis.(Geriesiems kant- 
rus, išmintingų gerbiamas, dievų  numylėtas; 
nelaimingiems širdperša, laimingųjų nuosavybė; 
gerovės ir pasitenkinimo, džiaugsmų, aistrų ir 
geismų tėvas; kilnius globojąs, nedorėlius nieki- 
nąs, jis ir baimėje, ir kentėjimuose, ir ketinimuo- 
se, ir ilgesy geriausias patarėjas, gelbėtojas ir pa- 
lydovas, dievų ir žmonių pažiba, vadas puikiausias 
ir geriausias, kurį kiekvienas turi sekti, jam gie- 
dodamas ir jo giesmę kartodamas, giesmę, apža- 
vėjusią visų dievų ir žmonių protą. 

Štai, Fedrai, mano kalba, skirta dievui. Sumai- 
šiau joje, kiek įstengiau, kur pokštą, kur rimtumą. 


20. Agatonui pabaigus kalbėti, puotos dalyviai, 
anot Aristodemo, triukšmingai pritarė, nes jau- 
nuolio žodžiai, visų nuomone, buvo verti ir jo pa- 
ties, ir dievo. O Sokratas, žvilgterėjęs į Eriksima- 
chą, tarė: 

— Ar nesirodo tau, Akumeno sūnau, kad aš 
kiek prieš tai „ne nebaiminga baime bijojau“*?, ir 
ar ne pranašingai tada nuspėjau, kad Agatonas 
ypatingai gerai pasakys savo kalbą, ir man bus 
gana keblu? 

— Viena tavo pranašystė, — atsakė Eriksima- 
chas,— man rodos, tikrai išsipildė, būtent, kad 
Agatonas gerai pasakys; bet kad tau būtų keblu, 
nemanau. 

— Ir kaip, mielasai, — sušuko Sokratas,— nebū- 
tų keblu — ir man, ir kiekvienam kitam, kurs tu- 
rėtų kalbėti po tokios puikios ir turtingos kal- 
bos? Nors ji ir nevisa lygiai pasigėrėtina, užtat 
kas nesusižavės josios pabaiga, girdėdamas tokius 
gražius žodžius ir posakius? Štai aš, kai pagalvo- 
ju, jog pats nesugebėsiu pasakyti nieko, kad bent 
kiek prilygčiau Agatonui, iš gėdos bėgčiau kur 
įmanydamas, jei tik būtų galima. Agatono kalba 
priminė man Gorgiją, ir patyriau kaip tik tai, ką 
Homeras pasakoja: bijojau, kad galų gale Agato- 
nas, paleidęs į mano kalbą didelio kalbėtojo Gor- 
gijo galvą, nepaverstų manęs nebyliu akmeniu“?. 
Ir supratau, koks buvau juokingas, sutikdamas 
drauge su jumis, atėjus eilei, pagerbti Erotą ir pa- 
sisakydamas esąs meilės dalykų žinovu, nors, pa- 
sirodo, visai neišmanau, kaip sudėti pagyrimo kal- 
bą. Kvailas būdamas, maniau, kad visada reikia 
apie giriamąjį vien tiesą kalbėti, ir tai svarbiau- 
sia; o iš tiesos išrinkti tai, kas gražiausia, ir tin- 
kamiausiu būdu išdėstyti savo kalbą. Taigi, per- 
daug pasitikėjau savimi, tikėdamasis pasakyti gra- 
žią kalbą, tartum žinočiau tikrą būdą pagerbti ką 
tik nori. Tuo tarpu aiškiai matyti, kad visai ne 
taip: reikia, kad giriamajam primestum kuo dau- 
giausia kilnių ir gražių savybių, nepaisydamas, ar 

jis jų turi, ar neturi. Ne bėda, jei ir pameluotum. 
Matyt, iš anksto buvo susitarta, kad kiekvienas 
iš mūsų vaizduotų giriąs Erotą, bet iš tikrųjų ne 
ji girtų. Todėl jūs, tikriausiai, ir suverčiate Erotui 
visa, kas pakliuvo, visas ypatybes, visus nuopel- 
nus, kad tik atvaizduotumėte jį kuo puikiausią ir 
kilniausią, žinoma, tų žmonių akyse, kas jo ne- 
pažįsta, bet tik ne tų, kurie ką išmano. Kokia pui- 
ki ir iškilminga išeina giriamoji kalba! Bet aš juk 
nežinojau tokio būdo pagirti ir per savo neišma- 
nymą sutikau, atėjus mano eilei, sakyti jums kal- 
bą. Taigi „liežuvis žadėjo, protas ne"50, Na, ir ge- 
rai. Aš ir nesakysiu tokios kalbos, nė nemokė- 
čiau. Tačiau tiesą, jei norite, pasakysiu mielai, 
tiktai savaip, nesitaikydamas prie jūsų kalbų, kad 
neapsijuokčiau. Spręsk, Fedrai, ar reikalinga ir 
tokia kalba — išgirsti tiesą apie Erotą, pasakytą 
tokiais žodžiais ir tokia tvarka, kokia atsitiktinai 
ateis į galvą? 

Fedras ir visi kiti prašė Sokratą kalbėti taip, 
kaip jam pačiam atrodo geriau. 

— Tada, Fedrai,— pasakė Sokratas, — leisk man 
paklausti Agatoną apie vieną kitą mažmožį, kad, 
susitaręs su juo, galėčiau paskui kalbėti. 

— Leidžiu,— tarė Fedras,— klausk. 

Tada Sokratas pradėjo maždaug taip. 


21. — Iš tikrųjų, mielas Agatonai, tu, mano 
nuomone, gražiai pradėjai savo kalbą, pabrėžda- 

mas, kad iš pradžių reikia parodyti, koksai yra 
pats Erotas, o paskui — kokie jo darbai. Tokia 
įžanga man labai patinka. Na, o dabar, kad jau 
taip gražiai ir iškilmingai išdėstei apie Erotą, 
koks jis yra, atsakyk man štai ką: būdamas toks, 
koks yra, ar Erotas yra meilė kam nors ar nie- 
kam? Aš neklausiu, ar tai yra meilė kokiam tėvui 
arba motinai, — juokingas būtų klausimas, ar Ero- 
tas yra meilė motinai ar tėvui — ne, aš klausiu 
taip, kaip, sakysime, klausčiau apie tėvą: ar tė- 
vas yra kieno nors tėvas, ar ne? Žinoma, jei norė- 
tum žmoniškai atsakyti, pasakytum, kad tėvas yra 
tėvas sūnaus arba dukters, ar ne? 

— Be abejo, — atsakė Agatonas. 

— Ar ne taip pat ir motina? 

Agatonas ir su tuo sutiko. 

— Atsakyk man,— tęsė Sokratas,— dar šį tą, 
kad geriau suprastum, ko iš tavęs noriu. Štai pa- 
klausčiau tavęs: jeigu brolis iš tiesų yra brolis, tai 
jis būtinai kieno nors brolis, ar ne? 

— Taip, — atsakė Agatonas. 

— Vadinasi, broliui arba seseriai. 

— Sutinku. 

— Pasistenk dabar šitai pritaikyti meilei. Ar 
Erotas yra meilė kam nors ar ne? 

— Žinoma, taip. | 

— Taigi, — tarė Sokratas, — gerai įsimink ir ne- 
užmiršk šito. O dabar pasakyk man, ar Erotas, bū- 
damas meilė, geidžia to, ką myli, ar ne? 

— Aišku, geidžia, — atsakė Agatonas. 

— Kada jis geidžia ir myli: turėdamas tai, ką 
myli, ar neturėdamas? 

— Man atrodo, kad neturėdamas, — atsakė Aga- 
tonas. 

— O gal,— tarė Sokratas, — neatrodo, bet būti- 
nai taip esti, kad geidžiame to, ko stokojame, ir 
negeidžiame, jei nestokojame. Aš bent, Agatonai, 
labai linkęs manyti, kad tai — būtinas dėsnis. O 
tu kaip? 

— Ir aš taip manau,— tarė Agatonas. 

— Gerai sakai. Na, o kas nors, būdamas dide- 
lis, ar norėtų būti didelis, arba, būdamas stiprus, 
ar norėtų būti stiprus? 

— Jau sutarėme, kad tai — negalimas daiktas. 

— Juk turėdamas tas ypatybes, jų nestokos? 

— Teisybė. 

— Jei kas nors,— pasakė Sokratas, — būdamas 
stiprus, vis dėlto panorėtų būti stiprus, greitas — 
būti greitas, sveikas — būti sveikas... tokiu atve- 
ju galėtum pagalvoti, kad žmonės, jau turėdami 
kokias nors savybes, geidžia, būtent, to, ką turi. 
Kalbu tai, kad paskui nebūtų kokių nesusiprati- 
mų. Juk tokie žmonės, Agatonai, jei pagalvosi, 
jau dabar būtinai turi turėti tas savybes, tad kaip 
gali jų dar norėti? Bet jei kas sakys: „Štai aš, nors 
esu sveikas, noriu būti sveikas, nors esu turtin- 
gas, noriu būti turtingas“, — žodžiu sakant, „gei- 
džiu to, ką turiu“, tada mes jam atsakysime: „Tu, 
žmogau, turėdamas turtus, sveikatą ir jėgą, nori 
turėti visa tai ir ateityje, nes dabar, nori ar 

nenori, visa tai turi. Taigi pagalvok, ar sakydamas 
„noriu to, ką dabar turiu“, sakai tiesiog tai: ,„No- 
riu ir ateity turėti, ką dabar turiu.“ Ar jis sutiktų 
su mūsų pasakymu?ė 

Agatonas atsakė, kad sutiktų. Tada Sokratas 
tęsė: 

— O ar tai nereiškia, kad myli tai, ko dar nė- 
ra ir ko neturi, jeigu nori išsaugoti ateičiai tai, ką 
turi dabar? 

— Žinoma,— atsakė Agatonas. 

— Vadinasi, ir toks, ir kiekvienas kitas nori 
to, ko dar nėra, ko dar neturi; I nori būti toks, koks 
dar nėra, geidžia to, ko jam trūksta; ar ne tokie, 
maždaug, yra geismo ir meilės objektai? 

— Taip, iš tiesų, — atsakė Agatonas. 

— O dabar,— tarė Sokratas, — padarykime iš- 
vadas iš to, kas pasakyta. Pirmiausia, ar Erotas 
nebus meilė ko nors, o paskui, ar jis nebus meilė 
to, ko kam stinga? 

— Taip, — atsakė Agatonas. 

— Be to, atsimink, kokių dalykų meile savo 
kalboje pavadinai Erotą? Jei nori, aš tau primin- 
siu. Esi, man rodos, pasakęs maždaug taip, kad 
dievų reikalai susitvarkė tada, kai jie pamilo gro- 
žį, nes, sakei, pamilti tai, kas biauru, negalima. 
Ar ne taip kalbėjai? 

— Kaip tik taip, — atsakė Agatonas. 

— Ir teisybę sakai, mano bičiuli. — tęsė Sokra- 
tas.— Kitaip sakant, ar nebus tik Erotas meilė to. 
kas gražu, o kas biauru — ne? 

Agatonas sutiko ir su tuo. 

— O ar nesame susitarę, kad Erotas myli tai, ko 
jam stinga ir ko neturi? 

— Esame,— atsakė Agatonas. 

— Vadinasi, Erotui stinga grožio ir jis jo ne- 
turi. 

— Taip išeitų, — atsakė Agatonas. 

— Tai kaipgi? Tu vadini gražiu tą, kam stinga 
grožio ir kas visiškai jo neturi? 

— Žinoma, kad ne. 

— Ir tu vis dar teigi, kad Erotas gražus? 

O Agatonas atsakė: 

— Išeina, Sokratai, kad aš pats nežinojau, ką 
kalbu. 

— Ir vis dėlto, Agatonai, gražiai kalbėjai. Bet 
pasakyk man dar viena: ar nemanai, kad kas ge- 
ra, tai ir gražu? E 

— Mano supratimu, taip. 

— Jei Erotui stinga grožio, o kas gera, tai ir 
gražu, išeina, kad jam stinga ir to, kas gera? 

— Aš, — tarė Agatonas,— neįstengiu su tavim 
ginčytis, Sokratai; tebūnie taip, kaip tu sakai. 

— Ne, mielas Agatonai: tu su tiesa negali gin- 
čytis, o su Sokratu — visai nesunku. 


22. O dabar duosiu tau ramybę. 

Pamėginsiu atpasakoti jums apie Erotą tai, ką 
esu kitados girdėjęs iš mantinietės Diotimos, kuri 
gerai nusimanė ir apie šiuos, ir daugelį kitų da- 
lykų; kai kartą atėniečiai atnašavo prieš marą, 
ji sugebėjo dešimčiai metų atidėti tą ligą?!. Toji 
Diotima mane ir mokė Eroto dalykų. Taigi, 

stengsiuosi, kiek išgalėdamas, atpasakoti jos kal- 
bą savo žodžiais, pradėdamas nuo to, apie ką mu- 
du su Agatonu tik ką sutarėme. 

Iš pradžių reikia, Agatonai, kaip tu pats nuro- 
dei, panagrinėti, kas yra tasai Erotas ir kokie jo 
ypatumai, o paskui — ir jojo darbai. Man rodos, 
visų lengviausia tai ištirti tokiu pat būdu, kaip ki- 
tados tatai darė, mane klausinėdama, ana svetim- 
šalė. Aš sakiau jai tada beveik tą pat, ką man 
dabar Agatonas: kad Erotas esąs didis dievas, kad 
jo sritis — visa, kas gražu. O Diotima įtikino ma- 
ne tokiais pat žodžiais, kokiais ir aš Agatoną, kad 
Erotas, kaip aš buvau manęs, nei gražus, nei ge- 
ras. 

— Ką tu šneki, Diotima? — prieštaravau aš.—- 
Tad Erotas biaurus ir blogas? 

— Nepiktžodžiauk! — atsakė ji.— Nejaugi, ta- 
vo nuomone, kas nėra gražu, būtinai turi būti 
biauru? 

— Žinoma. 

— Tr kas nėra išmintinga, būtinai kvaila? Argi 
nežinai, kad tarp išminties ir kvailumo yra kaž- 
koks vidurys? 

— Kas gi tai būtų? 

— Tai gal nežinai, kad teisinga, bet argumen- 
tais nepagrįsta nuomonė apie ką nors dar nėra ži- 
nojimas? Jei nėra paaiškinimo, koks gali būti ži- 
nojimasė Bet tai nėra ir nežinojimas. Jeigu jis 
atitinka tai, kas iš tiesų yra, kaip gali būti nežino- 
jimas? Matyt, teisinga nuomonė yra kažkoks vi- 
durys tarp supratimo ir nežinojimo. 


/ 

— Tavo teisybė, — atsakiau aš. 

— Taigi nesispyriok, kad kas nėra gražu, esą 
biauru, ir kas nėra gera, esą bloga. Tas pat ir su 
Erotu: dabar, kai pats sutikai jį nesant nei gerą, 
nei gražų, anaiptol nemanyk, kad jis turi būti pik- 
tas ir biaurus, bet laikyk jį kažkuo viduriniu tarp 
vieno ir kito. 

— O vis dėlto,— atsikirtau,— jį visi laiko di- 
džiu dievu. 

— Visi nemokšos, — paklausė Diotima, — ar ir 
visi išmanantys? 

— Kiaurai visi. 

Ji ėmė juoktis ir tarė: 

— Kaipgi, Sokratai, pripažintų jį didžiu dievu 
tie, kurie jo visai dievu nelaiko? 

— Kas tie žmonės? — paklausiau. 

— Tu vienas, — atsakė ji — o aš antra. 

— Kaip tai suprasti? — paklausiau vėl. 

— Visai paprastai — atsakė ji— Sakyk man, 
ar Nnetvirtini, kad visi dievai gražūs ir laimingi? 
O gal išdrįsi apie kurį iš dievų pasakyti, kad jis 
negražus ir nelaimingas? 

— Prisiekiu Dzeusu, aš tai jau ne,— atsakiau. 

— O ar ne tuos vadini laimingais, kurie turi 
savyje, kas gera ir kas gražu? 

— Žinoma. 

— Tačiau sutikai, kad Erotas, stokodamas to, 
kas gera ir gražu, trokšta to, ko neturi? 

— Iš tikrųjų sutikau. 

— Tad kaip jis gali būti dievas, jeigu jo daliai 
neteko to, kas gera ir kas gražų? 

— Atrodo, iš tiesų negali. 
— Dabar pats matai, — tarė ji, — kad ir tu ne- 
laikai Eroto dievu. 


23. — Tai kas gi tada Erotas? Mirtingasis? 

—- Visai ne. 

— O kas gi? 

— Kaip ir anais atvejais: kažkoks vidurys tarp 
mirtingojo ir nemirtingojo. 

— Bet kas gi, Diotima? 

— Didis demonas, Sokratai; juk kiekvienas de- 
monas — tai tarsi vidurys tarp dievybės ir mirtin- 
gojo. 

— O kokia jų paskirtis? — paklausiau aš. 

— Jie yra tarpininkai ir aiškintojai dievams 


pas dievus( Dievams jie perduoda žmonių maldas 
ir aukas, L žmonėms — dievų įsakymus ir atpildą 
už aukas. Būdami vidury, demonai užpildo tarpą 
tarp vieřñų ir kitų ir yra tas ryšys, kuris sujungia 
visumą..Demonui tarpininkaujant, vyksta visi aū- 
kojimai, pranašavimai ir burtai, žyniavimai ir ke- 
rėjimai, visas mantikos menas. Tiesiogiai su žmo- 
nėmis nesusieidami, dievai su jais bendrauja ir 
kalbasi Lik per demonus — ir sapnuose, ir bu- 
dint.?2 Kas tuos dalykus supranta, tas turi demonų 
malonę, o kas išmano visa kita, ar tai apie meną, 
ar apie kokį amatą, tėra tik amatininkas. Demonų 
yra daug ir įvairių; vienas iš jų yra ir Erotas. 

— Kas jo tėvas ir motina? —- paklausiau. z 

— Ilgai, — sako,— reikės pasakoti, bet aš tau 
vis tiek papasakosiu. Kai gimė Afroditė, dievai 
susirinko į puotą. Tarp jų buvo ir Metidės sūnus 
Poras. Vos jiems pavalgius, o valgio buvo į va- 
lias, atėjo prašyti išmaldos Penija ir atsistojo prie 
durų?3. Poras, apsvaigęs nuo nektaro — vyno tada 
dar nebuvo, — išėjo į Dzeuso sodą ir apsunkęs uż- 
migo. Penija, būdama labai neturtinga, sugalvojo 
turėti nuo Poro vaiką. Ji atsigulė šalia jo ir pra- 
dėjo Erotą. Štai kodėl Erotas pasidarė Afroditės 
palydovu ir tarnu: jis buvo pradėtas deivės gi- 
mimo iškilmėse, be to, jis iš prigimties myli, kas 
gražu, o Afroditė graži. 

Tai, kad Erotas yra Penijos ir Poro sūnus, nulė- 
mė ir visą jo likimą: pirmiausia, jis visados netur- 
tingas, ir toli gražu ne toks švelnus bei gražus, 
kokiu jį įprasta laikyti. Priešingai, jis šiurkštus, 
nevalyvas, basas, be prieglaudos, guli visada ant 
žemės, be patalo, miega prie durų, pakelėse, netu- 
ri pastogės, ir kaip tikras savo motinos sūnus nie- 
kad neišsikapsto iš bėdos. Antra vertus, iš tėvo 
jis gavo palinkimą į visa, kas gražu ir gera, jis 
drąsus, narsus, atkaklus, puikus medžiotojas, nuo- 
lat rezgąs kokias nors pinkles, visą savo gyveni- 
mą filosofuoja, labai mėgsta apsisvarstymą ir 
įkvepia jį kitiems, geras žynys, kerėtojas ir sofis- 
tas. Savo prigimtimi jis nei nemirtingas, nei mir- 
tingas: tą pačią dieną jis tai žydi ir klesti, jeigu 

jam gerai sekasi, tai miršta, tačiau, paveldėjęs tė- 
vo prigimtį, ir vėl atgyja. Visa, ką jis įsigyja, nu- 
eina niekais, ir jis niekad nebūna nei turtingas, 
nei vargšas. 

Jis taip pat yra vidury tarp išminties ir kvailu- 
mo, ir štai kodėl: iš dievų nė vienas neužsiima fi- 
losofija, ir nenori pasidaryti išmintingas, kadangi 
jie ir be to išmintingi; ir aplamai nė vienas išmin- 
čius nesiekia išminties. Nefilosofuoja ir nesiekia 
išminties nė kvailiai: čia ir glūdi kvailumo ne- 
laimė, kad kvailys, nebūdamas nei gražus, nei to- 
bulas, nei protingas, esti visada savim patenkin- 
tas. O kas nemano, kad jam ko stigtų, tas nė ne- 
nori to, ko jam, jo manymu, netrūksta. 

— Kas gi, Diotima,— paklausiau, — ieško išmin- 
ties, jei jos nemyli nei išminčiai, nei kvailiai? 

— Bet tai aišku ir vaikui, — atsakė Diotima,--- 
tie, kurie yra tų dviejų priešybių vidury; -jiems 
priklauso ir Erotas. Juk išmintis — vienas iš gra- 
žiausių dalykų, o Erotas — meilė to, kas gražu; 
todėl Erotas būtinai myli išmintį, arba — jis fi- 
losofas, o filosofas stovi viduryje tarp išminčių 
ir kvailių. Tai vėl pareina nuo kilmės: jo tėvas 
išmintingas ir turtingas, o motina neturi nei iš- 
minties, nei turto. Štai kokia, mielas Sokratai, šio 
demono prigimtis. O kad laikei kitokiu Erotą, nė- 
ra ko stebėtis: iš tavo kalbos išeitų, kad tu laikei 
Erotą meilės objektu, bet ne meilės pradu. Todėl 
tau, Manding, Erotas ir atrodė gražus. Juk mei- 

lės objektas iš tiesų yra gražus, švelnus, tobulas. 
palaimintas; o meilės pradas atrodo kitaip, būtent 
taip, kaip aš tau pasakojau. 


24. Tada aš pasakiau: 

— Ką gi, svetimšale, kalbi labai gražiai. Bet jei- 
gu Erotas toks, kokia nauda iš jo žmonėms? 

— Šitai, Sokratai,— atsakė Diotima,— aš ir pa- 
mėginsiu tau išaiškinti. Taigi, jau žinai, kad to- 
kios Eroto savybės ir tokia jo kilmė, o jis pats, 
kaip ir tu sakai — meilė tam, kas gražu. Jeigu kas 
paklaustų mus: „Pasakykite, Sokratai ir Diotima, 
kas yra meilė tam, kas gražu.“ Arba klaustų dar 
aiškiau: „Tas, kuris myli tai, kas gražu, ko nori?" 

O aš atsakiau: 

— Pasiekti tai, ką myli. 

— Bet,— sako ji,— šitas atsakymas kelia tokį 
klausimą: ką gaus tas, kuris pasieks grožį? 

Aš jai prisipažinau, kad nelabai galėčiau iš kar- 
to į tą klausimą atsakyti. 

— Na,— sako — o jeigu kas pakeistų tai, kas 
gražu, tuo, kas gera, ir paklaustų: „Sakyk, Sokra- 
tai, ko nori siekiąs to, kas gera?“ 

— Tai pasiekti, — tariau aš. 

— Tr kas bus tam, kuris pasieks tai, kas gera? 

— Į tai, — sakau, — moku atsakyti: toks bus lai- 
mingas. 

— Taip, sako, nes kas laimingas, laimingas dėl 
to, kad turi tai, kas gera; ir nėra ko toliau klau- 
sinėti, kodėl trokštąs būti laimingas, to trokšta. 
Šituo atsakymu klausimas, rodos, baigtas. 

— Tiesą sakai, — tariau aš. 

— Bet ar nemanai, kad šitas troškimas ir šita 
meilė bendri visiems žmonėms? Ar nuolat visi 
trokšta sau gėrio? Kaip manai? 

— Taip, — atsakiau, — tai visiems bendra. 

— O kodėl mes, Sokratai, nesakome, kad visi 
žmonės myli, nors visi visada myli tą patį, bet sa- 
kome, kad vieni myli, o kiti ne? 

— Stebiuos,— tariau,— ir aš pats. 

— Ne,— sako, — nesistebėk. Juk išskiriame tam 
tikrą meilės rūšį ir, teikdami jai bendros sąvokos 
prasmę, vadiname meile tiktai ją, o kitokius jos 
pasireiškimus vadiname kitaip. 

— Pavyzdžiui? — paklausiau aš. 

— Na štai. Tu žinai, kad kūryba — plati sąvo- 
ka. Iš tiesų, kiekvienas perėjimas iš nebūties į 
būtį yra tam tikra kūryba; taigi ir kiekvieną veik- 
lą visuose menuose galima vadinti kūryba, o visus 
menininkus — kūrėjais. 

— Labai teisinga. 

— Tačiau, — sako, — žinai, kad jie nevadinami 
kūrėjais, bet turi kitokius vardus, nes iš visos kū- 
rybos aiškiai išskiriame vieną jos dalį, būtent, kū- 
rybą muzikos ir metrų srity, kurią vadiname 
bendros sąvokos vardu. Juk tik šitą dalį vadina- 
me poezija ir tik tokius žmones poetais, kurie ja 
užsiima. 

— Taip, tai teisybė, — sutikau aš. 

— Taigi tas pat ir su meile. Apskritai, kiekvie- 
nas gėrio ir laimės ai didelė ir vy- 


linga meile. Bet jei kieno mintys ir troškimai yra 

linkę į pinigus, į gimnastiką ar į filosofiją, tada 
apie tokius nesakoma, kad jie myli arba įsimylėję. 
Tiktai jei kas apimtas vienos tam tikros meilės 
rūšies ir ja rūpinasi, vien tam taikome bendrąsias 
sąvokas „meilė“, „mylėti“, „įsimylėję“. 

— Turėtų būti. — atsakiau. 

— Kai kas yra tos nuomonės, — kalbėjo ji to- 
liau, — kad mylįs ieško savo pusės. O aš sakau, 
kad meilės objektas nėra nei pusė, nei visuma, 
jei tame, mano mielas, nepasitaikys kas nors ge- 
ro. Juk sutinka žmonės, kad jiems nupiautų kojas 
ir rankas, jei tie nuosavo kūno nariai jiems atro- 
do žalingi. Taigi, aš manau, visai ne „savo“ kiek- 
vienas myli, nebent jei kas vadina savu ir gimi- 
ningu sau tik tai, kas gera, o kas bloga — sveti- 
mu. Tad iš tikrųjų žmonės myli tik tai, kas gera. 
Ar tau kitaip atrodo? 

— Dievaži,— atsakiau, — tik ne man! 

— Tokiu būdu, — tarė ji, —ar galima tiesiog 
taip pasakyti, kad žmonės myli gėrį? 

— Galima, — pasakiau. 

— Tai ar nereikia, — sako, — pridurti, kad jie 
geidžia ir turėti tai, kas gera? 

— Reikia. 

— O gal,— sako, — ne tik turėti, bet ir amžinai 
turėti? 

— Ir tai pridurkime. 

— Taigi, — tarė, — suglaudus galima pasakyti: 
meilė yra siekimas amžinai turėti tai, kas gera. 

— Tikriausią tiesą sakai, — pritariau aš. / 

25. — O jei meilė, — tarė ji, — yra visada gėrio 
meilė, tai kaip turi elgtis tie, kas jo siekia, kad 
jų veiklą ir uolumą galėtum pavadinti meilė? Ką 
jie turi daryti? Ar galėtum pasakyti? - 

— Ne,— atsakiau aš,— jei galėčiau, nesistebė- 
čiau tavo, Diotima, išmintimi ir nevaikščiočiau pas 
tave, tikėdamasis visa tai sužinoti.  “ 

— Na,— tarė, — tad aš tau pasakysiu. Tai yra 
gimdyti grožį ir kūnu, ir siela. 

— Reikia būti orakulu,— tariau aš, — kad su- 
prastum, ką tu sakai, o man čia niekas neaišku. 

— Ką gi, — tarė, — pasakysiu aiškiau. Visi žmo- 
nės, Sokratai,— tęsė ji — nešioja vaisių ir kūne, ir 
sieloje, ir kai sulaukiama tam tikro amžiaus, mū- 
sų prigimtis stengiasi atsipalaiduoti nuo nėštu- 
mo. O gimdyti negalime biaurume, tiktai grožyje. 
Vyro ir moters susijungimo padarinys yra gim- 
dymas. Tai dieviška, nes pradėjimu ir gimdymų 
mirtingoj būtybėj reiškiasi nemirtingas pradas. 
Nei viena, nei kita negali vykti, kai nėra darnos, 
o darnos stoka dieviškajam pradui biauri, tu 
tarpu grožis yra ta reikalingoji darna. Taigi Kalo- 
nė yra Moira ir Eiletija gimdymui?*. Todėl kiek- 
vieną kartą, kai nėščia būtybė prisiartina prie 
grožio, ją apima linksmybė ir džiaugsmas, ji išsi- 
skleidžia, gimdo ir leidžia į pasaulį; o prisiartinu- 
si prie to, kas biauru, paniūra, liūsta, susitraukia, 
nusisuka, užsiveria ir, užuot gimdžiusi, bodisi sa- 
vo vaisium. Štai todėl nėščios ir jau žadančios 
gimdyti būtybės taip trokšta grožio, nes jis vaduo- 
ja iš didžių gimdymo skausmų. Tačiau,— baigė 

ji — Meilė nėra veržimasis į grožį, kaip tu manai, 
Sokratai. 

— Tai kas gi ji“ 

— Noras gimdyti ir leisti į pasaulį grožyje. 

— (Gal ir taip, — pasakiau aš. 

— Be abejo, — tarė ji — O kodėl, būtent, gim- 
dyti? Todėl, kad gimdymas yra ta amžinybės ir 
nemirtingumo dalis, kuri teko mirtingiesiems. Jei- 
gu meilė, kaip jau susitarėm, geidžia amžinai tu- 
rėti gėrį, tai greta gėrio negali netrokšti ir ne- 
mirtingumo. Tad būtina šito samprotavimo išva- 
da --- meilė trokšta ir nemirtingumo. 


26. Viso to mokė mane Diotima, kai kalbėdavo 
apie meilę. O kartą paklausė: 

— Kaip tau atrodo, Sokratai, kur šitos meilės 
ir šito geismo priežastis? Ar nesi pastebėjęs, kaip 
nerimsta visi gyviai, kai juos apima geismas gim- 
dyti, — ir keturkojai, ir sparnuočiai? Visi jie apim- 
ti meilės karščio, kai poruojasi, paskui mMaitinda- 
mi vaikus, už kuriuos net patys silpniausi yra 
pasiruošę kautis su stipriausiais, ir žūti, ir badą 
kęsti, kad tik juos išmaitintų, ir visa kita pakelti. 
Apie žmones, — sakė ji — dar galėtum pamanyti, 
kad jie tai daro, turėdami protą; bet kur priežas- 
tis tokios meilės būsenos gyvuliuose? Gal. atsaky- 
tum? 

Aš vėl prisipažinau, kad ne. 

— Ir tu viliesi tapti išmanančiu meilės daly- 
kus, — paklausė ji, — nė to nesuprasdamas? 

— Bet aš ką tik sakiau, Diotima, ko atėjau pas 
tave — man reikia mokytojo. Tad pasakyk man 
ir šito, ir visų kitų meilės reiškinių priežastis. 

— Taigi, — sako, — jei jau įsitikinai, kad pri- 
gimties valia meilė yra siekimas to, ką jau ne 
kartą sutarėme, tau nėra ko stebėtis. Ir čia mir- 
tingoji prigimtis siekia to paties, ko pirmesniuoju 
atveju — tapti, kiek įmanoma, amžina ir nemir- 
tinga. O tai pasiekti ji gali tik vienu būdu — gim- 
dydama, nuolat palikdama naują būtybę vietoj 
senos. Juk net per tą laiko tarpą, kai apie bet 
kurią būtybę sako, kad ji gyvena ir yra ta pati, — 
sakysime, kaip žmogus laikomas tuo pačiu asme- 
niu nuo kūdikystės iki senatvės, — ji niekada ne- 
būna vis ta pati, nors ją ir vadina tuo pat vardu, 
bet nuolat atsinaujina, kažką neišvengiamai pra- 
rasdama,— ar tai būtų plaukai, ar raumenys, kau- 
lai, kraujas, ir aplamai visas kūnas. Ir ne tiktai 
kūnas, bet ir dvasia: įpročiai, būdas, nuomonės, 
norai, džiaugsmai, sielvartai, baimė — niekuomet 
nepasilieka žmogui tie patys, bet viena atsiran- 
da, kita išnyksta.- Dar labiau stebėtina tai, kad 
mūsų žinios ne tik vienos atsiranda, o kitos pra- 
nyksta, taigi ir mes savo pažinimu niekuomet ne- 
liekame tie patys, bet kad ir kiekvienos rūšies 
žinojimui atsitinka tas pat. Juk tai, ką vadiname 
žinojimo kartojimu, numato žinojimo išnykimą. 
Žinojimo netekimas yra užmiršimas, o kartojimas 
vėl atgaivina žinojimą vietoje išnykusio ir tiek 
išsaugo jį, kad atrodo esąs tas pats. Štai tokiu bū- 
du išsilaiko visa, kas mirtinga: nelieka visada 

tuo pačiu, kaip tai, kas dieviška, bet, sendama ir 
pasitraukdama, palieka naują savo panašumą. To- 
kiu,— sako, — būdu, Sokratai, mirtinga dalyvauja 
nemirtingume,— ir kūnas, ir visa kita. Kito būdo 
nėra. Todėl nesistebėk, kad kiekviena būtybė iš 
prigimties rūpinasi savo palikuonimis: vardan ne- 
mirtingumo viską pasaulyje lydi tas rūpestis ir ta 
meilė. 


27. Išklausęs tokios kalbos, stebėjausi ir tariau: 

— Gerai, išmintingiausioji Diotima. Bet ar iš 
tiesų visa taip yra? 

O jinai, kaip tikras išminčius, atsakė: 

— Neabejok, Sokratai, taip. Tik pažvelk į žmo- 
nių garbės troškimą ir nustebsi,— jei gerai nejsi- 
dėmėjai to, ką esu pasakiusi — pamatęs, kokio 
beprasmiško troškimo išgarsėti jie apsėsti, „kad 
tik įsigytų visiems laikams amžiną garbę“, dėl ku- 
rios pasiryžę dar didesniems pavojams, negu dėl 
savo vaikų, — ir turtą eikvoti, ir bet kokį vargą 
vargti, ir galvą padėti. Argi, — sako, — tu manai, 
kad Alkestidė būtų mirusi už Admetą, arba Achi- 
las žuvęs tuoj po Patroklo, arba jūsiškis Kodras 
be laiko miręs už savo vaikų viešpatavimą“, jei 
visi jie nebūtų vylęsi palikti nemirtingą savo žyg- 
darbių atminimą, kurį mes dabar saugome? Kur 
tau! — sako.— Man rodos, visi daro visa, ką gali, 
norėdami įamžinti savo dorybes ir išgarsinti savo 
vardą, ir juo kas geresnis, juo labiau: jie trokšta 
nemirtingumo. . 

Tie, kieno kūnas kupinas vaisingumo, kreipiasi 
daugiau į moteris ir tarnauja savo Erotui, pradė- 
dami vaikus, nes taip tikisi įgyti nemirtingumą, 
laimę ir visiems laikams palikti atminimą. O tie, 
kieno siela vaisinga (yra ir tokių, — paaiškino ji, — 
kurių sielos vaisingesnės negu kūnai), trokšta ap- 
vaisinti tai, kas turi būti apvaisinta sieloje ir pa- 
gimdyta. O kas turi būti joje nešiojama? Protas 
ir kiekviena kita dorybė. Jųjų gimdytojai yra vi- 
si poetai, o iš amatininkų tie, kuriuos vadina iš- 
radėjais. Bet svarbiausia ir gražiausia ta dorybė, 
kuri tvarko valstybę ir namus; jos vardas yra 
blaivumas ir teisingumas. Taigi, kas, saugodamas 
dvasios skaistumą, iš jaunų dienų puoselėja tas 
dorybes, o subrendęs patiria didelį geismą gimdy- 
ti, tas, man rodos, irgi visur ieško grožio, kuriame 
galėtų atsipalaiduoti nuo vaisiaus, nes biaurume 
Jis niekuomet nepagimdys. Toks gražius kūnus 


myli labiau, negu biaurius dėl to paties savo vai- 


singumo, bet labiausiai džiaugiasi sutikęs gražios, 
ilio ] j erinį su gražiu kūnu 


tokiam žmogui tučtuojau atranda žodžių apie do- 
i k 


i. | Bendrauda- 
mas su tokiu žmogum, jis paliečia grožį ir pagim- 
do tai, ką jau seniai nešiojo; atsimena draugą vi- 
sada — arti, ir toli būdamas, kartu su juo augina 
ką pagimdęs, todėl jiedu kur kas artimesni vienas 
kitam, negu tėvai ir vaikai, ir jų draugystė daug 
tvirtesnė, nes juos sujungę vaikai gražesni ir ne- 
maresni. Ir kiekvienas, tur būt, mielai sutiks; kad 

jam verčiau gimtų tokie vaikai, negu jo o 
poetus, kurių palikuonys tikrai pavydėtini, nes 
jiems teikia amžiną garbę ir atminimą, nes ir pa- 
tys yra amžini. Arba, — sako, — jei nori, pažiūrėk, 
kokius vaikus paliko Lakedemone Likurgas: Lake- 
demono ir, galima pasakyti, visos Elados išgelbė-; 
tojus! Gerbiamas mūsų Solonas, mūsų įstatymų 
tėvas, ir daug kur kitur graikų ir barbarų gerbia- 
mi vyrai, atlikę daug didžių darbų ir davę pasau- 
liui įvairių dorybių. Ne viena šventovė jiems pa- 
statyta už tokius jų vaikus; o už žmonių vaikus 
iki šiol dar niekam šventovės nestatė. 


28. Į šitas meilės paslaptis ir tu, Sokratai, gali 
būti įvestas, bet į aukščiausias ir švenčiausias““, 
kurios ir yra galutinis tikslas, nežinau, ar pajėg- 
si įžengti, net ir geru keliu eidamas. Tačiau, — 
tęsė ji. — apie jaš aš tau papasakosiu nieko ne- 
praleisdama, o tu mėgink sekti, kiek išgali. 

„Kas nori tikru“ „keliu eiti į į tas „paslaptis, Teikia, 
kad iš jaunų dienų ieškotų kūno "grožio. Iš pra- 
džių, jei jam parodys gerą kelią, jis vieną iš tų 
kūnų pamils ir gimdys jame gražias kalbas; pas- 
kui supras, kad vieno kūno grožis — vis viena 
kokio — giminingas kito kūno grožiui, ir jei rei- 
kia siekti grožio, glūdinčio pavidale, būtų didelė 
nesąmonė nelaikyti įvairių kūnų grožio tapatingu. 
Tai supratęs, jis pradės mylėti visus gražius kū- 
nus, o anam vieninteliam jo meilė susilpnės, nes 
tokia meilė jam pasirodys menka ir smulki. 

Galiausiai, dvasios grožį jis pripažins brangesniu, 
negu kūno grožį, ir jei jam pasitaikys kilni siela 
kad ir neypatingai gražiame kūne, tenkinsis ir 
tuo, pamils jį, rūpinsis ir gimdys tokias kalbas, 
kurios jaunuolius daro geresnius, per tai neju- 
čiom pažins kasdieninių darbų bei papročių gro- 
žį ir, pamatęs, kad visa, kas gražu, gimininga, 
kūno grožį palaikys niekais. Nuo kasdieninių 
dalykų anas vadovas turi vesti jį į pažinimą, kad 
pamatytų pažinimo grožį ir, turėdamas prieš akis 
visą grožio didybę, neatiduotų vergiškai savo mei- 
grakštumui, vieno žmogaus ar darbo grožiui ir tos 
vergijos menkystėje nebekalbėtų skurdžių šnekų, 
bet, atsigręžęs į plačias grožio jūras, kontempliuo- 
tų ir gimdytų daug gražių, kilnių kalbų bei min- 
čių, skatinamas nepasotinamo tiesos troškimo. O 
kai šitaip sustiprės ir išaugs, pamatys, kad tėra 
tik vienas toks pažinimas — tokio, būtent, grožio 
pažinimas. Pasistenk, dabar, — tęsė Diotima,— ma- 
nęs klausyti, kiek galėdamas, atidžiau. 


29. Kas iki tokio laipsnio bus išlavintas meilės 
dalykuose, kas bus stebėjęs gražius dalykus pa- 
laipsniui, pagal tikslią jų eilę, tas šito kelio gale 
staiga išvys nuostabios prigimties grožį, tą patį, 
Sokratai, dėl ko lig šiol taip plūkėmės, pamatys 
kažką, pirmiausia, amžiną, nepažįstantį gimimo 
nei mirties, nei augimo nei nykimo; ir antra, gra- 
žų ne vienu kuo, o kitu biaurų, ne kažkada, kaž- 
kur, kažkam ir palyginus su kažkuo gražų, o kitu 

metu, kitoje vietoje, kam kitam ir lyginant su 
kitu biaurų. Šitas grožis nepasirodys jam nei kaip 
koks veidas, rankos ar kita kuri kūno dalis, nei 
kaip koks žodis ar mokslas, ar koks kitas apibrėž- 
tas pavidalas, gyvenąs žemėje ar danguje, ar dar 
kas nors,— ne: tik grožis kaip toks, savyje vie- 
nalytis ir amžinas; visi kiti gražūs daiktai daly- 
vauja jame tokiu būdu, kad atsiranda ir nyksta, 
o jis nesidaro nei didesnis, nei mažesnis, ir jokia 
permaina jo neliečia. Tad jei kas teisingos jau- 
nuolių meilės dėka pakilo virš įvairių grožio pa- 
vidalų ir pradeda stebėti mMinėtąjį grožį, tas jau 
beveik pasiekė tikslą. Kaip tik čia eina tiesus ke- 
lias į meilę, ar kas pats juo eitų, ar jį kas kitas 
vestų: pradėjus nuo pavienių grožio apraiškų, 
nuolat kilti vardan ano aukštesnio grožio, lyg 
laiptais lipant nuo vieno gražaus kūno prie dvie- 
jų, nuo dviejų — prie visų, o paskui nuo gražių 
kūnų prie gražaus gyvenimo būdo, nuo gražaus 
gyvenimo būdo prie gražių pažinimų, galiausiai, 
nuo pažinimų prie ano pažinimo, kuris ir yra 
aukščiausiojo grožio pažinimas — tam, kad galų 
gale pažintum, kas tai yra grožis“. 

Jeigu žmogus, mielas Sokratai,— kalbėjo vieš- 
nia iš Mantinėjos, — tokį pažinimą pasiekė gyvas 
būdamas, jis drąsiai gali sakyti gerai gyvenęs, 
nes jis regi tikrąjį grožį. Jei kada nors jį pamaty- 
si, tu nepalyginsi jo nei su auksu ataustu rūbu, 
nei su gražiais berniukais ir jaunuoliais, kurių iš- 

grožiesi mylimuoju, nori nuolat su juo bendrauti 
ir, jei tik būtų galima, nei valgytum, nei gertum, 
tik žiūrėtum į jį ir drauge su juo būtum. O kas 
tada, — paklausė ji,— jei kam atsitiktų išvysti tik- 
rąjį grožį gryną, neiškreiptą ir be dėmės, laisvą 
nuo žmogaus kūno su visomis jo spalvomis ir gau- 
sybe kitų mirtingų menkniekių, jei jam būtų lemta 
išvysti tikrąjį, dieviškąjį, vienalytį grožį? Ar tu 
manai, — sako, — kad žmogaus gyvenimas būtų 
netikęs, jeigu įsižiūrėtų į tą grožį, deramai jį kon- 
templiuotų ir nesiskirtų su juo? Ar nepagalvojai, 
kad tiktai ten, žiūrėdamas į grožį tomis akimis, 
kuriomis reikia į jį žiūrėti, jis galės gimdyti ne 
dorybės šešėlius, bet — kadangi jis ne šešėlį pa- 
lietė — tikrąją dorybę, nes jis palietė tiesą. O pa- 
gimdęs ir išmaitinęs tikrąją dorybę, gali pasidaryti 
dievams malonus, ir jei kas iš žmonių esti nemir- 
tingas, tai pirmutinis jis. 

Štai, Fedrai ir kiti bičiuliai, ką man kalbėjo 
Diotima ir aš patikėjau. O tikėdamas stengiuosi ir 
kitus įtikinti, kad, žmogaus prigimčiai siekiant ši- 
to gėrio, nelengva rasti geresnį padėjėją kaip Ero- 
tas. Todėl aš teigiu, kad kiekvienas žmogus turi 
garbinti Erotą, ir pats gerbiu Eroto dalykus, ypa- 
tingai juose lavindamasis bei kitus ragindamas. Ir 
dabar, ir visados, kiek galėdamas, garbinu Eroto 
galybę ir narsumą. 

Šitą mano kalbą, Fedrai, laikyk, jei nori, pa- 
giriamuoju žodžiu Erotui, o jei ne — vadink ją, 
kaip tau patinka. 

30. Sokratui pabaigus kalbėti, visi ėmė jį girti, 
o Aristofanas bandė kažką pasakyti, nes Sokratas 
buvo paminėjęs ir vieną jo kalbos vietą — tik 
staiga pasigirdo didelis triukšmas: į lauko duris 
ėmė belstis kažkokie lėbautojai, pasigirdo ir flei- 
tos garsai. 

— Tarnai, pažiūrėkite,— tarė  Agatonas,— jei 
ten kas iš savų, kvieskite į vidų, o jei ne, pasa- 
kykite, kad mes jau negeriam ir sugulėme miego. 

Netrukus kieme pasigirdo Alkibiado balsas: bu- 
vo smarkiai įgėręs ir garsiai rėkavo, klausdamas, 
kur Agatonas, ir reikalaudamas vesti jį pas Aga- 
toną. Fleitininkės ir kelių savo palydovų palaiko- 
mas, Alkibiadas įžengė į vidų ir, sustojęs tarpdu- 
ryje su didžiuliu gebenės vainiku, pakaišytu ži- 
buoklėmis ir apkarstytu kaspinais, pasakė: 

— Sveiki, vyrai! Ar priimsite į savo puotą gir- 
tą, visai girtą žmogų? Jei ne, mums teks išsineš- 
dinti! Tik pirma mes apvainikuosim Agatoną, nes 
to ir atėjom. Aš,— sako, — vakar negalėjau atei- 
ti, užtat šiandien ateinu, kaspinais galvą pasipuo- 
šęs. Nuimsiu aš juos nuo savo galvos ir apvaini- 
kuosiu šito, sakykime, išmintingiausio ir šauniau- 
sio vyro galvą. Jūs juokiatės iš manęs, kad aš 
girtas? Nors jūs ir juokiatės, aš vis tiek gerai ži- 
nau, kad sakau tiesą. Tik sakykit man iš karto: 
tokiomis sąlygomis įeinu, ar ne? Gersite su ma- 
nim, ar ne? 

Visi vienu balsu suūžė, kvietė įeiti ir išsitiesti 
užustalėje, kvietė ir Agatonas. 

Tada Alkibiadas įžengė, palaikomas savo paly- 
dovų, ir tuoj ėmė traukti nuo galvos kaspinus, no- 
rėdamas padabintį jais Agatoną, bet per tuos 
kaspinus nepamatė Sokrato ir atsisėdo prie Aga- 
tono, vidury tarp Sokrato ir jo. Sokratas kiek pasi- 
traukė, kad jam būtų kur sėsti. Atsisėdęs pasvei- 
kino Agatoną ir apkarstė jį kaspinais. Tada Aga- 
tonas tarė: 

— Nuaukite, tarnai, Alkibiadą, kad galėtų tre- 
čias greta mūsų išsitiesti. 

— Labai gerai, — tarė Alkibiadas,— bet kas čia 
trečias mūsų sugėrovas? 

Tai sakydamas, atsigręžė, pamatė Sokratą ir pa- 
žinęs jį pašoko ir sušuko: 

— O Herakli, čia kas dabar? Sokratai, tu? Ir 
čia man spąstus paspendei. Taip jau tu pratęs — 
visuomet staiga pasirodai ten, kur mažiausiai ta- 
vęs tikiuosi. O dabar ko atėjai? Ir kodėl, būtent, 
čia įsitaisei, o ne greta Aristofano arba kito ku- 
rio juokdario, tikro arba apsimetusio? Kur tau: 
susiradai vietą šalia gražiausio iš visos draugės. 

O Sokratas pasakė: 

— Pasistenk, Agatonai, mane apginti. Man šito 
žmogaus meilė nėra menkas daiktas: nuo to lai- 
ko, kai jį pamilau, man jau nebegalima nei pasi- 
žiūrėti į gražų jaunuolį, nei pasikalbėti su tokiu, 
nes jį tuoj pagauna baisus pavydas, daro galai 
žino ką, keikiasi ir vos ne su kumščiais mane puo- 
la. Taigi žiūrėk, kad ir dabar ko nepridarytų, ver- 
čiau sutaikyk mus arba, jei griebtų jėga, apgink, 

nes aš labai bijau šito žmogaus siautulingo įsimy- 
lėjimo. 

— Ne,— tarė Alkibiadas,— negali būti taikos 
tarp manęs ir tavęs, o už tai tau atsilyginsiu kitą 
kartą. Dabar,— pridūrė — duok man, Agatonai, 
keletą kaspinų, apvainikuokime ir šitą nuostabią 
galvą, kad neprikaišiotų man, kam tave papuo- 
šiau, o jo, nugalinčio visus žmones savo iškalbos 
galybe, ir ne tik užvakar, kaip tu, bet visados — 
nepuošiau. 

Tai sakydamas, paėmė keletą kaspinų, apvaini- 
kavo Sokratą ir pagaliau įsitaisė užustalėj. 


31. O atsigulęs tarė: 

— Na ką gi, vyrai, man rodos, kad jūs blaivūs. 
Šitaip visai nedera, reikia gerti: juk taip buvo 
sutarta. Puotos vadovu, kol jūs pakankamai pa- 
sigersite, skiriu pats save. Agatonai, įsakyk atneš- 
ti kokią didesnę taurę, jeigu turi. Bet ne, ne- 
reikia: atnešk, vaike, aną šaldytuvą??,— liepė Al- 
kibiadas, nužiūrėjęs, kad jame tilps geri aštuoni 
kotilai. Jį pripylęs, pirma pats išgėrė, paskui liepė 
įpilti Sokratui ir tarė: 

— Sokratui, vyrai, mano išmonė niekai: kiek 
jam sakysi, tiek išgers ir vis tiek niekad neįkauš. 

Tuo tarpu berniukas įpylė Sokratui, ir šis ėmė 
gerti, 

Tada prabilo Eriksimachas: 

— Kas gi čia bus, Alkibiadai? Taip jau nei kal- 
bėsimės prie taurės, nei dainuosime, tik gersime 
ir tiek, tartum labai ištroškę? 

— O, Eriksimachas! — sušuko Alkibiadas.— Do- 
riausio ir išmintingiausio tėvo dorasis sūnau, svei- 
kas! 

— Sveikas,— atsakė Eriksimachas. — Tai ką gi 
darysime? 

— Ką tu įsakysi. Juk tavęs reikia klausyti: 


Vyras, kurs gydyti moka, atstoja nemokančių pulką““. 


Todėl tvarkykis kaip tinkamas. 

— Na, tai klausyk, — tarė Eriksimachas. — Iki 
tau ateinant mes buvome nutarę, kad, pradedant 
iš dešinės, kiekvienas paeiliui turi pasakyti kiek 
galint gražesnę kalbą apie Erotą ir išgirti jį. Visi 
mes jau pasakėme, ką turėjome. O tu savosios 
dar nepasakei, bet jau suskubai įsigerti. Taigi bus 
teisinga tau dabar kalbėti, paskui įsakyk Sokratui 
ką tinkamas, o Sokratas įsakys savo kaimynui iš 
dešinės ir taip toliau. 

— Puikiai sugalvojai, Eriksimachai,— atsakė 
Alkibiadas, bet kaipgi lyginsi girto žmogaus kal- 
bą su blaivių vyrų kalbomis? O be to, mielasai, 
argi tiki tuo, ką dabar kalbėjo Sokratas? Lyg neži- 
nai, kad viskas yra priešingai, negu jis pasakė? 
Juk Sokratas, jei aš jam girdint girčiau ne jį, 
o ką nors kitą, vis tiek, dievą ar žmogų, nesusi- 
laikytų manęs neapkūlęs. 

— Liaukis tokius niekus plepėjęs,— atsiliepė 
Sokratas. 

— Prisiekiu Poseidonu, — atkirto Alkibiadas, 
kad aš tau esant nieko kito negirsiu. Ir tau drau- 
džiu prieštarauti. 

— Na, gerai, — sutikęs Eriksimachas,— daryk 
taip, kaip norį — girk Sokratą. 

— Ką tu, Eriksimachai! — atsikirto Alkibia- 
das.— Argi nori, kad jūsų akyse užpulčiau šitą 
vyrą, atkeršyčiau jam? 

— Še tau,— įsikišo Sokratas, — ką tu čia sugal- 
vojai? Ar tik nežadi išjuokti manęs savo pagyri- 
mo kalboje? 

— Aš sakysiu teisybę, tik nežinau, ar leisi. 

— Teisybę sakyti — atsakė Sokratas, — ne tik 
leidžiu, bet ir prašau. 

— Tai aš ir nepraleisiu progos, — tarė Alkibia- 
das.— O tu štai ką daryk: jei kur pasakysiu ne- 
tiesą, tučtuojau sustabdyk, jei norėsi, ir pasakyk, 
kad štai čia meluoju. Iš geros valios nieko neme- 
luosiu, bet jei ką prisimindamas nukalbėsiu iš- 
drikai, nesistebėk: nelengvas daiktas man šian- 
dien taip nusiteikusiam nesusipainioti ir nuosek- 
liai visas tavo keistenybes paminėti. 


32. Sokratą, vyrai, aš girsiu palyginimais. Ji- 
sai, tikriausiai, palaikys tai pajuoka, bet mano 
palyginimai bus vardan tiesos, o ne dėl juoko. 

Aš sakau, kad jis labai panašus į anuos silėnus, 
sustatytus skulptorių dirbtuvėse, juos dailininkai 
daro su dūdelėmis arba su fleitomis rankose; ati- 
daręs tokį silėną, viduje rasi dievų statulėles. Be 
to, sakau, kad jis panašus į satyrą Marsiją9?, O 
kad tu, Sokratai, bent iš veido esi į juos panašus, 
net ir pats dėl to nesiginčysi. Dabar klausykis, 
kad ir visais kitais atžvilgiais esi į juos panašus. 

Pirmiausia, esi pašaipus akiplėša. O gal ne? Jei 
nesutiksi su tuo, atsiras ir liudytojų. „Bet aš ne 
fleitininkas“,— tu pasakysi. Fleitininkas, ir kur kas 
nuostabesnis už Marsiją: anas, pasitelkęs muzikos 
instrumentą, užkerėdavo žmones savo galia, ei- 
nančia iš lūpų, lygiai kaip dabar kiekvienas, kas 
groja jo melodijas. Tai, ką grojo Olimpas, taip pai 
vadinu Marsijo muzika, nes jis buvo Olimpo mo- 
kytojas?!. Ir geras fleitininkas, ir prasta fleitinin- 
kė tik tada sužavi klausytojus, kai groja Marsijo 
muziką: tik tada klausytojų tarpe atsiras tokių, 
kuriems reikalingi dievų malonė ir pašventinimai, 
nes šitokia muzika — dieviška. O tu tiek tesiski- 
ri nuo Marsijo, kad be instrumento, paprasta kal- 
ba pasieki to paties. Kai mes klausomės kokio 
nors kito kalbėtojo, tegu ir labai gero, jokio, pa- 
sakysiu atvirai, įspūdžio niekas negauna. Bet jei 
kas klauso tavęs arba nors ir labai prastai atpa- 
sakotų tavo žodžių, visi mes — ar moteris, ar vy- 
ras, ar jaunuolis — esame sujaudinti ir sužavėti. 
Aš bent, vyrai, jei nesidrovėčiau pasirodyti visiš- 
kai girtas, prisiektinai pasakyčiau jums, kokį įspu- 
dį yra dariusios man jo kalbos ir kokį daro dar ir 
dabar. Kai jo klausau, širdis man pradeda plakti 
daug smarkiau, negu šokantiems koribantams““, ir 
nuo jo kalbų ima riedėti ašaros. Matau, kad ir 
daugelis kitų yra tą pat patyrę. Klausydamas Pe- 
riklio ir kitų gerų kalbėtojų, sutikdavau, kad jie 
gerai kalba, bet nieko tokio nepatirdavau: mano 
siela nesijaudindavo ir nepykdavo, kad gyvenu 
kaip vergas. Bet šitas Marsijas man iš tiesų dažnai 

sukeldavo tokią nuotaiką, kad imdavo rodytis, jog 
nebegalima gyventi taip, kaip dabar gyvenu. Ir 
tu, Sokratai, nepasakysi, kad tai netiesa. Net ir 
dabar gerai žinau, kad jei imčiau jo klausyti, ne- 
atsilaikyčiau ir vėl tą pat patirčiau. Juk jis ver- 
čia mane prisipažinti, kad, pats tiek daug ko stig- 
damas, aš visai nesirūpinu savimi, o kišuosi į atė- 
niečių reikalus. Todėl prisiversdamas bėgu šalin, 
užsikimšęs ausis kaip nuo sirenų, kad iki senat- 
vės greta jo neprasėdėčiau. Šito vienintelio žmo- 
gaus akivaizdoje esu patyręs tai, ko niekas nesi- 
tikėtų sulaukti iš manęs — gėdos jausmą: man tik 
jo vieno gėda. Prisipažįstu esąs bejėgis įrodyti 
jam, kad nebūtina elgtis taip, kaip jis liepia. Bet 
tik pasitraukiu nuo jo — ir susivilioju garbe, kurią 
man rodo minia. Todėl sprunku nuo jo kiek ko- 
jos neša, o kai jį pamatau — man gėda, nes bu- 
vau pripažinęs jo tiesą. Ir ne kartą apsidžiaugčiau, 
jeigu jis dingtų iš žmonių tarpo; bet jei tatai atsi- 
tiktų, gerai žinau, kad graužčiausi dar labiau. Jau 
nė pats nebežinau, ką man galvoti apie šitą žmo- 
gu. 


33. Štai kaip veikia ir mane, ir daugelį kitų ši- 
to satyro fleitos garsai. Bet paklausykite, kaip jis 
panašus į tai, su kuo aš jį sulyginau, ir kokią nuo- 
stabią jėgą turi. Būkite tikri, kad niekas iš jūsų jo 
nepažįsta. Bet aš, kartą pradėjęs, parodysiu, kas 
jis toks. Matote, kaip meiliai Sokratas žiūri į gra- 
žuolius, nuolat bendrauja su jais, kaip žavisi jais, 
ir kartu lyg nieko apie tai nenusimanytų, nieko 

nežinotų — bent atrodo toks. Ar tai ne silėno po- 
žymiai? Ir labai net. Juk jis tik tokią miną daro, 
todėl ir panašus į išskobtą silėną. Bet jei jį atida- 
rysime, kaip manote, taurės bičiuliai, kiek ten vi- 
duje išminties? Žinokite, kad jam nė kiek nerūpi, 
ar kas gražus, ar turtingas, ar turi kitą kokį mi- 
nios garbinamą pranašumą,— į visa tai jis Žiūri 
su tokia panieka, kokios niekas ir įsivaizduoti 
negali. Visus šitokius turtus jis laiko niekų ver- 
tais, ir Mus tiek pat tevertina, nors taip ir nesa- 
ko, tik visą savo gyvenimą muilina akis, apsimes- 
tinai save menkindamas. Bet kai jis esti rimtas ir 
silėnas prasiveria, nežinau, ar kas yra matęs sta- 
tulėles jo viduje. O aš jau kartą mačiau, ir jos 
man pasirodė tokios dieviškos, tokios auksinės, 
nepaprastai gražios ir žavinčios, kad man nebe- 
liko nieko kito, kaip tuoj pat griebtis visko, ką 
liepia Sokratas. | 

Manydamas, kad Sokratas rimtai susidomėjo žy- 
dinčia mano jaunatve, laikiau tatai nepaprastu ra- 
diniu ir laime, nes, visiškai atsidavęs Sokratui, ti- 
kėjaus galėsiąs sužinoti iš jo visa, ką jis žino. 
Štai kaip perdėtai pasitikėjau žydinčiu savo gro- 
žiu! Taigi, taip nusiteikęs, vieną kartą paleidau 
tarną, kuris iki tol mane visada lydėdavo, kai su- 
sitikinėdavau su Sokratu, ir pasilikau vienas su 
juo. Turiu pasakyti jums visą teisybę, o jūs klau- 
sykite, ir, jei pameluosiu, Sokratai, pataisyk mane. 

Taigi, vyrai, pasilikome vienu du, ir maniau jį 
tuoj pradėsiant pasakoti man tokius dalykus, ko- 
kius kalba mylėtojas savo mylimajam, kai jie pa- 

silieka vieni, ir iš anksto džiaugiausi. Tuo tarpu 
nieko laukto neatsitiko: kalbėjęsis su manim visą 
dieną, kaip ir visada būdavo, nuėjo sau. Paskui 
pasikviečiau jį į gimnastikos pratimus, ir mankš- 
tindavomės drauge, kad bent čia ką nors laimė- 
čiau. Jis atlikdavo su manim mankštą ir ne kartą 
eidavo imtynių, kai nieko arti nebūdavo. Ir ką gi? 
Tuo viskas ir pasibaigdavo. Kai tokiais keliais 
ničnieko nelaimėjau, nutariau šitą vyrą paimti 
prievarta ir nesitraukti, jei kartą darbas pradė- 
tas, reikia pagaliau sužinoti, kodėl taip yra. Tai- 
gi pasikviečiau jį pietų, visiškai taip, kaip įsimy- 
lėjęs gundo mylimąjį. Jau ir šitokį pakvietimą jis 
neskubėjo priimti, bet pagaliau sutiko. Pirmą kar- 
tą atėjęs pavakarieniavo ir norėjo išeiti, o man 
buvo gėda, ir išleidau jį. Antrą kartą prisiviliojęs 
kalbėjausi su juo po vakarienės iki vėlyvos nak- 
ties, ir kai išsirengė eiti, priverčiau pasilikti, sa- 
kydamas, kad labai vėlu. Tada jis išsitiesė guoly- 
je, kuris buvo greta manojo, ten, kur ir pietavo, 
o be mūsų niekas kitas kambary nenakvojo... 
Viską, ką dabar girdėjote, galima drąsiai pasa- 
koti bet kam, o daugiau iš manęs neišgirstumėte, 
jeigu, pirmiausia, vynas ir be vaikų, ir prie vaikų 
nebūtų teisybė’, o antra, jeigu man, pradėjusiam 
girti Sokratą, neatrodytų neteisinga nuslėpti pui- 
kiausią jo pasielgimą. Be to, aš dabar jaučiuosi 
taip, kaip žmogus, įgeltas gyvatės. Sako, kad šitai 
patyrę pasakojasi tiktai tiems, kam irgi taip atsi- 
„tiko, nes tik jie vieni įstengs suprasti ir atleisti, 
kad ir ką iš to skausmo darytų ir kalbėtų įgel- 

tasis. Na, o aš esu įgeltas skaudžiau už visus, ir 
į pačią jautriausią vietą — į širdį, ar į sielą, ar 
kaip ten ją vadinti; įgeltas ir sužeistas filosofiškų 
kalbų, kurios žiauriau už gyvatę įsisiurbia į jau- 
nas ir turtingas sielas ir gali žmogų priversti ne- 
žinia ką daryti ir kalbėti. Štai matau čia Fedrą, 
Agatoną, Eriksimachą, Pausaniją, Aristodemą ir 
Aristofaną,— apie patį Sokratą nėra ką ir kalbė- 
ti — o kiek dar kitų tokių? Visus jus apsėdo filo- 
sofiškas pašėlimas ir bakchanalijos džiaugsmas, 
todėl visi ir klausykite! Juk jūs atleisite man už 
tai, ką tada padariau ir dabar papasakosiu. O tar- 
nai ir kiti nemokšos ir profanai tegu užsiveria au- 
sis storiausiais vartais. 


34. Taigi, vyrai, kai užgeso žiburys ir tarnai iš- 
ėjo, nutariau, kad užteks man gudrauti, ir tiesiai 
pasakysiu jam, ką manau. Pajudinęs jį, klausiu: 

— Sokratai, miegi? 

— Dar ne,— sako. 

— Žinai, ką aš sugalvojau? 

— Okągi? 

— Tu, — sakau, — vienas, man rodos, esi ver- 
tas tapti mano mylėtojų, ir matau, kad pats ne- 
drįsti Man apie tai užsiminti. O, mano supratimu, 
būtų didžiausia kvailystė atsakyti tau tai; juk aš 
nieko tau nepagailėčiau — nei savo turto, nei 
draugų. Juk man nėra nieko svarbesnio, kaip pa- 
siekti aukščiausios tobulybės, o šiuo atveju, ma- 
nau, nėra padėjėjo, galingesnio už tave. Jei aš 
tokiam vyrui neįtikčiau, daug daugiau gėdinčiaus 

nusimanančių žmonių, negu įtikęs — kvailių mi- 
nios. 

O jis, išklausęs su tuo jam būdingu apsimestu 
naivumu, ėmė kalbėti: 

— Mielas Alkibiadai, tu, pasirodo, iš tikrųjų 
nekvailas, jei tiesa tai, ką sakai apie mane, ir jei 
manyje yra kažkokia jėga, per kurią tu gali pasi- 
daryti geresnis, vadinasi, jei įžiūrėjai manyje gro- 
žį, visiškai skirtingą nuo tavo patrauklumo. O jei 
pastebėjęs šitą grožį, dargi stengies bendrauti su 
manim ir keisti grožį į grožį, tai sumanei pelnyti 
kur kas daugiau už mane: už tariamąjį grožį sten- 
gies įsigyti tikrąjį, ir iš tikrųjų varį į auksą iš- 
keisti manai?*. Bet įsižiūrėk į mane geriau, mielas 
mano, ar nepasislėpęs nuo tavęs Mano. menku- 
mas Jak proto akys tampa skvarbesnės tik tada, 
kai kūno „akių aiškumas ima silpnėti, o tau dar 
toli iki to. 

Aš jam atšakiau: 

— Aš pasakiau tik tai, ką galvoju, o tu pats 
nuspręsk, kas būtų geriausia ir tau, ir man. 

— Štai šitaip,— sako, — gerai kalbi. Nuo šiol 
mes visados pirma pasitarsim, o tik paskui dary- 
sim taip, kaip mums abiem atrodys geriausia, 

Po tokios mudviejų šnekos man pasirodė, kad 
mano žodžiai sužeidė jį lyg strėlės. Atsikėliau ir, 
neleidęs jam nei žodžio ištarti, užklojau jį savo 
ilguoju apsiaustu — buvo žiema,— atsiguliau po 
jo trumpuoju, abiem rankom apkabinau šitą tikrai 
dievišką ir nuostabų žmogų ir išgulėjau taip kiau- 
rą Naktį, Nė dabar, Sokratai, nepasakysi, kad 

meluoju. Taigi, nors aš taip stengiausi, nugalėjo 
jis, paniekino, išjuokė žydinčią mano jaunystę, pa- 
sityčiojo iš jos. O aš maniau, kad ji šio to verta, 
teisėjai — taip, jūs esate Sokrato išdidumo teisė- 
jai, — nes, prisiekiu visais dievais ir prisiekiu dei- 
vėmis, miegojęs su Sokratu visą naktį, atsikėliau 
toks pat, kaip kad būčiau miegojęs su tėvu ar 
vyresniuoju broliu. 


35. Kaip, jūsų nuomone, buvau po to nusitei- 
kęs, jei, iš vienos pusės jaučiausi paniekintas, iš 
kitos buvau sužavėtas jo dvasios didybės, išmin- 
ties ir vyriškumo? Sutikau žmogų tokio didelio 
proto, tokios tvirtos valios, kokio niekados nesi- 
tikėjau sutikti. Taigi nei pykti ant jo galėjau, nei 
atsisakyti bendravimo su juo, nei mokėjau pri- 
rišti jį prie savęs. Juk gerai žinojau, kad pini- 
gais jo nė tiek nepriveiksi, kiek Ajantą kardu, ə 
tas vienintelis dalykas, prieš ką, maniau, negalė- 
tų atsispirti, išslydo man iš rankų. Nežinojau, ką 
daryti, o tas žmogus mane taip pavergė, kaip 
niekas nieko dar nebuvo pavergęs. 

Visa tai atsitiko dar prieš žygį į Potidėją??, mes 
tada ėjome kartu ir drauge valgėme. Čia jis pra- 
lenkė ne tik mane, bet ir visus kitus, savo ištver- 
me. Kai būdavome atkirsti nuo savųjų, kaip Žy- 
giuose dažnai pasitaiko, ir alkdavome, niekas ne- 
galėdavo savitvarda lygintis su juo. Užtat, kai 
visko būdavo iki soties, niekas kitas nemokėjo 
taip Mėgautis, kaip jis, gerti jis nemėgo, bet pri- 
spirtas gerdavo už visus daugiausia, ir, kas nuo- 

stabiausia, niekas niekuomet nematė Sokrato gir- 
to. Tarp kita ko, tur būt, ir dabar gausite tuo įsi- 
tikinti. O kęsdamas šaltį — žiemos tenai baisios —- 
jis rodė tiesiog stebuklus. Ypač vieną kartą, kai 
buvo pikčiausias speigas, ir kiti arba visiškai ne- 
išeidavo iš palapinių, arba jei ir išeidavo, tai tik 
prisivilkę galybes drabužių, kojas apsimuturiavę 
veltiniais ir avikailiais, o jisai eidavo su tuo pa- 
čiu apsiaustu, kuriuo visada vilkėdavo, ir basas 
vaikščiodavo po ledą smagiau, negu kiti apsiavę. 
Kareiviai ėmė skersuoti, manydami, kad tyčiojasi 
iš jų. 
36. Tai tokios tokelės! 
„Ką gi sumanė tada, ką įvykdė vyras narsusis“99 


kartą tenai, aname žygyje, verta pasiklausyti. Kaž- 
ko susimąstęs stovėjo ten nuo pat ryto ir galvojo. 
Ir kadangi jam nesisekė, nejudėjo iš vietos, tik 
vis stovėjo ir galvojo. Jau ir vidudienis atėjo, ir 
žmonės sužiuro ir stebėdamiesi kits kitam sakė, 
kad Sokratas iš pat ryto kažko susirūpinęs stovi. 
Galų gale, kai jau atėjo vakaras, vienas kitas iš 
jų, pavakarieniavę ir išsinešę guolius į lauką — 
tada buvo vasaros metas — sugulė, norėdami pa- 
miegoti vėsumoje ir kartu pasižiūrėti, ar Sokratas 
ten pat ir naktį stovės. O jis stovėjo, kol išaušo ir 
patekėjo saulė, paskui, pasimeldęs saulei, nuėjo. 

O ar norite žinoti, koks jis mūšyje? Neteisinga 
būtų ir tai nutylėti. Tose kautynėse, už kurias 
strategai mane apdovanojo, išgelbėjo mane ne 

kas kitas, kaip tiktai šitas žmogus: nenorėdamas 
palikti manęs sužeisto, išnešė Mane ir mano gink- 
lusė'. Aš, Sokratai, ir tada prašiau strategus tau 
priteisti dovaną už drąsą, taigi ir čia negali pri- 
kišti man arba pasakyti, kad meluoju, tačiau jie, 
atsižvelgdami į aukštą mano padėtį, tą dovaną 
norėjo priteisti man, bet tu dar uoliau už strate- 
gus rūpinaisi, kad apdovanotų mane, o ne tave. 

Toliau, vyrai, labai vertėjo pamatyti Sokratą, 
kai mūsų kariuomenė bėgdama traukėsi nuo De- 
lijo. Aš tada tarnavau raiteliuose, o jis buvo 
sunkusis pėstininkas. Mūsų žmonėms išsisklai- 
džius, jis traukėsi iš kovos lauko drauge su La- 
chetu“9?., Netyčia susitikau juodu, tuoj pažinau ir 
raginau nenusiminti, sakydamas, kad jų nepalik- 
siu. Štai čia turėjau progos dar geriau pamatyti 
Sokratą, negu ties Potidėja, nes, būdamas raitas, 
dėl savęs ne taip jau bijojau. Pirmiausia, kaip jis 
pralenkė Lachetą savitvarda! Be to, kaip tu sakai, 
Aristofanai, man atrodė, kad jis ten ėjo lygiai 
taip, kaip ir čia, mieste, „oriai pažvelgdamas tai 
į kairę, tai į dešinę“, ramiai žiūrėdamas ir į drau- 
gus, ir į priešus, ir net iš tolo kiekvienam buvo 
aišku, kad jei kas užkabins šitą vyrą, jis labai 
gerai sugebės atsiginti, todėl ir jis, ir jo bičiulis 
grįžo sveiki. Juk kare beveik niekuomet neliečia 
tų, kurie taip elgiasi, bet vejasi tokius, kas bėga 
galvotrūkčiais. 

Dar daugiau nuostabių dalykų būtų galima pa- 
pasakoti, giriant Sokratą. Bet jei kai kuriomis 
savybėmis jis, tikriausiai, panašus į visus kitus 

žmones, tai tie dalykai, kuriais jis nepanašus į 
nieką nei iš senovės, nei šių dienų žmonių, tikrai 
stebėtini. Štai su tokiu Achilu, sakysime, gali ly- 
ginti Brasidą'? ir kitus; su Perikliu — Nestorą ir 
Antenorą?!, ir ne tik su jais; kiekvieną gali su 
kuo nors palyginti. Bet tokio antro ar bent pana- 
šaus žmogaus, kaip šitas, su visomis jo keisteny- 
bėmis,— ir jo elgesiu, ir jo kalbomis, — niekaip ne- 
rastum nei dabar, nei tarp seniau gyvenusių. Ly- 
ginti jį tegalima su tokiais, apie kuriuos aš kalbu, 
būtent, ne su žmonėmis, bet su silėnais bei saty- 
rais — ir jį patį, ir jo kaibas. 


37. Beje, iš pradžių užmiršau pasakyti, kad ir jo 
kalbos yra nepaprastai panašios į atsivožiančius 
silėnus. Iš tiesų, jei kas pasiklausytų Sokrato kal- 
bų, jos iš karto atrodo juokingos: jos apvilktos 
tokiais žodžiais ir posakiais, kad primena akiplė- 
šos satyro kailį. Juk jis vis pasakoja apie nešuli- 
nius asilus, kalvius, batsiuvius, kailiadirbius, ir 
rodosi, kad jis visados kalba tais pačiais žodžiais 
ir tą patį, todėl kiekvieną neprityrusį ir trumpare- 
gi žmogų ima juokas iš jo kalbų. Bet jei jas at- 
veri ir įsigilini, iš pradžių pamatai, kad tik jos ir 
teturi prasmės, o paskui įsitikini, kad jos dieviš- 
kos, slepia didžiausią dorybės lobį ir liečia daug 
ką, o dar teisingiau — viską, kuo tinka rūpintis 
norinčiam tapti garbingu žmogum. 

Štai, vyrai, ką aš turiu Sokratui pagirti, bet 
drauge čia ir mano priekaištas, nes papasakojau 
jums ir apie tai, kaip jis mane išneivojo. Tiesą 

sakant, ne su manim vienu jis yra taip pasielgęs, 
bet ir su Glaukono Charmidu, su Dioklėjo sūnum 
Eutidemu?2 ir su daugeliu kitų, kuriuos jis suve- 
džioja, apsimesdamas įsimylėjęs, o paskui pats 
tapdamas mylimuoju, užuot mylėjęs juos. Taigi 
ir tave, Agatonai, įspėju: žiūrėk, neįkliūk į jo 
spąstus, bet, mūsų patyrimo pamokytas, saugokis 
ir nepavirsk vaiku, kuris, anot patarlės, gudrus po 
bėdos’. 


38. Alkibiadui baigus, visi nusijuokė iš jo atvi- 
rumo, nes atrodė, kad jis vis dar įsimylėjęs Sok- 
ratą. O Sokratas prašneko: 

— Tu man atrodai visai blaivus, Alkibiadai! 
Antraip nebūtum toks vikrus sukti aplink, mėgin- 
damas nuslėpti tai, dėl ko tiek prišnekėjai, ir lyg 
tarp kitko pabaigoje pridūrei, kad visa tai esi pa- 
sakęs ne tam, kad sukiršintum mane su Agato- 
nu. Manai, kad aš turiu mylėti tik tave vieną ir 
nieko daugiau, o Agatoną — tik tu ir niekas kitas. 
Bet manęs tu neprigavai, ir šita tavo drama su 
satyrais bei silėnais aiški kaip ant delno. Tad žiū- 
rėk, mielas Agatonai, kad jis nieko nepeštų ir nie- 
kas mudviejų nesupykdytų. 

— Bene teisybę sakai, Sokratai, — atsiliepė Aga- 
tonas.— Jis, matyti, todėl ir atsigulė tarp mūsų, 
kad perskirtų. Bet iš to jam nieko neišeis: aš tyčia 
ateisiu pas tave ir atsigulsiu greta. 

— Puiku, — tarė Sokratas, — eikš ir tieskis že- 
miau manęs! 

— O Dzeusai! — sušuko Alkibiadas.— Ką jis 

vėl su manim daro! Tiesiog pareigą randa visur 
mane nugalėti! Ką gi, bent jau leisk Agatonui iš- 
sitiesti tarp mūsų, tu neregėtas žmogau! 

— Nieko nebus, — atsakė Sokratas.— Juk tu sa- 
kei giriamąją kalbą man, o aš savo ruožtu turiu 
pagirti kaimyną iš dešinės. Jei Agatonas užims 
vietą žemiau tavęs, jis turės girti mane antrą kar- 
tą, neišgirdęs manojo pagyrimo. Tad liaukis, mie- 
lasis, ir nepavyduliauk šitam jaunuoliui, kada jį 
girsiu. O aš nekantrauju pasakyti jam giriamąją 
kalbą. 

— Oi, oi, — sušuko Agatonas,— aš čia, Alkibia- 
dai, neliksiu, būtinai pereisiu į kitą vietą, kad tik 
mane Sokratas pagirtų. 

— Visada šitaip, — tarė Alkibiadas.— Kur pasi- 
suka Sokratas, niekam kitam neverta spoksoti į 
gražuolį. Kad ir dabar — kokią gudrią ir įtikinan- 
čią priežastį surado, kad tik šitas atsigultų greta 
jo! 


39. Tada Agatonas atsikėlė užimti vietos greta 
Sokrato. Staiga prie durų priėjo didelis būrys 
linksmų įkaušusių vyrų. Radę atidarytas duris — 
kažkas išeidamas neuždarė,— įsibrovė tiesiai į vi- 
dų ir sugriuvo tarp puotaujančių. Kilo didžiausias 
triukšmas ir gerti teko be jokios tvarkos, be saiko. 
Eriksimachas, Fedras ir dar vienas kitas išėję na- 
mo, pasakojo Aristodemas, o jis pats užsnūdęs 
ir gerokai numigęs, kadangi naktys tada buvusios 
ilgos. Atsibudęs švintant, jau su gaidgyste, pama- 
tė, kad vieni miega, kiti išėję, o Agatonas, Aristo- 

fanas ir Sokratas tebesėdi vien ir geria iš di- 
delės taurės, siųsdami ją ratu į dešinę. Jiems kal- 
bėjo Sokratas. Tos kalbos Aristodemas sakėsi iš- 
tisai neatmenąs: ir iš pradžių jos negirdėjęs, ir, 
be to, snūduriavęs. Tačiau svarbiausia buvę tai, 
kad Sokratas palaipsniui prispyręs juos pripažinti, 
jog tas pat žmogus turįs Mokėti kurti ir kome- 
dijas, ir tragedijas, jog geras poetas tragikas turis 
būti ir komediografu. Abu norom nenorom sutikę, 
bet nelabai jau nė klausęsi, snaudę, kinkuodami 
galvomis, ir pirmas užmigęs Aristofanas, o jau 
visai išaušus — ir Agatonas. 

Tada Sokratas, suguldęs juos, atsikėlė ir išėjo, o 
Aristodemas, kaip paprastai, nusekė iš paskos. At- 
ėjęs į Likėją'* ir nusiprausęs, Sokratas, dienos li- 
kutį praleidęs kaip visuomet, vakarop nuėjęs pa- 
ilsėti. 


SOKRATO APOLOGIJA 


1. Kokį jums, piliečiai, padarė įspūdį mano kal- 
tintojai, nežinau: juk aš pats, jų beklausydamas, 
beveik užsimiršau — taip įtikinamai kalbėjo. Tik- 
tai, atvirai sakant, jokios teisybės iš jų neišgirdau. 
Bet iš to, ką jie čia taip daug primelavo, mane 
ypač nustebino vienas dalykas, būtent, jų pasaky- 
mas, jog turite saugotis, kad jūsų neapgaučiau, 
nes aš puikiai mokąs kalbėti. O kad jie nesigėdino 
taip sakyti, atrodė man didžiausiu jų begėdišku- 
mu, nes aš tuoj iš pagrindų sugriausiu jų teigi- 
mą, kai pasirodys, jog visai nemoku kalbėti. 
Tačiau galimas daiktas, kad jie vadina geru kal- 
bėtoju tokį žmogų, kuris sako teisybę. Jei jie iš 
tikrųjų taip mano, tai ir aš sutikčiau, kad esu ora- 
torius, tik ne jų plauko. 

Taigi jie, kartoju, nepasakė nė vieno teisingo 
žodžio. Visą teisybę jūs sužinosite iš manęs. 

Tiktai, prisiekiu Dzeusu, Atėnų vyrai, išgirsite 
ne tokią kalbą, kaip jų, posakiais bei įmantriais 
žodžiais žodeliais išgražintą ir išpuoštą, ne, iš- 
girsite paprastą kalbą ir tokius žodžius, kurie 

pirmieji ateis į galvą. Aš esu tikras, kad tai, ką sa- 
kau, teisinga, ir nė vienas iš jūsų tenesitiki kitką 
iš Manęs išgirsti. Juk nė netiktų, atėniečiai, kad 
aš, tokio amžiaus susilaukęs, kaip koks jaunikai- 
tis eičiau į teismą, susidėstęs kalbą. Bet vieno 
daikto labai prašau jus, Atėnų vyrai, ir meldžiu: 
jei išgirsite mane teisinantis tais pačiais žodžiais, 
kuriais paprastai kalbu ir aikštėje prie prekysta- 
lių, kur daugelis esate mane girdėję, ir kitur kur, 
nesistebėkit ir nekelkit dėl to triukšmo. Bėda, ma- 
tote, tokia: dabar aš pirmą kartą atsidūriau teis- 
me, sulaukęs septynių dešimtų. Taigi man sveti- 
ma čionykštė kalba. Todėl, jei iš tiesų būčiau sve- 
timšalis, jūs, be abejonės, atleistumėt už tokią 
kalbą ir tokį jos būdą, kaip esu pripratęs nuo 
kūdikystės; lygiai ir dabar būtų teisinga, — taip 
bent man atrodo, — jei leistumėt man kalbėti savo 
būdu, ar jis bus geresnis, ar blogesnis, ir atidžiai 
žiūrėtumėt vien tik to, ar teisingai kalbu, ar ne; 
šito ir prašau jus. Juk taip dera elgtis teisėjui, o 
kalbėtojas turi sakyti teisybę. 


2. Taigi pirmiausia turiu apsiginti, atėniečiai, 
nuo pirmo melagingo kaltinimo ir nuo pirmųjų 
skundikų, o paskui nuo paskesniųjų. Mane dauge- 
lis skundė jums nuo seniai, jau daug metų, bet 
jokios teisybės nepasakė; anų aš daugiau bijau, 
kaip Anito su jo bendrais!, nors ir šitie baisūs. 
Tačiau anie baisesni, atėniečiai, jie didžiumą jūsų 
nuo pat mažens įtikinėdavo ir neteisingai skųsda- 
vo Mane, kad esąs kažin koks Sokratas, vyras iš- 

mintingas, ir apie žvaigždes nusimanąs, ir kas yra 
po žeme viską ištyręs, ir iš netiesos darąs tiesą. 
Atėniečiai, tai anie žmonės, paskleidę apie mane 
panašias kalbas, yra baisiausi mano kaltintojai, 
nes kas jų klausosi, tas mano, kad panašūs tyri- 
nėtojai net dievus netiki. Be to, šitokių kaltintojų 
daug, ir kaltina jau seniai; o kalbėjo jums dar to- 
kiame amžiuje, kada jūs viskam lengvai tikėda- 
vote, būdami vaikai ar paaugliai. Ir kaltino už 
akių, kai nebuvo kam teisintis. Bet visų kebliau- 
sia tai, kad net jų vardų nesužinosi ir nepasakysi, 
nebent tarp jų pasitaikytų koks komedijų auto- 
rius. Visi gi tie, kurie iš pavydo ar piktumo 
priplepėjo jums nebūtų dalykų, lygiai kaip ir tie, 
kurie patikėję kitus nuteikia prieš mane, man vi- 
sai nepasiekiami. Jų negalima nei į teismą pa- 
kviesti, nei įrodyti kurį nors meluojant; lieka ko- 
voti su šešėliais: teisintis, kai niekas nepriešta- 
rauja. 

Taigi pripažinkite ir jūs, kad mano kaltintojai, 
kaip sakau, dvejopi: vieni apkaltino mane dabar, 
o kiti seniai (apie juos tik ką kalbėjau), ir suti- 
kite, kad pirmiau man reikia teisintis prieš anuos. 
Juk jūs anų kaltinimus girdėjote ir pirmiau, ir 
daug dažniau, negu vėlesniuosius. 

Vadinasi, man reikia teisintis, Atėnų vyrai, ir 
mėginti su šaknimis išrauti blogą nuomonę apie 
mane, kurią jūs ilgą laiką turėjote, o man skirtas 
toks trumpas laikas! Aš norėčiau, kad man pasi- 
sektų, ir jūsų, ir mano naudai, — ką gi geresnio 

galėčiau laimėti? Žinau, kad tai sunku, ir man 
visai aišku, kokia čia byla. Tačiau teeinie ji taip, 
kaip dievui patinka, o įstatymo reikia klausyti ir 
teisintis. 


3. Taigi išnagrinėsime iš pat pradžių, koks tas 
kaltinimas, iš kurio kilo paskala apie mane, ir 
Meletas; patikėjęs ja, parašė ant manęs šitą skun- 
dą. Tiek to. Tad kokius žodžius kalbėjo šmeižikai? 
Čia dera perskaityti kaltinimą, tarsi tikrų kaltin- 
tojų liudijimą: „Sokratas laužo įstatymus..ir blo- 
gai elgiasi, tyrinėdamas. tai, kas. yxa..po žeme ir 
danguje, iš netiesos darydamas. tiesą ir kitus to 
paties mokydamas.“ Maždaug toks jų kaltinimas. 
Juk ir jūs patys tai matėte Aristofano komedijo- 
je?, ten kažin koks Sokratas supasi pintinėje, sa- 
kydamas oru vaikščiojąs ir plepėdamas daug ki- 
tų niekų, kurių aš visai nesupaisau. Tai sakau ne 
prieš tokį mokslą ir tuos, kas nusimano panašiuo- 
se dalykuose. (Kad tik Meletas dėl šito vėl nepa- 
trauktų manęs i teismą!) Bet man visa tai, Atėnų 
vyrai, nė kiek. nerūpi. Tai gali paliudyti didžiu- 
ma jūsų, ir prašau, kad jūs vienas kitam tai išaiš- 
kinsite ir pasakysite, bent tie iš jūsų, kurie kada 
nors girdėjote mane kalbant. O tokių yra daug 
jūsų tarpe. Taigi pasakykite kits kitam, ar esate 
kuris kada nors girdėjęs, kad bent ką būčiau kal- 
bėjęs apie panašius dalykus, ir pamatysite, kad ly- 
giai melaginga ir visa kita, ką apie mane pasa- 
koja. 

4. Bet nieko tokio nebuvo, ir jei girdėjote iš 
ko mane apsiimant auklėti žmones ir iš to uždar- 
biaujant, tai vėl netiesa, nors man ir labai patik- 
tų, jei kas gebėtų auklėti žmones, kaip, pavyz- 
džiui, leontinietis Gorgijas, Prodikas iš Keo salos 
ar Hipijas iš Elidėsš. Jie visi, atėniečiai, keliauja 
per miestus ir prikalbinėja jaunuolius, kurie ga- 
lėtų dykai naudotis savo tautiečių patarimais, kad 
jie pamestų savuosius ir bendrautų su jais už at- 
lyginimą ir dar dėkotų. Tai dar ne viskas: yra 
čia kitas išminčius iš Paro salos, apie kurio atvy- 
kimą dabar sužinojau. Kartą sutikau žmogų, ku- 
ris vienas sumokėjo sofistams daugiau pinigų, ne- 
gu visi kiti drauge, — Kaliją, Hiponiko sūnų. Aš 
ir paklausiau jį (jis turi dar du sūnus): ||| 

— Kalijau,— sakau, — jei tu vietoj sūnų turė- 
tum du kumeliukus ar veršiukus, ir mes norėtume 
augintų gražius ir gerus gyvulius su jiems deran- 
čiomis geromis ypatybėmis, tai jis būtų koks nors 
arklininkas ar žemdirbys. Bet dabar, kadangi tavo 
vaikai yra žmonės, kokį auklėtoją ketini jiems 
pasamdyti? Kas išmano, kaip auklėti žmogų ir 
pilietį? Manau, kad apie tai galvoji, nes turi sū- 
nus.— Yra, — sakau, — toksai ar nėra? 

— Žinoma, yra,— sako jis. 

— Kas gi jis, — klausiu, — iš kur ir kiek ima už 
mokslą? 

— Euenas,— sako, — Sokratai, tas, iš Paro salos; 
ima penkias minas. 

Laimingas tas Euenas, pamaniau sau, jei jis iš 
tikrųjų sugeba mokyti ir taip nebrangiai ima už 
mokslą. Aš ir pats galėčiau didžiuotis ir riesti no- 
sį, jei tiek išmanyčiau. Bet aš tokio mokslo netu- 
riu, vyrai atėniečiai. 


5. Gal būt, kas nors iš jūsų pertrauks mano kal- 
bą ir paklaus: „O koks, tavo, Sokratai, užsiėmi- 
mas? Iš kur tokios paskalos apie tave? Šiaip ar 
taip, jei tu nesielgtum kitaip, kaip visi žmonės, tai 
iš kur kiltų tie gandai ir paskalos. Taigi pasakyk 
mums, kur čia siūlo galas, kad ir mes tavo bylo- 
je nepasielgtume neapgalvotai.“ 

Toks klausimas būtų visai teisėtas, kaip man ro- 
dos, ir aš pasistengsiu jums išaiškinti, iš kur toks 
garsas apie mane ir visos paskalos. Tad klausy- 
kite. Vienam kitam iš jūsų, gal būt, pasirodysiu 
juokaująs, bet būkite tikri: pasakysiu jums visą 
teisybę. Juk aš, piliečiai, įgijau tokį vardą vien 
dėl kažin kokios išminties. Kokios gi išminties? 
Galimas daiktas, tos, kuri yra žmonių išmintis. 
Tokią išmintį aš gal ir tikrai turiu. O tie, apie 
kuriuos ką tik kalbėjau, matyti, turi kokią nors 
kitą išmintį, didesnę, negu žmonių, aš nė pats 
nežinau, kaip ją pavadinti. Bent aš tokios išmin- 
ties visai nežinau, o kas kitaip sako, nori mane 
apšmeižti. 

O dabar, atėniečiai, nemurmėkite prieš mane, 
net jei jums pasirodys, kad kalbu kiek iš aukšto. 
Ne mano bus tie žodžiai, kuriuos ketinu sakyti. 
bet to, kuriam galima tikėti. Savosios išminties, 

jeigu iš tiesų jos turiu ir jei ji ko nors verta, 
liudytoju pakviesiu jums Delių dievą. 

Jūs, tur būt, pažįstate Chairefontąė Tai mano 
draugas nuo jaunų dienų, ir draugas daugelio iš 
jūsų. Jis kartu su jumis buvo tremtyje ir grįžo 
kartu su jumis*. Ir jūs, tur būt, žinote, koks buvo 
Chairefontas, kaip karštai visko imdavosi. Kartą, 
atvykęs į Delfus, jis išdrįso duoti orakului tokį 
klausimą. 

Prašiau jūsų, neūžkite, atėniečiai! 

Štai jis ir paklausė, ar yra kas išmintingesnis 
už mane. Pitija jam atsakė, kad išmintingesnio 
niekur nėra. Apie tai jums paliudys čia esąs jo 
brolis, kadangi pats Chairefontas jau miręs. 


6. Paklausykite, kodėl taip sakau. Noriu išaiš- 
kinti jums, iš kur tos paskalos apie mane. Aš, tai 
išgirdęs, ėmiau taip sau galvoti: ką gi reiškia 
šitie dievo žodžiai, ir ką jis čia turi galvoj? Juk 
aš iš tiesų nesijaučiu esąs kažin koks išminčius. 
Taigi, kokia, pagaliau, prasme vadina jis mane 
išmintingiausiu? Be abejonės, jis nemeluoja: tai 
jam visai nederėtų. Ilgą laiką nesusigaudžiau, ką 
jis tada pasakė, tik paskui vargais negalais pra- 
dėjau suprasti, maždaug taip tyrinėdamas. 

Nuėjau pas vieną iš tų, kurie garsėja išmin- 
čiais, tikėdamas, kad tenai greičiau, negu kur ki- 
tur įrodysiu orakulą klystant ir pasakysiu jam: 
„Štai šitas išmintingesnis už mane, o tu pasakei, 
kad aš išmintingesnis.“ Bet, gerai įsižiūrėjęs į jį — 

nėra jokio reikalo minėti jo vardą, tik pasakysiu, 
kad tai buvo vienas iš valstybės vyrų (tokį pada- 
rė man įspūdį, kai jį stebėjau, atėniečiai), — taigi, 
pasikalbėjus su juo, man ėmė rodytis, kad šitas 
žmogus tik atrodo išmintingas ir daugeliui kitų, 
ir dar labiau pats sau, o toks tikrai nėra. Paskui 
pabandžiau jam įrodyti, kad jis tik laiko save 
išmintingų, bet iš tikrųjų toks nėra. Per tai aš 
užsitraukiau ir jo, ir daugelio ten buvusių neapy- 
kantą. 

Eidamas iš tenai, pradėjau galvoti, kad už šitą 
štai žmogų aš išmintingešnis, kadangi nė vienas iš 
mudviejų, berods, nieko gero neišmanome, „bet 
šis, nieko nežinodamas, manosi šį tą žinąs, 0 aš 
kai nežinau, tai ir nemanau, kad žinau. Taigi 
man ir atrodo, kad aš tuo mažmožiu išmintingęs- 
nis už jį, būtent tiek, kad ko nežinau, tai ir ne- 
manau, kad žinau. Iš tenai nuėjau pas kitą, kuris 
atrodė išmintingesnis, negu anas, ir pamačiau vėl 
tą patį: čia manęs irgi ėmė nekęsti, ir jis, ir dau- 
gelis kitų. 


7. Paskui ėmiau iš eilės vaikščioti nuo vieno 
prie kito. Aiškiai mačiau, kad darausi nepaken- 
čiamas, buvo skaudu ir neramu, tačiau man atro- 
dė, kad reikia labiau už viską vertinti tai, ką 
dievas pasakė. 

Kad suprasčiau pranašystę, turėjau apeiti vi- 
sus, kurie buvo laikomi ką nors žinančiais. Ir, 
vardan šuns, vyrai atėniečiai, juk privalau sakyti 

teisybę jūsų akivaizdoje, atradau štai ką: kai 
dievo nurodytas tyrinėjau, tie, kurie buvo la- 
biausiai išgarsėję, pasirodė man bene didžiausiais 
nemokšomis, o kiti, tie, kuriuos laikė menkesniais, 
turėjo kur kas daugiau proto./Tačiau reikėtų pa- 
pasakoti jums apie savo keliones, kai aš tarsi 
kokį darbą dirbau, kad tik įsitikinčiau pranašystės 
tikrumu. 

Taigi, apėjęs valstybės vyrus, ėjau pas poe- 
tus — ir tragikus, ir ditirambų kūrėjus, ir visus ki- 
tus, kad nors tenai aiškiai pamatyčiau esąs kvai- 
lesnis už juos. Imdamas tuos jų kūrinius, kurie, 
kaip man atrodė, geriausiai apdoroti, klausinė- 
jau juos, ką čia nori pasakyti, kartu tikėdamasis 
ko nors iš jų pramokti. Man gėda, piliečiai, sa- 
kyti jums teisybę, tačiau reikia pasakyti. Trum- 
pai striukai, kuo ne visi kiti, ten buvę, geriau nu- 
simanydavo apie šių poetų veikalus, negu anie 
patys. Šitaip ir dėl poetų netrukau įsitikinti, kad 
tai, ką jie kuria, ne iš jų išminties eina, bet iš 
kažin kokio įgimto gabumo, iš dieviško įkvėpi- 
mo, to paties, kaip burtininkų ir pranašų, Juk ir 
pastarieji daug gražių daiktų pripasakoja, patys 
nesuprasdami, ką sako. Man paaiškėjo, kad pa- 
našiai esti ir poetams; kartu pastebėjau, kad jie 
dėl savo talento laiko save išmintingiausiais tarp 
žmonių ir visais kitais atžvilgiais, tokie anaiptol 
nebūdami. Todėl ir nuo jų pasitraukiau, manyda- 
mas, kad pralenkiu juos tuo pačiu, kuo ir val- 
džios žmones. 

8. Galų gale kreipiausi į amatininkus. Jau ži- 
nojau, kad beveik nieko nežinau, o tikėjau rasiąs 
tarp jų išmanančių daug gerų dalykų ir neapsiri- 
kau, nes jie mokėjo tai, ko aš nemokėjau, ir ši- 
tuo buvo išmintingesni už mane. Bet man pasiro- 
dė, vyrai atėniečiai, kad geri amatininkai turi 
tą pačią ydą, kaip ir poetai: gerai mokėdami savo 
amatą, kiekvienas manėsi išmintingiausias ir vi- 
suose kituose. dalykuose, net ir pačiuose svar- 
biausiuose, ir šita yda uždengė ypatingą jų išmin- 
tį. Tada aš, norėdamas išteisinti orakulą, klausinė- 
jau pats save, kas man būtų geriau: ar pasilikti 
tokiu, koks esu, ir apsieiti be jų išminties, bet ir 
be jų kvailybės, ar turėti ir viena, ir kita, kaip 
jie. Atsakiau sau ir orakului, kad man bus geriau 
pasilikti tokiu, koks esu. 


9. Iš tokių tyrinėjimų, Atėnų vyrai, atsirado 
daug neapykantos, didelės ir baisios, o iš pastaro- 
sios daug šmeižtų ir toji išminčiaus pravardė, nes 
tie, kurie klauso, visuomet mano, kad aš pats la- 
bai išmintingas tuose dalykuose, kur įrodau kitą 
esant visai neišmintingą. 

O iš tikrųjų, atėniečiai, išmintingas esąs dievas, 
ir per šitą pranašystę jis norėjo pasakyti, jog żmo- 
nių išmintis yra menka ir nieko neverta; jis, ma- 
tyti, turėjo galvoj nebūtinai Sokratą, o mano var- 
dą paėmė tiktai pavyzdžiu. Jis tarytum sako: „Iš 
jūsų, žmonės, išmintingiausias tas, kuris, kaip 
Sokratas, žino, jog iš tikrųjų jo išmintis nieko ne- 
verta.“ 

Aš vis tebeieškau, vaikščiodamas ir klausinėda- 
mas, kaip dievo įsakyta, ir mūsų piliečių, ir sve- 
timšalių tarpe, ar neaptiksiu kur kokio išminčiaus. 
Ir kai tik man kuris toks neatrodo, stengiuosi pa- 
tvirtinti dievo žodžius ir aiškinu visiems, kad jis 
nėra išmintingas. Dėl šito darbo nelikdavo man 
laiko nei savo krašto, nei savo namų reikalais 
kiek rimčiau pasirūpinti, ir dėl tos dievo tar- 
nystės įbridau į didelį skurdą. 


10. Be to, mane gera valia seka jaunuoliai, turi 
daugiausia atliekamo laiko, turtingųjų piliečių sū- 
nūs; jie mėgsta klausytis, kaip aš kvočiu žmones, 
o dažnai ir patys, mane mėgdžiodami, ima kitus 
kvosti. Toliau jie, esu tikras, atranda daugybę 
žmonių, kuriems atrodo, jog jie ką nors žino, o 
žino maža, arba ir visai nieko nežino. Todėl jų 
kvočiamieji, užuot pykę ant savęs pačių, pyksta 
ant manęs, sakydami, kad Sokratas yra paskutinis 
niekšas ir tvirkina jaunuolius. O jei kas jų klau- 
sia, ką gi tas Sokratas daro ir ko jis moko, jie, 
nieko nežinodami, nieko ir atsakyti negali. Bet 
kad nepasirodytų susipainioję, sako tai, kas pa- 
prastai sakoma apie visus filosofuojančius: ir 
kad dangų ir žemę tyrinėju, ir kad dievų neger- 
biu, ir kad iš netiesos darau tiesą. O teisybės 
niekas nenori pasakyti, man rodos, dėl to, kad, 
nieko nežinodami, begėdiškai apsimeta žiną. To- 
dėl, būdami garbėtroškos, galingi ir gausūs, be 

jums ausis šmeižtais, skleisdami juos stropiai jau 
nuo seno. 

Štai kodėl užpuolė mane ir Meletas, ir Anitas, ir 
Likonas; Meletas pyksta ant manęs už poetus, 
Anitas — už amatininkus ir valstybės vyrus, Li- 
konas — už oratorius. Todėl, kaip jau sakiau pra- 
džioje, pats stebėčiaus, jei man tokiu trumpu lai- 
ku pavyktų paneigti jūsų akivaizdoje šitas apkal- 
bas, kurių tiek daug prisirinko. 

Štai jums, piliečiai, ir visa teisybė. Nieko nenu- 
slėpiau nuo jūsų, nieko nenutylėjau. Tačiau esu 
beveik tikras, kad šiuo atvirumu užsitraukiu 
neapykantą, bet kaip tik tai ir rodo, kad sakau 
tiesą, ir kad dėl to mane šmeižia, ir kad tokios 
yra šmeižto šaknys. Ir jei dabar ar kada vėliau 
imsite nagrinėti mano bylą, rasite tą pat. 


11. Apsiginti nuo pirmųjų mano šmeižikų 
skundų užteks to, ką jau pasakiau. O Meletui, 
žmogui doram ir, kaip jis sako, mylinčiam tėvy- 
nę, ir kitiems naujiems savo kaltintojams pasi- 
stengsiu atsakyti dabar. Kadangi jie visai kitoki, 
kaip pirmieji kaltintojai, prisiminkime jų skundą. 
Jis maždaug toks: Sokratas, sako, elgiasi nedorai, 
nes tvirkina a jaunuomenę, nepripažįsta dievų, ku- 
riuos garbina . šalis, ir. prasimano kitas, naujas 
dievy bes. Stai toks tas kaltinimas. Išnagrinėkime 
kiekvieną jo punktą atskirai. 

Taigi sako, kad nusikalstu įstatymams, nes tvir- 
kinu jaunuolius. O aš, piliečiai, sakau, kad nusi- 
kalsta Meletas, nes Žaidžia rimtais dalykais, leng- 

vabūdiškai traukia atsakomybėn žmones, apsimes- 
damas, kad jam labai rūpi dalykai, kurie jam nie- 
kad į galvą neateidavo. O kad taip yra, pasisteng- 
siu ir jums įrodyti. 


12. Eikš, Meletai, arčiau ir pasakyk man: tau la- 
bai rūpi, kad jaunuoliai būtų kuo geriausi, ar ne 
tiesa? 

— Tiesa. 

— Na, tai dabar pasakyk teisėjams, kas daro 
jaunuolius geresnius? Aišku, kad tu žinai, kadan- 
gi tau tai rūpi. Radęs, kaip sakai, kad aš juos ga- 
dinu, skundi mane, pašaukęs į teismą. Todėl pa- 
sakyk ir tokį žmogų, kuris juos taiso, ir paminėk 
teismui, kas jis toks. Matai, Meletai, tyli ir neturi, 
ką pasakyti. Ar neatrodo tau, jog tai gėda ir savo 
tylėjimu patvirtini mano žodžius, kad tau tas da- 
lykas visai nerūpėjo? Tad pasakyk, drauguži, kas 
juos daro geresnius? 

— Įstatymai. 

— Aš gi ne to klausiu, gerbiamasai: kas tas 
žmogus; juk jis visų pirma ir juos žino, tuos įsta- 
tymus? 

— Štai šitie teisėjai, Sokratai. 

— Ką sakai, Meletai? Šitie teisėjai moka auklėti 
jaunuolius ir padaro juos geresnius? 

—- Žinoma. 

— Visi, ar tik kai kurie iš jų, o kiti ne? 

— Visi. 

— Gerai kalbi, prisiekiu Hera; ir daug gi tų 
naudingų padėjėjų! Na, o šitie štai klausytojai, 
jie daro geresnius ar ne? 

— Šitie irgi. 

— O tarybos nariai? 

— Ir tarybos nariai. 

— O ką, Meletai, ar tik netvirkina jaunuolių 
Visuotinio tautos susirinkimo nariai? Ar ir jie 
taiso, visi kaip vienas? 

— Jie taip pat. 

— Na, tai jau visi, rodos, atėniečiai tobulina 
jaunuomenę, išskyrus mane; tik aš vienas ją tvir- 
kinu. Tu tai nori pasakyti? 

— Kaip tik tai. 

— Iš tiesų aš didelis niekšas tavo akyse. Bei 
atsakyk man: ar tu manai, kad ir su arkliais taip 
būna? Visi žmonės arklius pataiso, tiktai vienas 
kuris nors iš jų gadina? Arba visai priešingai: 
juos padaryti geresnius sugeba kuris nors vienas 
ar tik nedaugelis — arklių augintojai, tuo tarpu 
visi kiti, kai tik ima naudotis arkliais, gadina juos? 
Ar ne taip yra, Meletai, ne tik su arkliais, bet ir 
su visais kitais gyvuliais? Iš tikrųjų, kad taip, vis 
viena, ar judu su Anitu sutiksite, ar ne. Juk tai 
būtų tikrai didelė laimė jaunuoliams, jei kas nors 
vienas juos gadintų, o visi kiti skatintų į gera. 
Bet tu, Meletai, jau pakankamai parodei, kad tau 
niekuomet nerūpėjo jaunimas, ir aiškiai matyti 
tavo apsileidimas; visai tau nerūpi tie dalykai, 
dėl kurių trauki mane teisman. 

13. Ir dar, Meletai, pasakyk mums, vardan 
Dzeuso, štai ką: ar geriau gyventi su dorais pilie- 
čiais, ar nedorais? Atsakyk, drauguži! Juk mano 
klausimas visai nesunkus. Ar ne tiesa, kad blogi 
žmonės daro ką nors bloga savo artimiesiems, 
o geri — ką nors gera? 

—- Žinoma. 

— O ar yra toks žmogus, kuris sutiktų patirti 
iš savo artimųjų verčiau ką nors bloga, negu ge- 
ra? Atsakyk, brangusai! Juk ir įstatymas liepia 
atsakyti. Ar yra toks žmogus, kuris nori patirti 
bloga? 

— Aišku, kad ne. 

— Na, o tu mane čia atvedei, kad tvirkinu jau- 
nuolius ir padarau juos blogesnius noromis ar ne- 
noromis? į 

— Žinoma, noromis. 

— Kaipgi, Meletai? Tiek esi išmintingesnis už 
mane, senį, tu, toks jaunas, kad supratai, jog blogi 
žmonės daro bloga savo artimiesiems, o geri -— 
gera. Aš jau tiek sukvailėjau, jog ir to nesupran- 
tu, kad jei kurį nors iš savo artimųjų padarysiu 
blogu, paskui pats ką nors bloga galiu iš jo pa- 
tirti, — ir tokią didelę blogybę darau, kaip tu sa- 
kai, noromis? Ne, Meletai, čia aš tau netikiu ir 
manau, kad nė kas kitas nepatikės. Todėl arba 
netvirkinų, arba tvirkinu nenoromis, vadinasi, 
abiem atvejais tu meluoji. O jei gadinu nenoro- 
mis, tai už tokius neapgalvotus nusižengimus įsta- 
tymas neleidžia traukti žmogaus atsakomybėn, bet 
pačiam pasišaukus pabarti ar pamokyti. Juk aišku, 

kad supratęs nebedarysiu to, ką darau nesąmo- 
ningai. Tu gi manęs vengdavai ir nenorėjai pamo- 
kyti, tik atvedei čia, kur, žiūrint įstatymo, dera 
vesti tuos, ką reikia bausti, o ne mokyti. 


14. Pakaks, atėniečiai, juk jau visai paaiškėjo 
tai, ką neseniai sakiau, — kad šitie dalykai niekuo- 
met nerūpėjo Meletui. Vis dėlto pasakyk mums, 
Meletai, kaip, tavo supratimu, aš tvirkinu jaunuo- 
lius? — Matyti — taip išeitų iš tavo skundo, — aš 
mokau netikėti tuos dievus, kuriuos garbina ša- 
lis, o tikėti kitus, naujus? Ar ne toks, tu norėtum 
pasakyti, mano mokslas, kuriuo tvirkinu jaunuo- 
menę. 

— Toks, tvirtinu tai visu griežtumu. 

— Tad dėl šitų pačių dievų, Meletai, apie ku- 
riuos dabar kalbame, pasakyk dar aiškiau ir man, 
ir šitiems štai piliečiams. Aš negaliu suprasti, ar, 
tavo žodžiais, mokau tikėti, kad yra kažin kokie 
dievai, ir pats irgi tikiu dievus, — o nesu visiškas 
bedievis, ir ne toks mano nusikaltimas, — nors ne 
tuos, kuriuos gerbia šalis, bet kitus, ir todėl mane 
skundi, kad tikiu kitus; arba, tavo supratimu, aš 
visai netikiu dievus ir kitus mokau netikėti? 

— Tvirtinu, kad tu visiškai netiki dievus. 

— Keistasis Meletai, kam tu tai sakai? Argi 
aš Nei saulės, nei mėnulio nelaikau dievais, kaip 
visi kiti žmonės? 

— Prisiekiu Dzeusu, teisėjai, taip! Jis sako, kad 
saulė — akmuo, o mėnulis žemė. 

— Tai tu, mielas Meletai, kaltini Anaksagorą?? 

Niekini šituos piliečius? Laikai juos tiek neišpru- 
susiais, kad nežino, jog Anaksagoro Klazomenie- 
čio raštuose knibždėte knibžda panašių teiginių? 
O jaunuoliai, pasirodo, mokosi iš manęs šitų da- 
lykų, o galėtų sužinoti tą patį, užmokėję teatre 
daugių daugiausia drachmą?, ir paskui juoktis iš 
Sokrato, jei jis dėtųsi šitą mokslą, kurs, be to, 
dar ir kvailas, pats sugalvojęs. Bet, vardan Dzeu- 
so, aš, tavo nuomone, taip ir netikiu jokį dievą? 

— Ne, prisiekiu Dzeusu, jokį! 

— Meletai, kaip man rodosi, tu nė pats tuo ne- 
tiki. Mano supratimu, Atėnų vyrai, jis labai pasi- 
pūtęs ir begėdis, o šitą skundą parašė iš akiplė- 
šiškumo, nesusivaldymo ir nesubrendimo. Jis be- 
ne bus bandęs suregzti tokią mįslę: „Ar pastebės 
Sokratas, šitoks išminčius, kad aš juokauju ir pats 
sau prieštarauju, ar pavyks man apmauti jį ir ki- 
tus klausytojus?“ Štai man ir atrodo, kad jisai sau 
prieštarauja, skųsdamas mane, tarsi sakytų: ,„Sok- 
ratas nusikalsta, nes netiki dievus, bet tiki die- 
vus.” Argi tai ne pokštas? 


15. Taigi panagrinėkime kartu su manim, Atėnų 
vyrai, ar taip jis sako, kaip man atrodo. Tu, Mele- 
tai, mums atsakinėk, o jūs atsiminkite, ko jus iš 
pat pradžios prašiau; nemurmėkite ant manęs, kai 
aš senu savo papratimu klausinėsiu. 

— Meletai, ar yra toks žmogus, kuris tikėtų 
žmonių darbų buvimu, o žmonių buvimu — ne? 
Tegu jis atsakinėja, atėniečiai, ir nesišiaušia kiek- 
viena proga! Ar yra kas, kuris netikėtų arklių 

buvimu, o tikėtų vien jojimu? Arba netikėtų, kad 
yra Muzikantai, o tikėtų, kad yra tik jų grojimas? 
Nėra tokio žmogaus, mielasai. Jei tu nenori atsa- 
kyti, aš pais tai sakau tau ir visiems čia esan- 
tiems. Bet atsakyk man bent į tokį klausimą: ar 
yra toks žmogus, kuris tiki demonų darbus, o pa- 
čiais demonais netiki. 

— Tokio nėra. 

— Kaip man malonu, kad galų gale, teisėjų ver- 
čiamas, prabilai! Tad tu teigi, kad aš tikiu de- 
monus ir mokau apie juos, senovinius ar naujus — 
nesvarbu. Šiaip ar taip, aš, tavo nuomone, demonų 
galią pripažįstu: tu net raštu priesaiką davei savo 
skunde. O jei tikiu demonų darbus, savaime aiš- 
ku, turiu tikėti, kad yra ir demonai. Ar ne taip? 
Žinoma, taip. Man tenka manyti, kad sutinki, ka- 
dangi neatsakai. O demonų ar nelaikome dievais 
arba bent dievų vaikais? Taip ar ne? 

— Aišku, kad taip. 

— Tad jei aš pripažįstu demonus, — tu su tuo 
sutikai, — o demonai — tai kažkokie dievai, išeina 
taip, kaip aš sakiau: tu meni mįsles ir kreti juo- 
kus, pirmiau sakydamas, kad netikiu dievus, o 
paskui — kad tikiu, kadangi tikiu demonus. Ant- 
ra vertus, jei demonai yra tarsi dievų pavainikiai, 
gimę ar iš nimfų, ar iš ko kito, kaip sako padavi- 
mai, tai kas gi, pagaliau, galėtų tikėti, kad yra die- 
vų vaikai, o pačių dievų nėra? Juk tai būtų tokia 
pati nesąmonė, kaip kad pripažinti esant mulus, 
arklių ir asilų vaikus, o pačių arklių ir asilų bu- 
vimą neigti. Ne, Meletai, šitą skundą parašei arba 

norėdamas mus išbandyti, arba nežinojai, už ko- 
kį nusikaltimą mane skųsti. Bet kad tau pavyktų 
ką įtikinti, turintį bent kiek proto, kad tas pats 
žmogus pripažįsta dievų ir demonų darbus ir tuo 
pat metu nepripažįsta nei demonų, nei dievų, nei 
herojų — tai visai negalimas daiktas. 


16. Ką gi, atėniečiai, manau, gana įrodinėti, kad 
aš nenusikaltau iuo, kuo mane kaltina Meletas. 
Užteks, kiek pasakyta. Bet tai, apie ką jau ir pir- 
ma sakiau, būtent, kad daug kas įniršę ant manęs, 
žinokite, kad tai gryna teisybė. Ir jei kas mane 
pražudys, tai tik šitai: nei Meletas, nei Anitas, bet 
minios apkalbos ir piktumas, kaip jau daug dorų 
vyrų pražudė ir, manau, dar pražudys. Nėra ko 
tikėtis, kad aš būsiu paskutinis. 

Bet gal kas pasakytų: „Argi ne gėda, Sokratai, 
kad tu darei tokį darbą, dėl kurio dabar tau gre- 
sia Mirtis?“ Tokiam teisėtai atsakyčiau: „Tu, žmo- 
gau, negerai kalbi, manydamas, kad vyras, iš ku- 
rio nors kiek yra naudos, turi svarstyti apie gyve- 
nimo ir mirties pavojų, o ne vien to žiūrėti, ar ką 
nors veikdamas, elgiasi teisingai ar neteisingai ir 
ar daro taip, kaip doras žmogus, ar kaip niek- 
šas. Juk, tavo galva, netikę būtų visi tie pusdie- 
viai, kritę prie Trojos, tarp jų ir Tetidės? sūnus, 
kuris, kad tik nepasielgtų gėdingai, taip niekino 
pavojų, jog, jam panorus nukauti Hektorą, jo mo- 
tina, deivė, tarė, man rodos, štai ką: „Sūnau, jei 
atkeršysi už savo draugo Patroklo-mirtį ir užmuši 
Hektorą, pats žūsi, nes „ir tau po Hektoro grei- 

tai mirtis yra burtą išmetus“. Jis išklausė šiuos 
žodžius, bet vis tiek nežiūrėjo mirties nei pavojų, 
kur kas labiau bijodamas gyventi ir likti bailys, 
neatkeršijęs už draugus. „Nors ir tuoj pat,— sa- 
ko, — mirčiau, kai tik nubausčiau piktadarį, bet 
neliksiu prie laivų pūstadugnių žmonių pajuokai 
ir našta žemei.“ Manai, kad jis paisė mirties ir 
pavojų? 

Taip yra, Atėnų vyrai, iš tikrųjų. Kur Žmogus 
kartą stos į gretą, laikydamas sau tą vietą geriau- 
sia, ar kur jį pastatys viršininkas, ten turi, man 
rodos, ir pasilikti, nežiūrėdamas pavojaus, nepai- 
sydamas nei mirties, nei kitko, išskyrus negarbę. 

17. Todėl ir aš sunkiai nusidėčiau, Atėnų vyrai, 
jei gyvenčiau kitaip. Kai jūsų išrinkti vadai įsaky- 
davo man stoti ten, kur jiems tiko, — prie Potidė- 
jos, prie Amfipolio ir prie Delijo?,— aš, kaip ir 
kiekvienas kitas pilietis, tada stovėjau ir buvau 
mirties pavojuje; o jei dabar savo vietą, kur man 
įsakė stoti dievai, liepę, kaip aš supratau, gyventi 
filosofuojant ir tiriant save bei kitus, palikčiau, 
pabūgęs mirties ar ko nors kito, ar nenusidėčiauė 
Taip, tai būtų bloga, ir tada iš tikrųjų teisingai 
galėtų traukti mane atsakomybėn ir kaltinti, kad 
netikiu dievus, neklausau pranašysčių, bijau mir- 
ties ir laikau save išminčium, nebūdamas išmin- 
tingas. Juk bijoti mirties, Atėnų vyrai, yra ne kas 
kita, kaip savintis išmintį, kurios neturi, didžiuo- 
tis, kad žinai tai, ko nežinai. O apie mirtį niekas 
nežino nei.kas ji, nei to, ar ji kartais nėra visų 

didžiausias žmogaus gėris, tuo tarpų žmonės jos 
bijo, tarsi žinotų, kad ji yra didžiausią „blogybė. 
Ir ar nebus labiausiai smerktinas tamsumas — 
manyti, jog Žinai tai, ko nežinai? Aš, atėniečiai, 
bene tuo ir skiriuosi nuo daugelio kitų, ir jei pa- 
sakyčiau esąs už ką nors išmintingesnis, tai gal 
tik tuo, kad kaip nežinau, kas yra Hade, taip ir 
manau, kad nežinau; o kad daryti bloga ir ne- 
klausyti geresnio už save, tiek dievo, tiek žmo- 
gaus, yra bloga ir negarbinga, šitai žinau. Todėl 
nežinomo dalyko, kuris gali pasirodyti ir gėris 
esąs, nebijosiu ir nevengsiu labiau, negu to, kas 
aiškiai yra bloga. 

Taigi, jei jūs dabar net paleistumėt mane, ne- 
paklausę Anito, kuris sakė, kad arba visai nerei- 
kėjo traukti manęs į teismą, arba, kad jau atėjau 
čia, negalima nenubausti mirtim, ir įtikinėjo jus, 
kad jei išsisuksiu nuo bausmės, tai jūsų sūnūs, 
darydami taip, kaip juos moko Sokratas, visiškai 
pages, — tad jei jūs ir pasakytumėt man: „„Sokra- 
tai, mes dabar Anito nepaklausysime, paleisime 
tave, tačiau su tokia sąlyga, kad daugiau tokiais 
tyrinėjimais neužsiimtum ir nefilosofuotum, o jei 
dar kartą būsi pagautas panašiai elgiantis, mir- 
si“, — jei mane, kartoju, paleistumėt su šia sąlyga, 
tada pašakyčiau: „Aš jums, atėniečiai, dėkingas 
ir myliu jus, bet verčiau klausysiu dievo, negu jū- 
sų, ir, kol aš gyvas ir dar pajėgiu, nesiliausiu filo- 
sofavęs, -mokęs, kelią rodęs kiekvienam iš jūsų, 
ką tik sutiksiu, kalbėdamas. tą. patį, ką ir. visada: 

„Tu, mano drauge, būdamas Atėnų pilietis, miesto, 
didžiausio, garsaus išmintim ir galybe, nesigėdini 
rūpintis turtais, kad jų kuo daugiausiai įsigytum, 
tuo tarpu kai geras vardas ir garbė, protas ir tiesa, 
ir tavo siela, visai tau nerūpi ir tu negalvoji, kaip 
ją padaryti kuo geresne.“ Ir jei kas iš jūsų gin- 
čytų ir sakytų, kad jam visa tai rūpi, aš jo dai 
nepaleisčiau ir pats nuo jo nepasitraukčiau, bet jį 
klausinėčiau, kvosčiau, tirčiau jo kaltę, ir jei pa- 
matyčiau, kad jis iš tikrųjų neturi dorybių, tiktai 
taip sako, barčiau jį, kad visai nebrangina vertin- 
giausių dalykų, o menkuosius labai. Taip elgsiuosi 
ir su jaunu, ir su senu, ir su kuo tik susitiksiu, ir 
su svetimšaliais, ir su tautiečiais, ypač su tautie- 
čiais, nes jūs esate man krauju artimesni. 

Taip liepia dievas, gerai tai žinokite ir, man ro- 
dos, jūs nerasite visame mieste nieko brangesnio, 
kaip šita mano tarnystė dievui. Juk aš. nieko kito 
neveikiu, tik vaikščioju ir įrodinėju kiekvienam, 
jaunam ir senam, kad pirma rūpintumėtės ne kū- 
nu ir ne turtu, bet siela, kad ji taptų ko geriau- 
sia: kalbu jums, kad ne iš pinigų dorybė atsiran- 
da, -bet iš dorybės pinigai ir visi kiti žmonių 
turtai, ir piliečių, ir valstybės. Taigi, jei tokiomis 
kalbomis aš gadinu jaunuomenę, tai jos tikrai ža- 
lingos. Bet jei kas sako, kad aš ką kita kalbu, o 
ne šitai, tas meluoja. 

Ar jūs, atėniečiai, patikėsite Anitui, ar ne, ir ar 
paleisite mane, ar nepaleisite, aš tikrai nesielgsiu 
kitaip, nors man reikėtų ir daug kartų mirti. 

18. Nekelkite triukšmo, piliečiai, bet, kaip jau 
prašiau jus, susilaikykit nemurmėję dėl to, ką 
pasakysiu, ir klausykit; aš tikiu, kad ir naudos tu- 
rėsite, manęs pasiklausę. Ketinu pasakyti jums dar 
šį tą, dėl ko jūs gal ir vėl imsite šaukti, bet taip 
nedarykite. 

Būkite tikri: jei mane, tokį koks esu, pasmerksi- 
te mirti, tai ne tiek man pakenksite, kiek patys 
sau. Juk man nepakenks nei Meletas, nei Anitas, 
jie net ir negali man pakenkti, kadangi nemanau, 
kad blogesnis žmogus turėtų galios nuskriausti ge- 
resnį. Be abejo, toks gali jį užmušti, ištremti, at- 
imti piliečio teises. Jis ir, gal būt, dar kai kas šitai 
laiko didele nelaime, o aš nelaikau; bet Žymiai 
didesnė nelaimė — daryti tai, ką jis dabar daro: 
stengtis neteisingai pasmerkti žmogų myriop. 

Tokiu būdu, Atėnų vyrai, aš kalbu visai ne to- 
dėl, kad pats apsiginčiau, kaip gali pasirodyti, bet 
kad .apginčiau jus, kad kartais neužrūstintumėte 
dievo, paniekinę jo dovaną, jei nubausite mane 
mirties bausme. Mane pasmerkę, nelengvai rasite 
kitą tokį žmogų, kuris (juokinga net pasakyti!) 
neatsitrauktų nuo miesto: miestas tai tarytum, di- 
delis ir geros veislės arklys, dėl savo didumo ne- 
rangus ir reikalingas gylio, kuris jį žadintų. Man 
rodosi, kad ir aš panašiai esu miestui dievo duo- 
tas, kad, žadindamas, ragindamas ir bardamas 
kiekvieną jūsų, kiaurą dieną nesustočiau. Nepi- 
giai atsiras kitas toks, atėniečiai, bet jei man pa- 
tikėsite, nepanorėsite manimi atsikratyti. 

Galimas daiktas, kad jūs pykstate, kaip žmonės, 
žadinami iš miego ir, patikėję Anitui, pulsite ma- 
ne ir lengva širdimi nužudysite, kad paskui likusį 
gyvenimo laiką galėtumėt ramiai sau miegoti, jei 
tik dievas, pasigailėjęs jūsų, vėl neatsiųs jums ki- 
to žadintojo. O kad aš esu toks, kurį dievas davė 
miestui, galite štai iš ko suprasti: juk ar Žmogiš- 
ka, kad aš visai nesirūpinu savais reikalais ir, nuo- 
lat dirbdamas jūsų gerovei jau tiek metų, ramiai 
žiūriu, kaip nusigyvena mano namai; ateinu pas 
kiekvieną skyrium, tartum tėvas ar vyresnysis 
brolis, ragindamas rūpintis doru gyvenimu. Ir 
jei ką nors už tai gaučiau, imčiau atlyginimą už 
tą žmonių žadinimą, tai dar turėčiau šiokį tokį pa- 
grindą taip gyventi. Bet dabar patys matote, kad 
kaltintojai, kurie taip begėdiškai visur kitur mane 
kaltino, neturėjo tiek begėdiškos drąsos, kad pa- 
liudytų, esą, aš iš ko nors arba gavęs atlyginimą, 
arba jo reikalavęs. O tam, kad sakau teisybę, pri- 
statau tikrą, rodos, liudininką: savo skurdą. 


19. Tačiau gali atrodyti keista, kad aš taip at- 
skirai patariu žmonėms, šen ir ten vaikščiodamas, 
ir visur kišu savo nosį, o viešai pasirodyti, eiti į 
visuotinį tautos susirinkimą ir teikti patarimų 
miestui — nedrįstu. Šito priežastis, kaip jūs ne kar- 
tą esat girdėje, yra ta, kad manyje pasireiškia ka- 
žin kokia dievybė ar demonas, apie ką ir Meletas 
juokaudamas parašė savo skunde. Manyje tai yra 
nuo pat mažens: prabyla kažin koks balsas ir kiek- 
vieną kartą nukreipia mane nuo to, ką ketinu da- 

ryti, bet niekuomet neprikalbinėja ką nors veikti. 
Tad štai kas draudžia man kištis į valstybės reika- 
lus. Tačiau man atrodo, kad tas draudimas geras, 
nes, patikėkite, Atėnų vyrai, jei kada nors būčiau 
ėmęs dirbti valstybinį darbą, seniai jau būčiau žu- 
vęs ir nieko nepatarnavęs nei jums, nei sau. Ir 
nepykite, kad sakau teisybę. Nėra pasaulyje žmo- 
gaus, kuris galėtų be pavojaus gyvybei viešai 
priešintis ar jums, ar kitai kokiai miniai, ir neleis- 
ti, kad valstybėje būtų elgiamasi nedorai bei ne- 
teisėtai. Bet žmogui, kuris iš tikrųjų kovoja už 
teisybę ir kartu nori nors trumpą laiką išlikti gy- 
vas, būtinai reikia gyventi nuošaliai, o ne viešai. 


20. Liudijimą jums pateiksiu patį svarbiausią — 
ne žodžius, bet tai, ką jūs branginate, — darbus. 
Paklausykit, kas man atsitiko, kad žinotumėt, jog 
aš niekam nenusileidžiu kur neteisybė pabijojęs 
mirties; nenusileisdamas galėjau ir žūti. O papa- 
sakosiu jums apie sunkius ir liūdnus, bet tikrus 
atsitikimus. Aš, atėniečiai, niekuomet nėjau jokių 
valstybinių pareigų, tiktai buvau kartą tarybos 
nariu. Atsitiko taip, kad pritanija? teko mūsų fi- 
lei — Antiochidei, kai jums prireikė teisti visą de- 
šimtį vadų už tai, kad po jūrų mūšio nepalaidojo 
žuvusių!?, teisti visus iš karto!!, nors tai buvo 
priešinga įstatymams, kaip paskui visi pripažinote. 
Tada aš vienintelis iš pritanų pasipriešinau, kad 
nesielgtute prieš įstatymus, ir balsavau prieš, nors 
retoriai buvo pasiryžę čia pat apkaltinti mane ir 
suimti, jums to su dideliu riksmu reikalaujant. 

Tačiau buvau pasiryžęs verčiau laikytis įstatymų 
ir teisingumo, nežiūrint pavojaus, negu, pabūgus 
kalėjimo ar mirties, dėtis su jumis, kurie siūlėte 
pasielgti neteisėtai. 

Tai buvo dar demokratams valdant valstybę. At- 
ėjus oligarchijos laikams, tie trisdešimt!? tironų 
pasikvietė mane, kad aš drauge su keturiais kitais 
piliečiais ateičiau į Tolą!?, ir mums įsakė prista- 
tyti iš Salamino Leontą salaminietį, kad jį nužu- 
dytų. Nemaža panašių įsakymų duodavo jie ir 
daugeliui kitų piliečių, norėdami kuo daugiausia 
turėti savo nusižengimų bendrininkų. Tada aš — 
ne žodžiais, bet darbu parodžiau, kad mirties ne- 
bijau, kad nebūtų grubiai pasakyta, jog ji man 
niekai; niekada nedaryti nieko nedoro bei nusi- 
kalstamo — vienintelis mano rūpestis. Ana valdžia 
manęs neišgąsdino, nors buvo užtektinai stipri, 
kad būčiau galėjęs ką nors nedoro iš baimės pa- 
daryti. Taigi, išėję iš Tolo, keturi iš mūsų tuoj nu- 
keliavo į Salaminą ir atvedė Leontą!“, o aš nuėjau 
namo. Galimas daiktas, kad už tai būčiau buvęs 
nubaustas mirti, jei šita valdžia nebūtų po kiek 
laiko nuversta. Daug kas galės jums tai paliu- 
dyti. 


21. Nejaugi jūs manote, kad būčiau galėjęs tiek 
metų išgyventi, jei būčiau dirbęs valstybės darbą 
ir dirbęs taip, kaip tinka geram piliečiui: teikęs 
pagalbą doriems žmonėms ir, kaip ir turi būti, 
daugiausia tuo rūpinęsis? Toli gražu nebūčiau ga- 
lėjęs, piliečiai, ir joks kitas žmogus nebūtų įsten- 

gęs. Bet per visą savo gyvenimą, ar tai valstybinį 
darbą dirbdamas, jei ten ką padirbau, ar savo 
darbuose, — visuomet esu vienodas, nė karto nie- 
kam nenusileidau prieš teisybę, nei kam kitam, 
nei kam nors iš tų, kuriuos šmeižikai vadina ma- 
no mokiniais. Niekuomet nebuvau kieno nors mo- 
kytojas, tik jei kas norėjo klausyti mane kalbant 
ir savą darbą darant, ar tai jaunam, ar senam -— 
niekam ir niekuomet to nedraudžiau. Be to, aš 
ne toks, kad už pinigus kalbėčiau, o be pinigų — 
ne; aš ir turtuoliui, ir vargšui vienodai leidžiu 
klausinėti mane, arba, jei kas nori, klausyti ir at- 
sakinėti, man apie ką nors kalbant. O už tai, ar 
kas pasidaro per tai geresnis, ar ne, imti atsako- 
mybę būtų neteisinga, nes nei kam žadėdavau ko 
nors išmokyti, nei išmokydavau. Jeigu kas sako, 
kad iš manęs kada nors išmoko ar išgirdo ką nors 
kito, ko negirdėjo visi kiti, būkite tikri, kad me- 
luoja. 


22. Bet kodėl gi kai kurie mielai leidžia su ma- 
nim daug laiko? Jau girdėjote, atėniečiai, visą tei- 
sybę jums pasakiau: todėl, kad mėgsta klausyti, 
kaip aš kvočiu tuos, kurie laiko save išmintingais, 
tokie nebūdami. Juk tai labai smagu. Man gi, kaip 
sakau, dievo įsakyta taip daryti ir per orakulą, 
ir per sapnus, ir apskritai įvairiais būdais, kokiais 
tik pasireiškia dievo valia, norėdama žmogui pa- 
vesti kokį darbą. Tai — tiesa, atėniečiai, ir ją 
lengva įrodyti: jei iš tikrųjų tvirkinu jaunuolius, 
o kai kuriuos jau net ir pagadinęs, jie, be abejo- 

nės (kai kurie jau spėjo subręsti), turėtų suprasti, 
kad aš jiems, dar jauniems esant, ką nors bloga 
esu padaręs; dabar jie turėtų čia ateiti ir kaltinti 
mane; o jei patys nenorėtų, tai koks nors jų arti- 
mas žmogus — ar tėvas, ar brolis, ar kitas gimi- 
naitis — primintų man dabar ir keršytų, jei jo ar- 
timasis būtų ką nors bloga iš manęs patyręs. Iš 
tikrųjų, daug jų čia atėjo; matau juos: pirmiausia 
Kritonas!?, mano vienmetis ir kaimynas, tėvas štai 
šito Kritobulo; paskui sfėtietis Lisanijas!?, tėvas 
šito štai Eschino, toliau kefisietis Antifontas, Epi- 
geno tėvas. Čia esama ir kitų, kurių broliai bend- 
ravo su manim: Nikostratas, Teozotido sūnus ir 
Teodoto brolis (pats Teodotas jau miręs, taigi jis 
čia brolio kviesti negalėjo), o štai Paralas, Demo- 
doko sūnus, jis turėjo brolį Teagą!?; štai tas — 
Adeimantas, Aristono sūnus, o anas — jo brolis 
Platonas!š: antai Ajantodoras, brolis šito štai Apo- 
lodoro!?. Ir daugelio kitų vardus galiu jums čia 
priminti. Meletas turėjo savo kalboje ypačiai nu- 
rodyti kurį nors iš jų, kaipo liudytoją; jei tada pa- 
miršo, tenurodo dabar, aš neprieštarausiu; tesako, 
jei turi ką. 

Tuo tarpu, piliečiai, rasite visai ką kita: jie visi 
pasiruošę padėti man, tvirkintojui, kuris, kaip 
sako Meletas ir Anitas, tiek blogo padarė jų arti- 
miesiems. Jei patys, mano pagadintieji, dar turė- 
tų pagrindo užstoti mane, tai anie, nepagadintieji, 
senesnieji žmonės, anų giminaičiai, kokį kitą tu- 
rėtų pagrindą ginti mane, jei ne teisėtumo ir tei- 

singumo, įsitikinimo pagrindą, jog Meletas meluo- 
ja, o aš sakau teisybę. 

23. Tiek to, atėniečiai. Ką turėčiau sakyti, kad 
apsiginčiau — tai vis tokie ir panašūs dalykai. Bet, 
gal būt, kas nors iš jūsų piktinsis, prisiminęs save, 
kad jis, ir ne tiek svarbią bylą turėdamas, kaip 
manoji, prašė ir ašarodamas maldavo teisėjus, at- 
sivedęs mažus vaikus, kad sužadintų kuo didesnį 
pasigailėjimą, dar giminaičius ir daugybę bičiu- 
lių pasikvietęs. Aš, žinoma, taip nedarysiu, nors, 
kaip man atrodo, atsidūriau didžiausio pavojaus 
akivaizdoje. Todėl gal kas nors, tai supratęs, pa- 
sielgs su manim be jokio gailesčio ir balsuos su- 
pykęs. Jei iš tikrųjų kas nors čia iš jūsų yra taip 
nusistatęs, — aš tuo tikėti, žinoma, nenoriu, — vis 
dėlto, jei tokio esama, tai galėčiau jam, atrodo, 
tinkamai atsakyti tokiais žodžiais: „Ir aš, bran- 
gusai, turiu šiokių tokių giminaičių: juk, Homero 
žodžiais tariant, ne iš ąžuolo išaugau ir ne iš uo- 
los, bet iš žmonių. Taigi, atėniečiai, ir šeimyną tu- 
riu, ir sūnų net trejetą: vienas jau jaunikaitis, 
du — dar vaikai. Tačiau nė vieno iš jų neatsivesiu 
ir nepra išysiu jūsų sų „pasigailėjimo. " O kodėl taip 
nedarysiu? Nė iš puikybės, Atėnų vyrai, ar kad 
negerbčiau jūsų, — ar bijau mirties, ar ne, tai ki- 


tas klausimas, — bet todėl, jog, mano supratimu, 


būtų negarbė man, jūmsir visai šaliai, jei taip 
pasielgčiau būdamas tokio amžiaus ir tokį vardą 
įsigijęs, vis viena, ar jis tikras, ar netikras; "šiaip 
ar taip, beveik visiems žinoma, kad Sokratas kažin 


kuo skiriasi nuo daugelio kitų Žmonių: juk jeigu 

kas nors iš jūsų, kurie laikomi pasižymėję ar iš- 
mintimi, ar drąsa, ar kita kokia dorybe, taip 
elgtųsi, — būtų didelė gėda. O kaip tik dažnai esu 
matęs tokių žmonių, kurie, nors ir atrodo turį kiek 
reikšmės, tačiau teisiami elgiasi labai keistai, ma- 
nydami kažin kokių baisybių patirsią, netekę gy- 
vybės; tarsi liktų nemirtingi, jei jų nepasmerk- 
tute mirti. Man rodosi, kad tokie žmonės tik gėdą 
daro šaliai. Paskui dar kas ir iš svetimšalių pama- 
nys, jog pasižymėję Atėnų vyrai, kuriuos piliečiai 
patys išskiria, suteikdami vyriausybės ir kitas 
aukštas vietas, niekuo nesiskiria nuo moterų. Ne, 
piliečiai, kaip mums, kurie, rodos, turime šiokios 
tokios reikšmės, nevalia taip elgtis, taip lygiai ir 
jūs neprivalote leisti mums tai daryti, bet turite 
parodyti, kad kur kas greičiau pasmerksite žmo- 
gų, kuris naudojasi tokiais graudingais Žaismais 
ir apjuokia miestą, negu tokį, kurs elgiasi ramiai. 


24. Nekalbant jau, piliečiai, ar tai pritinka, 
man dar rodosi, kad ir nedora prašyti teisėjus ir 
maldavimais stengtis išvengti smerkimo, užuot iš- 
vedžiojimais įtikinus. Juk ne tam sėdi teisėjas, 
kad, norėdamas kam pasigerinti, aukotų tiesą, bet 
kad teistų teisingai: jis prisiekęs ne kam nuolai- 
džiauti, kai jam patiks, bet teisti pagal įstatymus. 
Todėl nei mes neprivalome pratinti jus priesaiką 
laužyti, nei jūs patys nepiivalote pratintis: taip 
elgdamiesi, nei vieni, nei kiti nepatiktume die- 
vams. 

Taigi, nemanykite, piliečiai, kad jūsų akivaizdo- 

je privalau elgtis tokiu būdu, kuris neatrodo man 
nei gražus, nei teisingas, nei dievui malonus, juo- 
ba, prisiekiu Dzeusu, kad šitas Meletas skundžia 
mane bedievybe. Visai aišku, kad jei stengčiaus 
palenkti jus ir veikčiau jus savo maldavimais, ne- 
atsižvelgdamas į jūsų priesaiką, tada jau iš tikrųjų 
mokyčiau jus bedievybės ir teisindamasis tiesiog 
pats save įskųsčiau, kad nepripažįstu dievų. Bet 
toli gražu taip nėra. Aš jus gerbiu, piliečiai, la- 
biau, negu kitas kuris iš mano kaltintojų, ir pa- 
vedu dievui bei jums teisti mane taip, kaip bus 
geriausia ir man, ir jums.20 


25. Jei aš nesipiktinu, atėniečiai, tuo, kas dabar 
įvyko, būtent, kad mane pasmerkėte, tai priežas- 
čių turiu daug, ir tai, kas atsitiko, nėra man ne- 
tikėta. Kur kas labiau mane stebina balsų skaičius 
vienoje ir kitoje pusėje. Mat, aš nesitikėjau tokio 
mažo skirtumo, laukiau kur kas didesnio. O da- 
bar, pasirodo, jei trys dešimtys akmenėlių būtų 
kritę į kitą pusę, būčiau išteisintas. Kai dėl Mele- 
to, tai manau, kad ir dabar laimėjau bylą, ir ne tik 
laimėjau, bet kiekvienam aiškų, kad jei manęs 
kaltinti nebūtų atėję Anitas ir Likonas, tai jam 
priteistų sumokėti tūkstantį drachmų, nes jis ne- 
būtų surinkęs nei penktos balsų dalies.2! 


26. Taigi, tas vyras siūlo mane pasmerkti mirti. 
Tegu! Ką gi man, Atėnų vyrai, jums pasiūlyti? 
Aišku, kad tai, ko esu nusipelnęs. Tad ką gi? Ką 
atkentėti ar kokią pabaudą mokėti man dera už 

tai, kad, laikydamas tai savo pareiga, visą gyveni- 
mą nesėdėjau ramiai ir nesirūpinau, kaip daugelis 
kitų, pinigais bei namais, karvedžio garbe, kalbo- 
mis susirinkime, aukšta vieta, sąmokslais, piliečių 
sukilimais, pasitaikančiais mūsų šaly, kadangi iš 
tiesų tariausi esąs pernelyg padorus, kad galėčiau 
kištis į tokius dalykus ir likti gyvas, — todėl ir nė- 
jau ten, kur nebūčiau buvęs naudingas nei jums, 
nei sau, o kaip paprastas žmogus ėjau pas kiek- 
vieną iš jūsų skyrium, kad galėčiau jam padaryti, 
mano išmanymu, ko daugiausia gero: stengiausi 
kiekvieną įtikinti, kad nesirūpintų reikalais la- 
biau, negu pačiu savim, kad stengtųsi tapti kuo 
geriausias ir protingiausias; kad ir šalies reikalais 
nesirūpintų pirmiau kaip pačia šalim, ir visur ki- 
tur elgtųsi tuo pačiu būdu. Tad ko aš nusipelniau, 
toks būdamas? Ko nors gero, atėniečiai, jeigu iš 
tiesų norite atlyginti teisingai, ir tas gėris turi 
būti toks, kuris man pritiktų. Tad kas gi tiktų ne- 
turtėliui geradariui, reikalingam laisvo laiko, kad 
galėtų jus pamokyti? Nėra jokio tinkamesnio at- 
lyginimo, Atėnų vyrai, tokiam vyrui, kaip būti 
maitinamam pritanėjuje; tatai jam daugiau tiktų, 
negu tam iš jūsų, kuris raitas arba, dvejetą ar ket- 
vertą arklių į vežimą įsikinkęs22, yra laimėjęs 
Olimpijoje lenktynes. Jums tik rodosi, kad toks 
daro jus laimingais, o aš padarau taip, kad tikrai 
esate laimingi; ir toks visai nereikalingas maisto, 
o aš — reikalingas. Todėl, jei jau reikia teisingai 
pasiūlyti man tinkamą atpildą, tai štai ką siūlau: 
išlaikymą pritanėjuje.23 

27. Gal būt, šita mano kalba jums pasirodys iš- 
didi kaip ir tai, ką sakiau apie ašaras ir mMaldavi- 
muš. Ne, Atėnų vyrai, jokiu būdu; veikiau bus 
štai kaip: esu tikras, kad nenuskriaudžiau nė vie- 
no žmogaus tyčia, bet jūsų įtikinti negaliu, kad 
taip yra: per maža Iaiko esame kalbėjęsi. Tačiau 
manau, jeigu turėtumėt įstatymą, kokį turi žmo- 
nės kitur, tas bylas, kur gresia mirties bausmė, 
svarstyti ne vieną dieną, bet kelias, tai būčiau jus 
įtikinęs; dabar nelengva tokiu trumpu laiku iš- 
sklaidyti tokį didelį šmeižtą. Taigi, būdamas įsi- 
tikinęs, kad nieko neskriaudžiu, lygiai neketinu 
nė savęs skriausti ir prieš save patį sakyti, kad 
esu nusipelnęs ką pikta, ir bausmės sau nesiūly- 
siu. Ko man bijoti? Gal to, kad neišvengsiu baus-. 
mės, kurios Meletas man reikalauja ir apie kurią 
jau sakiau nežinąs, ar ji laimė, ar nelaimė? Vietoj 
jos gal pasirinkti vieną iš tų dalykų, apie kuriuos 
žinau, kad jie blogis? Tad gal kalėjimą? Kam man 
gyventi kalėjime, vergaujant nuolat besikeičian- 
čiai valdžiai, tiems vienuolikai? Piniginę pabaudą 
ir kalėjimą, kol ją sumokėsiu? Bet tai būtų man 
tas pat, apie ką čia pat kalbėjau: neturiu pinigų, 
tad atsiteisti nėra iš ko. Gal pasirinkti ištrėmimą? 
Su tuo mano pasiūlymu jūs, rasi, ir sutiksite. Ta- 
čiau Man gyvenimas tikrai per daug magėtų, jeigu 
man pritrūktų blaivaus proto suprasti šitokį da- 
lyką: jeigu jūs, vienos su manim valstybės pilie- 
čiai, negalėjote pakęsti mano elgesio ir Žodžių, 
kurie jums tiek įkyrėjo ir išerzino, kad norite jų 

atsikratyti, tai ar pakęs lengvai juos kiti? Aiš- 
ku, kad ne, atėniečiai. 

Labai jau gražus būtų tas mano gyvenimas: pa- 
likus savo kraštą senam žmogui keliauti iš miesto 
į miestą ir laukti, kol vėl išvys. Juk aš gerai žinau, 
kad man kur atvykus jaunuoliai klausysis mano 
kalbos, kaip ir čia klausosi. Ir jei varysiu juos 
nuo savęs, tai jie patys pasistengs mane išginti, 
įkalbėję vyresniuosius; o jei nevarysiu, mane 
dėl jų išvys jų tėvai ir giminės. 


28. Kas nors gal pasakytų: ,Sokratai, ar, palikęs 
mus, nesugebėtum ramiai gyventi tylėdamas?” Tai 
kaip tik ir sunkiausia išaiškinti kai kam iš jūsų: 
juk jei sakau, jog tai lygu dievo neklausyti, o jo 
neklausant ramiai gyventi negalima, jūs manim 
nepatikėsite, įtardami, kad kalbu vienaip, o ma- 
nau kitaip, jei aš vėl sakau, kad didžiausia laime 

kitus dalykus, apie kuriuos girdite mane kalbant, 
rr T Rvočiani, ir kad gyvenimas be tokio 
tyrinėjimo jau nebe gyvenimas,— jei taip saky- 
siu, jūs dar mažiau manim patikėsite. Bet taip yra, 
piliečiai, kaip aš sakau, tik jus įtikinti nelengva. 
Be to, aš nepratęs laikyti save ką pikta nusipel- 
niusiu. Žinoma, jei turėčiau pinigų, siūlyčiau 
ir baudą, kiek tesėčiau mokėti, tai man nepa- 
kenktų. Dabar gi neturiu, nebent sutiktumėt pri- 
teisti man tiek, kiek galėčiau sumokėti. Galėčiau 
sumokėti jums gal vieną miną, tad tiek ir siūlau. 
O čia atėjęs Platonas, atėniečiai, ir Kritonas, Kri- 

tobulas ir Apolodoras pataria man siūlyti tris 
dešimtis minų; patys ir laiduotų. Sutinku ir tiek 
pasiūlyti, o šie vyrai bus jums tikras tų pinigų 
laidas.2* 


(Pasmerkto mirti Sokrato kalba) 


29. Dėl to menko laiko, kuris man buvo likęs 
gyventi, jūs, Atėnų vyrai, užsitrauksite nešlovę 
ir būsite kaltinami tų, kas panorės peikti mūsų 
kraštą, kad pasmerkėte mirti Sokratą, išmintingą 
vyrą. Juk tie, kas norės jums prikišti, sakys, kad 
aš išmintingas, nors ` toks ir nesu. Kad bent būtu- 
mėt palaukę, jūsų noras būtų savaime išsipildęs. 
Matote mano amžių: mano gyvenimas jau baigia- 
si, ir mirtis arti. Tai aš sakau ne jums visiems, o 
tik tiems, kurie mane pasmerkėte mirti. Jiems aš 
turiu dar štai ką pasakyti: gal jūs tariatės, Atėnų 
vyrai, nuteisę mane dėl to, kad man pritrūko to- 
kių žodžių, kuriais būčiau galėjęs palenkti jus sa- 
vo pusėn, jei būčiau laikęs reikalinga viską daryti 
ir kalbėti, kad tik išvengčiau nuosprendžio? 
Anaiptol ne dėl to! Aš nuteistas todėl, kad man 
stigo ne žodžių, o tik begėdiško drąsumo ir noro 
kalbėti jums tokius dalykus, kurie labiausiai būtų 
magėję jums girdėti: mane raudant, aimanuojant, 
darant ir kalbant daug kitų dalykų, kurie, sakau 
jums, neteiktų man garbės, nors juos esate pratę 
girdėti iš kitų. Tuo tarpu aš nei pavojaus valandą 
nerasdavau reikalo elgtis kaip koks vergas, nei 
dabar nesigailiu taip save gynęs. Priešingai, ver- 

čiau numirti man, save taip gynus, negu anaip iš- 
sigelbėjus gyventi. Juk nei teisme, nei kare nede- 
ra nei man, nei kam kitam taip gudrauti, kad tik 
kaip nors išsisuktum iš mirties. Ir mūšiuose dažnai 
būva aiškų, kad kitas galėtų išlikti gyvas metęs 
ginklą ir puolęs prašyti besivejančių priešų ma- 
lonės. Ir daug kitų gudrybių yra atsiginti nuo mir- 
ties pavojuje, jei tik kad nesibiauri viską da- 
ryti ir kalbėti. Tad ne nuo mirties ištrūkti sunku, 
Atėnų vyrai, daug sunkiau pabėgti nuo niekšybės, 
kadangi ši užpuola staigiau už mirtį. Taip ir mane 
dabar, negreitą ir seną, pagavo lėtesnė mirtis; O 
mano kaltintojus, kadangi jie sukti ir vikrūs, pa- 
vijo vikresnioji — niekšybė. Išeinu iš čia, jūsų pa- 
smerktas mirti, o jie išeina tiesos pasmerkti už jų 
nedorumą ir neteisybę. Man lieka mano, o jiems 
jų bausmė. Gal taip ir turėjo atsitikti, ir aš manau, 
kad tai nuoseklu. 


30. Dar noriu jums, kurie mane nuteisėte, iš- 
burti ateitį. Man jau atėjo ta valanda, kada žmo- 
nės ypatingai geba pranašauti — kai rengiasi 
mirti. Tad skelbiu jums, piliečiai, kurie atėmėt 
man gyvybę, kad netrukus po mano mirties ateis 
jums bausmė daug sunkesnė, negu mirtis, — tai 
Dzeusas žino, — kuria mane nubaudėte. Pasmerkė- 
te, ir tikitės atsikratyti savo gyvenimo apyskai- 
tos, tuo tarpu atsitiks visai priešingai, aš jums 
sakau. Daugiau atsiras tų, kurie įrodinės jūsų kal- 
tybę ir kuriuos aš lig šiol sulaikydavau, o jūs ne- 
pastebėjote. Kuo jaunesni, tuo bus grasesni, ir 


120 


jums bus dar pikčiau. Jei manote, kad, žudyda- 
mi žmones, atgrasysite nuo priekaištų jums už ne- 
teisingą gyvenimą, tai labai apsirinkate. Toks bū- 
das atsikratyti ir ne visai patikimas, ir nedoras, o 
vienintelis garbingas yra kartu ir pats lengviau- 
sias: ne kitų burną užčiaupti, bet savo gyvenimą 
sutvarkyti taip, kad būtum kiek galima geresnis. 
Taip jums, mane pasmerkusiems, išpranašavęs, aš 
pasitraukiu. 


31. Tačiau su tais, kurie mane išteisino, mielai 
pasikalbėčiau apie tai, kas čia tik ką įvyko, kol 
archontai dar neužsiėmę ir neveda manęs ten, kur 
man skirta numirti. Taigi, piliečiai, pabūkit su ma- 
nim šitą laiką. Niekas nekliudo mums pasišnekėti, 
kol galima. Noriu jums, kaip savo draugams, pa- 
aiškinti, ką reiškia tai, kas man dabar atsitiko. 
Klausykitės, teisėjai, — jus aš tikrai galiu pavadinti 
teisėjais, — koks keistas dalykas man atsitiko. 

Tas man įprastas pranašingas balsas, tas dieviš- 
kasis, lig šiol visada būdavo labai jautrus ir prie- 
šindavosi net mažmožiuose, kai ketindavau daryti 
ką ne taip, kaip reikia. O dabar, kaip matote pa- 
tys, atsitiko man tai, ką ne vienas pavadintų di- 
džiausia nelaime, kaip ir esti paprastai manoma. 
Tuo tarpu tas dievo ženklas nesipriešino nei man 
rytą išeinant iš namų, nei ateinant į teismą, nei 
per visą mano kalbą, ką bebūčiau sakęs. O kitais 
atsitikimais jis mane dažnai sustabdydavo kalbos 
vidury, bet šiandien šioje mano byloje jis niekur 
ir nė kiek nesipriešino, nei man ką darant, nei 

kalbant. Kokią turėčiau spėti priežastį? Pasakysiu 
jums: šitas įvykis, atrodo, išėjo man į gera, ir 
klystame manydami, kad mirtis — tai blogybė. O 
įrodymą turiu svarbų: negalimas daiktas, kad ši- 
tas įprastas mano ženklas nesulaikytų manęs, jei 
ketinčiau daryti ką negera. 


32. Pamąstykime, kiek daug priežasčių tikėtis, 
kad mirtis yra gėris. Juk mirtis yra viena iš dvie- 
jų: arba visai nebūti ir numirus nieko nebejusti, 
arba, kaip sako, mirtis yra kažkoks sielos pasi- 
keitimas, jos, sielos, persikėlimas iš čia į kokią ki- 
tą vietą. Jeigu jau nieko nebejunti, jei tat yra 
kaip miegas, toks, kada užmigęs nei sapnuoti ne- 
sapnuoji, tad kokia stebuklinga dovana būtų mir- 
ti! Man rodos, kad jei kam sakytų pasirinkti vie- 
ną tokią naktį, kurią jis išmiegotų jokio sapno 
nesapnavęs, ir paskui, sulyginus kitas savo gyve- 
nimo naktis ir dienas su tąja naktimi, reiktų pa- 
galvoti ir pasakyti, kiek dienų ir naktų jis bus 
praleidęs geriau ir maloniau už aną naktį — man 
rodos, kad ne tik koks paprastas žmogus, bet ir di- 
džiausias karalius, ir tas rastų, kad jos labai ne- 
gausios, lyginant su kitomis dienomis ir naktimis. 
Taigi, jei mirtis tokia, aš galiu ją vadinti do- 
vana, nes tada visas laikas atrodo ne ilgesnis kaip 
viena naktis. 

Antra vertus, jei mirtis yra lyg koks persikėli- 
mas iš čia į kitą vietą, jei tiesa, kaip sako, kad 
ten yra susirinkę mirusieji, tai kuri kita laimė, tei- 
sėjai, galėtų būti didesnė už šitą? Jei kas nuke- 


122 


liaus į Hadą, atsikratęs anų štai apsišaukėlių teisė- 
jų, ir ras ten tikrus teisėjus, kurie, sako, teisia te- 
nai, — Miną, Radamantą, Ajaką, Triptolemą?? ir 
kitus pusdievius, kurie gyvendami buvo teisin- 
gi,— argi blogas bus toks persikėlimas? Arba vėl, 
ko neatiduotumėt bet kuris iš jūsų už tai, kad ga- 
lėtumėt būti su Orfėju, Musėju2ė, Hesiodu2? ir 
Homeru? Aš tai sutinku kelis kartus numirti, jei 
visa tai tiesa. Kaip kam, o mano gyvenimas tenai 
būtų puikiausias: susitikčiau su Palamedu?š, su 
Ajantu?", Telamono sūnum, su bet kuriuo kitu, 
jei kas dar iš senovės vyrų žuvo nuo neteisingo 
teismo: lyginčiau savo likimą su jųjų, man rodos, 
negi tai būtų nemiela. Tačiau smagiausia man bū- 
tų klausinėti ir tyrinėti tenykščius, lygiai kaip ir 
čia esančius, kuris iš jų išmintingiausias, ir kuris 
tik laiko save išmintingų, toks nebūdamas. O 
kiek, teisėjai, bet kuris duotų už tai, kad galėtų 
išklausinėti vyrą, kurs atvedė prie Trojos didelę 
kariuomenę, arba Odisėją, arba Sisifą, arba dau- 
gybę kitų vyrų ir moterų, kuriuos kas suskaitys? 
Su jais ten kalbėtis ir bendrauti, juos klausinėti 
būtų neapsakoma laimė. Ten už tai tikrai ne- 
smerkia mirti. Be viso kito, jie laimingesni už mus 
šičia, kadangi lieka visą laiką nemirtingi, jei tai 
tiesa, ką sako padavimai. 


33. Bet ir jūs, teisėjai, žiūrėkite į mirtį su gera 
viltimi, jei tik sutinkate su ta tiesa, kad gero žmo- 


gaus neištiks jokia nelaimė nei gyvo, nei mirusio, 
ir kad dievai neliks abejingi jo likimui. Kas man 

dabar atsitiko, atsitiko ne savaime. Bet matau, kad 
man geriau mirti ir atsikratyti visų vargų. Štai 
kodėl ir tas ženklas niekur manęs nesulaikė, ir 
aš nelabai pykstu nei ant tų, kurie mane pasmer- 
kė, nei ant savo skundėjų. Jie, žinoma, ne taip 
manydami smerkė ir kaltino mane, o tikėdamies 
pakenkti; už tai juos verta papeikti. Vieno tik 
daikto prašau juos: mano sūnus, kai paaugs, baus- 
kite, piliečiai, kamuodami juos lygiai taip, kaip aš 


jus kamuodavau, jeigu pasirodys jums, kad dau- 

Bet jau laikas eiti iš čia, man mirti, jums — gy- 
venti. Kieno likimas geresnis — mano ar jūsų, ne- 
žino niekas, tik vienas dievas.30 


KRITONAS 


1. Sokratas. Ko atėjai tokiu laiku, Kritonai? O 
gal jau ne taip anksti? 

Kritonas. Labai anksti. 

Sokratas. Tai kuris dabar metas? 

Kritonas. Vos pradėjo aušti. 

Sokratas. Stebiuosi, kaip kalėjimo sargas sutiko 
tave įsileisti. 

Kritonas. Jis man jau pažįstamas, Sokratai, aš 
čia dažnai lankausi. Be to, jis ir gauna šio to iš 
manęs. 

Sokratas. Ar tik dabar atėjai, ar jau seniai čia? 

Kritonas. Jau senokai. 

Sokratas. Tai kodėl tuojau nepažadinai manęs, 
tik sėdėjai šalia ir tylėjai? 

Kritonas. Dzeusas žino, Sokratai, aš ir pats ne- 
norėčiau tokiame sielvarte dar ir nemiegoti. O į 
tave seniai žiūriu ir stebiuosi, kaip saldžiai miegi. 
Tyčia tavęs nebudinau, kad kuo maloniausiai gau- 
tum pailsėti. Aš ir pirma, per visą tavo gyvenimą, 
dažnai sau sakydavau, kad laimingas tavo būdas, 

ir juo labiau gėriuosi dabar, šioje nelaimėje, kaip 
ramiai ir nuolankiai ją pakeli! 

Sokratas. Nederėtų man, Kritonai, tokio am- 
žiaus sulaukus, skųstis, kad jau reikia mirti. 

Kritonas. Ir kiti, Sokratai, to pat amžiaus su- 
laukę, pakliūva į tokią nelaimę, bet senatvė nė 
kiek nekliudo jiems skųstis likimu. 

Sokratas. Tai tiesa. Bet ko taip anksti atėjai? 

Kritonas. Liūdną žinią atnešu, Sokratai, liūdną 
ne tau, kaip man rodos, bet man ir tavo artimie- 
siems liūdną ir sunkią; ją, atrodo, Man visų sun- 
kiausia bus pakelti. 

Sokratas. Kokią žinią? Bene bus grįžęs laivas 
iš Delo, kuriam atplaukus man reikės mirti? 

Kritonas. Dar neatplaukė, bet šiandien, rodos, 
atplauks. Taip sako žmonės, atvykę iš Sūnijo! ir 
tenai palikę laivą. Iš tų žinių aišku, kad laivas at- 
plauks šiandien, o rytoj, Sokratai, reikės baigti 
gyvenimą. 


2. Sokratas. Tai ir gerai, Kritonai. Jeigu dievai 
taip nori, tebūnie taip. Bet aš nemanau, kad jis 
šiandien atplauktų. | 

Kritonas. Kodėl taip manai? 

Sokratas. Aš tau pasakysiu. Juk man reikės mir- 
ti kitą dieną, kai parplauks laivas. 

Kritonas. Taip nusprendė vyresnybė. 

Sokratas. Tad aš manau, kad jis grįš ne šią be- 
auštančią, bet rytojaus dieną. Spėju tai iš sapno, 
kurį šią naktį, visai neseniai, sapnavau; gal ir 
gerai, kad manęs nežadinai. 

Kritonas. Koks gi buvo tas sapnas? 

Sokratas. Sapnavau, kad atėjo viena graži mote- 
riškė, malonaus veido, baltai apsirengusi; ji pa- 
šaukė mane vardu ir tarė: „Trečią dieną, Sokratai, 
atvyksi į derlingąją Ftiją."2 

Kritonas. Koks keistas sapnas, Sokratai! 

Sokratas. Visai aiškus, Kritonai, kaip man ro- 
dosi. 


3. Kritonas. Žinoma, net ir perdaug aiškus. Bet, 
brangusis Sokratai, nors dabar paklausyk manęs 
ir gelbėkis. Juk jei numirsi, tai man bus ne viena 
nelaimė: be to, kad nustosiu tokio draugo, kokio 
niekur ir niekad nerasiu, dar daug kam, kas gerai 
mudviejų nepažįsta, aš rodysiuos nepasirūpinęs 
tave išgelbėti, nors ir galėjęs, jei būčiau nepasi- 
gailėjęs pinigų. O kas gali būti biauresnio už tą 
gandą, kad pinigus daugiau branginu, nei savo 
bičiulius? Juk daugelis nepatikės, kad tu pats ne- 
panorėjai iš čia išeiti, nors mes tik to ir prašėme. 

Sokratas. Bet, Kritonai mielas, ko čia mums taip 
jau rūpintis, ką pasakys minia? Juk dorieji, pro- 
tingieji žmonės, kurių vienų verta žiūrėti, manys, 
kad atsitiko taip, Kaip turėjo atsitikti. 

Kritonas. Bet tu matai, Sokratai, kad mums 
tenka rūpintis ir minios nuomone. Iš to, kas čia 
dabar darosi, visai aišku, jog dauguma, patikėjusi 
paskalom, gali padaryti apšmeižtam žmogui ne 
kokį mažą blogumą, bet ir patį didžiausią. 

Sokratas. Jei minia, darydama daugiausia blo- 
go, galėtų ir gero daugiausia padaryti, tai būtų 

puiku! Bet ji negali padaryti nei vienaip, nei ki- 
taip; ji negali pasielgti nei protingai, nei nepro- 
tingai: padaro, kaip pasitaiko. 


4. Kritonas. Tegu ir taip. Bet pasakyk man, So- 
kratai, štai ką: ar tu kartais nebūkštauji dėl manęs 
ir dėl kitų draugų, kad, tau iš čia ištrūkus, skundi- 
kai nepridarytų mums nesmagumų, kam mes tave 
išvogę, ir kad mums netektų prarasti viso savo 
turto, ar bent daug pinigų, arba kitaip kaip nu- 
kentėti? Jei bijai tokių dalykų, tai juk čia niekai! 
Tave begelbėdami, mes nepabūgsime tokio pavo- 
jaus, o prireikus ir dar didesnio. Tu tik paklausyk 
manęs ir taip padaryk. 

Sokratas. Ir tai mane sulaiko, Kritonai, ir dar 
daug kas. 

Kritonas. Šito tu tikrai nebijok. Juk ir pinigai 
ne tokie jau dideli, už kuriuos kai kas sutinka ta- 
ve gelbėti ir iš čionai išvesti. Pagaliau, ar nežinai 
tu skundikų, kaip pigiai jie paperkami ir kaip ne- 
daug būtų išlaidų dėl jų? Naudokis mano turtu, o 
jo, aš Manau, pakaks. Tačiau jei tu, nenorėdamas 
manęs nuskriausti, Manai, kad nepatogu eikvoti 
mano turtą, tai čia yra svetimšalių, kurie mielai 
užmokės už tave: vienas iš jų, tebietis Simijas?, 
turi tam reikalui atsinešęs gana pinigų. Kebetas* 
ir daugelis kitų taip pat mielu noru duotų. Todėl, 
sakau tau, nesikamuok dėl tų rūpesčių, sutik gel- 
bėtis ir nesisielok, kaip sakei teisme, kad, išėjęs iš 
čia, nežinotum, ką su savim daryti: juk ir visur ki- 
tur, kur benuvyktum, būsi meilingai sutiktas. Jei 

panorėtum keliauti į Tesaliją, tenai turiu bičiulių; 
jie tave labai gerbs ir saugos, ir nė vienas tesalie- 
tis tavęs nenuskaus. 


5. Ir dar, Sokratai, man rodos, kad, galėdamas 
išsigelbėti, tu neteisingai sugalvojai save pražudy- 
ti: ketini pasielgti su savimi taip, kaip stengtųsi 
tavo priešai ir kaip jau yra įstengę, norėdami tave 
pražudyti. Be to, man rodos, tu ir sūnus savo iš- 
duodi; galėdamas išmaitinti juos ir išauklėti, esi 
pasiryžęs apleisti. Ir tu būsi kaltas, palikęs juos 
atsitiktinumui. O jiems, reikia manyti, atsitiks tai, 
kas paprastai atsitinka netekusiems tėvo našlai- 
čiams. Arba visai nereikia gimdyti vaikų, arba, 
kartą pagimdęs, turi ir vargą su jais vargti, ug- 
dyti juos ir mokyti. Tu, man rodos, pasirenki kas 
lengviausia. O reikėtų pasirinkti tai, ką rinktųsi 
doras ir drąsus vyras; ypač taip derėtų pasielgti 
tau, kurs, kaip sakai, visą savo gyvenimą rūpi- 
naisi vien dorybe. 

Man gėda ir dėl tavęs, ir dėl mūsų draugų; bi- 
jau, kad nepasirodytų, jog visa nelaimė atsitiko 
per mūsų menkystę: byla pateko į teismą, ir rei- 
kėjo prieš jį stoti, nors buvo galima to išvengti. 
ir pati bylos eiga ir jos galas lyg viso to dalyko 
pajuokimas. Gali pasirodyti, kad mes apleidome 
tave dėl mūsų menkystės ir bailumo; neišgelbėjo- 
me, nė tu pats neišsigelbėjai, nors ir buvo galima, 
jei mes būtume kam tikę. Tad žiūrėk, Sokratai, 
kad be tos nelaimės nebūtų dar gėdos tau ir 
mums. Pagalvok! 

Tačiau ne laikas galvoti: reikia veikti. Lieka 
tik viena: viskas turi įvykti ateinančią naktį. Jei 
delsime, nebebus galima nieko padaryti. Taigi, 
Sokratai, paklausyk manęs ir nedaryk kitaip! 


6. Sokratas. Tavo uolumas, mielas Kritonai, bū- 
tų didelės vertės, jei būtų teisingas; o jei ne, tai 
kuo didesnis, tuo ir įkyresnis. Todėl dabar turime 
apsvarstyti, ar man taip daryti, ar ne. Aš ne tik 
dabar, bet ir visuomet prisilaikiau vien tokios pa- 
žiūros, kuri, man begalvojant, pasirodo geriausia; 
o nuo pirma mano skelbtų pažiūrų negaliu dabar 
atsisakyti, ištiktas tokio likimo; ne, jos man atro- 
do tokios pačios, ir aš gerbiu ir prisilaikau šian- 
dien to pat, ko ir vakar. Jei mes dabar neturime 
pasakyti nieko geresnio, tai žinok, kad aš su tavim 
niekaip nesutiksiu, nors šita minia mus baugintų, 
kaip kokius vaikus dar didesne daugybe baidyk- 
lių, mesdama į kalėjimą, grasindama mirtimi ir 
turto atėmimu. Tad kaip galėtume geriausiai ištirti 
šitą dalyką? Gal pradėtume nuo to žodžio, kurį 
pasakei dėl nuomonių: ar gerai buvo tavo pasa- 
kyta, ar ne, kad vienur reikia rūpintis žmonių 
nuomone, o kitur nereikia? Ar mūsų kalbos buvo 
teisingos tol, kol man nereikėjo mirti, o dabar 
ėmė ir paaiškėjo, kad tada kalbėjome nerimtai, 
tik taip sau, dėl gražaus pasakymo, kad viskas 
buvo tik žaismas ir burnos aušinimas? Aš labai. 
noriu drauge su tavim, Kritonai, pažiūrėti, ar man, 
dabar tokioj būklėj esančiam, šis dalykas atrodo 
kitoniškiau, ar mano nusistatymas tebėra toks 

pat, ir ar mes jo atsisakysime, ar laikysimės tik 
jo. Buvo, rodos, pasakyta žmonių, nusimanančių 
ką kalbą, kaip ir aš dabar pasakiau, kad vienas 
žmonių nuomones reikia vertinti, o kitas ne. Tai 
dėl dievų, Kritonai, ar tau nesirodo, jog tai iš- 
mintingai pasakyta? Tau gi, kiek žmogus gali nu- 
matyti, rytojaus dieną mirti nelemta, todėl pa- 
vojaus artumas neturėtų tau temdyti tiesos; tad 
pagalvok: ar tau neatrodo, kad gerai sakoma, jog. 
ne visas žmonių nuomones reikia gerbti, bet vie- 
nas reikia gerbti, o kitų ne? Kaip manai, ar tai ne- 
tiesa? 

Kritonas. Tiesa. 

Sokratas. Ir ar nereikia geras nuomones gerbti, 
o blogų ne? 

Kritonas. Žinoma. 

Sokratas. O rimtos nuomonės bene bus išmin- 
tingų žmonių, netikusios neišmintingų? 

Kritonas. Kaipgi kitaip. 


7. Sokratas. Na, gerai. O ką mes atsakytume į 
tokį klausimą: ar vyras, lavindamas? savo kūną, 
turi atsižvelgti į kiekvieno žmogaus pagyrimą, 
papeikimą ir apskritai nuomonę, ar tik privalo rū- 
pintis vien gydytojo ir gimnastikos mokytojo 
nuomone; ` 

Kritonas. Tik jo vieno. 

Sokratas. Ir ar nereikia bijoti papeikimo ir 
džiaugtis pagyrimais jo vieno, o ne minios? 

Kritonas. Tai aišku. 

Sokratas. Tad reikia elgtis, lavinti kūną, valgyti 
ir gerti taip, kaip rodosi geriau jam vienam, va- 
dovui, nusimanančiam apie tuos dalykus, o ne 
taip, kaip atrodo visiems kitiems? 

Kritonas. Tiesa. 

Sokratas. Gerai. Bet nepaklausęs vieno, panie- 
kinęs jojo nuomonę ir pagyrimus, o nusilenkęs 
nieko neišmanančios minios šnekoms, ar toks ne- 
turės nuostolio? 

Kritonas. Kaipgi ne. 

Sokratas. O koks gi tas nuostolis? Kaip jis pa- 
kenks ir kaip palies neklaužadą? 

Kritonas. Aišku, kad palies jo kūną, — juk jis 
kūną ir žudo. 

Sokratas. Teisingai kalbi. Vadinasi, Kritonai, tai 
tinka ir visiems kitiems atvejams, kad nereikėtų 
minėti po vieną? Ir visame, kas teisinga ir netei- 
singa, kas gražu ir biauru, kas gera ir bloga, — 
apie tai mes dabar ir kalbame,— ar mums reikia 
sekti minios nuomone ir bijoti jos, ar vieno nusi- 
manančio, kurio reikia ir gėdintis, ir bijoti dau- 
giau, kaip visų kitų iš karto? Jei mes neseksim 
juo, pražudysim ir sužalosim tai, kas nuo teisybės 
darosi geresnis, o nuo neteisybės žūsta. Argi ne 
taip? 

Kritonas. Ir aš taip manau, Sokratai. 


8. Sokratas. Na, o jei mes, klausydami neišma- 
nėlių nuomonės, sunaikintume tai, kas nuo svei- 
kos tvarkos gerėja, o nuo liguistos genda, tad ar 


132 


verta, tam kai kam sugedus, begyventi mums? 
Juk tai yra žmogaus kūnas. Ar ne taip? 

Kritonas. Taip. 

Sokratas. Tad ar verta mums gyventi su neti- 
kusiu ir sugedusiu kūnu? 

Kritonas. Nieku būdu. 

Sokratas. Bet jei yra pagedus toji mūsų dalis, 
kuriai kenkia, kas neteisinga, o kas teisinga eina 
į naudą, ar beverta mums gyventi? O gal mano- 
me, kad toji mūsų dalis, kur yra neteisybės ir tei- 
sybės būstas, menkesnė už kūną? 

Kritonas. Niekados! 

Sokratas. Tai vertesnė? 

Kritonas. Daug vertesnė. 

Sokratas. Todėl, mano bičiuli, nereikia taip la- 
bai žiūrėti, ką sakys apie mus minia, bet ką sa- 
kys tasai, kuris išmano, kas teisinga ir kas netei- 
singa,— tik jis vienas ir pati teisybė. Taigi, iš pat 
pradžios nuėjai ne tuo keliu, manydamas, kad 
mums reikia rūpintis minios nuomone, kalbant 
apie tai, kas teisinga, gražu, gera ir kas tam prie- 
šinga. Beje, gal vienas kitas pasakys, kad ši mi- 
nia gali atimti mums gyvybę. 

Kritonas. Aišku, Sokratai, pasakys. 

Sokratas. Tiesą kalbi. Bet, mano mielas, tas dės- 
nis, kurį dabar išnagrinėjome, rodos, visai pana- 
ne, kad ne gyvenimą iš viso, bet tik gerą gyve- 
nimą reikia labiausiai vertinti. 

Kritonas. Žinoma, manome. 

Sokratas. O ta nuomonė, kad gėris, grožis ir 
teisybė yra tas pat, teisinga ar ne? 
Kritonas. Teisinga. 


9. Sokratas. Taigi, remdamiesi tuo, apie ką su- 
tarėme, turime ištirti, ar bus teisinga, jei mėginsiu 
iš čia išeiti, nors atėniečiai neleidžia, ar neteisin- 
ga; ir jei pasirodytų teisinga, tai mėginkime iš- 
eiti, o jei ne, tai liaukimės. O ką tu kalbi apie 
išlaidas, šlovę, vaikų auklėjimą, tai kad tik čia 
nebūtų, Kritonai, tų žmonių samprotavimai, ku- 
rie lengva širdimi smerkia mirti ir kurie vėl pas- 
kui gaivintų mirusius, jei, žinoma, valiotų; kitaip 
sakant, tos pačios daugumos samprotavimai. Bet 
mums, kadangi šitaip rodo sveikas protas, nerei- 
kia nieko kita žiūrėti, kaip vien to, apie ką da- 
bar kalbėjome: ar teisingai pasielgsim, jei duo- 
sim pinigų ir dar dėkui pasakysim tiems, kurie 
apsiima mane iš čia išvesti, arba jei patys išeisim 
ar kitus išvesim,— ar gal, nuoširdžiai kalbant, nu- 
sižengsime teisingumui, visa tai darydami? Ir jei- 
gu pasirodytų, kad taip daryti neteisinga, tai ver- 
čiau čia pasilikti ir nieko nedaryti, nors tektų ir 
mirti ar kaip kitaip nukentėti, negu pasielgti blo- 
gai. 

Kritonas. Man rodos, kad kalbi tiesą, Sokratai, 
bet pažiūrėk, ką mums daryti. 

Sokratas. Žiūrėkime, mano drauge, kartu, ir jei 
tu, man kalbant, turėsi ką prieš, sakyk, o aš ta- 
vęs paklausysiu; o jei nieko neturi, liaukis karto- 
jęs man vis tą patį, kad man reikia iš čia išeiti, 

nors atėniečiai to nenori. Man labai svarbu, kad 

tu pritartum mano elgesiui ir kad nieko nedary- 

čiau prieš tavo valią. Žvilgterėk į mūsų svarsty- 

mo pradžią, ar visa pakankamai įrodyta, ir pa- 

mėgink kuo tiesiau atsakyti į mano klausimus. 
Kritonas. Mėginsiu. 


10. Sokratas. Ar sakome, kad jokiu būdu nede- 
ra savo noru neteisingai elgtis; o gal vienur de- 
ra, kitur — ne? Ar gal niekuomet nebus gera ir 
gražu neteisingai elgtis, kaip ir pirmiau ne sykį 
abu su tuo sutikdavom? Juk ir dabar apie tai kal- 
bėjome. O gal visi ankstyvesnieji susitarimai per 
tas kelias dienas jau išgaravo? Ir mes, Kritonai, 
jau nebejauni vyrai, taip ilgai vienas su kitu, sa- 
kytum, rimtas kalbas kalbame, o nepastebėjome, 
kad niekuo nesiskiriame nuo vaikų? Bene bus 
greičiausiai taip, kaip tada buvo mūsų kalbėta, 
kad neteisingai elgtis visuomet yra negražu ir blo- 
ga tam, kurs taip elgiasi, nesvarbu, pritaria mi- 
nia, ar ne, daugiau ar mažiau nukentėsim kaip 
dabar. Patvirtinsim tai ar ne? 

Kritonas. Patvirtinsim. 

Sokratas. Taigi niekuomet nereikia neteisingai 
elgtis? 

Kritonas. Žinoma. 

Sokratas. Todėl ir atsimokėti neteisybe už ne- 
teisybę, kaip mano minia, negalima, nes iš viso 
nevalia elgtis neteisingai. 

Kritonas. Aišku, kad nereikia. 

Sokratas. Tai kaipgi, Kritonai? Ar daryti bloga 
reikia, ar ne? 

Kritonas. Niekuomet nereikia, Sokratai, 

Sokratas. Kaipgi? Jei kas patiria pikta, piktu ir 
atsilygina, ar tai teisinga, kaip sako minia, ar ne- 
teisinga? 

Kritonas. Visiškai neteisinga. 

Sokratas. Juk Žmonėms daryti pikta yra tas pat, 
kaip neteisingai elgtis? 

Kritonas. Sakai teisybę. 

Sokratas. Todėl nereikia nei piktuoju atsiteisti, 
nei pikta daryti nė vienam žmogui, nors ir kažin 
ką tektų iš jų patirti. Žiūrėk, Kritonai, kad, sutik- 
damas su tuo, nesutiktum prieš savo nuomonę, 
nes žinau, kad tik nedaugelis taip mano ir manys. 
Kai vienas mąsto taip, o kitas ne, tai santarvės 
tarp jų nėra; tad jie neišvengiamai kits kitą nie- 
kina už skirtingą nuomonę. Todėl ir tu pagalvok 
gerai, ar dedies su manim, ar sutinki su mano 
pažiūra ir ar galima pradėti tartis, kad niekada 
nedera nei neteisingai elgtis, nei už neteisybę at- 
silyginti neteisybe, nei už piktą atsimokėti piktu. 
O gal atsisakai ir nebepritari tam dėsniui? Mano 
nuomonė kaip nuo seno buvo tokia, taip ir dabar 
tebėra. Jei tau kaip kitaip atrodo, pasakyk ir pa- 
aiškink man. Bet jei tebesilaikai ankstyvesnės 
nuomonės, tai klausyk toliau. 

Kritonas. Žinoma, tebesilaikau, ir man visa at- 
rodo taip, kaip ir tau. Na, kalbėk toliau. 

Sokratas. Taigi, pasakysiu, kas iš to išeina, ar- 
ba, teisingiau, paklausiu. Jei pripažinai ką nors 

esant teisinga, ar privalai to laikytis, ar galėtum 
ir nesilaikyti? 
Kritonas. Privalau. 


11. Sokratas. Dabar žiūrėk: išeidami iš čia be 
šalies sutikimo, ar mes skriaudžiame ką nors, ir 
ypač tą, kurio visai nereikėtų skriausti, ar ne- 
skriaudžiame? Ir ar laikomės to, dėl ko buvom 
sutarę, kad tai teisinga, ar nesilaikome? 

Kritonas. Negaliu, Sokratai, atsakyti į tavo 
klausimą, kadangi jo nesuprantu. 

Sokratas. Tada galvok šitaip: jei mums besiren- 
giant iš čia pabėgti, — ar kaip kitaip šitokį žygį 
pavadintum,— ateitų įstatymai ir pati valstybė ir, 
pastoję kelią, paklaustų: ‚Pasakyk mums, Sokra- 
tai, ką manai daryti? Ar tik neketini tuo savo žy- 
giu, kurio imies, sunaikinti mus, įstatymus ir visą 
šalį, kiek tai tavo galioje? Ar manai, kad gali iš- 
likti sveika ir išvengti pražūties valstybė, kurioje 
teismo sprendimai neturi jokios galios, kadangi 
bet kas gali jų nepaisyti ir panaikinti?“ Ką mes 
pasakysime, Kritonai, į tokius ir tolygius žodžius? 
O juk daug kas— ne vien oratorius — galėtų 
daug pasakyti, girdamas mūsų niekais paverstą 
įstatymą, kurs liepia, kad įsiteisėjęs sprendimas 
turėtų galios. Ar pasakysime jiems, kad valstybė 
netauriai su mumis pasielgė ir neteisingai išspren- 
dė bylą? Ar taip atsakysime? 

Kritonas. Žinoma taip, Sokratai. 


137 


12. Sokratas. O kas tada, jeigu įstatymai pasa- 
kytų: „Sokratai, ar tikrai mes su tavim ir apie tai 
susitarėme, ar tik apie tai, kad reikia vykdyti vi- 
sus valstybės teismo padarytus sprendimus?“ Ir 
jei tada stebėtumės ta jų kalba, tai gal pasakytų 
šitaip: ,„Sokratai, nesistebėk tais žodžiais, o atsa- 
kinėk, nes ir tu pats esi įpratęs kalbėdamas klau- 
sinėti ir atsakinėti. Todėl atsakyk, ką gali prikišti 
mums ir valstybei, kad nori mus sunaikinti? Pir- 
miausia, ar ne mes davėm tau gyvatą, ar ne mūsų 
dėka tavo tėvas vedė motiną, tave pagimdė? Pa- 
sakyk, ar tuos mūsų įstatymus, kurie tvarko ve- 
dybas, turi už ką peikti? ar jie netikę?”—, Ne, aš 
jų nepeiksiu“, atsakyčiau. „Na, o tie, kurie saugo 
kūdikio auklėjimą ir mokymą, taip pat ir tavąjį? 
Ar negerai, kad tie mūsų įstatymai, kurie šitai 
tvarko, liepė tavo tėvui lavinti tave muzikoje ir 
gimnastikoje?" — „Žinoma, gerai“, atsakyčiau. 
„Gerai. O kadangi esi pagimdytas, išauklėtas, iš- 
mokytas, tad ar galėtum pasakyti, pirmučiausia, 
jog nebuvai mūsų padaras, mūsų belaisvis tu pats 
ir tavo protėviai? Ir jeigu taip, nejaugi tu manai, 
kad mes ir tu prieš teisę esame lygūs? Ir jei mes 
ketinam ką daryti tau, tai, tavo nuomone, valia ir 
tau daryti lygiomis tą pat ir mums? Ir su tėvu, ir 
vyresniuoju, jei tau teko tokį turėti, tu neturėjai 
lygios teisės, kad, nuo jų nukentęs, būtum galėjęs 
atsilyginti tuo pat: juk nevalia tau buvo, piktą 
žodį girdint, piktai ir atsikirsti, mušamam smūgiu 
atsimokėti, nei kitų tokių dalykų. Tuo tarpu su 
įstatymais, su tėvyne tau būtų galima lygintis! 

Jei mes panorėtume tave nužudyti, Manydami, 
jog taip reikalauja teisybė, tai ir tu mėginsi, kiek 
galėsi, atsiteisdamas sunaikinti ir mus, įstatymus, 
ir tėvynę? Ir taip darydamas sakytum, kad elgiesi 
teisingai? Tu, kuriam iš tiesų rūpi dorybė? Ar, 
toks išmintingas būdamas, nežinai, jog tėvynė 
garbingesnė, tyresnė ir šventesnė ir už motiną, ir 
tėvą, ir už visus protėvius, jog dievai ir protingi 
žmonės ją daugiau ir gerbia? Kad tėvynei, nors 
rūstaujančiai, reikia daugiau kaip tėvui lenktis, 
nusileisti, būti meiliam, ją reikia arba perkalbėti, 
arba daryti visa, ką įsako, ir kentėti be apmaudo, 
jei kuo nubaudžia — ir smūgius, ir grandines, ir 
jei į karą siųstų, kur tave sužeis arba žūsi. Visa 
tai reikia daryti, nes taip reikalauja teisė. Neturi 
trauktis, nei bėgti, nei pamesti savo vietos. Ir ka- 
re, ir teisme, ir visur turi daryti tai, ką įsako vals- 
tybė ir tėvynė, na, arba įtikinti, kaip būtų teisin- 
giau. O smurtu priešintis nedera nei motinai, nei 
tėvui, nei tuo labiau tėvynei.” Ką mes, Kritonai, 
pasakysime į tai? Ar įstatymai sako tiesą, ar ne? 
Kritonas. Man rodos, kad tiesą. 

toliau kalbėtų įstatymai,— ar mes tiesą sakome, 
jog dabar sumanytu žygiu nori pasielgti su mu- 
mis neteisingai? Tave pagimdę, išmaitinę ir išauk- 
lėję, leidę naudotis tau ir visiems kitiems pilie- 
čiams visomis gėrybėmis, vis dėlto skelbiame, jog 
kiekvienas atėnietis, gavęs pilietybės teisę ir pa- 
žinęs mūsų krašto viešąjį gyvenimą, — gali, jeigu 

nepatiktume, keliauti, savo mantą pasiėmęs, kur 
tik panorės. Ir nė vienas iš mūsų, įstatymų, nekliu- 
dome ir nedraudžiame tam, kas norite išeiti į ko- 
loniją, jei nemieli mes ir valstybė, kas nori apsi- 
gyventi svetur, pasiėmęs savo turtą, teeinie, kur 
jam patinka. O kas iš jūsų lieka čia, matydamas, 
kaip sprendžiame teisme bylas ir aplamai tvarko- 
me valstybę, tą laikome mums pasižadėjusiu dary- 
ti visa, ką tik liepiame. Ir jei toks neklauso, sa- 
kome jį trejopai nusižengus, nes priešginiauja 
mums kaip savo gimdytojams, kaip savo auklė- 
tojams, ir kad, sutikęs būti paklusnus, neklauso ir 
neįspėja mūsų, jei ką netauriai darome. Mes siū- 
lome, o ne šiurkščiai reikalaujame, kiekvienam 
piliečiui daryti tai, ką įsakome, ir leidžiame jam 
rinktis viena iš dviejų — arba įtikinti mus, arba 
daryti ką liepiam, bet jis nedaro nei vieno, nei 
antro. | 


14. Taigi sakome, Sokratai, kad tuo kaltinsime 
ir tave, jei padarysi, ką sumanęs, ir tavo nusikalti- 
mas bus ne mažesnis kaip kitų atėniečių, bet di- 
desnis." 

O jeigu paklausčiau: „Kodėl taip“, jie gal visai 
teisingai prikištų man, kad aš iš visų atėniečių 
daugiausia surištas minėtos sutarties. Įstatymai: 
tada pasakytų: ,Sokratai, turime gerų įrodymų, 
jog mes ir valstybė tau patikome. Juk tu nebū- 
tum gyvenęs šitam mieste mieliau už visus kitus 
atėniečius, jei jis nebūtų tau labai patikęs; net į 
jokią šventę nebuvai nė sykio iškeliavęs iš mūsų 

miesto, gal tik vieną kartą į Istmą, nei į svetimą 
kraštą, nebent karo žygiui, nei šiaip keliavęs nesi 
kaip kiti piliečiai; neėmė tavęs noras pažinti sve- 
timas šalis ir svetimus įstatymus, užteko tau mū- 
sų ir mūsų krašto. Taigi, mus ypatingai pamilęs, 
sutikai būti mūsų valdomas; tu ir vaikus čia pa- 
gimdei, kadangi mūsų miestas tau patiko. Paga- 
liau dar teisme tu galėjai pareikalauti ištrėmimo, 
ir ką dabar ketini prieš savo krašto valią, tuomet 
galėjai padaryti jam pritariant. Tada tu didžiuo- 
damasis gyreis, kad be baimės sutiktum mirti, jei 
reikėtų, ir pats sakeisi pasirinksiąs mirtį vieton iš- 
trėmimo. Dabar nebesigėdi nei anų žodžių, nei be- 
paisai mūsų, įstatymų, norėdamas mus nieku pa- 
versti; elgiesi taip, kaip pasielgtų niekingiausias 
vergas: sumanei bėgti nuo pareigų ir susitarimo 
gyventi mūsų valdomas. Tad pirmiausia atsakyk 
mums, ar mes ne tiesą sakome, tvirtindami, kad 
gyventi mūsų valdomas sutikai ne tik žodžiais, 
bet iš tiesų?“ Ką mes, Kritonai, atsakysime į tai? 
Sutiksime su jais? 

Kritonas. Kaip nesutiksi, Sokratai. 

Sokratas. „Taigi, — toliau sakytų įstatymai,—-- 
kaip kitaip pavadinti tavo ryžtą, jei ne noru 
laužyti tavo ir mūsų sandorą, kurią sudarei geru 
noru, mūsų Nneapgautas, nespiriamas paskubomis 
sutikti, nes per septyniasdešimt metų galėjai išei- 
ti kitur, jei mes tau netikome ar sutartis rodėsi 
neteisinga. Tuo tarpu nesirinkai nei Lakedemono, 
nei Kretos, nors ir nuolat giri tuos kraštus, kad 
puikiai esą tvarkomi, nei jokios kitos graikų ar 

barbarų šalies; dar mažiau tesijudindavai iš mūsų 
krašto, negu šlubiai, neregiai ir kiti paliegėliai. 
Tad aišku, kad tau labiau kaip kitiems atėniečiams 
patiko šita valstybė ir mes, jos įstatymai. Juk kam 
galėtų tikti valstybė be įstatymų! O tu dabar ne- 
benori laikytis to, kas susitarta? Jei, Sokratai, bu- 
si mums paklusnus, tai ir žmonių nejuokinsi bė- 
gimu iš savo miesto. 


15. Tik pagalvok: sulaužęs tą sutartį ir padaręs 
tokią klaidą, ką gera nuveiksi sau pačiam ir savo 
bičiuliams? Juk beveik aišku, kad tavo draugams 
grės pavojus būti ištremtiems, netekti gimtojo 
miesto ar prarasti savo turtą, bent jau tai neabe- 
„jotina. O svarbiausia, kad tu pats, Sokratai, jei nu- 
vyksi į kokį kaimyninį miestą, į Tebus ar į Me- 
garą, — abu turi gerus įstatymus,-— būsi priešas jų 
valstybės tvarkai, nes kas rūpinasi savo valstybe, 
žiūrės į tave skersai, įtardami tave įstatymų grio- 
vėju, tu tik sustiprinsi gerą nuomonę apie mūsų 
teisėjus, kad jie teisingai išsprendę tavo bylą: kas 
įstatymus verčia niekais, tas, matyt, gali ištvirkin- 
ti jaunuomenę ir neišmanančius žmones. Tad gal 
vengsi tų kraštų, kurių įstatymai geri ir kurių 
žmonės tvarkingi? Jei taip, tai ar beverta bus tau 
gyventi? Gal bendrausi su jais ir nesigėdysi kal- 
bėti? Bet apie ką kalbėti, Sokratai? Apie tai, ką ir 
čia kalbėdavai, kad dorybė ir tiesa, teisėtumas ir 
įstatymai žmogui brangesni už viską? Ir negi ma- 
nai, kad toks gyvenimas būtų vertas Sokrato? O 
juk reikia apie tai pagalvoti, 

Bet, sakykime, iš tų kraštų tų išeisi, nuvyksi į 
Tesaliją, pas Kritono draugus. Tenai didžiausia 
netvarka ir ištvirkimas; ten žmonės iš tiesų mielai 
klausysis tave pasakojant, kaip juokingai pabė- 
gai iš kalėjimo, apsisiautęs kažin kokiu rūbu ar 
apsimovęs kokį kailį ar dar ką nors, kaip papras- 
tai daro bėgliai, ir permainęs savo išvaizdą. Bet ar 
niekas nepasakys, kad, senas būdamas, kuriam, 
kaip matyti, maža beliko laiko gyventi, tu nesi- 
drovėjai taip godžiai gyvenimo kabintis ir paminti 
svarbiausius įstatymus? Gal ir nepasakys, jei, Ži- 
noma, ko nors neužkliudysi, bet antraip, Sokratai, 
tau teks išgirsti daug tokių dalykų, ko visai nenu- 
sipelnei. Gyvensi kaip tarnas, visiems pataikauda- 
mas, ir Tesalijoje būsi tarsi pietų pakviestas, vien 
valgysi ir gersi. Kur tada liks kalbos apie teisin- 
gumą ir kitas dorybes? Bet tu, sakai, nori gyventi 
dėl vaikų, kad galėtum juos išauklėti ir išmoky- 
ti? Ką gi? Nusivedęs į Tesaliją, juos išauginsi ir 
išmaitinsi, ir už tai padarysi svetimšaliais? Ar, jei 
tu liksi gyvas ir jų nepaimsi, juos, ir tau nesant, 
čia geriau išauklės bei išmokys, kadangi tavo ar- 
timieji jais pasirūpinsė Vadinasi, tau išvykus į 
Tesaliją, jie rūpinsis, o išvykus į Hadą nebesirū- 
pinsė Reikia manyti, kad pasirūpins ir tada, jei 
ko nors verti tie, kas sakosi esą tavo draugai. 


16. Ne, Sokratai, paklusk mums, tavo auklėto- 
jams, ir nevertink daugiau už teisybę nei vaikų, 
nei savo gyvybės, nei nieko kito, kad, nuėjęs į 
Hadą, tuo galėtum pasiteisinti tenykščiams valdo- 

tau, nei taviesiems, nei tau nukeliavus ten bus ge- 
riau, neteisinga bus ir nederės su dievų valia. Jei- 
gu dabar atsiskirsi su gyvenimu, tai skirsiesi nu- 
skriaustas ne mūsų, įstatymų, bet žmonių. O jei 
iš čia pabėgsi, begėdiškai atsilyginęs neteisybe už 
neteisybę ir piktu už pikta, sulaužęs sutartį ir 
mums duotus pasižadėjimus, pagaliau, nuskriau- 
dęs tuos, kurie mažiausia nusipelnė — save patį, 
savo artimuosius, savo tėvynę ir mus, įstatymus, — 
tai mes, kol tu gyvas, pyksime čia ant tavęs, o te- 
nai mūsų broliai — Hado įstatymai nemeiliai pri- 
ims tave, žinodami, kad norėjai paversti mus nie- 
kais, kiek tai parėjo nuo tavęs. Tad žiūrėk, kad 
Kritonas neįkalbėtų tau daryti tai, ką jis pataria, 
bet verčiau klausyk mūsų.“ 

Patikėk man, mielas bičiuli, Kritonai, kad aš vi- 
sa tai girdėte girdžiu, kaip ir koribantams atrodo, 
kad girdi birbynių balsą: aidi mano ausyse vien 
šitie žodžiai ir neleidžia girdėti nieko kita. Tad ži- 
nok: jei prieštarausi tam, kuo esu įsitikinęs, vel- 
tui kalbėsi. Jei tačiau tikiesi ko pasiekti, kalbėk. 

Kritonas. Nebeturiu, Sokratai, ką pasakyti. 

Sokratas. Tad baikime, Kritonai, ir darykime 
manaip, kadangi tuo keliu veda dievas. 


FEDONAS 


ECHEKRATAS. FEDONAS 


1. — Ar pats, Fedonai, buvai su Sokratu tą die- 
ną, kai jis išgėrė kalėjime nuodų, ar iš ko kito 
girdėjai? 

Fedonas. Pats, Echekratai, 

Echekratas. Tad apie ką jis kalbėjo prieš mirtį. 
Kaip jis mirė? Labai norėčiau išgirsti. Juk dabar 
niekas iš fliuntiečių! nevyksta į Atėnus, o iš Atė- 
nų irgi seniai jau nebuvo svečio, kurs galėtų 
mums apie visa tai tiksliai papasakoti. Mes teži- 
nome, kad Sokratas išgėrė nuodų ir mirė; dau- 
giau niekas negalėjo pasakyti. 

Fedonas. Vadinas, ir apie teismą nieko nežinote, 
kaip ir kas? 

Echekratas. Ne, apie tai mums jau pasakojo. Ir, 
žinoma, stebėjomės, kad teismo nuosprendis bu- 
vo jau seniai paskelbtas, o Sokratas, matyt, mirė 
daug vėliauž. Kas gi tai buvo, Fedonai? 

Fedonas. Pasitaikė, Echekratai, viena netikėta 
aplinkybė: nuosprendžio išvakarėse atėniečiai 
vainikavo? laivą, kasmet siunčiamą į Delo salą. 

Echekratas. O koks tas laivas? 

Fedonas. Tai tas pats laivas, kaip sako atėnie- 
čiai, kuriuo Tesėjas kitados nusivežė į Kretą sep- 
tynis jaunikaičius su septyniomis merginomis. Jis 
išgelbėjo juos ir pats išsigelbėjo. Taigi tada, kaip 
pasakoja, atėniečiai pasižadėjo Apolonui“, jei Te- 
sėjas su jaunuoliais išsigelbės, kasmet siųsti į De- 
lą šventą pasiuntinybę, kurią jie nuo tol kasmet 
siųsdavo, ir būtinai siunčia iki šios dienos. Tad 
pradėjus ruošti tą pasiuntinybę, įstatymas liepia 
miestą saugoti nesuteptą, ir nė viena mirties baus- 
mė negali būti įvykdyta, kol laivas nuplauks į 
Delą ir grįš atgal. Tai kartais užtrunka gana ilgai, 
jei keliautojus užklumpa priešingi vėjai. Švento- 
sios pasiuntinybės pradžia laikoma ta valanda, kai 
Apolono žynys apvainikuoja laivo galą. Šitaip ir 
atsitiko iš vakaro prieš nuosprendį. Dėl to Sokra- 
tui teko taip ilgai kalėti nuo teismo iki mirties. 


2. Echekratas. Ką gi žinai, Fedonai, apie pačią 
mirtį? Ką jis kalbėjo, kaip elgėsi? Kas iš artimųjų 
buvo prie jo? Ar gal valdžia? nieko neleido, ir jis 
mirė vienišas? 

Fedonas. Visai ne. Buvo draugų, ir net gana 
daug. 

Echekratas. Pasistenk papasakoti kuo tiksliau, 
jei neturi dabar kokio skubaus darbo. 

Fedonas. Ne, aš visai laisvas ir mėginsiu jums 
papasakoti. Juk prisiminti Sokratą — ar pačiam 
apie jį pasakojant, ar iš kito girdint, — man visada 
didelis džiaugsmas. 

Echekratas. Ir mes, Fedonai, kurie ketiname 
klausytis, ne kitaip nusiteikę. Tad pasistenk, kiek 
galėdamas, visa išdėstyti kuo smulkiausiai. 

Fedonas. Taigi, būdamas pas jį, jaučiausi labai 
neįprastai. Aš buvau paskutinės jo valandos liu- 
dininkas, bet gailesčio jam neturėjau: jis man at- 
rodė laimingas, Echekratai, aš mačiau laimingo 
žmogaus elgesį ir klausiausi laimingo kalbų: taip 
drąsiai ir kilniai jis mirė. Man rodėsi, kad, eida- 
mas į Hadą, jis eina tenai ne be dievo valios, bet 
kad ir ten nuėjęs bus laimingas, kaip niekuomet 
niekas kitas. Todėl ir nejaučiau didelio gailes- 
čio — kaip buvau tikėjęsis,— bet filosofiškame 
pašnekesy (tokios ir buvo mūsų kalbos) neradau 
ir buvusiojo Malonumo. Tas jausmas buvo nie- 
kad ligi šiol nepatirtas, keistas pasitenkinimas ir 
liūdesys, atsiminus, kad Sokratas tuojau turės mir- 
ti. Ir visi ten susirinkę buvome beveik taip pat 
nusiteikę — čia juokėmės, čia verkėme, ypač vie- 
nas iš Mūsų — Apolodoras. Tu, be abejo, pažįsti 
tą žmogu ir žinai jo būdą. 

Echekratas. Kur nežinosi. 

Fedonas. Jis visai nebesivaldė, bet susijaudinęs 
buvau ir aš pats, ir visi kiti. 

Echekratas. O kas ten buvo dar, Fedonai? 

Fedonas. Iš vietinių tas pats Apolodoras, Krito- 
bulas su savo tėvu, taip pat Hermogenas, Epige- 

nas, Eschinas, Antistenas. Buvo pajanietis Ktesi- 
pas, Meneksenas ir dar kai kas iš atėniečių; Pla- 
tonas, man rodos, sirgo.9 

Echekratas. Iš svetimšalių ar buvo kas nors? 

Fedonas. Taip, tebietis Simijas, Kebetas ir Fe- 
donidas; o iš Megaros — Eukleidas ir Terpsio- 
nas.’ 

Echekratas. O Aristipas ir Kleombrotas?®8 

Fedonas. Ne. Jie, sako, buvę tada Eginoje.? 

Echekratas. Ir daugiau nieko? 

Fedonas. Man rodos, kad tai visi. 

Echekratas. O kaip toliau? Ką gi, sakai, jūs kal- 
bėjote? 


3. Fedonas. Pamėginsiu viską atpasakoti tau 
nuo pat pradžios. Kiekvieną dieną jau ir prieš 
tai mes lankydavome Sokratą, ir aš, ir kiti, susi- 
rinkdami kas rytą prie teismo, kur buvo svarstę 
jo bylą, nes jis buvo netoli kalėjimo. Taigi kalbė- 
damiesi laukdavom, kol atidarys kalėjimą, o ati- 
darydavo nelabai anksti. Kai atidarydavo, sueida- 
vom pas Sokratą ir dažniausiai praleisdavom su 
juo visą dieną. Tą rytą susirinkome anksčiau kaip 
visada, nes iš vakaro, išėję iš kalėjimo, sužinojo- 
me, kad laivas iš Delo jau parplaukė; todėl susi- 
tarėme kuo anksčiausiai susirinkti į priprastą vie- 
tą. Susirinkome. Išėjo vartininkas, kurs mus pa- 
prastai įleisdavo, ir sakė palaukti ir neiti, kol pats 
pašauksiąs. 

— Vienuolika!?, — tarė jis, — nuima Sokratui 
grandines ir praneša jam, kad šiandien turės mirti, 

Kiek užtrukęs, grįžo ir pakvietė mus įeiti. Įėję 
radome Sokratą tik ką paleistą iš pančių, o Ksan- 
tipę!! — pažįsti ją — sėdinčią šalia su sūneliu ant 
rankų. Pamačiusi mus, Ksantipė ėmė aimanuoti ir 
kalbėti, ką paprastai moterys kalba nelaimėje: 

— Paskutinį kartą, Sokratai, kalbės dabar su 
tavim bičiuliai ir tu su jais. 

O Sokratas, pažvelgęs į Kritoną, tarė: 

— Kritonai, tegul kas nuveda ją namo. 

Tuojau keletas Kritono žmonių!2 nuvedė ją 
klykiančią ir besidraskančią. Sokratas, atsisėdęs 
guolyje, parietė koją ir ėmė kasyti. Besikasyda- 
mas kalbėjo: 

—- Koks keistas dalykas, bičiuliai, tai, ką žmo- 
nės vadina malonumu; ir kaip stebėtinai jis susie- 
tas su tuo, kas laikoma jo priešingybe — su ne- 
malonumu: abu tie žmoguje negyvena kartu, bet 
jei kas vaikosi vieno ir sučiumpa, norom neno- 
rom pasigauna ir antrą, nes juodu tarsi suaugę 
viršūnėmis. Ir aš manau,— kalbėjo jis toliau,-- 
jeigu tai būtų pastebėjęs Ezopas, būtų sukūręs pa- 
sakėčią, kad dievas, norėdamas sutaikinti šias 
priešingybes ir negalėdamas, ėmė ir surišo jų vir- 
šūneės į vieną. Todėl kam pasitaiko viena, iš pas- 
kos ateina ir antra. Taip, berods, ir man: nuo 
grandinių koją skaudėjo, o dabar darosi malonu. 


4. Kebetas jį pertraukė: 

— Dėl Dzeuso, Sokratai, gerai padarei, primi- 
nęs man šitą dalyką. Juk jau pirma kai kas klau- 
sinėjo mane, o Euenas!? ir visai neseniai, apie 

eilėraščius, kuriuos sukūrei, sueiliavęs Ezopo pa- 
sakėčias, ir apie himną Apolonui!4: kodėl, pirma 
niekados nieko nekūręs, kai tik čia pakliuvai, da- 
bar pradėjai? Jei tau ne vis tiek, ką atsakysiu 
Euenui, kai jis vėl mane paklaus, — o aš gerai ži- 
nau, kad paklaus,— pasakyk, ką reikia atsakyti. 

— Ką gi, Kebetai,— tarė Sokratas, — pasakyk 
jam visą teisybę: sukūriau visa tai, nei su juo 
pačiu nenorėdamas varžytis. nei su jo menu — ži- 
nojau, kad tai būtų nelengva. Kūriau, norėdamas 
atspėti, ką reiškia kai kurie mano sapnai, ir atlik- 
damas savo pareigą, jei iš tikrųjų jie dažnai 
kviesdavo mane imtis šitos poezijos. Papasakosiu 
tau apie juos. Per visą savo gyvenimą daug kar- 
tų sapnavau sapną, tiesa, ne visada tokį patį, bet 
žodžius girdėdavau tuos pačius: ,„Sokratai, atsidėk 
Mūzoms ir darbuokis jų menui.“ Maniau, kad jis 
pataria ir skatina mane imtis to, ką ir pirma dir- 
bau. Kaip bėgikus ragina žiūrovai, taip ir aš ma- 
niau, kad sapnas ragina mane veikti tai, ką jau 
veikiau, būtent, tarnauti Mūzoms, aukščiausia- 
jam menui — filosofijai, kuria ir rūpindavaus. 
Bet dabar, po teismo, kai dievo šventė sutrukdė 
man mirti, nutariau, kad reikia, — jei iš tikrųjų tas 
dažnas sapnas kvietė rūpintis paprastesniu me- 
nu,— nesipriešinti jam, bet jo paklausyti, nes drą- 
siau bus pasitraukti iš šio pasaulio, pirma apsiva- 
lius poetine kūryba, kaip pataria sapnas. Tad 
pirmiausia sukūriau himną pagerbti tam dievui, 
kuriam neseniai buvo aukojama. Pagerbęs dievą, 
pamaniau, kad poetas, jei jis nori būti tikru poe- 

tu, turi kurti ne paprastus eilėraščius, bet pasa- 
kėčias; tačiau, pats neturėdamas vaizduotės do- 
vanos, ėmiau eiliuoti man žinomas Ezopo pasa- 
kėčias, ir, būtent tas, kurias pirmąsias atsiminiau. 


5. Tu, Kebetai, taip ir pasakyk Euenui; be to, 
pasveikink jį ir palinkėk, jei jis sveikai galvoja, 
sekti manim. O aš, tur būt, išeinu iš jūsų tarpo 
šiandien, nes taip įsako atėniečiai. 

Tada Simijas paklausė: 

— Kaip, Sokratai, suprasti tai, ką patari Eu- 
enui? Aš dažnai susitikdavau su juo ir iš to, ką 
apie jį žinau, galiu drąsiai pasakyti, kad jis gera 
valia nepaseks tavo patarimu. 

— Kaip? — paklausė Sokratas, — argi Euenas ne 
filosofas? 

— Man rodos, filosofas,— atsakė Simijas. 

— Tada ir Euenas, ir kiekvienas kitas, kas pri- 
pažįsta filosofijos reikalavimus ir mato jos nuo- 
pelnus, panorės sekti mano patarimu. Pats jis gal 
nenusižudys: tai laikoma neleistina. 

Sakydamas šiuos žodžius, Sokratas nuleido ko- 
jas nuo guolio ant aslos ir taip išsėdėjo iki pokal- 
bio pabaigos. 

Tuo tarpu Kebetas paklausė: 

— Kaip tat sakai, Sokratai, — nusižudyti neleis- 
tina, o juk filosofas sutinka sekti mirštantį? 

— Ką gi, Kebetai, ar nesate girdėję — tu ir Si- 
mijas — apie tokius dalykus iš Filolajo!?, kai bu- 
vote jo mokiniai? 

— Ne. Bent nieko aiškaus, Sokratai. 

— O ir aš kalbu apie tai tik nugirdęs. Bet ką 
girdėjau, nepavydėdamas jums papasakosiu. Juk 
žmogui, besirengiančiam keltis tenai, labiausiai, 
gal būt, tinka svarstyti ir kalbėti apie aną kelio- 
nę, kokią ją mes vaizduojamės. Ką gi kita galima 
būtų veikti per tą laiką, iki saulė nusileis. 


6. — Tad kodėl, Sokratai, sakoma, kad žudytis 
negalima? Tiesą sakant, tai, apie ką dabar klau- 
sei, jau girdėjau ir iš Filolajo, kai jis pas mus gy- 
veno, ir iš kitų, kad taip daryti negalima; bet nie- 
ko aiškaus niekados iš nieko nesu girdėjęs. 

— O tu nenusimink,— tarė Sokratas, — gal būt, 
dar išgirsi. Tikriausiai, tau atrodys keista, kad iš 
visų kitų teigimų vien tik šitas yra nekintamas, 
ir kad šiuo atveju žmogui niekuomet neatsitinka 
taip, kaip jam atsitinka kituose dalykuose, bū- 
tent, kad tam tikrais atvejais kai kuriems žmo- 
nėms geriau mirti, negu gyventi. O kam geriau 
mirti, tai, gali būti, tau pasirodys keista, kad to- 
kiems žmonėms nedera sau šito gerumo padaryti, 
bet jiems reikia laukti kokio kito geradario? 

Nusišypsojęs Kebetas savo tarme! prabilo: 

— Dzeusas žino, tai tiesa. 

— Tokia mintis, žinoma, gali pasirodyti ne- 
sąmone, —pasakė Sokratas.—Bet, man rodos, pras- 
mės ji turi. Slaptasis mokslas sako!?, kad mes, 
žmonės, gyvename lyg saugomi, ir negalima savo 
valia tos sargybos kratytis ar nuo jos bėgti, — tai, 
man atrodo, didingas ir gilus mokymas. Ir, mano 
nuomone, dar štai kas gerai pasakyta, Kebetai: 

dievai rūpinasi mumis, ir mes, žmonės, esame da- 
lis jų nuosavybės. Ar sutinki? 

— Taip, sutinku. 

— Taigi, — kalbėjo toliau Sokratas, — jei kuris 
iš tavo vergų nusižudytų, tavęs neatsiklausęs, ar 
nori jo mirties, juk tu pyktum ir, jei galėtum, nu- 
baustum jį. 

— Žinoma,— atsakė Kebetas. 

— Tad gal ne be pagrindo bus išvada, kad at- 
imti sau gyvybę galima tik tada, kai dievas pa- 
siųs kokį neišvengiamą likimą, kaip kad dabar 
man. 


7. — Taip tai taip, — tarė Kebetas,— bet ką tu 
neseniai sakei, kad filosofai lengvai ir noriai su- 
tiktų mirti, atrodo man keista, Sokratai, jeigu, 
kaip dabar pripažinome tiesa, kad dievas rūpinasi 
mumis ir kad mes esame jo nuosavybė. Juk nepro- 
tinga manyti, kad patys išmintingieji žmonės ne- 
jaustų nepasitenkinimo, pasitraukdami iš tokios 
tarnystės, kurioje jiems vadovauja geriausi iš 
esančių valdovų — dievai. Tokie žmonės nema- 
no, kad, tapę laisvi, patys įstengs geriau savimi 
pasirūpinti. Be abejonės, tik neišmintingas galė- 
tų manyti, kad reikia bėgti nuo savo šeimininko. 
Neįstengdamas suprasti, kad nėra ko bėgti nuo 
gero, kad verčiau su juo pasilikti, toks žmogus 
negalvodamas tikriausiai pabėgs. Bet turįs proto 
visada stengsis pasilikti su tuo, kas geriau. Tad, 
Sokratai, man rodosi esant teisinga tai, kas 

priešinga tavo žodžiams: protingas turi mirti liū- 
dėdamas, o kvailys — džiaugdamasis. 

Tai išklausęs, Sokratas, bent man taip atrodė, 
buvo patenkintas Kebeto išvedžiojimais.ir, per- 
žvelgęs mus, pasakė: 

— Kebetas viskam ieško pagrindo ir ne iš kar- 
to sutinka su tuo, kas ką pasako. 

— Betgi, Sokratai,— prabilo Simijas,— ir man 
rodosi, kad Kebetas vis dėlto kalba gerai. Ko, ga- 
liausiai, siektų tikrai protingi žmonės, bėgdami 
nuo valdovų, geresnių, negu jie patys, ir be gai- 
lesčio su jais skirdamiesi? Ir man rodos, kad Ke- 
beto kalba nukreipta prieš tave, nes tu taip leng- 
vai pameti ir mus, ir dievus — geruosius valdo- 
vus, kokiais ir pats juos pripažįsti. 

— Teisingai, — tarė Sokratas.— Manau, sakote 
taip, norėdami priversti mane teisintis, kaip teis- 
me. 

— Be abejo, — pritarė Simijas. 


8. — Nagi, — tarė Sokratas, — pabandysiu gin- 
tis nuo jūsų įtikinamiau, negu nuo teisėjų. Iš tie- 
sų, Simijau ir Kebetai, jei nemanyčiau eisiąs pas 
kitus dievus, išmintingus ir gerus, ir pas mirusius 
žmones, geresnius už čionykščius žemėje, būčiau 
neteisingas, neliūdėdamas prieš mirtį. Bet dabar, 
gerai žinokite, tikiuosi nueiti pas gerus žmones, 
nors griežtai to netvirtinu. O kad keliausiu pas 
dievus, tikrai gerus valdovus, — šitai, būkite tik- 
ri, tvirtinu drąsiai ir neabejodamas. Štai kodėl 
nerandu priežasties būti nepatenkintas; priešingai, 

tikrai tikiu, kad mirusiems skirta kažkokia ateitis 
ir, kaip sako senoviniai padavimai, nepalyginti 
geresnė geriems, negu blogiems. 

— Kaipgi, Sokratai, — paklausė Simijas,— ne- 
jaugi nori palikti mus ir nusinešti su savimi šias 
gražias mintis, ar gal pasidalinsi su mumis? Bent 
man atrodo, kad ir mes turim teisę gauti savo da- 
li. Kartu tai bus ir tavo apsigynimas, jei įtikinsi 
mus tuo, ką kalbi. 

— Pasistengsiu,— atsakė Sokratas.— Bet pirma 
paklausykim, ką seniai jau, kaip man rodos, nori 
pasakyti Kritonas. 

— Tik tai, Sokratai,— atsiliepė Kritonas,— ką 
man jau seniai kartoja anas žmogus, kuris turės 
tau atnešti nuodų: reikia pasakyti tau, kad kuo 
mažiausia kalbėtum. Jis sako, kad kurie daugiau 
kalba, įsikarščiuoja, ir juos mažiau nuodai veikia. 
Kas to nepaiso, turi gerti nuodus du ir net tris 
kartus. 

— Tegu nesirūpina,— tarė Sokratas, — tik tepa- 
ruošia savo gėralo dviem ir, jei bus reikalo, trim 
sykiams. 

— Aš kaip ir nujaučiau tavo atsakymą, — tare 
Kritonas,— bet jis man jau seniai įkyrėjęs. 

— Nepaisyk jo,— pasakė Sokratas.— Dabar no- 
riu jums, mano teisėjams, paaiškinti, kodėl man 
atrodo paprasta, kad žmogus rimtas, iš tiesų mė- 
gęs filosofiją, liktų narsus mirčiai artinantis ir 
tvirtai tikėtų, jog po mirties jam skirtas aukščiau- 
sias gėris! Kokiu būdu tai įmanoma, pasistengsiu 
jums, Simijau ir Kebetai, išaiškinti. 

0. Žmonės, berods, nepastebi, kad tikrai atsida- 
vę filosofijai žmonės rūpinasi vien tuo, kaip rei- 
kia tinkamai mirti. Jei tai tiesa, keista, žinoma, 
būtų — per visą gyvenimą tiktai to troškus — kai 
mirtis ateina, liūdėti dėl to, ko seniai siekei ir 
kam buvai atsidavęs. 

Simijas nusišypsojęs tarė: 

— Dėl Dzeuso, Sokratai, aš visai nebuvau lin- 
kęs juoktis, bet tu mane prajuokinai. Manau daug 
kas, tai išgirdę, pamanytų, kad apie filosofus pa- 
sakyta labai gerai, o mūsų piliečiai ypač sutiktų, 
kad filosofai tikrai trokšta mirties, vadinasi, vi- 
siškai aiškų, kad jie ir verti tokio likimo. 

— Ir jie pasakytų teisybę, Simijau, tiktai šitas 
„Visiškai aišku“ neteisingas. Iš tiesų, jie nežino, 
kodėl tikri filosofai trokšta mirties, kodėl ir ko- 
kios, būtent, mirties jie verti. Bet palikime juos, — 
baigė Sokratas,— ir pasikalbėkime apie mus pa- 
čius. Ar mirtis yra tikras ir apibrėžtas dalykas? 

—- Žinoma, — paskubėjo atsakyti Simijas. 

— Ar tai sielos atsiskyrimas nuo kūno? Ir ar 
mirties esmė ne ta, kad kūnas, persiskyręs su sie- 
la, egzistuoja pats savaime, kaip ir siela, atsisky- 
rusi nuo kūno? O gal mirtis — kas nors kita? 

— Taip, būtent tatai, — atsakė Simijas. 

— Taigi, pagalvok, bičiuli, bene bus ir tavo 
nuomonė tokia pat, kaip mano. Man rodos, kad 
mes pasistūmėsim į priekį savo svarstyme, jei 
pradėsim štai kaip. Ar manai, kad filosofui dera 
rūpintis vadinamaisiais malonumais, pavyzdžiui, 
gerai pavalgyti ir išgerti? 

— Ne, jokiu būdu, — atsakė Simijas. 

— O meilės malonumais? 

— Tuo labiau. 

— Na, o kitus kūno rūpesčius ar filosofai, tavo 
galva, laiko svarbiais? Pavyzdžiui, įsigyti ypatin- 
gus drabužius, apavą ir kitus kūno papuošalus,-- 
kaip manai, ar visa tai filosofas vertina, ar laiko 
perniek, kol koks būtinas reikalas privers jį tuos 
daiktus pavartoti? 

— Man rodos, — atsakė Simijas,— tikras filoso- 
fas visa tai turėtų niekinti. 

— Vadinasi, bendrai paėmus, tau atrodo; kad 
filosofas nepaiso kūno, bet, kiek galima nutolęs 
nuo jo, rūpinasi siela. 

— Atrodo. 

— Taigi, filosofas visuose tokiuose dalykuose 
kaip tik ir išvaduoja sielą nuo bendravimo su kū- 
nu daug labiau, negu kiti žmonės? 

— Turėtų būti. 

— O daugumai žmonių, Simijau, rodosi, kad ir 
gyventi neverta, jei nesinaudosi ir neturėsi visų 
minėtų daiktų, kad žmogus, nė kiek nesirūpinąs 
kūno malonumais, tik merdi. 

— Sakai tikrą teisybę. 


10. — O kaip dėl paties pažinimo? Jei kam 
kūnas priemonė pažinimui įgyti, tai ar jis — kliū- 
tis, ar ne? Aš, pavyzdžiui, taip sakau: ar regėjimu 
ir girdėjimu gali žmonės kiek pasikliauti, ar gal 
tą pat ir poetai visuomet mums tvirtina!š, kad nie- 
ko nei matome tikrai, nei girdime? Beje, jei jau 

šitie pojūčių organai nėra visiškai neklaidingi, 
juo mažiau neklaidingi kiti: juk jie visi yra kiek 
silpnesni už anuos. Ar nesutinki? 

— Visiškai sutinku, — atsakė Simijas. 

— Taigi, — kalbėjo toliau Sokratas, — kada sie- 
la paliečia tiesą? Juk kai ji stengiasi ką ištirti kū- 
no padedama, tada ji nuolat apsigauna. Man ro- 
dos, tai neginčytina. 

— Ir man. 

—- Vadinasi, ar ne mąstymo keliu, ir jokiu kitu 
būdu, jai paaiškėja tikroji būtis ar bent jos da- 
lelė? 

— Teisingai. 

— O siela, aišku, geriausiai mąsto tada, kada 
jai nekliudo nė vienas iš pojūčių ar jausmų — nei 
girdėjimas, nei regėjimas, nei nuliūdimas, nei 
koks džiaugsmas, bet kai ji daugiausia susitelkia 
savyje, visiškai atsiskyrusi nuo kūno ir, kiek įma- 
noma, nebendraudama su juo, ieško tikrosios bū- 
ties? | 

— Iš tiesų taip. 

— Taigi, ar tuomet filosofo siela visiškai ne- 
paniekina kūno, ar nevengia jo, stengdamasi likti 
viena sau? 

— Tur būt, taip. 

— O kas toliau, Simijau? Ar pripažįstame, kad 
teisingumas yra savaime, ar ne? 

— Žinoma, pripažįstame, prisiekiu Dzeusu. 

— O grožis ir gėris? 

— Kaipgi kitaip? 

— O ar esi matęs kada nors ką tokio savo aki- 
misė 

— Niekados,— atsakė Simijas. 

— Vadinas, suvokei tai kuriuo nors kitu savo 
kūno pojūčiu? Kalbu apie visas šios rūšies sąvo- 
kas, — apie didumą, sveikatą, jėgą ir taip toliau — 
žodžiu sakant, apie visų daiktų esmę. Ar tai, kas 
juose tikriausia, patiriame kūnui padedant, ar 
priešingai, kas iš mūsų išmoks kruopščiausiai ir 
atkakliausiai galvoti apie kiekvieną dalyką, kurį 
nori ištirti, tas labiausiai priartės prie tikro žino- 
jimo? | 

— Žinoma, tas, kuris mąsto. 

— Vadinasi, tokiu atveju tiksliausiai pasielgtų 
tas, kuris siektų kiekvieno dalyko pažinimo vien 
protu, nesinaudodamas mąstymui nei regėjimu, 
nei kokiu kitu pojūčiu ir nė vieno iš jų nejungtų 
į porą protui, kuris stengtųsi suvokti kiekvieno 
daikto esmę kaip tokią, be akių ir ausų pagalbos, 
vien mąstymu kaip tokiu, kiek galima pilniau 
atsisakęs kūno, nes jis sudrumsčia sielą, jei abu 
veikia kartu, neleisdamas jai pasiekti tiesą ir pa- 
žinimą. Ir jei kas nors, Simijau, gali suvokti es- 
mę, tai ar ne toks, būtent, žmogus? 

— Nuostabu, Sokratai, kaip teisingai tu kal- 
bi,— tarė Simijas. 


11. — Taigi iš viso šito, — pasakė Sokratas,-- 
tikrieji filosofai turi susidaryti tokią nuomonę, 
kurią jie vienas kitam pasakytų maždaug taip: 
tarsi koks lakas veda mus prie minties, kad kol 

mes tebeturime kūną, neatskiriamą nuo ieškančio 
ir tiriančio proto, ir kol mūsų siela supinta su šita 
blogybe, mes niekados negalime pasiekti to, ko 
trokštame, — tiesos. Mūsų kūnas teikia mums ai- 
bes nepatogumų, reikalaudamas maisto, o jei ap- 
lanko dar kokios ligos, tai irgi kiekviena kliudo 
mums siekti esmės. Iš kūno kyla geiduliai, aist- 
ros, baimė, visokių tuščių svajonių ir gausybė ne- 
tikusių įgeidžių,— todėl ne bė pagrindo sakoma, 
jog dėl kūno mes niekados ir apie nieką negali- 
me teisingai spręsti. Ir ne kas kita, o vien tik kū- 
nas ir jo įgeidžiai sukelia karus, maištus ir mušty- 
nes, nes dėl visų karų kaltas noras įsigyti turtų, 
o įsigyti turtų mus verčia kūnas, kuriam mes ver- 
giškai tarnaujame. Dėl viso šito mes neturime lai- 
ko filosofijai. 

Bet visų blogiausia kad, jei trumpam atitrūksta- 
me nuo rūpesčių kūnu ir ruošiamės ką nors ištir- 
ti, jis vis tiek nuolatos mus klaidina, drumsčia, 
blaško, ir mes neįstengiame pamatyti tiesos. Iš čia 
mums darosi aišku, kad jei norima ką tiksliai pa- 
žinti, reikia atsiskirti nuo kūno ir tik pačia siela 
stebėti daiktų esmę. Tik tada, tur būt, turėsime 
tai, ko siekiame įsimylėjusių uolumu, būtent, ži- 
nojimą, bet tik po mirties, o ne dabar, gyvenant, 
kaip rodo mūsų tyrinėjimas. Jeigu neatsiskyrus 
nuo kūno negalima nieko tobulai pažinti, tai vie- 
na iš dviejų: arba aplamai negalima pasiekti tie- 
sos, arba galima tik po mirties, bet ne anksčiau, 
nes tik tuomet siela bus viena, skyrium nuo kūno. 
O gyvendami juo labiau priartėsime prie tiesos, 

juo Mažiau bendrausime su kūnu, turėdami su juo 
santykių tik būtinuose reikaluose, ir neužsikrėsim 
jo prigimtim, stengdamiesi apsivalyti nuo jo, kol 
pats dievas mus išvaduos. Tokiu būdu išvaduoti 
iš neišmintingų kūno užgaidų, būsime skaistūs, 
bendrausime gal su panašiomis į mus būtybėmis 
ir patys savaimingai pažinsime tikrąją pasaulio 
esmę. Tai, be abejonės, tiesa; juk neskaisčiam ne- 
dera liesti skaistaus. Štai apie ką, Simijau, turi 
kalbėtis ir taip tikėti visi tikrieji išminties mylė- 
tojai. Ar sutinki su manim? 
— Visiškai, Sokratai. 


12. — Jei tai tiesa, drauguži, — kalbėjo Sokra- 
tas, — galima tvirtai tikėtis, kad atvykus ten, kur 
aš einu, greičiau negu kur kitur, pasieksime tai, 
ko siekdami čia turime tiek daug vargti. Taigi, 
dabar man skirtą kelionę pradedu lydimas geros 
vilties, kaip ir kiekvienas kitas, kuris tikisi apva- 
lęs savo piotą ir jį deramai paruošęs. 

— Taip iš tiesų, — tarė Simijas. 

— O apsivalymas ar nebus toks dalykas (kaip 
sako senas padavimas): kuo labiau atskirti sielą 
nuo kūno ir pripratinti ją, iš visų pusių nuo kūno 
atsitvėrus, susitelkti savyje ir kiek galint atski- 
riau gyventi — ir dabar, ir paskui, atsipalaidavus 
nuo kūno, tartum nuo pančių? 

— Visiškai taip — pasakė Simijas. 

— O sielos atsiskyrimas ir išsivadavimas nuo 
kūno ar vadinamas mirtimi? 

— Be abejonės, taip, —- pritarė jis. 

— Bet atskirti sielą nuo kūno, kaip sakome, vi- 
suomet ir uoliausiai stengiasi vien tie, kuriems 
tikrai rūpi filosofija, ir tai kaip tik yra filosofų 
darbas: išvaduoti ir atskirti sielą nuo kūno. Ar ne 
tiesa? 

— Atrodytų. 

— Ar nebūtų juokinga, kaip jau sakiau iš pra- 
džių, kad žmogus, visą amžių mokydamasis gy- 
venti taip, kad būtų kuo arčiau mirties, jai pa- 
galiau atėjus imtų purkštauti? 

— Kaipgi ne. 

— Iš tiesų, Simijau,— kalbėjo Sokratas, — tikri 
filosofai daug galvoja apie mirtį, ir mirti jiems 
nėra taip baisu, kaip kam kitam. Žiūrėk pats: jei 
jie visiškai niekina kūną, stengdamiesi turėti vien 
tik sielą, ar jiems, mirčiai atėjus, derėtų bijoti ir 
niurzgėti — juk tai tikra kvailystė! Kaip jie nesi- 
džiaugs, keliaudami tenai, kur tikisi rasti, ko ieš- 
kojo gyvendami, — o ieškojo išminties — ir atsi- 
kratyti tuo, ko nekentė turėdami? Tuo tarpu daug 
kas, mylimiesiems — ir žmonoms, ir sūnums — mi- 
rus, mielai sutiko keliauti į Hadą, tikėdamiesi te- 
nai pamatyti mylimuosius ir daugiau su jais ne- 
besiskirti. Nejaugi kas, tikrai mylėdamas išmintį 
ir tvirtai tikėdamasis ją pasieksiąs tik aname pa- 
sauly, o ne kur kitur, mirdamas purkštaus ir nu- 
mirs sielvarte? 

Štai kaip reikia galvoti, bičiuli, kai kalbame 
apie tikrą filosofą, nes jis tvirtai įsitikinęs, jog 
tobulą išmintį gali pasiekti tik tenai, ir niekur 

kitur. Jei tat iš tiesų taip, kartoju vėl, ar nebūtų 
kvailystė, jei toks žmogus bijotų mirties? 

— Tikra kvailystė, prisiekiu Dzeusu,— pasakė 
Simijas. 


13. — Vadinasi, jei pamatysi žmogų, kuris bi- 
jo ir niurna mirties valandai atėjus, ar tat nebus 
tau pakankamas įrodymas, kad mylėjo ne išmin- 
tį, bet kūną? O gal jis bus ir pinigų mėgėjas arba 
garbėtroška, arba vienas ir kitas drauge. 

— Tikra teisybė, — tarė Simijas. 

— Tokiu būdu, Simijau— kalbėjo toliau So- 
kratas, —ir tai, kas vadinama narsumu, ar nėra 
būdinga labiau nei kam kitam šitokiems žmo- 
nėms? 

— Be abejonės, — atsakė Simijas. | 

—— O sveikas protas, kuriuo vardu žmonės va- 
dina aistrų suvaldymą: sugebėjimą nepasiduoti 
aistroms, bet tramdyti jas ir valdyti, ar nebūdin- 
gas žmonėms, labiausiai paniekinusiems kūną ir 
gyvenantiems meile filosofijai? 

— Kitaip ir būti negali, — pritarė Simijas. 

— Toliau,-- kalbėjo Sokratas,— jei norėsi pa- 
galvoti apie visų kitų žmonių narsumą ir sveiką 
protą, atrasi šiokio tokio prieštaringumo. 

— Kaip tat, Sokratai? 

— Tu žinai, — atsakė Sokratas.— kad kiti žmo- 
nės laiko mirtį didele blogybe. 

— Ir dar kokia! 

— Taigi, ar tik ne iš dar didesnių blogybių bai- 
mės kai kurie narsiai eina mirti? 

— Teisingai. 

— Vadinasi, visi kiti, išskyrus filosofus, dra- 
sūs todėl, kad bijo, iš baimės drąsūs. Betgi tai 
prieštaringa — būti drąsiam iš baimės. 

— Aišku. 

— Na, o susivaldantiems iš jų tarpo ar ne tas 
pat atsitinka? Ar ne dėl nesusivaldymo jie yra su- 
sivaldą? Pasakytume, kad taip negali būti, bet 
vis dėlto taip yra su bukoku sveiku protu: kas 
jo turi, atsisako nuo vieno malonumo, bijodami 
netekti kitų, susilaiko nuo vieno, būdami antro 
valdžioje. Pasidavimą aistrai jie vadina nesusi- 
valdymu. Tuo tarpu jiems atsitinka taip, kad, pa- 
siduodami vienam malonumui, patys nugali kitą. 
Tai ir yra, kaip tik ką sakėme: tam tikra prasme 
jie susivaldo iš nesusivaldymo. 

— Panašu, kad taip. 

— Brangus Simijau, nedera dorybei tokie mai- 
nai: keisti malonumą malonumu, liūdesį liūdesiu, 
baimę baime, didesnį mažesniu, lyg pinigus. Tuo 
tarpu vienintelis tikras pinigas, į kurį visa tai rei- 
kia pakeisti, yra išmintis. Už šitą pinigą viskas 
perkama ir parduodama: ir narsumas, ir susilaiky- 
mas, ir teisingumas: trumpai tariant, tikroji do- 
rybė neatskiriama nuo išminties, vis tiek, ar ji 
lydima malonumo, baimės ir kitko tokio, ar ne- 
lydima. Bet dorybės, atskirtos nuo išminties, kei- 
čiamos viena į kitą, ar nebus tik dorybių šešėlis? 
Tokia dorybė verta tik vergo, liguista ir melagin- 
ga. O tiesa savo esme yra apsivalymas nuo visų 
tokių dalykų. Ir susivaldymas, ir teisingumas, ir 

narsumas yra apsivalymas nuo visų aistrų, O pro- 
tas — to apsivalymo įrankis. Tie, kas įsteigė mums 
tikėjimo paslaptį, gal būt, nebuvo visai kvaili, 
bet jau senų senovėje užuomina pasakė mums, 
kad atvykęs į Hadą neapsivalęs purve voliosis ir 
tenai, o apsivalęs ir pašvęstas gyvens su dievais. 
Kas išmano tikėjimo paslaptis, sako: „daug yra 
tirsanešių, bet maža bakchantų“!?. O pastarieji, 
mano nuomone, yra kaip tikrieji filosofai. Ir aš 
per visą gyvenimą, kiek galėdamas, nieko nepra- 
leisdamas, visomis jėgomis stengiaus būti vienu 
iš jų. Ar teisingi buvo mano siekimai, ir ar nu- 
veikiau ką, aiškiai sužinosiu nuėjęs tenai, kas, 
kaip man rodos, netrukus turi įvykti, jei dievas 
panorės! 

Štai ką, Simijau ir Kebetai, sakau jums, — baigė 
Sokratas, — pasiteisindamas ir norėdamas įrodyti, 
kad visai pamatuotai nesigailiu ir neliūdžiu, pa- 
likdamas ir jus, ir žemės valdovus, nes tikiu, kad 
ir tenai bičiulius ir valdovus rasiu neblogesnius. 
Būtų gera, jei savo kalba įtikinčiau jus kiek la- 
biau, negu Atėnų teisėjus. 


14. Sokratui pabaigus, prabilo Kebetas: 
= — Ką pasakei, Sokratai, bent man taip rodosi, 
labai gerai pasakyta; bet tavo mintys apie sielą 
kelia žmonėms didelį nepasitikėjimą. Ar siela ne- 
nustoja gyventi, atsiskyrusi nuo kūno, ar nenyks- 
ta ji ir nežūva tą pačią dieną, kurią miršta žmo- 
gus? Persiskirdama su kūnu ir išeidama iš jo, tar- 
tum garai ar dūmai, ar neišsisklaido į visas šalis, 

be pėdsakų išnykdama ir nieku pavirsdamaė Juk 
jeigu ji kame nors gyventų viena, išlaisvinta iš 
visų blogybių, kurias tu dabar nurodei, tai mes, 
Sokratai, turėtume didelę ir gražią viltį, kad visa 
tai tiesa, ką sakai. Bet kad žmogui mirus siela 
turi tam tikrą jėgą ir mąstymo galią, visa tai, 
be abejonės, reikalauja nemenko įrodymo. 

— Tiesą sakai, Kebetai — tarė Sokratas.— Tad 
ką gi darysim? Ar nenorėtum panagrinėti atskirai: 
ar taip gali būti, ar ne? 

— Labai, — atsakė Kebetas.— Aš noriu išgirsti, 
ką tu apie tai galvoji. 

— Gerai, — tarė Sokratas.— Aš nemanau, kad 
kas, išklausęs dabar mano žodžius, nors jis būtų 
ir komedijų kūrėjas, pasakytų, kad aš niekus tau- 
ziju ir kalbu apie ką nereikia??, Todėl, jei tu ne- 
prieštarauji, pasvarstykime pirmiausia tokį daly- 
ką: ar: mirusių žmonių sielos yra Hade, ar jų te- 
nai nėra? 


15. Mes jau buvome prisiminę labai seną pada- 
vimą, kad sielos, nuėjusios ten, pabūva ir paskui 
vėl grįžta čionai, ir vėl gimsta. Jeigu taip, jei gy- 
vieji vėl gimsta iš mirusiųjų, tai, matyti, miru- 
siųjų vėlės tenai būva, nes jos negalėtų grįžti į 
pasaulį, jei išnyktų. Ir mes turėtume pakankamą 
įrodymą, jeigu iš tikrųjų paaiškėtų, kad gyvieji 
gimsta ne iš kur kitur, kaip tik iš mirusiųjų. Bet 
jei taip nėra, reikia kito įrodymo. 

— Visiškai teisingai, — tarė Kebetas. 

— Jei nori lengviau suprasti, — kalbėjo toliau 

Sokratas, — žiūrėk ne tik į žmones, bet ir į visus 
gyvulius, ir augalus, ir aplamai visa, kam būdinga 
atsirasti. Pažiūrėkime, ar ne viskas taip atsiran- 
da, būtent, ne iš kur kitur, kaip tik iš savo prie- 
šingybių, visais atvejais, kur toji priešingybė pa- 
sitaiko, kaip antai, kas gražu — priešinga, be abe- 
jonės, biaurumui, kas teisinga — neteisingumui, ir 
taip su daugybe kitų dalykų. Taigi panagrinėki- 
me, ar būtina, kad visa, kas turi priešingybę, 
gimtų ne iš kur kitur, kaip tik iš savo priešingy- 
bės. Pavyzdžiui, kai atsiranda kas didesnio, ar 
nebūtina, kad tai atsirastų iš to, kas pirmiau buvo 
mažesnis? 

— Taip. 

— Taip pat, jei kas sumažėja, ar nebuvo tai 
pirmiau kas nors didesnio, kad paskum galėtų 
sumažėti? 

— Žinoma, — atsakė Kebetas. 

— Ir iš stipresnio pasidaro silpnesnis, iš lėtes- 
nio greitesnis? 

— Be abejonės! 

— Ką gi dar? O jei kas darosi blogesnis, tai ar 
ne iš geresnio, teisingesnis — iš neteisingesnio? 

— Kaipgi ne. 

— Vadinasi, — kalbėjo Sokratas, — mes pakan- 
kamai įsitikinome, kad visa atsiranda tokiu bū- 
du — priešinga iš priešinga? 

— Visai pakankamai. 

— Bet ar nėra tarp tų dviejų priešingybių, kas 
būtų jų vidurys? Ar nevyksta čia du gimimai: 
vienas, einąs iš pirmos priešingybės antrosios link, 

o antras — atgal, iš antros pirmosios link? Tarp 
didesnio ir mažesnio ar neužima vidurio padidėji- 
mas ir sumažėjimas, ir ar nesakome, kad vienu 
atveju kai kas didėja, o antru — mažėja? 

— Sakome,— pritarė Kebetas. 

— Ar nesti taip ir su persiskyrimu bei susijun- 
gimu, su ataušimu bei sušilimu ir su visais kitais 
panašiais reiškiniais, kurių mes kartais nemoka- 
me nė pavadinti? Ir visados taip turi būti, kad 
viena kyla iš antro, kad viena virsta antru, ir tas 
vyksmas abipusis? 

— Taip, iš tiesų, — tarė Kebetas. 


16. — Dabar sakyk man, ar gyvenimui yra kas 
priešinga, kaip kad, pavyzdžiui, budėjimui prie- 
šingas miegas? 

—- Žinoma, — atsakė Kebetas. 

— Kas būtent? 

— Mirtis, — pasakė šis. 

— Taigi ir šitie dalykai — gyvenimas ir mir- 
tis — kyla vienas iš antro, o kadangi jie — prie- 
šingybės, tai tarp jų galimi du perėjimai. 

— Na taip. 

— Štai, — kalbėjo toliau Sokratas, — aš tau nu- 
rodysiu vieną priešingybių porą, apie kurią tik 
ką kalbėjome, ir jų perėjimus, o tu pasakyk man 
kitą porą. Štai aš sakau: miegas ir budėjimas; iš 
miego kyla budėjimas, iš budėjimo — miegas, o 
jų pereinamieji vyksmai bus užmigimas ir pabu- 
dimas. Aišku tau,— paklausė, — ar ne? 

— Aišku. 

—- Dabar ir tu, — tarė Sokratas, — pasakyk man 
panašiai apie gyvenimą ir mirtį. Ar sutinki, kad 
gyvenimui priešinga mirtis? 

— Taip. 

— Šios priešingybės kyla viena iš antros? 

— Taip. 

— Tai kas gimsta iš gyvo? 

— Miręs. 

— O iš mirusio? — paklausė Sokratas. 

— Reikia sutikti, kad gimsta tai, kas gyve- 
na,— atsakė Kebetas. 

— Vadinasi, Kebetai, iš mirusio gimsta gyva 
ir visi gyvieji žmonės? 

—- Turėtų būti — atsakė Kebetas. 

— Taigi mūsų sielos būva Hade? 

— Matyt, taip. 

— Tad iš dviejų kalbamųjų vyksmų ar nors 
vienas yra visiškai aiškus? Juk mirimo vyksmas, 
be abejonės, aiškus? Ar ne? 

— Visai aiškus, — atsakė Kebetas. 

— Kaipgi dabar padarysime? — kalbėjo Sokra- 
tas.— Ar atmesime priešingą vyksmą ir sugriau- 
sime gamtos pusiausvyrą? Ar mirimą atsversime 
kokiu nors priešingu vyksmu? 

— Atrodo, reikėtų. 

— Tad kokiu? 

— Atgijimu. 

— Jei jau yra atgijimas,— pasakė Sokratas,— 
tai ar nebus tas atgijimas vyksmas, kuriuo mirtis 
virsta gyvenimu? 

— Taip, žinoma. 

— Taigi, mes abu sutinkame, kad gyvieji gims- 
ta iš mirusiųjų ne kitaip, kaip mirusieji iš gyvų- 
jų. Bet jei taip, tai turime, man rodos, pakanka- 
mą įrodymą, kad mirusiųjų sielos kažkur būva 
ir iš ten vėl grįžta gyventi. 

— Mano išmanymu, Sokratai,. — pasakė Kebe- 
tas,— iš to, dėl ko susitarta, neišvengiama išvada, 
kad taip turi būti. 


17. — Įsidėmėk, Kebetai,— pasakė Sokratas: —- 
mano nuomone, priėjome visiškai pagrįstą išva- 
dą. Juk jei nebūtų dviejų vyksmų, visuomet ati- 
tinkančių vienas antrą ir sudarančių lyg kokį ra- 
tą, bet būtų kažkoks tiesioginis vyksmas, kuris 
pereitų tiktai iš pirmo į antrą — priešingą — ir ne- 
grįžtų atgal į pirmą, iš kurio išėjo, tai viskas, pats 
matai, gautų galų gale vienodą išvaizdą, įgytų 
vienodas savybes, ir naujų kūnų atsiradimas nu- 
trūktų. 

— Nesuprantu, kodėl, — paklausė Kebetas. 

— Labai paprasta,— atsakė Sokratas.— Jei, pa- 
vyzdžiui, užmigimas būtų, bet jo neatsvertų pabu- 
dimas iš miego, tai padavimas apie Endimionąž! 
būtų nesąmonė ir netektų prasmės, nes visas pa- 
saulis atsidurtų Endimiono būklėj, taigi, miegotų. 
Ir jei viskas tik jungtųsi ir nebesiskirtų, netrukus 
atsitiktų tai, apie ką kalba Anaksagoras?2: visų 
kūnų mišinys. Panašiai, mielas Kebetai, jei tik 
visa kas gyva mirtų, o kas mirė, paliktų tokioj 
būklėj ir vėl neatgimtų, tai ar dar neaišku, kad 

visa galų gale išmirtų ir nieko gyvo neliktų? Juk 
jei visa, kas gyva, gimtų ne iš to, kas mirė, bet 
iš ko kito, ir mirtų, kaip būtų galima išvengti 
visuotinės mirties ir sunaikinimo? 

— Man rodos, niekaip, Sokratai, — tarė Kebe- 
tas, — ir, mano supratimu, tu galvoji visai teisin- 
gai. 

— Štai ir man iš tiesų taip atrodo, Kebetai,-- 
tarė Sokratas, — ir mes, tur būt, neapgaudinėjame 
savęs, sutikdami su tuo. Iš tikrųjų yra ir atgimi- 
mas, ir gyvųjų atsiradimas iš mirusiųjų. Yra ir 
mirusiųjų vėlės, o gerųjų likimas geresnis, blo- 
gųjų — blogesnis. 


18. — Lukterėk, Sokratai, — pertraukė Kebe- 
tas, — tavo mintis patvirtina dar viena prielaida, 
jei tai tiesa, ką tu dažnai kartodavai, būtent, kad 
žinojimas yra ne kas kita, kaip prisiminimas: ką 
dabar prisimename, tai kitados žinojome, — būti- 
na išvada iš tos prielaidos. Bet tai nebūtų įmano- 
ma, jei mūsų siela nebūtų buvusi kur nors anks- 
čiau, prieš atgimdama žmogaus kūne. Vadinasi, 
vėl išeina, kad siela nemirtinga. 

— Bet, Kebetai,— įsikišo Simijas,— kaip tai įro- 
dytum? Primink man, nes aš jau nelabai atsimenu. 

— Gerai, — atsakė Kebetas,— vienas iš gražiau- 
sių įrodymų toks: žmonės, paklausti apie ką (jei 
tik bus teisingai paklausti), visuomet patys randa 
teisingą atsakymą. Bet jei neturėtų žinojimo ir 
teisingo supratimo, tai ir atsakyti teisingai ne- 
galėtų. Be to, jei kas parodys žmogui geometrinės 

figūras ar ką panašaus, tada irgi bus aišku, kad 
taip iš tiesų yra. 

— Jei tau, Simijau, dar nepakanka, — tarė So- 
kratas, — pažiūrėk, gal tau tiktų kitokie sampro- 
tavimai, sakysime, kad ir tokie. Tu, rodos, nelabai 
nori tikėti, kad vadinamasis žinojimas yra prisi- 
minimas? 

— Ne, kaip tik tuo neabejoju, — atsakė Simi- 
jas.— Man reikia tiktai to, apie ką dabar kalba- 
me: prisiminti. Vos Kebetas pradėjo aiškinti, ir 
aš jau beveik atsimenu ir beveik sutinku, bet vis 
tiek norėčiau pasiklausyti, kaip tu įrodinėsi. 

— Štai kaip, — atsakė Sokratas. — Juk mes, ži- 
noma, sutinkame, kad jei žmogus ką atsimena, 
reikia, kad jis anksčiau būtų tai žinojęs. 

— Žinoma,— tarė Simijas. 

— Tad gal mes sutiktume ir su tuo, kad jei ži- 
nojimas ateina ypatingu būdu, jis ir yra atsimini- 
mas? O tas būdas maždaug toks. Jei kas ką pama- 
tęs, išgirdęs ar per kurį kitą pojūtį suvokęs, žino 
ne vien tai, bet išprotauja dar ir ką nors kita, ki- 
to žinojimo objektą, tai ar negalime teigti, kad 
jis prisimena tą daiktą, apie kurį mąstė? 

— Kaip čia išeitų? 

— Pavyzdžiui, vienas pažinimas žmogaus, ki- 
tas — lyros. 

— Na, aišku, 

— O ar nežinai, ką patiria įsimylėję, kai pa- 
mato lyrą, apsiaustą ar kokį kitą savo mylimojo 
daiktą? Atpažinę lyrą, jie savo atminty atgamina 
ir jo savininko vaizdą. Tai ir bus prisiminimas. 

Lygiai taip, matydamas kas Simiją, dažnai prisi- 
mena ir Kebetą. Panašių pavyzdžių gali rasti tūks- 
tančius. 

— Tikrai tūkstančius, prisiekiu Dzeusu,— pri- 
tarė Simijas. 

— Taigi, — kalbėjo toliau Sokratas,— ar tai ne- 
bus tam tikras prisiminimas, ypač tų dalykų, ku- 
rie dėl ilgo laiko ir nematymo buvo jau užmiršti? 

— Teisybė. 

— Dabar sakyk man,— kalbėjo Sokratas: — pa- 
mačiūs nupieštą arklį ar nupieštą lyrą, ar galima 
prisiminti žmogų? Ir pamačius Simijo atvaizdą, ar 
galima prisiminti Kebetą? 

— Visai galima. 

— O pamačius Simijo atvaizdą, ar negalima ir 
paties Simijo prisiminti? 

— Aišku, galima. 


19. — Ar neišeina iš visų šitų samprotavimų, 
kad prisiminimą kartais sužadina panašumas, o 
kartais ir nepanašumas? 

— Išeina. 

— Bet jei ką nors prisimename dėl panašumo, 
ar ne būtinai turi atsitikti, kad kartu su tuo mums 
kiltų klausimas, ar tas panašumas pilnas, ar — 
priešingai — nepilnas su prisimintu daiktu? 

— Būtinai, — pritarė Simijas. 

— Taigi žiūrėk,— tarė Sokratas, — ar teisingai 
samprotausiu dabar. Ar nesakome, kad yra lygy- 
bė kaip tokia? Ne apie tai kalbu, kad vienas medis 
lygus kitam medžiui, vienas akmuo kitam, ir 

panašiai, bet apie kažką kita, skirtinga nuo visų 
tų dalykų — apie pačią lygybę. Pripažįstame, kad 
ji egzistuoja, ar ne? 

— Pripažįstame, prisiekiu Dzeusu! — tarė Simi- 
jas, — ir dar kaip! 

— Ir žinome, kas tai yra? 

— Gerai žinome, — atsakė Simijas. 

— Tad iš kurgi mes gauname tą žinojimą? Ar 
ne iš tų daiktų, apie kuriuos dabar kalbėjome? 
Matydami lygius medžius, akmenis ar kitus daik- 
tus, per juos mes suvokiame kita, skirtinga nuo 
jų. O gal ji tau neatrodo skirtinga? Tada žiūrėk 
taip: ar lygūs akmenys ir medžiai, nors nė kiek 
nesikeistų, neatrodys vienam žmogui lygūs, ki- 
tam — ne? 

— Žinoma. 

— Bet ar neatrodo tau kai kada nelygu tai, kas 
yra savaime lygu, arba lygybė — nelygybe? 

— Niekada, Sokratai! 

— Vadinasi — kalbėjo Sokratas,— anie lygūs 
daiktai ir pati lygybė nebus tas pat? 

— Man rodos, jokiu būdu nebus. 

— Tačiau ar nesuvoki ir ar negauni pačios ly- 
gybės supratimo iš šitų lygių daiktų, nesutampan- 
čių su ana lygybe? 

— Taip,— sutiko Simijas. 

— Vadinasi, tarp jos ir daiktų gali būti arba 
panašumas, arba nepanašumas? 

— Gali. 

— Pagaliau tai nesvarbu, — tarė Sokratas.— Bet 
vieno daikto vaizdas sukelia tau mintį apie kitą. 

arba panašų į pirmąjį, arba nepanašų; tai ir bus 
atsiminimas. 

— Be abejo. 

— Kas gi toliau? — tęsė Sokratas.— Ar mes pa- 
tiriame ką nors panašaus, matydami lygius sieno- 
jus ir kitus lygius daiktus, apie kuriuos dabar 
kalbėjom? Ar mums rodosi, kad jų lygybė tokia 
pat, kaip lygybė savaime? Ar jai ko trūksta, kad 
taptų lygybė savaime, ar nieko netrūksta? 

— Žinoma, daug ko trūksta,— sutiko Simijas. 

— Dabar įsivaizduok, kad žmogus, pamatęs ko- 
ki daiktą, pagalvos: „„Daiktas, kurį dabar matau, 
nori tapti lygus su kitu kuriuo daiktu, bet jam 
kažko trūksta, ir jis negali būti visiškai toks, kaip 
kitas, bet skiriasi nuo jo.“ Ar sutiksime, kad tokiu 
būdu galvojąs turėjo prieš tai žinoti kažką, kuo 
remdamasis sako, kad nors daiktas panašus į ki- 
tą, bet ne visiškai su juo lygus! 

— Būtinai. 

— Gerai. Ar ir mes patyrėme tą pat dėl lygių 
daiktų ir dėl pačios lygybės, ar nepatyrėme? 

— Be abejonės, patyrėme. 

— Taigi, matyt, kad būtinai pažinome lygybę 
anksčiau, negu, pamatę lygius daiktus, suvokė- 
me, jog jie visi stengiasi būti tokie, kaip pati ly- 
gybė, bet neįstengia. 

— Taip, teisinga. 

— Bet juk sutinkame ir su tuo, kad tokia min- 
tis atsiranda ir gali atsirasti tik regėjimo, lytėji- 
mo ar kito pojūčio įtakoje. Visa tai vienodai tin- 
ka ir kitiems pojūčiams. 

— Iš tikrųjų, Sokratai, vienodai. Bent jau tol, 
kol nepamesime savo įrodinėjimo tikslo. 

— Vadinasi, tik pojūčių pagalba suprantame, 
bės, bet savo tikslo nepasiekia. Ar kaip sakysi- 
me? 

— Taip. 

—- Tada išeina, kad mes, prieš pradėdami re- 
gėti, girdėti ir aplamai jausti, turėjome kur nors 
gauti supratimą apie pačią lygybę kaip tokią, ka- 
gybes, suprasdami, kad visos tos lygybės siekia 
būti tokios, kaip ji, tačiau atsilieka nuo jos. 

— Tai būtina išvada iš to, kas anksčiau pasa- 
kyta, Sokratai. 

— Juk tiesa, kad vos gimę gavome regėjimą, 
girdėjimą ir visus kitus pojūčius? 

— Tiesa. 

— Bet lygybės žinojimą turėjome turėti dar 
anksčiau? 

— Taip. 

— Išeina, kad mes šitą pažinimą turėjome prieš 
gimdami. 

— Taip išeina. 


20. — Jei mes įgijome šitą pažinimą prieš gim- 
dami ir atsinešėme su savimi, tai ar mes nepa- 
žinome prieš gimdami ir ar neatsinešėm su savi- 
mi ne tik lygybės sąvokos, ne tik supratimo, kas 
daugiau ir mažiau, bet ir visų kitų tokių sąvokų? 


176 


Juk mes dabar nė kiek ne daugiau kalbame apie 
lygybę, kaip ir apie grožį, apie gėrį, teisingumą, 
šventumą, žodžiu sakant, apie visa, ką mes savo 
pasikalbėjimuose, ir duodami klausimus ir ieško- 
dami atsakymų, vadiname „tikrąja būtimi“. Vadi- 
nasi, mes visa tai turėjome žinoti dar negime. 

— Iš tiesų. 

— Ir jei sužinoję, daugiau nebeužmirštume, 
kiekvieną kartą iš naujo gimtume su tuo pažini- 
mu ir jį išlaikytume per visą gyvenimą. Ką gi 
reiškia žinoti? Įgyti pažinimą ir išsaugoti jį. O 
užmiršimu, jei neklystu, vadiname žinojimo ne- 
tekimą. 

— Ne, Sokratai, neklysti, — atsakė Simijas. 

— Priešingai, jei mes gimdami netenkame to, 
ką turėjome prieš gimdami, o paskui, pasitelkę 
pojūčius, vėl atgaiviname, ką žinoję, tai, man ro- 
dos, „pažinti“ reiškia atgaivinti tą žinojimą, kurį 
jau turėjai. Tr, vadindami tai prisiminimu, mes, 
tur būt, sakome teisingai. 

-— Visiškai teisingai. 

— Taip, juk mes pripažinome galimu, kad žmo- 
gus, ką nors pamatęs, išgirdęs ar suvokęs kitu 
kuriuo pojūčiu, paskui pagalvoja ir apie ką kita, 
jau užmiršta — arba dėl jų panašumo, arba dėl 
nepanašumo. Vadinasi, kaip sakiau, tenka pripa- 
žinti viena iš dviejų: arba mes gimstame jau pa- 
žindami daiktus kaipo tokius ir išlaikome tą pa- 
žinimą per visą gyvenimą, arba tie, apie kuriuos 
sakome, kad jie mokosi, ne ką kita daro, kaip tik 

prisimena. Šiuo atveju mokymasis ir būtų prisi- 
minimas. 
— Visa tai tikra tiesa, Sokratai. 


21. — Taigi ką renkiesi, Simijau? Ar kad gims- 
tame žinodami, ar kad paskui prisimename tai, ką 
žinojome anksčiau? 

— Kol kas nemokėčiau pasirinkti, Sokratai. 

— Tada kitas klausimas — pasakyk, ką many- 
tum apie tai: ar ką nors žinodamas žmogus gali 
pasakyti žodžiais, ką žino? 

— Be abejo, gali, Sokratai — atsakė Simijas. 

— Tai tu manai, kad visi žmonės geba aiškiai 
spręsti apie tai, ką mes dabar kalbėjome? 

— Norėčiau taip manyti — atsakė Simijas,— 
bet labai bijau, kad rytoj tuo pat metu jau ne- 
bebus žmogaus, kuris galėtų tai padaryti kaip 
pridera. 

— Vadinasi, manai, kad ne visi tuos dalykus 
žino, Simijau? — paklausė Sokratas. 

— Aišku, kad ne. 

— Atseit, prisimena tai, ką kitados žinojo? 

— Tur būt. 

— Kada mūsų sielos bus tai pažinusios? Juk ne 
po to, kai gimėme žmonėmis? 

— Aišku, ne po to. 

— Vadinasi, anksčiau? 

— Taip. 

— Iš to išeina, Simijau, kad dar prieš ateida- 
mos į žmogaus kūną mūsų sielos buvo skyrium 
nuo kūno ir turėjo žinojimą. 

— Taip, Sokratai, jei tik ano pažinimo negau- 
name gimimo akimirką: juk dar šito laiko mes 
nelietėme. 

— Tebūnie taip, bičiuli. O kuriuo gi laiku nu- 
stojame žinojimo? Juk negimstame su juo, kaip 
ką tik nutarėm. Nejaugi nustojame žinojimo kaip 
tik tuo metu, kad jį įgyjame? O gal nurodysi ko- 
kį kitą laiką? 

— Jokio, Sokratai. Matau, kad pasakiau kvai- 


lystę. 


22. — Vadinasi, Simijau, priėjome tokios išva- 
dos: jei yra visa tai, ką nuolat kartojame,— gro- 
žis, gėris ir kitos tokios būtys, iš kurių kildiname 
visa, ką gavome per pojūčius, be to, ištyrėme, 
kad jos anksčiau buvo mūsų pažinimo dalis,— tai 
kaip yra šios būtys, taip lygiai ir mūsų siela buvo 
dar prieš mums užgimus. Jeigu jų nebūtų, argi 
mūsų svarstymas nebūtų nuėjęs kitu keliu? Ar ne 
tiesa? Ar neišvengiama būtinybė, kad tos būtys 
yra ir kad mūsų sielos buvo mums dar negimus, 
vadinasi, jei nėra vieno, nėra ir antro. 

-— Man rodos, Sokratai — pasakė Simijas,— 
kad toji būtinybė nepaneigiama. Ir mūsų protavi- 
mas priėjo gražią išvadą: nėra abejonės, kad mū- 
sų siela būna mums negimus, ir kad tos būtys, 
apie kurias dabar kalbi, irgi būna. Aš nežinau, 
kas man būtų lygiai taip aišku, kaip tai, kad vi- 
sos šios būtys — grožis, gėris ir kita, apie ką da- 
bar kalbėjai, neginčytinai yra. Man šitai jau pa- 
kankamai įrodyta. 

— Na, o kaip Kebetui? — paklausė Sokratas.— 
Juk reikia ir jį įtikinti. 

— Aš manau,— atsakė Simijas,— kad ir jam Ši- 
to pakanka, nors nėra antro žmogaus, tiek atkak- 
laus ir nepasitikinčio. Vis dėlto manau, kad da- 
bar ir jis visai įsitikino, jog mūsų siela buvo jau 
prieš mums užgimstant. 


23. Bet ar ir mums mirus ji bus, tai, ir man re- 
gisi, neįrodyta, Sokratai — pasakė Simijas. — Dar 
nepaneigtas minios būkštavimas, apie kurį kal- 
bėjo Kebetas, kad, žmogui mirus, ir siela pra- 
nyksta ir kad čia yra jos galas. Iš tiesų, nors ji 
būtų atsiradusi ir susiformavusi kur nors kitur 
ir egzistavusi prieš įsikūnydama, argi jai, iš pra- 
džių įėjusiai į kūną, paskui kas nors kliudo atsi- 
kratyti jo, žūti ir suirti? 

— Tiesą sakai, Simijau, — tarė Kebetas. — Pa- 
sakyčiau, kad įrodyta tik pusė to, ko reikia, bū- 
tent, kad mūsų siela buvo mums dar negimus; no- 
rint įrodymą užbaigti, reikia dar įrodyti, kad ir po 
mūsų mirties ji bus taip pat, kaip ir mums ne- 
gimus. 

— Tai, Simijau ir Kebetai, jau dabar įrodyta,— 
atsakė Sokratas, — jei pasistengsite paskutinį įro- 
dymą sujungti su tuo, dėl kurio jau susitarėme: 
kad visa kas gyva atsiranda iš to, kas mirė. Jei 
mūsų siela jau ir anksčiau egzistavo, tai reikia 
pripažinti, kad ji, ateidama į pasaulį ir gimdama, 
gimsta ne iš ko kito, kaip iš mirties ir mirimo. Ar- 

gi ne tokia bus vienintelė išvada, kad siela turi 
egzistuoti ir po mirties, nes jai reikia vėl gimti? 
Tad apie ką dabar kalbame, jau įrodyta. 


24. Bet man rodos, kad vis dėlto ir tu, ir Simi- 
jas mielai sutiktumėte dar giliau panagrinėti šitą 
klausimą: jūs bijote, kaip vaikai. kad vėjas neiš- 
blaškytų ir neišpustytų sielos, jai išeinant iš kū- 
no, ypač jei žmogui teks mirti ne ramiu oru, o di- 
deliam vėjui pučiant. 

Kebetas nusišypsojo ir tarė: 

— Pasistenk, Sokratai, išblaškyti mūsų baimę, 
kuri tačiau nėra mūsų, bet, tur būt, kokio vaiko, 
kurs sėdi mumyse ir baidosi visų tokių dalykų; 
tad pamėginkime įtikinti jį, kad nebijotų mirties, 
lyg kokios baidyklės. 

— Tada reikia,— pasakė Sokratas, — kasdien jį 
kerėti, kol pagysite nuo baimės. 

— Bet iš kur, Sokratai,— tarė Kebetas,— imsi- 
me dabar burtininką, išmanantį tokius kerus, jei 
tu rengiesi mus palikti? 

— Graikija didelė, Kebetai, ir joje šurasi, kas 
išmanys,— atsakė Sokratas.— Daug čia genčių ir 
tautų negraikiškų, bet visas jas reikia apeiti, to- 
kio kerėtojo beieškant, ir nesigailėti nei pinigų, 
nei vargo, nes nėra tinkamesnio daikto, už kurį 
galėtume geriau savo pinigus išleisti. Taip pat ir 
savo tarpe reikėtų paieškoti: galimas daiktas, kad 
sunku bus rasti žmonių, kurie geriau už jus ga- 
lėtų tatai atlikti. 

— Padarysime, Sokratai, kaip sakai, — tarė Ke- 
betas.— Bet grįžkime, jei tatai tau patinka, prie 
to, kur sustojome. 

— Žinoma, patinka. Kodėl gi ne! 

— Tai gerai, — tarė Kebetas. 


25. — Štai ko, — kalbėjo toliau Sokratas, — rei- 
kia paklausti savęs: kam būdinga tokia būsena — 
išnykimas, ir kokius dalykus jis paliečia, o dėl 
kokių netenka būkštauti? Paskui reikia išnagrinė- 
ti, prie kurių skirti sielą ir, priklausomai nuo to, 
spręsti, ar dera dėl mūsų sielos bijoti? 

— Tiesą sakai, — tarė Kebetas. 

— Ar tiesa, kad išsisklaido tai, kas sudaryta iš 
dalių arba sudėtinga iš prigimties? Ar toks sudė- 
tingas daiktas neišsisklaido tokiu pat būdu, kokiu 
buvo sudėtas? Ir jei kas nors tokio likimo išven- 
gia, tai tik tas, kas nesudėta iš dalių? 

— Man rodos, kad taip,— pritarė Kebetas. 

— Bene teisingiausia bus manyti, kad nesudė- 
tingi tie daiktai, kurie visuomet pasilieka tokie 
pat ir nesikeičia. Ir atvirkščiai, tie, kurie nuolat 
keičiasi ir nėra nekintami,— sudėtingi. 

— Ir man taip rodos. 

— Dabar,— pasakė Sokratas,— grįžkime prie 
to, apie ką pirmiau kalbėjome. Visa tai, ką mes 
savo klausimuose ir atsakymuose pavadinome bū- 
ties vardu, ar visuomet pasilieka vienoda, ar kar- 
tais keičiasi? Lygybė kaip tokia, grožis, kaip 
toks, ir kitos savaime esančios būtys,— ar jos ka- 
da keičiasi, ir kaip? Arba, kiekviena iš tų būčių, 

egzistuojanti savaime ir vienalytė, tokia ir pasi- 
lieka, ir niekuomet niekur jokiu būdu nesikeičia? 

— Būtinai taip, Sokratai. — pasakė Kebetas,— 
ji pasilieka vienoda. 

— O daugelis kitų gražių daiktų, pavyzdžiui, 
žmonės, arkliai, apsiaustai, ir kita, kuriuos va- 
dina tapatingais ar gražiais, trumpai tariant, vien- 
vardžiai su daiktais kaip tokiais? Ar jie pasilie- 
ka tokie pat, ar, visiškai priešingai būtims, nei 
patys savyje, nei santykyje su kits kitu niekados 
ir jokiu būdu nepasilieka nepasikeitę? 

— Ir vėl tavo teisybė,— atsakė Kebetas,— jie 
nuolat keičiasi. 

— Ar tu negali pažinti šitų daiktų lytėjimo, re- 

tu, nes jos yra belytės ir nematomos? 
— Visiškai teisingai, — pritarė Kebetas. 


26. — Taigi, tau leidžiant, — kalbėjo toliau So- 
kratas, — nustatome dvi būčių rūšis: viena — re- 
gimieji daiktai, antra — neregimieji. 

— Sutinku, — pasakė Kebetas. 

— Neregimoji būtis visada pasilieka ta pati, 
o regimoji — niekuomet. 

— Irgi sutinku. 

— O toliau — kalbėjo Sokratas, — iš ko gi mes 
patys sudaryti? Ar ne iš kūno ir sielos? Ar gal dar 
iš ko kito? 

— Iš nieko kito, — pasakė Kebetas. 

— Taigi į katrą rūšį daugiau panašus ir su 
katra rūšim labiau giminingas kūnas? 

— Kiekvienam aišku, kad su regimąja, — atsa- 
kė Kebetas. 

— O siela? Regima ar neregima? 

— Bent jau žmonių — ne,— atsakė Kebetas. 

— Bet juk mes kalbame apie matoma ir nema- 
toma, pasiremdami žmonių prigimtimi. O gal turi 
galvoj kokią kitą prigimtį? 

— Ne, žmonių. 

— Tai kaip sakome apie sielą? Regima ji, ar 
neregima? 

— Neregima. 

— Vadinas, ji neregima? 

— Taip. 

— Todėl siela labiau už kūną panaši į neregi- 
mąją rūšį, o kūnas — į regimąją. 

— Be abejo, Sokratai. 


27. — O ar nekalbėjome ir apie tai, kad kai 
siela ką nors tiria kūnu — regėjimu, girdėjimu ar 
kokiu kitu pojūčiu (nes tirti ką nors pojūčių pa- 
galba reiškia tirti, pasinaudojant kūnu), kūnas ją 
traukia į tuos daiktus, kurie nuolat keičiasi, ir, 
palietusi tokį daiktą, siela iškrypsta iš kelio, jau- 
dinasi ir svyruoja tartum girta? | 

— Taip, kalbėjome. 

— O kai ji ką nors tyrinėja savaime, tada pa- 
kyla ten, kur viskas tyra, amžina, nemaru, nekin- 
tama. Savo prigimtimi būdama artima tokiai bū- 
čiai, bendrauja su ja tol, kol gali pasilikti pati 

viena. Siela tada liaujasi klaidžiojusi ir nuolati- 
niame artume ir sąlytyje su nekintančiomis būti- 
mis atskleidžia savyje tas pačias savybes. Šitokią 
jos būseną vadiname mąstymu, ar taip? 

— Labai gražiai ir teisingai kalbi, Sokratai,-- 
pasakė Kebetas. 

— Pagal tai, kas pirmiau ir dabar pasakyta, 
kaip tau rodos, į kokią daiktų rūšį siela labiau 
panaši ir kokiai labiau gimininga? 

— Man rodos, Sokratai — atsakė Kebetas,— 
kad kiekvienas, net ir mažiausiai sugebąs galvoti, 
tokiu keliu eidamas, sutiks, kad siela visais atve- 
jais daugiau panaši į tai, kas niekados nesikei- 
čia, negu į priešinga. 

— O kūnas? 

— Į priešinga. 


28. — Įsidėmėk dar ir štai ką: kadangi siela ir 
kūnas būva drauge, gamta įsako kūnui vergauti 
ir klausyti, sielai — valdyti ir viešpatauti. Katras, 
tavo galva, panašus į dieviška ir katras į mirtin- 
ga? Ar neatrodo tau, kad tam, kas dieviška, pa- 
čios gamtos skirta valdyti ir vadovauti, o tam, 
kas maru,— klausyti ir vergauti? 

— Taip, atrodo. 

— Taigi į ką panaši siela? 

— Aišku, Sokratai, kad siela panaši į dieviška, 
o kūnas — į mirtinga. 

— Dabar, Kebetai, — kalbėjo Sokratas, — pagal- 
vok: ar iš to, kas pasakyta, neaišku, kad siela 
labiausiai panaši į dieviška, nemirtinga, tik 

mintimi suvokiama, tolygų, nesuardoma, visada 
vieninga ir pastovu, o kūnas irgi labiausiai atitin- 
ka visa žmogiška, mirtinga, daugeriopa, protu ne- 
suvokiama, suardoma, visuomet nevieninga ir ne- 
pastovu. Ar galime su tuo nesutikti, mielas Ke- 
betai, ir pasakyti ką prieš? 

— Negalime. 


29. — O jei taip, tai ar kūnui nedera greitai 
irti, o sielai — likti ar visai nesunaikinamai, ar 
bent arti to? 

-— Žinoma, taip. 

—- Juk pats pastebi, — pasakė Sokratas,— kad, 
žmogui mirus, jo regimoji dalis — kūnas, priklau- 
sąs regimajam pasauliui, yra tai, ką vadiname la- 
vonu ir kam būdinga irti, byrėti, sklaidytis,— ne- 
išnyksta staiga, bet išlieka gana ilgą laiką, ypač 
jei kas miršta pačiame amžiaus žydėjime, turė- 
damas tvirtą kūną. O jei lavoną išbalzamuoja, 
kaip balzamuojama Egipte, tai išlieka kuo ne am- 
žinai. Bet jei kūnas sutrūnija, kai kurios jo da- 
lys — kaulai, gyslos ir kitos tokios — iš esmės 
kalbant, lieka nemirtingos. Ar ne taip? 

—- Taip. 

— O siela, neregimoji mūsų dalis, vykstanti į 
nematomą, garbingą, tyrą vietą, paprastai sakant, 
į Hadą, pas gerą ir išmintingą dievą, kur, jei die- 
vas panorės, netrukus keliaus ir mano siela — 
nejaugi toji mūsų siela, turėdama tokias savybes 
ir tokią prigimtį, atsiskyrus nuo kūno, tučtuojau, 
kaip daugelis žmonių teigia, sklaidosi ir nyksta? 

Toli gražu ne, mielas Simijau, ir tu, Kebetai. Prie- 
šingai, greičiau štai kas atsitinka: sakykime, kad 
siela skiriasi su kūnu skaisti ir neima su savimi 
nieko, kas yra kūno, nes per visą gyvenimą vengė 
visų ryšių su kūnu, kiek tai nuo jos parėjo, sau- 
gojosi jo, susitelkusi pati savyje ir nuolat tuo rū- 
pinosi. Vadinasi, siela atsidėjo tikrajai filosofijai 
ir iš esmės ruošėsi lengvai ir ramiai mirti. O gal 
tai nebus pasiruošimas mirčiai? 

— Žinoma. 

— Tokia siela iškeliauja į lygiai kaip ji ne- 
matomą, dievišką, nemirtingą, išmintingą vietą ir, 
pasiekusi ją, įgyja palaimą, išvaduota nuo klai- 
džiojimo, pamišimo, baimės, nuožmių aistrų ir ki- 
tų žmogiškų blogybių. Ir, kaip sakoma apie sau- 
gančius šventąsias paslaptis, nuo tol amžinai lieka 
su dievais. Taip pasakysime, Kebetai, ar kitaip? 


30. — Taip, prisiekiu Dzeusu,— patvirtino Ke- 
betas. 

— Bet, manau, jei siela palieka kūną suteršta 
ir nešvari — todėl, kad nuolatos jungėsi su kūnu, 
jam tarnavo ir jį mylėjo, užkerėta kūniškų įgei- 
džių ir malonumų, pripažino teisinga tik tai, kas 
kūniška, ką galima paliesti, pamatyti, išgerti, su- 
valgyti, panaudoti meilės smagumams, o to, kas 
akims neaišku ir paslėpta, pasiekiama tik minti- 
mi ir suvokiama filosofija, įprato nekęsti, bijoti 
ir vengti, — kaip manai, ar skirsis tokia siela nuo 
kūno atsidalinusi ir skaisti? 

— Jokiu būdu! 

— Tokia siela, manau, bus persisunkusi tuo, 
kas kūniška, nes nuolatinis jos bendravimas ir ry- 
šiai su kūnu, ilgalaikis rūpinimasis juo tarsi suau- 
gino ją su kūnu. 

— Taip, iš tiesų. 

— Reikia manyti, bičiuli, kad su kūnu sumišu- 
si siela esti sunki, ir tas svoris traukia ją į re- 
gimąją būtį. Bijodama neregimo, to, ką vadina 
Hadu, ji klajoja kapinėse tarp antkapių, kur žmo- 
nės kartais mato panašias į šešėlius sielų pamėk- 
les. Ten vaidenasi kaip tik tos sielos, kurios sky- 
rėsi su kūnu nešvarios; jos nėra laisvos nuo re- 
gimosios būties, todėl jas galima pamatyti. 

— Taip, Sokratai, panašu. 

— Labai panašu, Kebetai. Ir, žinoma, tai sielos 
ne gerųjų žmonių, bet piktųjų: jos priverstos klai- 
džioti kapinėse, atlikdamos bausmę už buvusį 
nuodėmingą gyvenimą, ir klaidžioja tol, kol — 
verčiamos savo palinkimo prie kūno, kuris visur 
jas persekioja — vėl paklius į kūno pančius. 


31. O tie pančiai, tikriausiai, atitinka jos įpro- 
čius, kuriuos įgijo praeitame gyvenime. 

— Kokius įpročius, Sokratai? 

— Pavyzdžiui, temokėję apsiryti, girtuokliauti, 
paleistuvauti turi virsti, tur būt, asilų ar kitokių 
gyvulių paderme. Ar tau taip neatrodo? 

— Visai galimas daiktas. 

— O mėgę neteisybę, priespaudą, plėšimus 
virsta vilkais, vanagais, kirliais. Ar gal pasaky- 
sime, kad tokių Žmonių sielos eina į kitus kūnus? 

— Be abejonės, į tokius, kaip tu sakai! — atsa- 
kė Kebetas. 

— Taigi, — toliau kalbėjo Sokratas, — jau aišku, 
kad ir kitos sielos eis į vietas, atitinkančias jų rū- 
pesčius, kaip gyveno kūne. 

— Visai aišku, — pritarė Kebetas. 

—- O laimingiausios iš jų tos, kurios ėjo ge- 
riausiu keliu — kurios buvo atsidavę visuomeni- 
nei ir valstybinei dorybei, vadinamai sveiku pro- 
tu ir teisingumu, atsiradusiai iš kasdieninio elge- 
sio ir darbų, tačiau nepagrįstai filosofija ir protu. 

— Kodėl gi šitos tokios laimingos? 

— Todėl, kad jos, greičiausiai, vėl apsigyvens 
ramioje ir mėgstančioje bendrauti padermėje -— 
bitėje, o gal vapsvoje, skruzdėlėje, o kad kokios 
ir žmoguje, ir tada iš jų išeis garbingi žmonės. 

— Iš tiesų, panašu. 


32. — Bet į dievų padermę neleis įeiti nė vie- 
nam, kas nebuvo filosofas ir neapsivalė tobulai, — 
niekam, kas netroško pažinti. Štai kodėl, bičiuli 
Simijau, ir tu, Kebetai, tikri filosofai susilaiko nuo 
visų kūno aistrų ir nepasiduoda joms, nebijodami 
nusigyventi ar nuskursti, priešingai daugeliui 
gobšų iš minios, arba netekti pagarbos ir pelnyti 
nekokią šlovę, priešingai valdžios ir garbės trokš- 
tantiems. Štai kodėl jie myli susivaldymą. 

— Bet jiems kitaip ir nederėtų! — sušuko Ke- 
betas. 

— Nederėtų, prisiekiu Dzeusu, — pasakė Sokra- 
tas.— Todėl, Kebetai, visi, kas rūpinasi savo siela 

ir nepuoselėja kūno, atsikrato visų tų geismų. 
Kiti eina, patys nežinodami kur, o jie žengia savo 
keliu, tikėdami, kad negalima spirtis prieš filo- 
sofiją ir kratytis jos teikiamo išsivadavimo bei 
apsivalymo, ir seka ją, kur ji bevestų. 


33. — Kaip tat suprasti, Sokratai? 

— Tuoj pasakysiu — tarė Sokiatas.— Pažinimo 
iešką, — kalbėjo jis toliau, — gerai žino, kad filoso- 
fija paima globon jų sielą, visiškai kūno sukaus- 
tytą, prie jo prilipdytą, priverstą žiūrėti į būtį lyg 
per kalėjimo langą ( o ne betarpiškai pati per 
save), pasmerktą merdėti didžiausioje tamsybėje. 
Filosofija mato, kad visos šios baisybės pareina 
nuo pagavusių žmones aistrų ir kad pirmiausia 
pats kalinys yra kaltas patekęs į grandines. Taigi, 
kaip sakau, pažinimo iešką žino, jog filosofija, 
gavusi tokią jų sielą, ramiai moko juos, stengia- 
si išvaduoti, rodydama, kokie klaidingi regėjimo, 
tis, be būtino reikalo jais nesinaudoti, skatindama 
sielą susitelkti savyje, pasitikėti vien savimi, kai 
susitelkusi ji mąsto apie kiekvieną iš esančių pa- 
saulio daiktų kaip tokį ir nelaikyti tikru nieko, ką 
siela gali suvokti kitko pagalba, kas kartais atro- 
do vienaip, kartais — kitaip, vadinasi, kas yra 
juntama ir regima, kadangi tai, ką siela pati viena 
suvokia, yra tik protui prieinama ir neregima. 
Tikrojo filosofo siela mano, kad nereikia priešin- 
tis savo išsivadavimui, todėl kiek galėdama su- 
silaiko nuo malonumų, aistrų, liūdesio, baimės, 

nes, jos supratimu, tas, kas labai džiaugiasi, bai- 
minasi, liūdi, ar geidulių yra apimtas — kenčia ne 
tik tokią blogybę, kokia ji ir kitiems atrodo, bū- 
tent, ligą, pinigų eikvojimą geiduliams patenkinti, 
bet ir blogybę, kurios jis tokia nelaiko, bet kuri 
yra didžiausia ir baisiausia iš visų blogybių. 

— Kokia ta blogybė, Sokratai? — paklausė Ke- 
betas. 

— Štai kokia: kiekvieno žmogaus, patiriančio 
didelį džiaugsmą ar didelį nuliūdimą, siela verčia- 
ma manyti, jog tai, kas joje žadina šiuos jaus- 
mus, yra kažkas tikriausio ir teisingiausio. Tuo 
tarpu visa tai yra regimoji sritis. Ar ne? 

— Žinoma, taip. 

— Ar ne tokioje būklėje siela būna labiausiai 
kūno varžoma? 

— Kokiu būdu? 

— Kiekvienas smagumas, kiekvienas sielvar- 
tas lyg vinimi prikala sielą prie kūno, daro sielą 
kūnišką, nes ją verčia laikyti tiesa visa, ką sako 
kūnas. O priėmusi kūno požiūrius ir pamėgimus, 
siela, man atrodo, negali nepriimti jo įstatymų ir 
įpročių, pasidaro kūno kelionės draugų, minta 
tuo pačiu maistu ir niekados negalės skaisti ateiti 
į Hadą — ji visada išeidama išsineša kūno naš- 
tą, todėl, netrukus vėl krinta į kitą kūną ir, tar- 
tum pasėtas grūdas, dygsta jame. Taip ji praran- 
da galėjimą būti su tuo, kas dieviška, skaistu, 
vientisa. 

— Tikrą tiesą sakai, Sokratai,— pritarė Kebe- 
tas. 


191 


34. — Štai kodėl, Kebetai, kuklūs ir drąsūs tė- 
ra tikri pažinimo mylėtojai, o visai ne tie, apie 
kuriuos mėgsta pasakoti minia. O gal tu kitaip 
manai? 

—- Anaiptol. 

— Filosofo siela maždaug taip ir samprotauja, 
kaip mes sakėme; ji nemano, kad filosofijos dar- 
bas ją išvaduoti, o kai išvaduos, ji galės vėl atsi- 
duoti džiaugsmams ir skausmams ir vėl susirišti 
su kūnu, dirbti nepabaigiamąjį darbą Penelopės2š, 
kaskart išardydavusios audeklą. Priešingai, filo- 
sofo siela, susidarydama vidaus rimtį, seka protą 
ir nuolat jame gyvena, dvasios akimis žiūri į visa, 
kas teisinga, dieviška, visiškai tikra, ir tuo minta. 
Ji mano, kad turi taip gyventi, kol gyvena že- 
mėje, o po mirties nueis į sau giminingą vietą, 
nusikračiusi žmonių nelaimių. Taip gyvenusiai 
sielai, Simijau ir Kebetai, nereikia nieko bijoti, 
būkštauti, kad, skirdamasi su kūnu, suirs, išsklis 
vėjuose, nuklys nežinia kur ir jau niekada niekur 
nebebus. 


35. Sokratui tai pasakius, visi ilgai tylėjo. Bu- 
vo Matyti, kad ir jis pats mąsto apie tai, ką kal- 
bėjo, ir daug kas iš mūsų. Tik Kebetas ir Simijas 
pasišnekėjo tylomis. Tai pastebėjęs, Sokratas pa- 
klausė: 

— Ko jums? Ar jums atrodo vis dar nepakan- 
kamai pasakyta? Tiesa, dar liko nemaža abejoti- 
nų ir neaiškių vietų, ypač norint iki galo viską 
išnagrinėti. Žinoma, jei turite ką kita galvoje, aš 


192 


tyliu; bet jei kiek abejojate dėl šito, sakykite sa- 
vo samprotavimus ir nurodykite tai, ką, jūsų ma- 
nymu, galima būtų geriau išnagrinėti: priimkite į 
savo pokalbį ir mane, jei tikitės su manim grei- 
čiau išspręsią savo neaiškumus. 

— Pasakysiu tau visą teisybę, Sokratai,— atsi- 
liepė Simijas.— Jau seniai abejodami, baksnojame 
ir raginame vienas antrą paklausti tavęs, kadangi 
labai norime išgirsti tavo nuomonę, bet nedrįsta- 
me įkyrėti, bijodami, kad tau kalbėti bus nemalo- 
nu dėl tave ištikusios nelaimės. 

Tai išgirdęs, Sokratas nusišypsojo ir tarė: 

— Ė, brangusis Simijau, tikrai sunku man būtų 
įtikinti kitus, kad dabartinio savo likimo nelaikau 
nelaime, jei net jūsų negaliu įtikinti, ir jūs vis 
bijote, kad nebūčiau dabar blogiau nusiteikęs, 
negu per visą savo gyvenimą. Jūs, berods, lai- 
kote mane silpnesniu pranašystėse už gulbes: 
anos, nujausdamos neišvengiamą mirtį, ima gie- 
doti taip garsiai ir gražiai24, kaip niekada, džiaug- 
damosi, kad rengiasi vykti pas dievą, kuriam tar- 
nauja. O žmonės, bijodami mirties, ir gulbes 
apkalba, sakydami jas apverkiant savo mirtį ir 
giedant iš nuliūdimo. Žmonės nesuvokia, kad joks 
paukštis negiedos, būdamas alkanas ar sušalęs, ar 
dėl kitko nusiminęs, — nei lakštingala, nei kregž- 
dė, nei kukutis, kurie, kaip sako, giedodami savo 
nelaimes aprauda. O man rodos, kad šitie paukš- 
čiai, kaip ir gulbės, gieda ne iš liūdesio, bet dėl 
to, kad jie, kaip Apolono paukščiai, turi pranašys- 

tės dovaną ir iš anksto žino, koks gėris laukia jų 
Hade. Štai kodėl šitie paukščiai mirties dieną la- 
biau, negu bet kada gieda ir džiaugiasi. O ir aš 
pats laikau save tokiu pat tarnu ir taip pat pa- 
švęstu tam pačiam dievui, kaip ir gulbės??. Iš sa- 
vo valdovo gavau pranašystės dovaną, ne men- 
kesnę už gulbių, todėl taip pat drąsiai kaip ir jos 
skiriuosi su gyvenimu. Taigi kalbėkite su manim, 
klauskite ką tinkami, kol Vienuolika Atėnų vyrų 
dar leidžia. 

— Geriau nė nereikia, — tarė Simijas.— Aš tau 
išdėstysiu, ko nesuprantu, o paskui tenurodo Ke- 
betas,. kur jis nesutinka su tavo žodžiais. Mano 
mintys, Sokratai, tur būt, bus tokios pačios, kaip 
ir tavo, būtent: tikras pažinimas šiame gyvenime 
arba negalimas, arba nepaprastai sunkus, tačiau 
būtų gėdinga ir menka atsisakyti nuodugniai iš- 
tirti ir išbandyti įvairius požiūrius į šiuos dalykus. 
Vadinasi, reikia pasiekti viena iš dviejų: pažinti 
tiesą per kitą žmogų ar atrasti ją pačiam, arba, jei 
tai negalima, bent pasirinkti iš visų žmonių mo- 
kymų patį geriausią ir patikimiausią ir juo tarsi 
plaustu mėginti perplaukti per gyvenimą, jei jau 
nepavyko persikelti dar saugesniu ir stipresniu lai- 
vu — kokiu nors dievišku mokymu. Todėl ir aš 
dabar išdrįsiu paklausti, kas man rūpi, juoba kad 
ir tu pats liepi, ir paskui nereikės krimstis nuty- 
lėjus. Iš tikrųjų, Sokratai, kai aš ir pats vienas, 
ir drauge su Kebetu nagrinėju tavo kalbas, man 
jos atrodo ne visai įtikinančios. 


194 


36. O Sokratas tarė: 

— Galimas daiktas, bičiuli, kad tau teisingai 
atrodo. Bet pasakyk, kur, būtent, tas „ne visai“. 

— Štai kur, — tarė Simijas.— Mūsų samprotavi- 
mus galima pritaikyti ir lyrai, jos harmonijai bei 
stygoms, atseit, kad ir suderintos lyros harmonija 
yra kažkas neregima, nekūniška, gražu, gal ir 
dieviška, o pati lyra ir stygos yra kūnai, vadina- 
si, kūniška, sudėtinga, žemiška, gimininga tam, 
kas miršta. Sakykime, kas nors, sulaužęs lyrą ir 
supiaustęs ar sutraukęs stygas, pasitelktų tavuosius 
argumentus ir užsispyręs įrodinėtų, kad harmoni- 
ja nesuiro ir yra kaip buvusi. Negali būti, sakytų 
jis, kad lyra sutraukytom stygom ir pačios sty- 
gos, Mirtingos prigimties daiktai, tebeegzistuoja, 
o harmonija žuvo. Juk negalimas daiktas, kad 
harmonija, būdama vienos prigimties su tuo, kas 
dieviška bei nemirtinga, žūtų anksčiau, negu tai, 
kas maru. Priešingai, būtina, kad harmonija pati 
toliau dar būtų, ir pirmiau supus medis bei stygos, 
negu jai atsitiks kas nors pikta. Taigi, aš manau, 
Sokratai, ir tu pats gerai supranti, kad dažniausiai 
vaizduojamės sielą esant kažkokią harmoniją. Kai 
mūsų kūnąs esti tarytum įtemptas ir palaikomas ši- 
limos, šalčio, sausumo, drėgmės ir kitų tokių reiš- 
kinių, mūsų siela yra harmoningas visų šių pradų 
junginys, jei tik šitas junginys sudarytas tiksliu 
ir tinkamu santykiu. Taigi, jei siela yra tam tikra 
harmonija, aiškų, kad mūsų kūnui dėl ligų ar ki-. 
tokių vargų susilpnėjus ir suminkštėjus, ir siela 
turi, — neišvengiamas dalykas, — tučtuojau žlugti, 

nors ji būtų ir dieviškiausios prigimties, kaip žlun- 
ga visokios kitos harmonijos, — ir tos, kurių esa- 
ma garsuose, ir tos, kurios yra visuose menininkų 
kūriniuose. O kūno liekanos ilgą laiką gali likti, 
kol bus ar sudegintos, ar supus. Taigi pagalvok 
dabar, ką mes atsakysime į tokią kalbą, jei kas 
teigtų, kad siela yra kūniškų pradų junginys, to- 
dėl mirštant ji ir išnyksta pirmoji. 


37. Sokratas, savo papročiu peržvelgęs visus, 
nusišypsojo ir tarė: 

— 5imijas kalba apie tai, ką reikia. Jei kas 
jūsų sąmojingesnis už mane, tegu atsako. Juk Si- 
mijas, rodos, mus gudriai sučiupo. Vis dėlto aš 
manau, kad, prieš jam atsakant, reikia išklausyti 
Kebetą, ką turi prikišti mūsų įrodinėjimams jisai. 
Tokiu būdu turėsime laiko pagalvoti, ką čia mums 
atsakius, ir išklausę Kebeto arba nusileisime, jei 
pasirodys, kad jie kalba išvien, arba, priešingu 
atveju, ginsime savo nuomonę. Nagi, Kebetai — 
paragino Sokratas,— sakyk, kuo nepasitiki? 

— Pasakysiu — atsakė Kebetas.— Man rodos, 
kad mūsų samprotavimai tebėra toje pačioje vie- 
toje, ir jiems galima prikišti tą pat, ką ir pirmiau. 
Kad mūsų siela buvo' dar prieš įeidama į šitą štai 
pavidalą, neneigiu — įrodyta gražiai ir, drįsčiau 
pasakyti, visai įtikinamai. Bet kad ir po mūsų mir- 
ties siela dar kažkur būna, man atrodo anaiptol 
ne taip aišku. Tačiau kad siela nesanti stipresnė 
ir negyvenanti ilgiau už kūną, nesutinku ir su Si- 
miju. Priešingai, mano nuomone, visais atžvilgiais 

siela žymiai pralenkia kūną. „Ko gi dar,— galėtų 
man prikišti protas, — abejoji, matydamas, kad 
žmogui mirus net silpnesnioji jo dalis toliau būna? 
Ir ar tau neatrodo, kad per tą pat laiką būtinai turi 
išlikti ir tai, kas yra ilgesnio amžiaus?“ Pažiūrėk 
dabar, Sokratai, ar turės prasmės mano atsaky--. 
mas. Man irgi, kaip Simijui, teks griebtis kokio 
palyginimo. Visas tas samprotavimas atrodo toks, 
kaip jei kas imtų kalbėti apie mirusį seną audėją 
šitokiu būdu: audėjas nemirė, bet kur nors svei- 
kas gyvena, — o įrodymui patiektų apsiaustą, kurį 
anas,.pats išsiaudęs, dėvėjo, — juk apsiaustas svei- 
kas, jam nieko neatsitiko. O jei kas tuo nepati- 
kėtų, tai paklaustų: kas ilgiau tveria — žmogus ar 
nuolat vartojamas ir dėvimas apsiaustas? Kam 
nors atsakius, jog ilgiau tveria žmogus, anas ir 
palaikytų įrodyta, kad, žinoma, tuo labiau turi 
būti sveikas žmogus, jei jau jo apsiaustas, daik- 
tas labai netvirtas, tebėra sveikutėlis. Bet aš ma- 
nau, Simijau, kad iš tikrųjų bus ne taip. Taigi ir 
tu sek, ką kalbėsiu. Juk kiekvienam aišku, kad 
toks samprotavimas netikęs. Anas audėjas, išau- 
dęs ir sudėvėjęs daug tokių apsiaustų, pats žuvo 
vėliau, negu daugybė tų apsiaustų, bet anksčiau, 
negu nudėvėjo paskutinį. Argi iš to galima pada- 
ryti išvadą, kad žmogus yra menkesnis ir silpnes- 
nis už apsiaustą? 

Panašus, mano nuomone, palyginimas gali paro- 
dyti tik sielos santykį su kūnu, ir geriau, man ro- 
dos, tiktų, jei kas, tokiais žodžiais kalbėdamas 
apie juos, pasakytų, jog siela yra ilgaamžė, o kū- 

nas — menkesnis ir trumpiau gyvena. Tiesa, toks 
galėtų dar pridėti, kad kiekviena siela sudėvi daug 
kūnų, ypač jei gyvena žemėje ilgus metus. Juk jei 
kūnas vis smunka ir nyksta dar žmogui tebegy- 
venant, tai siela vis audžia ir audžia, keisdama 
tai, kas nudėvėta; o kai siela žūva, ji būtinai pri- 
valo turėti savo paskutinį audinį sveiką ir tik už 
vieną pastarąjį anksčiau pranyksta. Sielai išnykus, 
kūne pasireiškia silpnoji jo prigimtis, ir jis netru- 
kus ima pūti ir nykti. Vadinasi, pagal šitokį įro- 
dymą jokiu būdu dar negalima laikyti visiškai tik- 
ra, kad, mums mirus, mūsų siela dar kur nors bū- 
na. Juk jeigu kas sutiktų su protaujančiu taip, kaip 
tu, ir net nusileistų jam, pripažindamas, kad mūsų 
sielos buvo ne tik tuo metu, kada mes dar nebu- 
vome gimę, bet kad niekas nekliudo sieloms ir 
mums mirus būti, toliau gyvuoti, daug kartų gim- 
ti ir vėl mirti (juk sielos prigimtis tiek stipri, jog 
ji gali pakelti daugkartinį gimimą), jei kas dėl 
viso to ir nusileistų, vis dėlto negalėtų toliau su- 
tikti, kad ji šiuose pasikartojančiuose gimimuose 
nesilpstanti ir galų gale visiškai nepasibaigianti 
su kažkuria iš tų savo mirčių. O apie aną sielos 
mirtį ir apie ano kūno suirimą, kuris sielai neša 
galutinę pražūtį, niekas, galima sakyti, nežino: ši- 
toks žinojimas ne mūsų galioj. Jei visa tai taip, 
tad aišku, kad nedera labai jau drąsiai sutikti mir- 
tį, kadangi toks drąsumas būtų neišmintingas: 
juk negalime įrodyti, kad mūsų siela amžina ir ne- 
sunaikinama. O jei negalime, tai aišku, jog kiek- 

ienas, kuris rengiasi mirti, turi būkštauti dėl sa- 
HB sielos, kad ji, skirdamasi su kūnu, visiškai ne- 
žūtų. 

38. Išklausę, ką pasakė Simijas ir Kebetas, visi 
pasijutome ne kaip, paskiau pasipasakojom kits 
kitam, kad ankstyvesni argumentai mus buvo ge- 
rai įitikinę, o dabar vėl sunerimome ir ėmėme 
abejoti ne tik tuo, kas buvo pasakyta, bet ir tuo, 
kas bus pasakyta: gal mes visai nesugebame apie 
tai spręsti, ar gal pats klausimas toks, kad į jį aiš- 
kiai neatsakysi. 

Echekratas.— Prisiekiu dievais, Fedonai, aš jus 
gerai suprantu. Išklausęs dabar tavo kalbos, pats 
noriu savęs paklausti: „Kokiu įrodymu mums dar 
tikėti, jeigu ir visi įtikinami Sokrato samprotavi- 
mai tapo abejotini!“ Mūsų sielos palyginimas su 
tam tikra harmonija man ir dabar ypač patinka, ir 
pirmiau patikdavo: jis verčia mane prisiminti, kad 
aš pats jau seniai taip manau, o dabar vėl, kaip ir 
iš pradžių, jaučiuos reikalingas kokio kito įrody- 
mo, kuris mane įtikintų žmogaus sielą nemirštant 
kartu su kūnu. Tad, dėl Dzeuso, pasakok man, kaip 
Sokratas užbaigė įrodinėti. Ar ir jam, kaip, anot 
tavęs, ir jums, buvo sunkoka, ar ne? Ar palaikė 
savo įrodinėjimą tvirtai ar menkai? Papasakok 
visa kuo smulkiausiai. 

Fedonas.— Aš, Echekratai, dažnai nusistebėda- 
vau Sokratu, bet niekados nebuvau juo taip suža- 
vėtas, kaip anuomet. Nieko, žinoma, nebuvo ypa- 
tingo, kad jis visuomet turėdavo ką atsakyti. Bet 

mane pirmiausia nustebino ypač tai, kaip mald- 
niai, kaip nuolankiai, kaip meiliai jis išklausė 
abiejų jaunuolių įrodinėjimus, kaip paskui gyvai 
pastebėjo mūsų įspūdį iš tų kalbų ir, galiausiai, 
kaip gražiai mus išgydė nuo dvejojimų ir kaip 
sugebėjo mus, tarytum bėgančią pralaimėjusią 
kariuomenę, padrąsinti ir paraginti akylai sekti 
tolimesnį pasikalbėjimą ir jame dalyvauti. 

Echekratas. Kaipgi? 

Fedonas. Tuoj pasakysiu. Man pasitaikė sėdėti 
ant žemo suoliuko šalia jo guolio, iš dešinės, o 
jis, Sokratas, sėdėjo daug aukščiau už mane. 
Glostydamas mano galvą ir šiaušdamas plaukus 
pakaušyje (jis ir pirmiau mėgdavo žaisti mano 
plaukais), tarė: 

— Rytoj tai jau tikriausiai, Fedonai, nusikirp- 
si šituos puikiuosius savo plaukus2ė, 

— Tur būt, Sokratai, — atsakiau. 

— Ne, nelauksi rytojaus, jei paklausysi manęs. 

— Kodėl? — paklausiau. 

— Dar šiandien,— pasakė Sokratas, —ir aš nu- 
sikirpsiu plaukus ir tu turėsi savuosius nusikirpti, 
jei, žinoma, nutruks mūsų pasikalbėjimas ir ne- 
sugebėsime jo atgaivinti. Jei aš būčiau tavo vie- 
toje, ir jei man truktų pasikalbėjimo gija, pri- 
siekčiau, kaip kitados argiečiai?", vėl atauginti 
plaukus tik tada, kai pergalėsiu Simijo ir Kebeto 
įrodinėjimą. 

— Bet,— pasakiau, — yra patarlė, kad ir Herak- 
lis dviejų nenugalės?ė, 

— Na,— tarė Sokratas,— tad pasikviesk į pa- 
galbą ir mane, lyg Iolają2?, kol dar nesutemos“, 

— Gerai, — atsakiau, — kviečiu tave į pagalbą, 
tačiau ne kaip Heraklis Iolają, bet kaip Iolajas 
Heraklį. 


39. — Tai nesvarbu, — pasakė Sokratas. — Bet 
pirmiausia reikia pasirūpinti, kad mus neištiktų 
kas nors nelemto. 

— O kas? — paklausiau. 

— Bijau, — tarė Sokratas, — kad netaptume 
mizologais?!, panašiai kaip atsiranda mizantropų. 
Nėra didesnės nelaimės, kaip neapkęsti žodžio. 
Juk ir mizologija išsivysto tokiu pat būdu, kaip 
mizantropija: pastaroji atsiranda iš didelio ir ne- 
sąmoningo pasitikėjimo kuo nors. Manėme ką 
esant visiškai teisingą, dorą, patikimą, o paskui 
paaiškėjo, kad jis netikęs žmogus ir melagis. Taip 
atsitiko ir su antru, trečiu žmogumi. Jei kas daž- 
niau tai patiria, ypač iš tų, kuriuos laikė artimiau- 
siais, geriausiais savo bičiuliais, toks, galų gale, 
po keleto panašių apsirikimų ima nekęsti visų ir 
manyti, jog tikrai dorų žmonių visai nėra. Tu, tur 
būt, pastebėjai, kad taip atsitinka? 

— Neretai, — atsakiau. 

— Ar tai ne gėda? — kalbėjo toliau Sokra- 
tas.— Ir ar neaišku, kad toks imasi tvarkyti žmo- 
nes, nemokėdamas jų ištirti ir pažinti? Juk jei jis 
šiuo atveju elgtųsi su išmanymų, tai manytų apie 
žmones (kaip ir iš tikrųjų esti), kad grynai dorų 

ir nedorų labai nedaug, kad daugumas žmonių 
užima vidurį tarp vienų ir kitų. 

— Aš nelabai suprantu,— įsiterpiau,— kaip tai 
būtų? 

— Taip pat,— atsakė Sokratas,— kaip esti su 
labai mažais ir su labai dideliais daiktais. Kas, 
manai, pasitaiko rečiau sutikti ar labai žemą, ar 
labai aukštą žmogų, ar tokį pat šunį, ar kitką? 
Ar greitą ar lėtą žmogų, ar gražuolį ar šlykš- 
tybę, ar baltą ar juodą? Argi nebūsi pastebėjęs, 
kad visų savybių kraštutinumai reti ir negausūs? 
Ir kad tų, kas užima vidurį, labai gausu? 

— Pastebėjau, — atsakiau. 

— Ar nemanai, — kalbėjo toliau Sokratas,—- 
kad jei būtų paskelbtos niekšybės pirmenybių 
rungtynės, tai ir čia pirmarūšių niekšų būtų visai 
nedaug? 

— Tur būt, taip, — pasakiau. 

— Tikriausiai, — pritarė Sokratas.— Bet ne ši- 
tuo panašūs samprotavimai ir žmonės (aš pase- 
kiau dabar tavim, nes šį kartą tu mane nukrei- 
pei nuo dalyko); panašumas tarp jų esti tik tada, 
kada kas nors, nebūdamas aplamai protavimų ži- 
novas, patikės kokio įrodymo teisingumu, o pas- 
kui, po kiek laiko, laikys jį klaidingu (nors kar- 
tais jis iš tikrųjų toks, o kartais ne toks) ir taip 
elgsis su antru ir trečiu samprotavimu. Juk ži- 
nai, kad žmonės, įgudę vartoti priešingus įrody- 
mus, ima, galiausiai, tartis esą patys išmintin- 
giausi ir manyti, kad jie vieni tik suprantą, jog 
nei kalbose, nei daiktuose nesą nieko sveiko bei 

teisingo, bet kad visa yra nuolatinis potvynis ir 
atoslūgis, tartum Euripe3?, ir nė valandėlės nepa- 
silieka vietoje. 

— Tikriausią tiesą sakai. 

— Tokiu būdu, Fedonai,— kalbėjo Sokratas,— 
ar nebūtų liūdna, jeigu kas, sužinojęs teisingą, 
sveiką ir protui prieinamą samprotavimą, išklau- 
sytų tokių įrodinėjimų, kurie vienu atveju atro- 
do teisingi, kitu — ne, ir kaltintų ne save arba 
savo nemokėjimą, bet, apmaudo pagautas, mielai 
suverstų savo kaltę visiems samprotavimams ir 
likusį gyvenimą nekęstų jų ir keiktų, netekdamas 
tokiu būdu tiesos ir pažinimo. 

— Prisiekiu Dzeusu,— pasakiau, — tikrai liūd- 
na būtų. 


40. — Taigi, — kalbėjo toliau Sokratas, — sau- 
gokimės pavojaus, neleisdami įsiskverbti į mū- 
sų sielą minčiai, kad protavimuose nesą nieko 
sveiko; priešingai, verčiau pripažinkime, kad mes 
patys nesame sveiki, kad mums dar reikia tvirtėti 
ir stengtis tos sveikatos įsigyti. Tau tad ir vi- 
siems kitiems tai svarbu dėl tolimesnio gyveni- 
mo, o Man — vien dėl manęs laukiančios mirties: 
šiuo metu bijau pasielgti ne kaip filosofas, o kaip 
ginčininkas, kaip tikras nemokša. Šitokie besi- 
ginčydami rūpinasi ne ginčo tiesa, bet stengiasi 
savo nuomonę įpiršti klausytojams, ir tiek. Ir man 
rodos, kad šituo atveju skirsiuos nuo jų vien tuo, 
kad nenoriu visiems čia esantiems įrodyti teisin- 

ga tai, ką sakau, — tai antraeilis dalykas, — bet 
noriu įrodyti pačiam sau, kad galutinai įsitikin- 
čiau. 

Aš, mielas bičiuli, galvoju taip (tik žiūrėk, kaip 
savanaudiškai!): jei tai, ką aš teigiu, teisinga, tad 
gera, kad ir pats tuo tikiu; o jeigu mirtis galas 
visam kam, tai per tą laiką, kurs man beliko iki 
mirties, nenorėčiau savo aimanavimais įkyrėti čia 
esantiems. Tačiau tasai mano nežinojimas netruks 
ilgai (juk būtų bloga!), jis jau greitai pasi- 
baigs. Štai ir pasiruošiau, Simijau ir Kebetai, 
mūsų mąstymams. O jūs, jei pasitikit manimi, 
visiškai nesirūpinkit Sokratu, bet daug daugiau 
rūpinkitės tiesa. Jei mano žodžiai atrodys jums 
teisingi, sutikite su manim; priešingu atveju vi- 
sokiais įrodinėjimais prieštaraukite, tačiau žiū- 
rėkite, kad įsikarščiavęs neapgaučiau ir jūsų, ir 
savęs kartu, ir nebūčiau panašus į bite, kuri nu- 
lekia, palikusi žaizdoje gylį. 


41. Vis dėlto pradėkime, — kalbėjo toliau So- 
kratas.— Pirmiausia, priminkite man, ką kalbė- 
jote, jei pasirodytų, kad užmiršau. Juk Simijas, 
kaip matau, nelabai nori tikėti ir bijo, kad siela, 
nors ji dieviškesnė ir gražesnė už kūną, būdama 
tam tikra harmonija, žus anksčiau. O Kebetas, 
man rodos, jau sutinka, kad siela esanti ilgesnio 
amžiaus už kūną; bet jis mano, jog niekas neži- 
no, ar siela, nudėvėjusi daug kūnų per ilgą laiką 
ir palikusi paskutinį kūną, nežus, galų gale, pati, 

ir ar nereikia laikyti šitą sielos žuvimą jos mirti- 
mi, nes kūnas nuolat nyksta! Ar tai, ar ką kita, 
Simijau ir Kebetai, mums reikia išnagrinėti? 

Abu sutiko, kad, būtent, tai. 

— Ar visus mūsų ankstyvesnius įrodymus at- 
metate,— paklausė Sokratas,— ar vienus panei- 
giate, o kitų ne? 

— Vienus paneigiame, kitų — ne, — atsakė. 

— Ką pasakysite— paklausė Sokratas,— apie 
tą samprotavimą, kuriuo tvirtinome mokymąsi 
esant prisiminimą ir kad mūsų siela jau turėjo 
kur nors būti prieš patekdama į kūno kalėjimą? 

— Man tas teigimas,— pastebėjo Kebetas,— ir 
tada atrodė labai tikėtinas, ir dabar jį palaikau. 

— Aš irgi — pasakė Simijas,— taip pat manau 
ir labai nustebčiau, jei man paskui kada nors 
tektų apie tai kitaip galvoti. 

— Bet, drauge iš Tebų,— pasakė Sokratas,— 
tau būtinai reikia pakeisti savo nuomonę, jei jau 
palaikai tokią mintį, kad harmonija esanti sudė- 
tingas daiktas, o siela — tam tikra harmonija, 
atsirandanti iš kūno pradų sujungimo. Juk nesi- 
remsi anuo savo išvedžiojimu, kad harmonija su- 
sidariusi pirmiau, negu tai, iš ko ji turėjo susi- 
daryti. Ar gal remsies? 

— Nieku būdu, Sokratai — atsakė Simijas. 

— O ar pastebi, — kalbėjo toliau Sokratas,-- 
kad taip sakyti reiškia teigti, jog siela buvo jau 
prieš įeidama į žmogaus pavidalą ir kūną, ir ji 
sudaryta iš dar nesančių dalių? Juk harmonija 

nėra tai, kam tu ją prilygini dabar, bet, anot ta- 
vęs, pirmiausia atsiranda lyra, stygos ir dar ne- 
suderinti garsai, o harmonija atsiranda paskutinė 
ir žūna pirmutinė. Kaip šis tavo išvedžiojimas 
gali sutikti su antruoju? 

— Niekaip negali, — atsakė Simijas. 

— Ir vis dėlto,— kalbėjo Sokratas,— jei apla- 
mai kiekviename kitame samprotavime turi būti 
darna, lygiai taip turi būti mąstoma apie harmo- 
niją. 

=: Žinoma, — pasakė Simijas. 

— Tačiau tas tavo išvedžiojimas nesutinka su 
pirmykščiu. Todėl spręsk, katras teiginys tau la- 
biau tinka: ar tas, kad mokymasis yra prisimini- 
mas, ar tas, kad siela yra harmonija? 

— Daug labiau pirmasis, Sokratai, — atsakė Si- 
mijas.— Antrąjį aš buvau priėmęs be įrodymų, 
sugundytas tik panašumo į tiesą ir grakštumo, 
taigi, lygiai kaip ir didžiuma jį priima. O aš ži- 
nau, kaip apgaulingos nuomonės paremtos vien 
panašumu: kas jų nepasisaugo, tučtuojau suklys- 
ta,— ir geometrijoje, ir visuose kituose moksluo- 
se. Tuo tarpu teigimas apie prisiminimą ir moky- 
mąsi pagrįstas visai patikima prielaida: tuo, kad 
siela jau buvo prieš apsivilkdama kūnu, nes ji 
yra būtis, vadinamoji „ta, kuri yra". Mano įsiti- 
kinimu, šitas dalykas pakankamai išaiškintas ir 
įrodytas. Taigi, man rodos, būtina nei pačiam 
nepriimti, nei kitiems neprimesti, kad siela esanti 
harmonija. 

42. — Kaip, Simijau, — paklausė Sokratas, — 
tau atrodo: ar harmonija arba koks kitas jungi- 
nys gali būti kiek kitoks, kaip tie pradai, iš ku- 
rių ji sudaryta? 

— Jokiu būdu ne. 

— Ar gali harmonija veikti ar būti veikiama 
kitaip, kaip jos sudedamosios dalys? 

Simijas atsakė, kad ne. 

— Vadinasi, harmonija negali tvarkyti sudė- 
tinių savo dalių, bet, priešingai, turi sekti jomis? 

Simijas sutiko. 

— Tokiu atveju harmonija pati jokiu būdu ne- 
gali nei pajudėti, nei skambėti, nei aplamai ku- 
riuo nors būdu priešintis savo dalims? 

— Aišku, ne, — atsakė Simijas. 

— Ką gi? Ar kiekviena darna iš prigimties 
tokia, kaip ji suderinta? 

— Nesuprantu, ką tu sakai, — atsakė Simijas. 

— Ar ne tiesa,— kalbėjo Sokratas,— kad jei 
būtų suderinta geriau, tobuliau (sakykime, kad 
taip gali atsitikti), tai ir pati darna būtų aukštes- 
nio laipsnio darna; o jei suderinta menkiau ir 
ne taip pilnai, tai žemesnio laipsnio. 

— Žinoma. 

— Ar galime tą pat pasakyti ir apie sielą, kad 
viena siela, būdama aukštesnio ar žemesnio laips- 
nio, platesnio ar siauresnio tūrio, nors ir men- 
kiausiu atžvilgiu yra daugiau siela už kitą sielą 
kaip tokia? 

— Jokiu būdu,— atsakė Simijas. 

— Teskime, dėl Dzeuso, — pasakė Sokratas.— 
Apie sielą sako, kad viena išmintinga ir dora, to- 
dėl gera, o kita — neišmintinga, ydinga, todėl 
bloga. Ar teisingai taip sako? 

“ — Žinoma, teisingai. 

— O jeigu laikysime sielą darna, kaip pavadin- 
sime tai, ką sielos turi — dorybes ir ydas? Ar ne- 
pavadinsime pirmųjų darna, pastarųjų — nedar- 
na? Viena siela — geroji, harmoningai suderinta 
ir, pati būdama darna, turi savyje antrą darną? O 
antroji, būdama neharmoningai suderinta, neturi 
savyje kitos darnos? 

— Iš tiesų, — pasakė Simijas,— neturiu, ko at- 
sakyti. Bet aišku, kad taręs tokią prielaidą, tu- 
rėtų atsakyti panašiai. 

— Bet mes nustatėme,— kalbėjo toliau Sokra- 
tas, — kad viena kuri siela nesanti aukštesnio 
laipsnio ir platesnio tūrio, negu kiekviena kita 
siela. Taigi viena darna nesti didesnio ar mažes- 
nio laipsnio, didesnio ar mažesnio tūrio, negu ki- 
ta darna. Ar ne taip? 

— Taip. 

— Bet viena darna, būdama darna ne mažiau 
ir ne daugiau už antrąją, nėra mažiau ar daugiau 
suderinta. Ar taip? 

— Taip. 

— Nebūdama daugiau ar mažiau suderinta, ar 
ji gali būti daugiau ar mažiau harmonija, ar tik 
lygiomis? 

— Lygiomis. 

— Vadinasi, jei siela visada lieka lygi pati 
sau ir nebūva mažiau siela kaip kita, ji ir suderin- 
ta ne mažiau ir ne daugiau už kitą sielą? 

— Taip. 

— Tokia būdama, ji niekur negali būti daugiau 
ar Mažiau harmoninga? 

— Išeitų, kad ne. 

— Ir vėl, būdama tokia, ar gali viena siela būti 
linkusi į ydas ar dorybę daugiau už kitą sielą, jei, 
žinoma, ydos yra nedarna, o dorybė — darna? 

— Ne, negali. 

— Bet iš viso to, Simijau, nuosekliai gautume 
tokią išvadą: jokia siela negali būti linkusi į ydas, 
jei tik ji yra darna, nes darna, būdama visiškai 
tokia, tai yra harmonija, negali dalyvauti nedar- 
noje? 

— Žinoma, negali. 

— Vadinas, ir siela, būdama visiškai siela, ne- 
gali būti linkusi į ydas? 

— Pagal tai, kas anksčiau pasakyta, kitaip ir 
būti negali. 

— Tokiu būdu, iš šito samprotavimo eina, kad 
visų gyvųjų būtybių sielos vienodai geros, jei tik 
jos savo prigimtimi yra tuo, kuo jos yra, būtent, 
sielos. 

— Man atrodo, kad taip, Sokratai,— tarė Si- 
mijas. 

— O kaip manai, — paklausė Sokratas, — ar tei- 
singai sakoma, kad visos sielos vienodai geros? 
Ar manai, kad būtume padarę tokią išvadą, jei 


209 


būtų teisingas pradinis mūsų teiginys, kad siela 
yra darna? 
— Jokiu būdu, — atsakė Simijas. 


43. — Žiūrėkime toliau — tarė Sokratas.— Ar 
yra kas nors kita, išskyrus sielą, kas, kaip sakai, 
valdytų visą žmogaus esybę, ypač jei siela išmin- 
tinga? 

— Nėra. 

— Ar ji pataikauja kūno aistroms, ar joms 
priešinasi? Turiu galvoj štai ką: jei karščio kan- 
kinamas žmogus ištrokšta, o siela vilioja jį į prie- 
šinga, būtent, negerti, arba, kai jį kamuoja ba- 
das,—- nevalgyti? Ir tūkstančiu kitų atsitikimų ma- 
tome, kad siela priešinasi kūnui. Ar ne taip? 

— Taip. 

— Vis dėlto dar anksčiau sutikome, kad siela, 
būdama harmonija, gali dainuoti tik tą toną, ku- 
Iį jai duoda tempiamos, atleidžiamos, virpinamos 
ar kitaip keičiamos sudėtinės jos dalys, kuriomis 
ji turinti sekti ir niekuomet jų nevaldyti. 

— Taip, sutikome, — pasakė Simijas, — kaipgi 
kitaip galėtų būti? 

— Kaip tat? O dabar, pasirodo, siela veikia 
kaip tik priešingai: ji valdo visas tas dalis, iš ku- 
rių, kaip sako, ji pati esanti sudaryta, priešinasi 
visoms joms per visą savo gyvenimą, visokerio- 
pai jas valdydama: vienu atveju, pavyzdžiui, gim- 
nastikos ir gydymo mene, smarkiau ir skaudžiau 
jas baudžia, kitu atveju elgiasi švelniau, čia gra- 
sina, čia įkalbinėja kreipdamasi į aistras, baimę, 

pyktį; ji tarytum kalbasi su kažkuo kitu, nepa- 
našiu į ją, primindama šiuo atveju Homerą, ku- 
ris Odisėjoje kalba taip apie Odisėjąš?: 

Trenkė jis sau į krūtinę ir tarė įtūžusiai širdžiai: 

dar pakentėk, širdie. Juk blogesnio nemaž esi mačius. 


Kaip manai, ar Homeras būtų tokias eiles sukū- 
ręs, jei būtų manęs, kad siela — tai darna, valdo- 
ma kūno aistrų, bet ne jas valdanti ir joms neva- 
dovaujanti, ir kad ji nėra daug dieviškesnė už 
kiekvieną kitą darną? 

— Prisiekiu Dzeusu, Sokratai, tavo teisybė! 

— Vadinas, mielasai, jokiu būdu nedera teigti, 
kad siela esanti savotiška darna. Priešingai, 
mums, Matyt, neteks sutikti nei su Homeru, die- 
viškuoju dainium, nei su pačiais savimi.. 

— Tikrai taip, — pritarė Simijas. 


44. — Gerai, — pasakė Sokratas, — Tebų harmo- 
nijąs*, mes, berods, pakankamai nuraminome ir 
įtikinome. Bet, Kebetai, kokiais argumentais ir 
kaip įtikintume Kadmą? 

— Tu, man rodos, surasi būdą, — atsakė Kebe- 
tas.— Iš tiesų, visai nesitikėjau, kad taip puikiai 
atremsi harmonijai daromus priekaištus. Juk Si- 
mijui kalbant apie savo abejones, buvau labai su- 
sirūpinęs, ar kas gali jam ką atsakyti. Man la- 
bai keista pasirodė, kad jis neatsilaikė net prieš 
pirmąjį tavo antpuolį. Todėl nesistebėčiau, jei tas 
pat atsitiktų ir Kadmo protavimui. 

— Nekalbėk, bičiuli, taip iškilmingai, — pasakė 
Sokratas,— kad koks pavydas nesugadintų mūsų 
samprotavimo dar jam neprasidėjus. Bet tuo te- 
pasirūpina dievas, o mes, anot Homero, „arti prie- 
šą priėję“, pažiūrėsime, ar ką esminga sakai. Svar- 
biausia, ko ieškai, yra tai: nori įrodyti, kad mūsų 
siela nenykstanti ir nemirtinga; kitaip, tavo nuo- 
mone, filosofas, kuris mirties akivaizdoje būtų 
drąsus ir manytų, kad miręs jausis ten gerai, daug 
geriau, negu kad būtų kitaip gyvenęs, toks filo- 
sofas neišmintingas ir neapgalvotai dėtųsi drąsiu. 
Nors mes ir atradome, kad siela galinga ir dieviš- 
ka, kad ji buvo anksčiau, negu mes tapome žmo- 
nėmis,— visa tai, tavo nuomone, rodo ne jos ne- 
mirtingumą, bet greičiau tai, kad ji ilgaamžė, kad 
jau pirma yra kažkur buvusi be galo ilgą laiką, 
daug ką žinojusi ir nuveikusi. Bet tai dar nė kiek 
neįrodo, kad ji buvo nemari: jau pats jos įžengi- 
mas į žmogaus kūną buvo jai žuvimo pradžia, 
tartum kokia liga. Praleidusi varguose šitą gyve- 
nimą, ji galutinai žūva vadinamojoje mirtyje. Be 
to, sakai, mūsų baimei visiškai nesvarbu, kiek 
kartų siela įeina į kūną, — vieną kartą ar keletą. 
Kiekvienam, kas nėra kvailas, reikia bijoti tol, 
kol nežino ir negali patiekti įrodymo, kad siela 
nemirtinga. Štai, manau, Kebetai, beveik visa, ką 
pasakei. Tyčia visa tai dar sykį sugretinu, kad 
nieko nepraleistume ir kad galėtumei ką pridėti 
ar atimti, jei nori. 

— Ne,— tarė Kebetas,— nenoriu dabar nieko 
nei pridėti, nei atimti. Tai visa, ką pasakiau. 

45. Sokratas susimąstė ir ilgai tylėjo. Paskui pa- 
sakė: 

— Nemenką dalyką, Kebetai, nori suvokti: juk 
čia reikia nuodugniai ištirti gimimo ir žuvimo 
priežastį. Aš, jei nori, išdėstysiu tau apie tuos da- 
lykus ką esu patyręs. Jei kas nors iš to, kas bus 
mano pasakyta, pasirodys tau naudinga, pasinau- 
dok, kad įsitikintum tuo, apie ką kalbi. 

— Aš toir noriu, — pasakė Kebetas. 

— Na tai klausyk. Būdamas jaunas, Kebetai, 
aš neapsakomai norėjau pasiekti tą išmintį, kurią 
vadiname gamtos pažinimu. Man rodėsi labai 
svarbu žinoti kiekvieno daikto priežastį: iš kur 
daiktas atsiranda, kodėl nyksta, kokia jėga jis lai- 
kosi? Dažnai aš ir šen, ir ten blaškydavausi bety- 
rinėdamas pirmiausia štai ką: kada atsiranda gy- 
vos būtybės? Ar ne tada (kaip kiti įrodinėjos?), 
kada šilimos ir šalčio sąveikoje prasidėdavo pu- 
vimas? Ir ar kraujas yra tai, kuo mes mąsto- 
me, o gal oras3?, ar ugnis??? Arba nei viena, nei 
antra, nei trečia, bet gal smegenys? teikia mums 
girdėjimo, regėjimo, uoslės jutimus, o iš jų jau 
atsiranda atmintis ir vaizduotė? O iš prisiminimų 
ir vaizdų, įgijusių mumyse pastovumo, gimsta Ži- 
nojimas? Paskui vėl, betyrinėdamas, kaip visa 
tai žūsta ir kaip vyksta dangaus ir žemės atmai- 
nos, pasijutau galiausiai bejėgis tokiu netinkamu 
būdu pasiekti šio tyrinėjimo tikslą. Pateiksiu tau 
pakankamą įrodymą: pirmiau dar kai ką aiškiai 
suprasdavau, kaip ir man, ir kitiems atrodydavo; 
o paskui, po savo tyrinėjimų, taip apakau, kad 

nebemokėjau suprasti net to, ką iki tol tariausi 
žinąs, pavyzdžiui, tarp kitko, — kodėl žmogus au- 
ga? Iki tol maniau, kad tai kiekvienam aišku: 
todėl auga, kad valgo ir geria; kada iš maisto kū- 
nui priauga kūno, kaulams kaulų, ir tokiu pat bū- 
du visoms kūno dalims priauga, kas joms gimi- 
ninga, tada ir pirmykštis nedidelis kūno tūris 
padidėja, ir tokiu būdu mažas žmogus pasidaro di- 
delis. Taip anuomet maniau. Rodos, gerai gal- 
vojau? 

— Taip, — atsakė Kebetas. 

— Tada įsidėmėk dar štai ką: maniau, man pa- 
kankamai aišku, kad didelis Žmogus, stovįs greta 
mažo, yra visa galva didesnis už mažą; taip pat 
ir arklys už arklį. Arba dar aiškiau: dešimt man 
atrodė daugiau kaip aštuoni dėl to, kad prie aš- 
tuonių prisideda du, ir kad dvi uolektys daugiau 
kaip viena uolektis dėl to, kad jos turi dvigubą 
vienos ilgį. 

— Na, o dabar kaip tau visa tai atrodo? — pa- 
klausė Kebetas. 

— Prisiekiu Dzeusu, — atsakė Sokratas, — aš la- 
bai toli nuo manymo, kad žinau visų tų dalykų 
priežastį. Aš nesiryžtu spręsti net tada, kai kas 
pridės prie vieneto vienetą, — ar virsta dvejetu 
tas vienetas, prie kurio pridėtas antras, ar pridė- 
tasis ir tas, prie kurio pridėta, sudaro du. Iš tik- 
rųjų, stebiuosi, kad tuo metu, kai kiekvienas dė- 
muo pats savaime buvo vienetas, tada dėmenys 
nebuvo dvejetu, o kai dėmenys prisiartino vie- 
nas prie antro, tai tas jų sujungimas ir artimas 


214 


sustatymas tapo dvejeto sudarymo priežastimi. 
Taip pat negaliu tikėti ir tuo, kad, vienetą pada- 
lijus, šis dalijimas vėl bus dvejeto atsiradimo 
priežastimi. Juk šiuo atveju dvejeto susidarymo 
priežastis priešinga tai priežasčiai, kuri buvo su- 
dedant: tada dvejetas susidarė todėl, kad abudu 
vienetai suartėjo ir susidėjo vienas su antru, O 
dalijant dvejetas susidarė dėl to, kad viena dalis 
atsiskyrė ir nutolo nuo antros. Dar negaliu įsiti- 
kinti, kodėl susidaro vienetas, ir aplamai negaliu 
šitokiu tyrimo būdu visiškai išsiaiškinti, dėl ko- 
kios priežasties kas nors atsiranda, ar žūva, ar 
būva. Dabar aš pats apgraibomis ieškau kitų ty- 
rinėjimo kelių, o pirmojo nieku būdu nepateisinu. 


46. Kartą išgirdęs, kad kažkas perskaitęs vieno- 
je Anaksagoro knygoje, jog protas yra visų daik- 
tų tvarkytojas ir priežastis, nudžiugau ir nutariau 
savo dalykus einant geryn, jei protas yra visa ko 
priežastis. Jei taip, galvoju, tai išmintis tvarkyto- 
ja visa sutvarko ir kiekvieną daiktą deda ten, kur 
jam visų geriausiai tinka būti. O jei kas įsigeistų 
surasti kiekvieno daikto priežastį, kaip daiktas 
atsiranda ar žūva, ar būva,— jam tektų ištirti, 
kaip tam daiktui geriausia ar būti, ar veikti, ar 
būti veikiamam. Taigi pagal tokį mokymą žmogui 
dera ir dėl savęs, ir dėl viso kito žiūrėti tik kas 
yra geriausia ir tobuliausia. Būtinai toks turi Ži- 
noti ir kas yra blogiausia: juk pirmo žinojimas 
yra taip pat ir antro žinojimas. Besvarstydamas 
visa tai, su džiaugsmu tariausi radęs Anaksagoro 

asmeny Man malonų visos būties priežasčių mo- 
kytoją, kuris pasakys man, pirmiausia, kokia yra 
žemė — plokščia ar apvali, o paskui, pasakęs tai, 
paaiškins priežastį ir būtinumą, kodėl taip turi 
būti, įrodydamas, kad žemei geriau tokiai būti. Jei 
Anaksagoras pasakytų, kad žemė yra vidury, tai 
paaiškintų taip pat, kodėl jai geriau būti vidury. 
Ir jei jis man paaiškintų visa tai, buvau pasiry- 
žęs atsisakyti ieškoti kitokių priežasčių. Be to, 
buvau pasiruošęs tokiu pat būdu gauti žinių ir 
apie saulę, ir apie mėnulį, ir apie kitas žvaigždes, 
apie jų judėjimo greitį, apie jų judesius ir kitas 
savybes, kodėl, pavyzdžiui, geriau, kad kiekviena 
jų veiktų ar būtų veikiama. Kadangi Anaksago- 
ras sakydavo, jog visi daiktai sutvarkyti protin- 
gai, nemaniau, kad jis nurodys kokią kitą prie- 
žastį, be tos, kad jiems geriausia būti taip, kaip 
jie yra. Juk Anaksagorui nurodant priežastį kiek- 
vienam jų skyrium ir visiems bendrai, turėjau 
vilties, kad jis taip pat paaiškins, kas yra geriau- 
sia kiekvienam jų skyrium, ir koks bendras vi- 
siems gėris. Ir pigia kaina nebūčiau pardavęs sa- 
vo vilties. Įsigijau tas knygas ir kuo greičiausiai 
stvėriausi jas skaityti, kad kuo greičiausiai suži- 
nočiau, kas yra geriausia ir kas blogiausia. 


47. Bet, bičiuli, ana gražioji viltis greitai ėmė 
nykti, kai, vis toliau skaitydamas, pamačiau, jog 
Anaksagoras visai nesinaudoja protu ir nenurodo 
jokių priežasčių visatos sutvarkymui paaiškinti, 
bet nurodo kaip priežastį orą, eterį, vandenį ir 

kalba kitas panašias nesąmones. Man atrodė, kad 
tam filosofui atsitiko visai taip, kaip jei kas nors 
pasakytų: visa, ką Sokratas daro, jis daro savo 
proto vedamas, o po to, mėgindamas nurodyti 
kiekvieno mano veiksmo priežastį, pirmiausia pa- 
sakytų, jog todėl čia sėdžiu, kad mano kūnas su- 
darytas iš kaulų ir raumenų, kad kaulai kieti ir 
vienas nuo kito sąnariais atskirti, kad raumenys 
linkę išsitempti ir susitraukti, o kaulai apvilkti 
mėsa, ant kurios užtempta oda; kadangi kaulai 
juda sąnariuose, tai raumenys, išsitempdami ir su- 
sitraukdami, leidžia man lankstyti sąnarius, — ir 
dėl tos priežasties sėdžiu dabar čia susilenkęs. 
Man rodos, kad ir mūsų pasikalbėjimui Anaksa- 
goras stengtųsi surasti panašias priežastis — gar- 
sus, orą, klausą ir daugybę kitų tokių dalykų, o 
tikrų priežasčių nenurodytų, būtent: jei atėniečiai 
nutarė verčiau nuteisti mane, aš, savo ruožtu, 
nutariau verčiau sėdėti čia ir, laukdamas teisin- 
gesnio likimo, pasiduoti tai bausmei, kurią man 
skyrė. Juk, prisiekiu šunim, šitie raumenys ir 
kaulai, aš manau, jau seniai būtų Megaroje ar 
Bojotijoje, jei man tat atrodytų geriausia ir jei 
nebūčiau laikęs kilnesniu ir teisingesniu dalyku, 
ne bėgti ir slėptis, o pasiduoti tai bausmei, kurią 
man skyrė valstybė. Tačiau vadinti anuos dalykus 
priežastimis — tikra nesąmonė. Žinoma, jei kas 
pasakytų, kad neturėdamas viso to, būtent, rau- 
menų, kaulų ir taip toliau, negalėčiau daryti ką 
nutaręs, — jis sakytų tiesą. Bet teigti, kad visus 
savo veiksmus atlieku sekdamas protu, ir kartu 

aiškinti, kad mano elgesio priežastis yra minėti 
daiktai, o ne troškimas pasirinkti geriausia, — 
būtų labai jau neapgalvota. Juk tai reikštų nesu- 
gebėjimą atskirti, kad vienas dalykas iš tikrųjų 
yra priežastis, o kitas — tai, be ko priežastis nie- 
kados nebūtų priežastis. Minia taip ir daro: tar- 
tum tamsoje ką apgraibo ir pavadina tai prie- 
žastimi, pavartodama visai svetimą vardą. Štai 
kodėl vienas įsivaizduoja žemę apsuptą oro sū- 
kurio*?, kuris laiko ją padangėje, kitam ji plokš- 
čia gelda*!, kuri, tartum pamatai, paremia orą. 
Bet tos jėgos, kuri visa tai palaiko dabartinėje 
geriausioje būklėje, žmonės netyrinėja ir nemano, 
kad joje būtų didžios dieviškos galybės, bet ver- 
čiau sugalvoja kokį Atlantą, galingesnį, nema- 
resnį, sugebantį visa dar tvirčiau laikyti, o apie 
tai, kad visa iš tikrųjų jungiama ir palaikoma 
gėrio ir tiesos, žmonės visai negalvoja. Aš mie- 
lai eičiau pas bet ką mokytis, kad tik sužinočiau, 
kur toji priežastis. Kadangi aš jos nežinau ir nei 
pats negalėjau surasti, nei iš kito sužinoti, tai gal 
nori, Kebetai, kad supažindinčiau tave su antrąja 
savo kelione'ž, beieškant rūpimos man priežas- 
ties? 
— Labai noriu, — atsakė Kebetas. 


48. — Taigi po to — kalbėjo toliau Sokratas, — 
nusivylęs būties tyrinėjimais, nusprendžiau pasi- 
saugoti, kad ir man neatsitiktų kaip žmonėms, ku- 
rie žiūri i saulę, stebėdami jos užtemimą: vienas 
kitas ir akis pasigadina, jei žiūri tiesiai į saulę, 
o ne į jos atspindį vandeny ar kur kitur. Man at- 

ėjo į galvą, kad panašiai gali ir man atsitikti: 
nusigandau, kad mano siela visiškai neapaktų, jei 
stebėsiu daiktus akimis ir mėginsiu kiekvienu sa- 
vo pojūčiu juos paliesti. Taigi nusprendžiau grieb- 
tis abstrakčių sąvokų ir jų padedamas tirti tikrą 
būties esmę. Galimas daiktas, kad mano paly- 
ginimo būdas ir ne visai tikęs. Teisybė, aš nelabai 
sutinku, kad, nagrinėdamas būtį sąvokose, maty- 
čiau ją vaizdingiau, negu stebėdamas daiktus iš- 
orinėse jų apraiškose. Bet aš žengiau šituo keliu 
priekin, kiekvieną kartą pamatu imdamas tą są- 
voką, kuri atrodė pilniausia ir patikimiausia. Visa 
tai, kas, mano nuomone, su šituo pamatu sutinka, 
pripažįstu esant teisinga, — ar tai būtų priežas- 
tis, ar bet kas kitas,— o kas su juo nesutinka, lai- 
kau neteisinga. Noriu tau paaiškinti savo mintį. 
Man rodosi, kad tu manęs dar nesupranti. 

— Prisiekiu Dzeusu, nelabai, — pasakė Kebetas. 


49. — Tačiau, — kalbėjo toliau Sokratas, — ma- 
no žodžiuose nieko naujo: sakau tą pat, ką ir vi- 
sados, ką ir pirmesniam pasikalbėjime nesilioviau 
kartojęs. Mėginsiu tau parodyti, prie kurios prie- 
žasčių rūšies priklauso ana, mano rastoji. Todėl 
grįžtu prie to, kas buvo dažnai kartota, ir pamatu 
man bus ana prielaida, kad savaime yra ir grožis, 
ir gėris, ir kilnumas, ir visa kita. Jei sutinki ir 
pripažįsti, jog taip ir yra, tikiuosi atskleisiąs ir 
parodysiąs tau sielos nemirtingumo priežastį. 

— Sakykime, kad sutinku,— pasakė Kebetas,— 
ir drožk tiesiai į tikslą. 

— Dabar žiūrėk,— kalbėjo Sokratas,— ar tai, 
kas iš to seka, tau bus taip pat aišku, kaip ir man. 
Mano supratimu, jei yra kas gražaus, išskyrus pa- 
tį grožį, tatai gražu ne dėl kitko, o tik dėl to, kad 
dalyvauja grožyje kaip tokiame. Ir apie visa kita 
aš manau šitaip. Ar sutinki su šia priežastimi? 

— Sutinku, — atsakė Kebetas. 

— Taigi, — kalbėjo toliau Sokratas, — tada aš 
nesuprantu ir nepajėgiu suvokti visų anų gudrių- 
jų priežasčių. Jei man kas pasakytų, kad toks 
daiktas gražus, kad jo spalva graži, ar pavidalas 
ar kitkas, — numosiu ranka, kadangi visuose šiuo- 
se dalykuose jau nebesusigaudau; tik paprastai 
ir negudraudamas, gal net kvailokai pripažįstu 
vienintelį aiškinimą; gražus daiktas pasidaro 
toks tiktai dėl bendravimo su grožiu ar dėl buvi- 
mo jame grožio kaip tokio. Anaiptol nesakau, 
kad, būtent, šitie žodžiai teisingai nusako grožio 
atsiradimą, sakau tik tai, kad visi gražūs daiktai 
darosi gražūs dėl grožio kaip tokio. Toks atsaky- 
mas ir Man pačiam, ir kiekvienam kitam atrodo 
mažiausiai pavojingas. Tokio atsakymo laikyda- 
masis niekuomet nesuklupsiu. Taip, aš gerai atsi- 
gyniau pavojų, taręs sau ir kitiems: gražus pasi- 
daro gražus grožio dėka. Ar ir tau taip atrodo? 

— Atrodo. 

— Ir didelis yra didelis, ir didesnis — didesnis 
didumo kaip tokio dėka, o mažesnis — mažesnis 
mažumo dėka? 

— Taip. 

— Todėl tu nesutiktum, jei kas pasakytų, kad 
vienas žmogus didesnis už kitą visa galva, o ki- 
tas galva mažesnis už pirmąjį, bet sakytum taip: 
„Aš galiu pasakyti tik tiek, kad kiekvienas daik- 
tas, didesnis už kitą, šitą ypatybę turi tik dėl 
didumo kaipo tokio, vadinasi, darosi didesnis 
didumo dėka, ir, priešingai, mažesnis daiktas ma- 
žesnis dėl mažumo kaipo tokio, vadinasi, mažu- 
mas daro jį mažesniu.“ Juk, manau, pabijosi prieš- 
taravimo, teigdamas, kad vienas žmogus visa gal- 
va didesnis, kitas — mažesnis; tada išeitų taip: 
pirmiausia, didesnis tada būtų didesnis dėl to pa- 
ties, dėl ko mažesnis — mažesnis; antra, didesnį 
darytų didesniu mažuma — juk galva maža. Būtų 
nesąmonė, jei kas taptų didelis mažumo dėka. Ar 
tavęs tokie prieštaravimai neišgąsdintų? 

O Kebetas nusijuokė ir tarė: 

— Žinoma. 

— Vadinasi, bijotum teigti — kalbėjo toliau 
Sokratas, — kad dešimt daugiau už aštuonis 
dviem ir dėl tos priežasties dešimt daugiau už 
aštuonis, bet sakytum, kad dešimt daugiau už aš- 
tuonis kiekiu ir tik dėl kiekio? Ir kad dviejų uo- 
lekčių daiktas ilgesnis už vienos uolekties, bet ne 
puse savo ilgio. Juk ir šiuo atveju to paties, be 
abejonės, turėtum būkštauti. 

— Žinoma,— pasakė Kebetas. 

— Eime toliau. Prie vieneto pridėjus vienetą 
arba vienetą padalijus iš dviejų, bene pasisau- 
gotum sakyti, kad sudėtis ir dalyba yra dvejeto 

atsiradimo priežastis? Ir ar nesušuktum balsiai, 
kad tau žinomas vienintelis kiekvieno daikto at- 
siradimo būdas — tai to daikto dalyvavimas tam 
tikroje esmėje, kurioje turi dalyvauti, ir tuo at- 
veju gali pasakyti tik vieną dvejeto atsiradimo 
priežastį, būtent, dalyvavimą dvejybėje. Visa, kas 
turės tapti dviem, privalo dalyvauti dvejybėje, 
panašiai kaip ir vienybėje dalyvauja visa tai, kas 
turi tapti vienetu! O tas visas dalybas, sudėtis ir 
kitas tokias gudrybes bene paliktum nuošaliai, 
leisdamas atsakyti į jas išmanesniems už save 
žmonėms. Tu pats, bijodamas, kaip sakoma, savo 
šešėlio ir savo nemokėjimo, ar nesilaikytum mūsų 
nustatyto nepavojingo pagrindo ir ar ne taip, bū- 
tent, atsakytum? Jeigu vis dėlto kas nors pultų ši- 
tą pagrindą, tu neišsigąsk ir neskubėk jam atsa- 
kyti, kol nebūsi ištyręs, ar jo išvados sutinka, tavo 
galva, viena su kita, ar nesutinka. Jeigu galiau- 
siai tau reikėtų apginti tą Mūsų pamatą, padarysi 
visai taip pat: paimsi kitą, bendresnį pamatą, ku- 
ris, tavo nuomone, atrodytų geriausias, ir taip lig 
tol, kol pasieksi, ko tau reikia. Be to, jei iš tik- 
rųjų trokšti rasti tikrąją esmę, tu nepainiosi visa 
ko, kaip tatai daro ginčininkai“s, kalbėdamas tuo 
pačiu metu ir apie pirmykštę būklę, ir iš jos ei- 
nančias būkles. Ginčų mėgėjams tatai, berods, vi- 
sai nerūpi: savo išmintimi jie gali viską sujaukti 
į vieną krūvą ir supainioti, bet vis tiek lieka sa- 
vim patenkinti. Bet tu esi filosofas ir, aš manau, 
elgsies taip, kaip aš sakau. 

— Tikrą tiesą sakai, — vienu balsu atsiliepė Si- 
mijas ir Kebetas. 

Echekratas. Prisickiu Dzeusu, Fedonai, kitaip 
nė būti negalėjo! Mano nuomone, Sokratas iš- 
dėstė tai labai aiškiai, net ir ne koks protelis su- 
prastų. 

Fedonas. Teisybė, Echekratai, kas tada buvo su 
juo, visi taip sakė. 

Echekratas. Lygiai kaip ir mes, nors tada nebu- 
vome su jumis. Apie ką gi toliau kalbėjote, Fe- 
donai? 


50. Fedonas. Kai Simijas ir Kebetas su juo su- 
tiko, kad kiekviena idėja tikrai egzistuoja ir kad 
visi kiti daiktai dėl dalyvavimo idėjose iš jų gau- 
na savo pavadinimus, Sokratas paklausė: 

— Jei taip, tai, sakydamas, kad Simijas dides- 
nis už Sokratą, bet mažesnis už Fedoną, teigtum, 
kad Simijuje esama ir vieno ir kito, ir didumo ir 
mažumo? 

— Teisingai. 

— Bet,— kalbėjo toliau Sokratas, — juk sutinki, 
kad jei kas sako Simiją esant didesnį už Sokratą, 
tai pats toks pasakymas nėra teisingas. Iš tikrų- 
jų, Simijas ne dėl to didesnis už Sokratą, kad jis 
Simijas, bet dėl jame esančio didumo kaipo to- 
kio. Antra vertus, Simijas aukštesnis už Sokra- 
tą ne todėl, kad Sokratas yra Sokratas, bet to- 
dėl, kad Sokratas mažas, palyginus su Simijo 
ūgiu? 

— Tiesa. 

— Ir vėl, Simijas žemesnis už Fedoną ne to- 
dėl, kad Fedonas yra Fedonas, bet todėl, kad Fe- 
donas yra didelis, palyginus su Simijo ūgiu. 

— Taip yra. 

— Tokiu būdu, galime pasakyti apie Simiją 
taip: jis yra mažas ir didelis, nes, būdamas vidury 
tarp vieno ir antro, jis pralenkia didumu vieną 
ir nusileidžia antram, pralenkiančiam jo mažu- 
mą,— ir šypsodamasis pridėjo: — noriu taip tiks- 
liai pasakyti, tartum kalbėčiau apie nuomos su- 
tartį, bet tie dalykai iš tikrųjų tokie, kaip sakau. 

Kebetas sutiko. 

— Kalbu apie tai todėl, kad noriu, jog ir tu 
manytum taip, kaip aš. Man rodos, kad ne tik di- 
dumas kaip toks, nesutiks tuo pačiu metu būti 
didelis ir mažas, bet ir didumas, kuris yra mumy- 
se, niekados neprisiima mažumo ir nenori būti 
pralenktas. Tokiu atveju būna viena iš dviejų: ar- 
ba didumas, besiartinant priešingybei, mažumui, 
bėga ir kaskart mažėja, arba, priešingybei prisiar- 
tinus, žūva. Prisileidęs ir prisiėmęs mažumą, didu- 
mas nenori būti kitokiu, kaip kad buvo. Taip an- 
tai: prisileidęs ir prisiėmęs mažumą, lieku toks, 
koks esu, būtent, toks pat mažas; o didumas nesu- 
tiks būti mažas, kol jis didelis. Taip pat ir mumy- 
se esąs mažumas niekados nesiekia pasidaryti ir 
būti didelis, ir apskritai jokia kita priešingybė, 
kol ji yra tai, kas ji buvo, negali tuo pat metu 

tapti ir būti savo priešingybe, bet ji arba šalinasi, 
arba, jei lieka toje būklėje, žūna. 
—- Visiškai su tuo sutinku, — pasakė Kebetas. 


51. Tada kažkas iš ten buvusių ir girdėjusių (ge- 
rai neatsimenu kas) pasakė: 

— Dievaži, ar pirmesniame mūsų pasikalbėji- 
me nebuvome sutikę su tuo, kas tiesiog priešinga 
dabartiniams mūsų teiginiams? Juk buvome nu- 
statę, kad didesnis kyla iš mažesnio ir mažesnis 
iš didesnio, kad kiekviena priešingybė šitaip at- 
siranda. O dabar, jei gerai supratau, sakome, kad 
to niekuomet negali būti! 

Sokratas atsisuko, išklausė ir tarė: 

— Vyras esi, kad priminei. Bet ar nepastebi 
skirtumo tarp to, apie ką dabar kalbame, ir to, 
apie ką anąkart kalbėjome? Tada kalbėjome, kad 
kiekviena priešingybė kyla iš priešingybės, o 
dabar — kad priešingybė kaip tokia niekados 
negali būti pati sau priešingybe, nei mumyse, nei 
gamtoje. Tada, bičiuli, kalbėjome apie priešingų 
savybių turinčius daiktus, vadindami juos tų prie- 
šingybių vardais, o dabar kalbame apie pačias 
priešingybės, pagal kurias gauna pavadinimus 
daiktai; ir apie šitas priešingybes dabar kalbame, 
kad jos niekuomet nesutiks atsirasti viena iš ki- 
tos. 

Čia Sokratas, žvilgterėjęs į Kebetą, paklausė: 

— Ar tau, Kebetai, nekelia nerimo kas nors iš 
jo pastabos? 

— Ne, niekas,—- atsakė Kebetas.— Bet negalė- 
čiau pasakyti, kad aš pats visiškai ramus. 

— Vadinasi — pasakė Sokratas,— priėjome iš- 
vadą, kad priešingybė kaip tokia niekuomet ne- 
bus sau priešinga. 

— Iš tiesų taip. 


52. — Įsidėmėk dar štai ką, — kalbėjo toliau 
Sokratas,— gal ir čia man pritarsi. Juk vartoji 
žodžius „šilta“, „šalta“? 

— Taip. 

— Tai sakydamas, bene galvoji apie sniegą ir 
ugnį? 

— Prisiekiu Dzeusu, ne! 

— Vadinasi, šiltumas skiriasi nuo ugnies ir šal- 
tumas — nuo sniego? 

— Taip. 

— Tu, matyti, supranti, kad sniegas kaip toks, 
prisiėmęs šilurnos, kaip esame sakę, niekuomet 
nepasiliks tuo, kuo jis buvo, būtent, sniegu, ir 
dar šiltu, bet, artinantis šilimai, jis arba užleis 
vietą, arba dings? 

— Žinoma. 

— O antra vertus, ugnis, prisiartinus prie jos 
šalčiui, arba užieidžia jam savo vietą, arba dings- 
ta, ir ugnis, prisiėmusi šalčio, niekuomet nebeliks 
tai, kas buvo, būtent, ugnis ir dar šalta? 

— Tiesą sakai,-- pritarė Kebetas. 

— Todėl kai kurių tokios rūšies daiktų ne tik 
pati idėja reikalauja visados to paties vardo, bet 
tas vardas tinka ir kitiems daiktams, nepanašiems 

į idėją, tačiau turintiems jos pavidalą, bent kol 
jie gyvuoja. Gal būt, mano mintis paaiškės tau iš 
šitokio pavyzdžio: nelyginis skaičius, aišku, vi- 
sados turi vadintis taip, kaip mes jį dabar vadi- 
name. Ar ne? 

— Žinoma, visada. 

— Bet štai klausimas: ar tas vardas taikomas 
vien tik nelyginiam skaičiui, ar ir kam nors ki- 
tam, kas, nebūdamas tai, kas yra nelyginis skai- 
čius, vis dėlto, be savo pavadinimo, visados turi 
būti pažymimas nelyginio vardu todėl, kad jo 
prigimtis niekuomet neatskiriama nuo nelyginio? 
Turiu galvoje, pavyzdžiui, trejetą ir daug kitų to- 
kių skaičių. Panagrinėk visa apie trejetą. Ar nesi- 
rodo tau, kad jį reikia visados Žymėti jam pride- 
rančiu pavadinimu, būtent, taip pat nelyginiu 
skaičium, nors jis ir nėra tas pat, kas trejetas? 
Tokia trejeto prigimtis, tokia ir penketo, tokia ir 
visos pusės skaičių, kurių kiekvienas visados yra 
nelyginis skaičius, nors su juo pilnai nesutampa. 
Antra vertus, dvejetas, ketvertas ir visi kiti li- 
kusios pusės skaičiai, pilnai nesutapdami su lygi- 
niu skaičium, vis dėlto visuomet yra lyginiai, jei 
kiekvieną jų paimsime skyrium. Sutinki su tuo, 
ar ne? 

— Kodėl gi ne,— atsakė Kebetas. 

— Dabar įsigilink į tai, ką noriu pasakyti. Pa- 
sirodo, ne tik viena kitą naikinančios priešingy- 
bės, bet ir kiti daiktai, patys vienas kitam neprie- 
šingi, visados turi savyje priešingybių, net ir jie 
nepriima tos idėjos, kuri priešinga juose glūdin- 

čiai idėjai, ir, artinantis anai idėjai, arba dingsta, 
arba užleidžia jai savo vietą. Ar nesutiksime su 
tuo, kad trejetas greičiau išnyks ar kitaip kaip 
pasikeis, negu išdrįs tapti lyginiu skaičium, pats 
būdamas trejetu? 

— Žinoma, sutiksime,— atsakė Kebetas. 

— Bet vis dėlto dvejetas nepriešingas treje- 
tui? — paklausė Sokratas. 

— Ne, nepriešingas. 

— Vadinas, ne tik priešingos idėjos neprisilei- 
džia kitos idėjos, bet taip pat yra ir kitų priešin- 
gybių, kurios negali suartėti? 

— Visai teisingai sakai. 


53. — Gal nori, — kalbėjo Sokratas, — kad nu- 
statytume, kiek pajėgsime, kokios tos priešingy- 
bės? 

— (Gerai. 

— Ar jos, Kebetai, nebus tokios, kurios, užval- 
dę daiktą, verčia jį priimti ne tik savo įgimtą idė- 
ją, bet ir idėją, priešingą kažkokiai kitai, paskui 
nuo daikto neatskiriamą? 

— Kokiu būdu? 

— Taip, kaip ką tik kalbėjome. Juk žinai, kad 
visa tai, kame glūdi trejeto idėja, būtinai turi 
būti ne tik trejetas, bet ir nelyginių skaičių. 

— Žinau. 

— Ar sakome, kad tokios rūšies daiktuose nie- 
kados negali būti idėjos, priešingos tai lyčiai, kuri 
jį kuria? 

— Negali. 

— O tai, kas jį kūrė, yra nelyginis skaičius? 

— Taip. 

— O idėja, prieštaraujantį nelyginio skaičiaus 
idėjai, bus lyginio idėja? 

— Taip. 

— Vadinas, lyginio skaičiaus idėja niekuomet 
nejeis į trejetą? 

— Žinoma, ne. 

— Taigi trejetas nieko bendro su lyginiu skai- 
čium neturi? 

— Neturi. 

— Taigi, trejetas — nelyginis? 

— Taip. 

— Kaip tik tai ir norėjau aptarti: kokios idėjos, 
nebūdamos priešingos kažkokiai kitai idėjai, vis 
dėlto jos nepriima — kaip priešingybės. Pavyz- 
džiui, trejetas, nebūdamas priešingas lyginiam 
skaičiui, vis dėlto nepriima jo, nes turi ypatybę, 
priešingą lyginiam skaičiui, lygiai kaip dvejetas 
turi tai, kas priešinga nelyginiam, o ugnis — tai, 
kas priešinga šalčiui, ir taip toliau. Dabar pagal- 
vok, ar sutiktum su tokiu apibrėžimu: ne tik prie- 
šinga nepriima sau priešingo, bet ir tada, kai idė- 
ja, užvaldžiusi daiktą, įneša į jį vieną iš dviejų 
priešingybių, ji niekad neleis priimti ypatybės, 
priešingos tai, kurią ji pati įnešė. Dar kartą pri- 
simink (juk nekenkia keletą kartų išgirsti tą patį): 
penketas nepriima lyginio skaičiaus idėjos, de- 
šimt — nelyginio, bet dešimt — tai dvigubas pen- 
ketas. Tuo tarpu dešimtis, nors tai, kas jai prieš- 
tarauja, ir nebus nelyginis skaičius, vis dėlto 

nepriima lyginio idėjos. Taip pat pusantro ir visos 
panašios trupmenos — pusė, trečdalis ir visa kita, 
kas apima dalies sąvoką, niekados nepriima svei- 
ko skaičiaus idėjos. Ar seki mano samprotavimą 
ir ar sutinki su juo? 

— Seku ir kuo mieliausiai sutinku, — atsakė Ke- 
betas. 


54. — Dabar, — pasakė Sokratas, — pasižiūrėsi- 
me pradžios. Tiktai savo atsakymuose nevartok 
man tokių žodžių, kokius aš vartoju klausdamas, 
bet vis dėlto sek manim. Mat, be šito atsakymų 
būdo, kuris pirmiau buvo pavartotas ir yra tikras, 
aš įžiūrėjau ir kitą būdą nuo klaidos pavojaus ap- 
sisaugoti. Jei tu, sakysime, paklaustum mane: kas 
turi atsirasti kūne, kad pastarasis taptų šiltas, — 
atsakysiu tau ne anuo tikruoju, bet nemokšų at- 
sakymu, būtent, kad tai bus šilima, arba gudriau, 
kad ugnis. Ir jei paklaustum, kas turi atsirasti kū- 
ne, kad jis susirgtų, neatsakysiu — liga, bet pasa- 
kysiu — drugys. Arba klausimas, dėl ko skaičius 
pasidaro nelyginis, neatsakysiu — dėl nelyginio, 
bet pasakysiu — dėl vieneto ir panašiai. Bet žiū- 
rėk, ar jau pakankamai supratai ko noriu? 

— Visai pakankamai. 

— Dabar atsakyk: kas turi būti kūne, kad jis 
būtų gyvas? 

— Siela,— tarė Kebetas. 

— Ir visada taip esti? 

— Kaip kitaip galėtų būti? 

— Taigi siela, ateidama į visa, ką ji užvaldo, 
visuomet atneša gyvybę? 

— Žinoma, atneša. 

— Ar yra kas priešinga gyvybei, ar nieko nėra? 

— Yra,— atsakė Kebetas. 

— Kas būtent? 

— Mirtis. 

— Tad iš to, su kuo pirma sutikome, išeina, 
kad siela niekuomet neturės nieko prieštaringo 
tam, ką ji visados su savim atsineša. 

— Be abejonės, — atsakė Kebetas. 


55. — Toliau. Kaip mes ką tik pavadinome tai, 
kas neturi savy lyginio skaičiaus idėjos? 

— Nelyginis skaičius, — atsakė Kebetas. 

— O tai, kas nepriima teisingumo ir kas nie- 
kada nepriims mokslo? 

— Viena nemokšiška, antra — neteisinga. 

— Gerai. O kaip vadinasi tai, kas nepriima mir- 
ties? 

— Nemirtinga,— atsakė Kebetas. 

— Bet siela nepriima mirties? 

— Ne, 

— Vadinasi, siela nemirtinga. 

— Nemirtinga. 

— Puiku,— pasakė Sokratas.— Ar galima lai- 
kyti tatai įrodyta, kaip manai? 

— Visiškai pakankamai įrodyta, Sokratai. 

— Tad kaip, Kebetai,— klausė Sokratas: — jei 
nelyginis skaičius turėtų būti nenykstąs, tai ne- 
nykstąs turėtų būti ir trejetas. 

— Savaime aišku. 

— Jei būtina, kad tai, kas neturi šilimos, ne- 
nyktų, tai priartinus prie sniego šilimą, jis liktų 
sveikas ir netirptų. Juk sniegas žūti negalėtų, 
bet negalėtų ir prisiimti šilimos, likdamas pats 
savimi. 

— Teisingai sakai — tarė Kebetas. 

— Taip pat jei tai, kas neturi šalčio, nenyktų, 
tai, priartinus šaltį prie ugnies, pastaroji jokiu 
būdu neužgestų, bet pasiliktų nepaliesta. 

— Būtinai, — pasakė Kebetas. 

— Ar neprivalome tą pat pasakyti ir apie ne- 
mirtingumą? Jei tai, kas nemirtinga, nenyksta, tai 
negali išnykti nė siela, mirčiai atėjus. Iš to, kas 
pasakyta, išeina, kad siela nepriima mirties ir 
nemirs, vis vien kaip trejetas, mūsų nusakymu, 
netaps lyginiu skaičium, ir nelyginis nepasidarys 
lyginiu, ir ugnis nepasidarys šalta, ir ugnies šili- 
ma — šalčiu. ,„Bet,— pasakytų kas nors, — kas 
kliudo nelyginiam skaičiui išnykti, nors jis, besi- 
artinant lyginiam, kaip mes sakėme, netampa juo? 
Kas kliudo, kad, išnykus nelyginiam skaičiui, jo 
vietoje atsirastų lyginis?“ Kas taip paklaustų, su 
tokiu negalėtume ginčytis, kad nelyginis skaičius 
negali išnykti, nes jis neturi nenykstamumo. Bet 
jei pripažintume, kad jis nesunaikinamas, lengvai 
apgintume savo požiūrį, nurodydami, kad, spau- 
džiant lyginiam, nelyginis skaičius ir trejetas 
gelbstisi bėgdami. Taip pat galėtume drąsiai kal- 
bėti ir apie ugnį, apie šilimą ir apie visa kita. 
Ar ne? 

— Žinoma. 

— Dabar apie nemirtingumą. Jei sutinkame, 
kad nemirtinga nenyksta, tai siela ne tik nemir- 
tinga, bet ir negali išnykti. Priešingu atveju rei- 
kėtų griebtis kito įrodymo. 

— Nėra jokio reikalo, — pasakė Kebetas.— Kas 
gi galėtų išvengti pražūties, jei nemirtinga, va- 
dinasi, amžina, galėtų žūti? 


56. — Manau, — pasakė Sokratas, — visi su- 
tiks, kad nei dievas, nei pati gyvybės idėja, nei 
jokia kita nemirtinga būtis niekados nenyksta ir 
nesunaikinamos. 

— Prisiekiu Dzeusu, — pasakė Kebetas,— su tuo 
sutiks visi žmonės, ir, Manau, dar labiau — die- 
vai. 

— Kadangi nemirtinga kartu yra ir nenyksta- 
ma, tai ir siela, jei ji nemirtinga, irgi nežūva. 

— Būtinai taip. 

— Vadinasi, mirčiai artėjant prie žmogaus, mir- 
tingasis jo pradas miršta, o nemirtingasis, veng- 
damas mirties, pasilieka sveikas, nepaliestas ir 
pasitraukia. 

„— Atrodo. 

— Tokiu būdu, Kebetai,— pasakė Sokratas, — 
nelieka jokios abejonės, kad siela nemirtinga ir 
nesunaikinama. Ir iš tikrųjų mūsų sielos gyvens 
Hade. 

— Aš, Sokratai, neturiu ko prieštarauti — pra- 
šneko Kebetas,— ir nepasitikėti tavo žodžiais. Bet 
jei Simijas ar kas kitas gali ką pasakyti prieš, 

tenetyli: juk kitos progos pačiam kalbėti arba 
išgirsti tavo aiškinimus apie tai, matyti, nebus, 
todėl verčiau neatidėlioti, 

— Bet ir aš, — prabilo Simijas,— iš to, kas da- 
bar pasakyta, nerandu nieko ginčytino. Tačiau 
dėl šio klausimo platumo ir dėl žmogaus silpny- 
bės aš norom nenorom dar turiu abejoti tuo, kas 
šiandien kalbėta. 

— Ne vien tik tuo, Simijau,— pasakė Sokra- 
tas, — bet ir pirmutiniais mūsų pagrindais; nors 
jie jums atrodo teisingi, juos reikia dar tiks- 
liau ištirti. Ir jeigu juos pakankamai išnagrinėsi- 
te, tai, Man rodos, šitame tyrinėjime pasieksite 
paskutinę ribą, pasiekiamą žmogui. Tą akimirką, 
kada šitai taps jums aišku, jūs liausitės ieškoję. 

— Tiesą sakai, — pasakė Simijas. 


57. — O dabar, vyrai, — kalbėjo toliau Sokra- 
tas, — štai apie ką reikėtų pamąstyti. Jei siela ne- 
mirtinga, jai reikia priežiūros ne tik dabartiniu 
metu, kurį vadiname savo gyvenimu, bet ir visais 
laikais. Ir jei kas nesirūpina savo siela, sakysi- 
me, kad tai — didelis pavojus. Juk jei mirtis būtų 
visa ko galas, ji būtų tikras laimikis blogiems 
žmonėms: mMirdami išsivaduotų iš kūno ir kartu su 
siela iš savo biauratos. Bet dabar, kai siela pasiro- 
dė nemirtinga, jai lieka tik vienintelis kelias nuo 
pikto išsigelbėti, būtent, tapti kuo geriausia ir iš- 
mintingiausia. Juk siela nusineša į Hadą“ tik iš- 
siauklėjimą ir gyvenimo būdą, o tai, kaip sako, 
jau pačioj pomirtinės kelionės pradžioj teikia mi- 

rusiam arba neįkainojamos naudos, arba nepa- 
taisomos žalos. 

Apie tai pasakoja štai ką. Kai žmogus numiršta, 
begyvenant įgytas demonas*? mirusį veda į vietą, 
kur visi, perėję teismą, susirenka, kad paskui 
vyktų į Hadą su palydovu, kuriam pavesta gaben- 
ti juos iš čia į aną pasaulį. Tenai atlyginti pagal 
nuopelnus ir skirtą laiką išbuvę, mirusieji kito va- 
dovo grąžinami čia, ir tai vis kartojasi ilgais 
laiko tarpais. Mirusiųjų kelionė į Hadą nėra tokia, 
kaip apie ją kalba Eschilo Telefas*ė. Jis sako, kad 
kelias į Hadą paprastas, o man jis atrodo ir ne- 
paprastas, ir ne vienintelis: antraip nebūtų rei- 
kalingi nė palydovai, nes, jei tik vienas tėra ke- 
lias, niekas juo eidamas nepaklystų. Ne, berods, 
tas kelias turi daug kryžkelių ir atšakų. Taip spė- 
ju iš žemėje atliekamų aukojimų bei tikybinių 
apeigų. 

Santūri ir išmintinga siela klusniai seka savo 
palydovą, ir tai, kas aplinkui ją, jai pažįstama; 
o siela, kaip jau pirmiau sakiau, godžiai besilai- 
kanti kūno, ilgą laiką skraido apie kūną regimo- 
je vietoje, labai priešinasi, daug kenčia, kol ga- 
liausiai tas demonas, kuriam ji pavesta, prievarta 
ją nusiveda. Bet kitos sielos, kai ji atvyksta tenai, 
bėga šalin, nusisuka, nenori vienu keliu eiti ir 
lydėti sielos, ką nors padariusios ir neapsivaliu- 
sios, susitepusios neteisingų nužudymu ar kitu 
panašiu nusikaltimu, kuriuos daro panašios sie- 
los. Tokia siela klaidžioja, kęsdama visokius var- 
gus, kol, nustatytam laikui praslinkus, neišvengia- 

mai nugabenama į nusipelnytą buveinę. O tos 
sielos, kurios gyveno skaisčiai ir susivaldydamos, 
savo kelio bendrais ir vadovais gauna dievus, ir 
kiekviena apsigyvena jai derančioje vietoje. Yra 
žemėje daug nuostabių vietų, ir pati žemė visai 
ne tokia ir ne tokio didumo, kaip mano pratę 
kalbėti*' apie jos dydį ir ypatybes; sužinojau tai 
iš vieno Žmogaus. 


58. O Simijas paklausė: 

— Kaip čia dabar, Sokratai? Juk apie žemę aš 
ir pats esu girdėjęs, bet nežinau, ką tu girdėjai, 
ir"'mielai tavęs paklausyčiau. 

— Matai, Simijau, nereikia Glauko*š iškalbos, 
kad apie tai papasakočiau. Bet irodyti, kad visa 
tai tiesa, per sunku net ir Glaukui. Aš, žinoma, 
nemokėčiau to padaryti, o jei ir mokėčiau, mano 
gyvenimo, rasi, jau neužtektų apie tai papasakoti. 
Tačiau niekas nekliudo man papasakoti, ką Ži- 
nau apie žemės išvaizdą ir apie jos vietas. 

— Ir to pakaks! — šūktelėjo Simijas. 

— Štai kuo aš įsitikinęs, — kalbėjo Sokratas to- 
liau, — pirmiausia, jei žemė apvali ir yra dangaus 
vidury, jai nieko nereikia,— nei oro, kad nenu- 
kristų, nei kokios kitos jėgos: žemei laikytis pa- 
kanka jos pačios pusiausvyros ir to, kad dangus, 
iš visų šonų ją apsupęs, yra vienalytis. Juk pu- 
siausvyroje esąs kūnas, padėtas vidury vienaly- 
tės terpės, jokiu būdu negalės niekur nusvirti, bet, 
būdamas vienodoj padėty, pasiliks vietoje. Štai 
kuo pirmiausia esu įsitikinęs. 

— Ir, be abejonės, teisingai, — pritarė Simijas. 

— Be to,— kalbėjo Sokratas, — manau, kad že- 
mė labai didelė, o mes, gyveną nuo Fasido iki 
Heraklio stulpų, užimame tik menką josios dale- 
lę aplink savo jūrą, panašiai kaip skruzdės ar 
varlės gyvena aplink balą, o daug kitų tautų gy- 
vena daugybėje kitų vietų, panašių į mūsąsias. 
Juk žemėje visur pilna įdubimų, įvairiausio pa- 
vidalo bei didumo, kur susitelkia vanduo, migla 
ir oras. Bet pati Žemė — gryna padėta gryname 
danguje, ten, kur keliauja žvaigždės. Daugumas 
žmonių, nagrinėjančių šituos dalykus, tokį dangų 
paprastai vadina eteriu, o jo nuosėdomis — visa 
tai, kas nuolat nuteka į žemės įdubimus. Tuo tar- 
pu mes, gyvendami žemės įdubimuose, patys to 
nė nesuvokiame ir įsivaizduojame gyveną žemės 
paviršiuje. Tai vis tiek, lyg kas nors, gyvenda- 
mas jūros dugne, įsivaizduotų gyvenąs jūros pa- 
viršiuje ir, Matydamas pro vandenį saulę ir 
žvaigždes, įsivaizduotų jūrą esant dangų. Dėl sa- 
vo nerangumo bei silpnumo toks žmogus nieka- 
dos nepasiektų paviršiaus, niekada neišnirtų ir 
neiškeltų galvos virš vandens, norėdamas pama- 
tyti, kiek mūsų vietos, palyginus su jojo, tyres- 
nės ir gražesnės, ir nė iš kito, jas mMačiusio, apie 
tai neišgirstų. Tokia pati ir mūsų būsena: gyve- 
name vienoje iš žemės daubų ir įsivaizduojame 
gyveną josios paviršiuje; orą vadiname dangumi, 
manydami, kad oru — „dangumi“ — keliaujančios 
žvaigždės. Visa tai todėl, kad mes dėl savo 
silpnumo ir nerangumo neįstengiame pasiekti 

paskutinių oro ribų. Juk jei kas pasiektų oro vir- 
šūnes ar paukščiu pavirtęs ten nuskristų, toks, iš- 
kėlęs galvą, pamatytų, kas ten yra, lygiai kaip žu- 
vys, išnėrusios iš jūros, mato mūsų pasaulį. Ir 
jei tokio Žmogaus prigimtis būtų linkusi giliau 
mąstyti, jis pažintų, kad pirmą kartą mato tikrąjį 
dangų, tikrąją šviesą, tikrąją žemę. O mūsų že- 
mė,— šitie akmens ir aplamai visos šitos vietos, — 
išplauta ir išvarpyta, tarsi druskų išgraužtos jūros 
uolos. Jūroje negimsta nieko, kas būtų verta pa- 
minėti, niekas, galima sakyti, nepasiekia tobu- 
lybės, o kur yra ir žemės, ten vien suskeldėję po- 
vandeninės uolos ir smėlis, begalinis dumblas ir 
purvas. Visa tai nieko neverta, palyginus su mū- 
su žemės grožybėmis. Bet anas pasaulis, matyt, 
dar labiau skiriasi nuo to, kas yra pas mus. 
Jei jau reikia, galiu ir gražią pasaką pasekti, kas 
yra padangių žemėje, ir šitos pasakos, Simijau, 
verta paklausyti. 

— Mes, Sokratai, — pasakė Simijas, — žino- 
ma, mielai paklausytume tos pasakos. 


59. — Taigi, bičiuliai, — pradėjo Sokratas,— pir- 
miausia pasakoja, kad pati žemė, jei žiūrėtume 
į ją iš viršaus, atrodytų lyg kamuolys, pasiūtas iš 
dvylikos odos gabalų, išdažytas margais dažais, 
panašiais į tuos, kuriuos vartoja mūsų dailininkai. 
Ir tenai visa žemė esanti tokių spalvų, tik dar la- 
biau blizgančių ir šviesesnių už mūsiškes. Vienas 
žemės šonas — nuostabiai gražaus purpuro, ant- 
ras — auksinis, trečias — baltas, baltesnis už snie- 

gą ir gipsą. Esama joje ir kitų spalvų, tokių pat, 
tiktai dar gausesnių ir gražesnių už tas, kurias 
čionai matome. Net ir žemės įdubimai, nors pri- 
pildyti vandens bei oro, savotiškai nudažyti ir 
žėri margomis spalvomis. Taigi žemė, būdama to- 
lygi ir vientisa, kartu atrodo be galo įvairi. 

Tokia žemė ir panašūs į ją augalai, medžiai, 
žiedai, bręstą vaisiai, ir kalnai, atitinką jos iš- 
vaizdą, ir akmenys — lygūs, skaidrūs, ir puikių 
spalvų. Čionykščiai akmenėliai, tiek mūsų bran- 
ginami — sardis, jaspis, smaragdas ir kiti — yra 
anų akmenų nuotrupos. O ten kiekvienas akmuo 
toks arba dar gražesnis, nes jie ten gryni, neiš- 
ėsti, nesugadinti kaip kad čionykščiai, kuriuos 
graužia puvėsiai bei druska iš eterio nuosėdų, 
sutekančių į mūsų daubas: jos biauroja ir neša 
ligas akmenims ir dirvai, gyvuliams ir augalams. 
Tikroji žemė papuošta visomis anomis gėrybė- 
mis ir dar auksu, ir sidabru, ir kitais brangiais 
metalais: jų tenai visur primėtyta galybės, ir 
laimingi tie, kurių akys tai mato. 

Daug gyvų padarų apgyvenę aną žemę, yra ir 
žmonių: vieni gyvena sausumos vidury, kiti — 
oro pakraščiais, panašiai kaip mes jūros pakran- 
tėse, dar kiti — salose, skalaujamose oro, netoli 
žemyno. Žodžiu sakant, kaip mums naudingas 
vanduo bei jūra, taip anoje žemėje — oras; o kas 
mums yra oras, aniems gyventojams — eteris, 
Metų laikai pas juos suderinti tokiu santykiu, kad 
anie žmonės niekad neserga ir gyvena daug il- 
giau už mus, o regėjimo, klausos tobulumu, 

išmintimi ir visu kuo kitu tiek mus pralenkia, kiek 
oras savo grynumu vandenį arba orą — eteris. 
Ten yra ir dievų šventovių, ir alkų, ir dievai ten 
tikrai gyvena. Jie turi pranašavimų, burtų, gali 
matyti dievus ir kitaip su jais bendrauti. Sau- 
lę, mėnulį ir žvaigždes anie žmonės mato tokius, 
kokie iš tikrųjų yra. O visa tai lydi tobulas 
džiaugsmas. 


60. Štai kokia, bendrai paėmus, žemės ir jos 
aplinkos prigimtis. Bet įdubose aplink visą Žemę 
yra daug vietų, kurių vienos dar gilesnės ir atvi- 
resnės už mūsų gyvenamą įdubimą, kitos — ma- 
žesnės už jas, bet įėjimą turi siauresnį už mūsų 
įdubimo angą. Antra vertus, yra įdubimų ir ne 
tokių gilių, bet erdvesnių. Visi šitie įdubimai 
įvairiomis kryptimis sujungti įvairaus pločio po- 
žeminiais urvais, kur platesniais, kur siauresniais 
ir jais iš vieno įdubimo į kitą, tartum iš taurės į 
taurę, bėga gausūs vandenys. Po žeme teka ne- 
senkančios, milžiniško pločio karšto ir šalto van- 
dens upės. Ir ugnies po žeme apstu, ir vilnija 
didžiausios ugninės upės, ir čia tirštesnio, čia skys- 
tesnio purvo upės, panašios į Sicilijos dumb- 
lo srautus prieš išsiveržiant lavai, arba į pačią 
lavą. Šitos upės pripildo kiekvieną įdubimą, o 
jas pačias savo ruožtu pripildo nuolat nauji van- 
dens arba ugnies srautai, judantys tai aukštyn, tai 
žemyn, tartum žemės gelmės siūbuotų. Šio siūba- 
vimo prigimtis maždaug tokia. Viena iš žemės 
žiočių — pati didžiausia iš visų; ten eina praraja 

kiaurai žemę. Apie ją kalba Homeras, sakydamas 
ją vedant „į armenis Tartaro, tamsiąją gelmę, kur 
yr toliausiai po žemės“. Ir pats Homeras dar 
kitoje vietoje, ir daugelis kitų poetų šitą bedug- 
nę yra pavadinę Tartaru; į ją subėga visos upės 
ir vėl iš jos išteka, ir kiekviena turi tos žemės 
savybes, per kurią teka. Visos šitos upės išteka 
iš Tartaro ir vėl į jį subėga dėl tos priežasties, 
kad visas anas skystis neturi nei dugno, nei at- 
ramos, ir siūbuoja — tai kyla, tai slūgsta, o kartu 
su juo ir jį apsupę oras bei vėjas: jie seka skystį, 
kur tik jis plūsta — į tolimą žemės kraštą ar į ar- 
timą. Lygiai kaip kvėpuojant oras teka tai viena, 
tai kita kryptimi, taip ir ten vėjas siūbuoja kartu 
su skysčiu ir įeidamas bei išeidamas į kokią nors 
vietą sukelia baisiausias, nesuvaldomas vėtras. 
Vanduo, vėl nuslūgęs į tą vietą, kurią vadina- 
me žemąja, teka kiaurai žemę tenykščių upių va- 
gomis ir pripildo jas tartum drėkinimo griovius; 
o kai ima trauktis iš ten ir pasuka šen link, jis 
pripildo čionykštes upes, ir jos bėga požemio ke- 
liais, kiekviena ten, kur josios kelias veda, ir pa- 
daro jūras ir ežerus, upes ir šaltinius. Paskui, vėl 
sueidamos į žemę, vienos upės apibėga ilgesniu 
keliu didesnius plotus, kitos — mažesnius trum- 
pesniu keliu, ir vėl susilieja į Tartarą, vienos — 
daug žemiau už tą vietą, kur josios buvo išbėgu- 
sios, kitos — ne tiek giliai, bet vis tiek įteka že- 
miau, kaip buvo išbėgusios. Kai kurios subėga į 
Tartarą priešais tą vietą, iš kur buvo ištekėjusios, 
kitos — tam pačiam šone. Yra ir tokių, kurios 

apsuka visą ratą aplink žemę ar net kelis ratus, 
tartum gyvatės; šitos nusileidžia visų giliausiai, 
kiek tiktai galima, bet subėga vėl į tą patį Tar- 
tarą. Leistis žemyn iš bet kurios pusės galima tik 
iki žemės vidurio, bet ne toliau, kadangi į abi 
puses nuo vidurio vis tiek iš kur atitekėjusiai 
upei reikėtų kilti į viršų. 


61. Šitų upių yra daugybė, jos didelės ir visos 
kitokios, bet įstabiausios iš jų keturios. Pati di- 
džiausia iš visų ir tolimiausia nuo vidurio teka 
ratu, o jos vardas Okeanas. Tiesiai priešais, bet 
kitapus centro, teka Acherontas — per dykas vie- 
tas, daugiausia po žeme, ir įteka į Acherusiados 
ežerą, kur eina didžiumos mirusiųjų sielos ir, iš- 
buvusios tenai joms paskirtą laiką — vienos ilges- 
nį, kitos trumpesnį — vėl išsiunčiamos atgal gimti 
gyvų būtybių pavidalu. 

Trečioji upė išteka vidury, tarp Okeano ir 
Acheronto; netoliese nuo savo ištakos įbėga į 
didelę, kaitriai liepsniojančią vietą, sudarydama 
ten kunkuliuojantį vandens ir dumblo ežerą, di- 
desnį už mūsų jūras. Iš čia ji teka ratu toliau, 
drumsta ir dumblina, apsivynioja aplink žemę 
ir prieina prie pat Acherusiados ežero krašto, ta- 
čiau nesusimaišo su jo vandenimis. Dar daug ratų 
po žeme apibėgusi, ji krinta į apatinę Tartaro 
dalį. Šitos upės vardas Piriflegetontas, ir jos ug- 
niniai purslai prasimuša įvairiose žemės vietose. 

Kitoje pusėje Periflegetonto pora — ketvirtoji 

upė — pirmiausia teka baisiomis, nejaukiomis vie- 
tomis, kurios, kaip sako, esančios tamsiai mėly- 
nos spalvos; tas vietas vadina Stigijos kraštu, o 
ežeras, kurį sudaro upė, vadinasi Stiksas. Įsilie- 
dami į šitą ežerą, jos vandenys įgyja baisią jė- 
gą ir bėga šniokšdami po žeme ratu, priešingu 
Periflegetontui, paskui pasiekia Acherusiados 
ežerą iš priešingos pusės. Ir šitos upės vandenys 
nesimaišo su jokiais kitais vandenimis, ir ji, taip 
pat apsukusi žemę, įteka į Tartarą priešais Peri- 
flegetontą. Šios upės vardas, kaip sako poetai, 
Kokitas. 


62. Stai kaip visa tai sutvarkyta. 

Kai mirusieji ateina į tą vietą, kur kiekvieną 
nusiveda jo demonas, pirmiausia visi būna teisia- 
mi — ir tie, kas gražiai ir šventai gyveno, ir kas 
ne. O tie, kurių gyvenimas pasirodys buvęs vi- 
dutiniškas, nuvykę į Acherontą ir įlipę į jiems 
paruoštus laivus, pasiekia ežerą. Ten jie gyvena 
epsivalydami ir, atlikę bausmes už savo nuodė- 
mes, gauna atleidimą, o už gerus darbus atlygi- 
nimą — kas ką nusipelnė. 

"Tuos, kurie dėi savo sunkių nusikaltimų pasi- 
rodys nebepataisomi (arba šventvagiai, ne kartą 
grobę šventyklose, arba žŽmogžudžiai, daugelį nu- 
žudę neteisingai ir neteisėtai, arba kiti panašūs 
piktadariai}, jiems priderantis likimas sviedžia 
į Tartarą. iš kur jie niekados nebeišeina. 

Tačiau tie, kurie pasirodys padarę didelių nusi- 
kaltimų, bet vis dėlto išperkamų, pavyzdžiui, 

pykčio pagauti pakėlę ranką prieš tėvą ar motiną, 
ir dėl to darę atgailą per visą gyvenimą, ar kuriuo 
kitu būdu pasidarę Žmogžudžiais, grūdami į Tar- 
tarą, bet, patekę tenai ir išbuvę metus laiko, 
vilnių išmetami — žmogžudžiai į Kokitą, o tėvažu- 
džiai ir motinžudžiai — į Periflegetontą. Kai sro- 
vės nešami atsiduria Acherusiados ežere, ima rėk- 
ti ir šauktis, vieni — tų, kuriuos nužudė, kiti — 
tų, kuriuos įžeidė; prisišaukę maldauja ir prašo 
leisti jiems įeiti į ežerą ir juos ten priimti; pasise- 
kus permaldauti, įeina į ežerą, ir jų vargai pasi- 
baigia; o jei ne,— nuvelkami atgal į Tartarą ir iš 
ten vėl į tas pačias upes. Ir jie kentės tol, kol 
permaldaus tuos, kuriuos nužudė, nes tokia baus- 
mė jiems paskirta teisėjų. 

Galiausiai tie, kurie pasirodys ypatingai šven- 
tai gyvenę: juos išvaduoja ir išgelbsti iš žemės 
gelmių kalėjimo, ir jie eina į tyras aukštybes vir- 
šum žemės, kur ir apsigyvena. Tie iš jų, kas filo- 
sofijos padedami visiškai apsivalė, gyvena toliau 
be jokių kūnų ir pasiekia dar gražesnes buveines, 
apie kurias papasakoti nelengva, o ir laiko maža 
beturime. 

Taigi dėl viso to, apie ką dabar kalbėjomės, Si- 
mijau, reikia iš visų jėgų stengtis gyventi dorai 
ir išmintingai, nes puiki dovana ir viltis didelė! 


63. Kad visa yra lygiai taip, kaip aš ką tik pa- 
pasakojau, protingam vyrui teigti, žinoma, ne- 
dera. Bet kad mūsų sieloms — jei tikime jas esant 
nemirtingas — paruoštas maždaug toks likimas ir 

tokios buveinės, tai, man rodos, teigti reikia, 
dargi drąsiai. Toks ryžtas garbingas ir gražus — 
juo mes tarsi kerime patys save. Štai kodėl taip 
plačiai ir smulkiai pasakojau tą padavimą. Kiek- 
vienas žmogus, kuris per visą gyvenimą atsisaky- 
davo įvairių kūno malonumų bei papuošalų, 
laikydamas juos kažkuo svetimu ir teikiančiu grei- 
čiau žalos, negu naudos, turėtų drąsiai laukti li- 
kimo, kuris ištiks jo sielą. Toks uoliai mokėsi ir 
puošė sielą ne svetimu, bet tinkamu jai papuoša- 
lų — išmintimi, teisingumu, drąsa, laisve, tiesa; 
toks laukia kelionės į Hadą, likimui pašaukus. Ir 
jūs, Simijau, Kebetai, ir visi kiti kada nors nu- 
vyksite tenai, kiekvienas savo laiku. O mane li- 
kimas, kaip pasakytų tragikas, jau dabar tenai 
šaukia, ir beveik atėjo laikas mazgotis: man ro- 
dos, geriau išgerti nuodus pirma nusimazgojus, 
kad moterims nebūtų rūpesčio prausti lavoną. 


64. Sokratui tai pasakius, prabilo Kritonas: 

— Taip, Sokratai; bet ką pavedi štai tiems ar 
man padaryti dėl savo vaikų ar dėl kitko, kad ga- 
lėtume tau geriausiai patarnauti? 

— Nieko naujo nepasakysiu, Kritonai, tą pat, 
ką ir visada, — atsakė Sokratas: — rūpinkitės sa- 
vimi. Taip elgdamiesi, patarnausite ir man, ir ma- 
no šeimai, ir patys sau, nors dabar to man ir ne- 
pažadėtumėt. Jei patys apsileisite ir nenorėsite 
gyventi taip, kaip ir dabar, ir pirmiau sakiau, tai 
nieko nepasieksite, nors ir kažin kaip tvirtai man 
dabar pasižadėtumėt. 

— Pasistengsime visa daryti, kaip tu liepi,-- 
pasakė Kritonas. — Bet kaip tave palaidosim?“? 

— Kaip tik norite, — atsakė Sokratas, — jei tik 
mane sučiupsite ir jei nepaspruksiu nuo jūsų. 

Tyliai nusijuokęs ir atsisukęs į mus, Sokratas 
kalbėjo toliau. 

— Negaliu, vyrai, įtikinti Kritono, kad aš esu 
tik tas Sokratas, kuris dabar kalba su jumis ir 
kol kas tebėra kiekvieno savo žodžio šeimininkas: 
Kritonas mano, kad aš — tik tas Sokratas, kurį jis 
netrukus pamatys lavono pavidalu, todėl klausia, 
kaip mane laidoti. O tai, apie ką aš jau seniai ilgą 
laiką jums kalbėjau — kad, išgėręs nuodų, nebe- 
pasiliksiu daugiau su jumis, bet pasitraukęs nu- 
eisiu į laimingą palaimintųjų pasaulį, — visa tai 
atrodo Kritonui bergždžiai mano kalbėta, tik jums 
ir sau nuraminti. Taigi, — kalbėjo toliau, — laiduo- 
kite už mane Kritonui priešingai, kaip jis laidavo 
už mane teisėjams. Juk jis laidavo mane čia pa- 
siliksiant, o jūs laiduokite, kad aš, numiręs, čia 
nepasiliksiu, bet pasitrauksiu ir nueisiu. Tada ir 
Kritonui bus lengviau: matydamas mano kūną su- 
degintą ar į žemę užkastą, nesisielos dėl mano li- 
kimo, lyg aš ką bloga patyręs; ir mano laidotuvėse 
nesakys, kad štai šarvoja Sokratą, ar išneša jį, ar 
į žemę užkasa?!. Būk tikras, gerasis Kritonai,—- 
kalbėjo Sokratas,— sakyti ne taip, kaip yra, ne 
tik savaime blogas dalykas, bet per tai ir sielos 
kenčia nuostolį. Būk drąsus ir sakyk, kad laidoji 
mano kūną ir laidoji taip, kaip tau patinka ir kaip, 
tavo galva, geriausiai sutinka su apeigomis. 

65. Tai pasakęs, Sokratas atsistojo ir nuėjo į 
gretimą kambarį praustis. Kritonas ėjo paskui jį, 
liepęs mums palaukti. Laukėme šnekučiuodami ir 
smulkiai nagrinėdami tai, ką buvome girdėję, ta- 
čiau tolydžio grįždavome prie mus ištikusios ne- 
laimės: mes tarsi tėvo netenkame ir visam gyve- 
nimui liekame našlaičiai. 

Sokratui nusiprausus atvedė jo vaikus — jis tu- 
rėjo dvejetą mažų sūnelių ir vieną paaugusį. At- 
ėjo ir moterų, jo giminaičių. Kritono akivaizdoje 
pasikalbėjęs su jomis ir davęs šiokių tokių nuro- 
dymų, Sokratas liepė moterims ir vaikams iš- 
eiti, o pats grįžo pas mus. Buvo jau arti saulėly- 
džio: Sokratas ilgai užtruko anam kambary. Kai 
grįžo nusiprausęs, atsisėdo, bet jau beveik nesi- 
kalbėjo su mumis. Įėjo Vienuolikos tarnas ir, at- 
sistojęs priešais Sokratą, tarė: 

— Sokratai, tu ne toks, kaip kiti, ir tavimi man 
nėra ko skųstis: kiti, nuteisti mirti, pyksta ir kei- 
kia mane, kad aš, valdžios įsakomas, liepiu jiems 
gerti nuodų. Tave per tą laiką gerai pažinau ir 
matau tave esant drąsiausią, ramiausią ir geriau- 
sią iš visų tų, kurie čia buvo kada pakliuvę. Tr 
dabar esu įsitikinęs, kad nepyksi ant manęs, bet 
ant anų, — juk Žinai tikruosius kaltininkus. O da- 
bar,— supranti, su kokia žinia atėjau, — sudie! Pa- 
sistenk kuo lengviausiai pakelti tai, kas neišven- 
giama. 

Apsiašarojęs tarnas nusisuko ir buvo beišeinąs. 
Sokratas, pažiūrėjęs į jį, tarė: 

— Tr tau sudie. Mes viską padarysime kaip rei- 
kia. 

Kreipdamasis į mus, Sokratas tęsė: 

— Koks malonus žmogus! Nuolat vaikščiojo 
pas mane, kartais pasikalbėdavo ir buvo labai 
geras. Ir dabar kaip nuoširdžiai apverkia mane. 
Tačiau, Kritonai, paklausykime jo. Tegul neša 
nuodus, jei jau sutrinti, o jei ne — tegul sutrina. 

— Bet, Sokratai,— atsakė Kritonas,— saulė, ro- 
dos, dar viršum kalnų, dar nenusileido. O aš ži- 
nau, kad kiti gerdavo nuodus daug vėliau, negu 
jiems būdavo įsakyta, pavakarieniavę, apsčiai iš- 
gėrę, kiti net pasidžiaugę meile su savo mylimo- 
siomis. Nėra ko skubėti, laikas dar leidžia. 

O Sokratas jam tarė: 

— Visai suprantama, Kritonai, kad taip elgiasi 
tie, apie kuriuos kalbi: juk jie tariasi šitaip ką 
nors laimėsią: Tačiau ne mažiau suprantama, kad 
aš taip nedarysiu. Iš tikrųjų, manau, nieko nelai- 
mėsiu, jei nuodus išgersiu truputėlį vėliau, tik 
pats sau atrodysiu juokingas, besikabinėdamas už 
gyvenimo ir gaudydamas, ko jau nebėra. Ne, ne- 
siginčyk, eik ir daryk, kaip sakau. 


66. Tai išgirdęs, Kritonas linktelėjo čia pat sto- 
vinčiam tarnui. Šis išėjo ir gana ilgai užtrukęs 
grįžo su žmogumi, kuris turėjo paduoti nuodus; 
nešė juos taurėje, sutrintus į miltelius. Pamatęs 
tą žmogų, Sokratas tarė: 

— Gerai, mielasai. Tu tai išmanai — ką man da- 
bar darytiė 

— Nieko, — atsakė anas,— imk išgerk ir vaikš- 
čiok, kol pajusi kojas pasunkėjus, o tada gulk: 
nuodai veiks patys. 

Tai sakydamas, padavė Sokratui taurę. Paėmė 
ją, Echekratai, visiškai ramiai, nė kiek nesudre- 
bėjo, nepasikeitė nei veido išraiška, nei spalva, 
bet savo papratimu kiek iš padilbų pažvelgė į 
tarnautoją ir paklausė: 

— Kaip tu manai, ar šito gėrimo galima nupilti 
kurio nors dievo garbei, ar ne? 

— Tik tiek, Sokratai, sutriname, kiek reikia 
išgerti. 

— Suprantu, — pasakė Sokratas.— Bet pasimels- 
ti dievams galima ir reikia, kad laimingai pasisek- 
tų iš šio pasaulio persikelti į aną. Štai ir aš 
meldžiuos, kad taip būtų. 

Su tuo žodžiu pridėjo taurę prie lūpų ir labai 
ramiai ir lengvai išgėrė. 

Daug kas iš mūsų iki šiol dar galėjo susival- 
dyti neverkę. Bet kai pamatėme, kaip jis geria 
nuodus ir kad jau išgėrė, nepajėgėme susilaikyti. 
Man, prieš mano paties norą, ėmė čiurkšlėmis rie- 
dėti ašaros, ir aš, prisidengęs apsiaustu, apraudo- 
jau save — taip, ne jį apverkiau, bet save ir sa- 
vo nelaimę — kokio vyro ir bičiulio nustojau! O 
Kritonas, tas dar pirmiau išėjo, neįstengdamas 
sulaikyti ašarų. Apolodaras ir pirma visą laiką 
vaitojo, o dabar ėmė balsu rėkti ir raudoti, ir 
jau visi, išskyrus patį Sokratą, pradėjo verkti. 

— Ką čia darote, keisti žmonės? — pasakė So- 
kratas. — Kaip tik dėl to ir moterims liepiau 

išeiti, kad nedarytų tokios sumaišties. Esu girdė- 
jęs, kad mirti reikia malonių kalbų klausantis. Nu- 
siraminkit ir susivaldykit. 

Tai išgirdę, susigėdome ir nustojome verkę. O 
Sokratas ėmė vaikščioti po kambarį. Kai jam, 
kaip buvo sakęs tarnas, ėmė stingti kojos, atsi- 
gulė aukštielninkas — taip buvo patarta. Po kiek 
laiko tas, kuris buvo atnešęs nuodų, ėmė čiupi- 
nėti Sokrato kojas ir blauzdas; paskui, stipriai 
paspaudęs jam koją, paklausė, ar jaučiąs. Sokra- 
tas atsakė, kad ne. Po to tarnas ėmė čiupinėti 
šlaunis ir, čiuopdamas aukštyn, ženklais rodė, 
kad Sokratas eina šaltyn ir stingsta. Vėl pačiupi- 
nėjęs pasakė, kad, kai tik nuodai pasieksią širdį, 
jis ir numirsiąs. 

Jau beveik visas jo liemuo atšalo. Staiga Sokra- 
tas nusiklojo (jis gulėjo apklotas) ir ištarė pasku- 
tinius savo žodžius: 

— Kritonai, — pasakė, — esame skolingi Askle- 
pijui gaidį, būtinai pasirūpinkit atiduoti??. 

— Padarysime,— atsakė Kritonas— Ar nepasa- 
kysi dar ko? 

Į šitą klausimą jau nieko nebeatsakė! Netrukus 
krūptelėjo, ir tarnas atidengė jo veidą: akys jau 
buvo sustingusios. Kritonas užčiaupė jam lūpas 
ir užmerkė akis. 


67. Toks, Echekratai, buvo galas mūsų bičiulio, 
žmogaus, kaip mes galime tvirtinti, iš visų, ku- 
riuos pažinome per visą savo gyvenimą, geriau- 
sio, išmintingiausio ir teisingiausio. 


KOMENTARAI 


PLATONAS 


Platonas (427—347 m. pr. m. e.) gimė Atėnuose. 
Platono jaunystės laikais vergvaldiški Atėnai pasiekė 
aukščiausią klestėjimo laipsnį; čia tada veikė pagarsė- 
ję literatūros, meno ir mokslo vyrai. Jaunutį Platoną 
žavėjo Fidijo ir Polikleto kūriniai, jis gėrėjosi Sofok- 
lio ir Euripido tragedijomis, Aristofano komedijomis, 
rimti Tukidido ir Ksenofonto raštai lavino jo protą. Ta- 
čiau didžiausios reikšmės jo gyvenimui ir brendimui 
turėjo pažintis su Sokratu, kuris per paskutinį savo gy- 
venimo dešimtmetį buvo Platonui mokytojas ir artimiau- 
sias draugas. 

Sokratui mirus, Platonas pasitraukė iš Atėnų, gal būt, 
dėl nepalankių politinių sąlygų. Kurį laiką gyveno Me- 
garoje pas bičiulį Euklidą, kur uoliai studijavo filoso- 
fiją. Tačiau gyvo Sokrato žodžio negalėjo jam atstoti 
jokios filosofinės sistemos, dėstomos mokyto Euklido. 
Jis susiruošė į kelionę. Tačiau apie jo keliones šaltinių 
duomenys supainioti. Rašoma, kad Platonas iškeliavęs į 
Italiją, tikėdamasis išgirsti gyvą žodį iš tenykščių filo- 
sofų. Čia Platoną paveikęs pitagoriečių mokymas. Ita- 
lijoje Platonas praplėtęs savo žinias matematikos ir fi- 
zikos srityse. Kai kurie šaltiniai duoda pusiau legen- 

dinių pasakojimų, kad, sužavėtas beribėmis matemati- 
kos galimybėmis, Platonas keliaująs į Kirenę pas garsųjį 
matematiką Teodorą, iš ten į Egiptą, kuris buvo laiko- 
mas daugelio mokslų šaltiniu. Bet ir abstraktūs mokslai 
nebepatenkinę Platono: jį stebino ir domino gamtos 
„Stebuklai“, kurių tirti išvyko į Siciliją. Ten susipažino 
su turtinga šalies gamta, mokėsi geologijos, tyrinėjo ug- 
nikalnių išsiveržimus. Sicilijoje Platonas bandė skelbti 
jau ryškėjančias savo filosofines pažiūras, bet Sira- 
kūzų tironas Dionizas įžiūrėjo pavojų savo valstybės 
tvarkai, įsakė suimti Platoną, net buvo pasiryžęs nu- 
bausti jį mirtimi. Platono draugams užtarus, Dionizas 
atidavė filosofą, kaip belaisvį, Spartos pasiuntiniui, ku- 
ris įsakė nugabenti jį į Eginą, žinomą anuomet vergų 
prekybos centrą. Čia Platonas buvo parduotas vergų 
rinkoje. Atsirado vienas geras kirenietis, išpirko filo- 
sofą ir suteikė jam galimybę grįžti į tėvynę (388 m.). 

Grįžęs į Atėnus, Platonas įkūrė prie Akademo gimna- 
zijos filosofijos mokyklą, garsiąją ,,Akademiją“, kurioje 
dėstė savo teorijas dialogų ir paskaitų pavidalu. Dialo- 
guose Platonas taip pat apibūdino Sokrato mokymą. 

Platonas — idealistinės filosofijos Europoje pradinin- 
kas, pirmas nuosekliai ir plačiai išdėstęs visą sistemą, 
savo pažiūras į pasaulį, žmogų, valstybę. Platonas ski- 
ria du pasaulius: realių daiktų pasaulį ir idėjų pasaulį. 
„Realusis pasaulis jam yra tik idėjų pasaulio atspindys. 
Jo pagrindiniais teiginiais rėmėsi visa vėlesnioji idea- 
listinė filosofija. Taikydamas savo mokymą visuomeni- 
nio gyvenimo reiškiniams, Platonas kūrė idealios vals- 
tybės doktriną, pasireikšdamas kaip vergvaldinės-aris- 
tokratinės valstybės šalininkas. 

Platono raštai — daugiausia dialogai — dar antikos lai- 
kais buvo padalinti į 9 rinkinius — tetralogijas (po 4 
kūrinius kiekvienoje). Tokiu būdų viso susidarė 36 vei- 

kalai, tačiau dalis jų tikrai nepriklauso Platonui, o kai 
kurių kitų autentiškumas ginčytinas. Tyrinėtojai neabe- 
joja tik dėl 23 dialogų autentiškumo. 

Platono kūryba skirstoma į tris periodus: ankstyvąjį, 
brandųjį ir vėlyvąjį. Pirmajame periode sukurti veika- 
lai („„Kritonas“, „Protagoras“ ir kt.) parašyti dažniau: 
siai „sokratiška“ klausimų ir atsakymų forma, juose 
daugiausia nagrinėjami moraliniai-etiniai klausimai. Ant- 
rojo laikotarpio dialogai (,,„Fedonas“, „Puota“, ,„Fedras“ 
ir kt.) tiek turiniu, tiek forma yra patys brandžiausi ir 
reikšmingiausi. / Juose autorius gvildena būties proble- 
mas, išdėsto „mokymą apie idėjas“. Pašnekesiai čia daug 
kur išplečiami, perpinami ilgesniais pasakojimais ir 
„mitais“. Vėlyvuoju kūrybos laikotarpiu parašytuose vei- 
kaluose („Įstatymai“ ir kt.) Platonas bando savo „idėjų 
teoriją“ plačiau taikyti gamtos filosofijai ir visuome- 
nės reiškiniams. Tačiau šio meto kūriniuose daug turi- 
nio prieštaringumų, susilpnėja ir nublanksta formos me- 
niniai elementai. 

Platonas išliko iki mūsų dienų ne vien kaip įžymus 
mąstytojas, bet ir kaip talentingas antikinės prozos kūrė- 
jas, menininkas. Geriausiuose jo dialoguose matome 
ne vien filosofinius ginčus, bet ir dramatines scenas, 
karštus gyvų charakterių konfliktus, emocionalius su- 
sikirtimus. Ypač ryškus, spalvingas drąsaus, tiesaus, iš- 
mifitingo Sokrato paveikslas, einąs per daugumą dialo- 
gų. Talentingiausi Platono dialogai perpinti fantazija, 
pilni kandžios ironijos, vietomis taiklios parodijos. 

Šioje Platono kūrinių rinktinėje spausdinama „Puota“, 
„Sokrato apologija“, ,,„Kritonas“ ir „„Fedonas“. Tai vieni 
geriausių Platono veikalų. Per juos visus pereina iš- 
mintingasis Sokratas, žmogus ir mąstytojas, savo gyve- 
nimo ir mokytojo kelią užbaigiąs ,„Fedone“ ramia jr 
šviesia mirtimi. 

Šiuos visus kūrinius vertėjas buvo išvertęs į lietuvių 
kalbą ir išleidęs dar iki Antrojo pasaulinio karo. Pra- 
ėjus kelioms dešimtims metų tie vertimai senstelėjo, to- 
dėl rengiant šį leidinį, Platono dialogų vertimai buvo 
peržiūrėti iš naujo. 


PUOTA 


Senovės Graikijoje buvo paprotys mokytų vyrų puo- 
tose disputuoti įvairiomis rimtomis temomis. Šiame Pla- 
tono dialoge išdėstomos pažiūros į meilę, grožį, gėrį. 


Puotos dalyviai (be Sokrato ir Alkibiado): 

Agatonas— poetas-tragikas, miręs apie 400 m. pr. 
m. e. Agatonas drauge su Euripidu gyveno Makedoni- 
jos karaliaus rūmuose. Taigi, kai buvo rašoma ,„Puota“, 
jis jau buvo miręs. Agatonas sukūrė septynias tragedi- 
jas, tačiau jų tik pavadinimus težinome. 

Fedras (jo vardu pavadintas ir vienas Platono dialo- 
gas) gyvai domėjosi filosofijos klausimais. 

Pausanijas išdėstė pagyvenusio tų laikų atėniečio 
nuomonę meilės klausimais. Jo kalba, kaip Agatono, 
buvo sofistiško gudrumo pavyzdys. 

Eriksimachas, Fedro bičiulis, kilęs iš garsios 
Atėnų gydytojų šeimos ir pats gerokai prasilavinęs kaip 
gydytojas. Platonas vaizduoja jį kiek komiškai, ypač 
scenoje su Aristofanu. 

Aristofanas — įžymus antikos komedijų rašytojas 
(450—388 m. pr. m. e.). Aristofanas irgi jau buvo 
miręs, kada buvo kuriama. „Puota“. Iš gausios Aristofa- 
no kūrybos išliko tik 11 komedijų, jų tarpe „Debesys“, 
kur pajuokiamas Sokratas. 

Diotima— Platono sukurtas moters tipas. 

Aristodemas— Sokrato šalininkas ir pasekėjas. 

Sokratas vaikščiodavo basas retkarčiais, o Aristode- 
mas — visada. 

Be to, yra dar du įžanginio pasikalbėjimo dalyviai: 
Apolodoras ir Glaukonas. Apolodoras, pasak jo paties, 
skulptorius liejikas, buvo karštas Sokrato gerbėjas, So- 
krato mirties liudininkas. Kas toks Glaukonas, tiksliai 
nežinome. Tokiu vardu buvo Platono brolis ir, galimas 
daiktas, kad čia — jis. 


I Faleras— vienas iš Atikos demų į pietus nuo 
Atėnų, senasis Atėnų uostas. 

2 Galimas daiktas, kad čia minimas Glaukonas buvo 
Platono brolis. 

3 Tatai įvyko 416 m. pr. m. e., o 411 m. Agatonas iš- 
keliavo į Makedoniją, iškviestas karaliaus Archelajo.— 
Tragedijų rungtynėse dovanas gaudavo ne tik nugalėjęs 
autorius, bet ir choro vedėjas. Agatonas čia pakvietė 
choro dalyvius. 

4 Platonas mini Aristodemą tik „Puotoje“. 

5 Žodžių žaidimas. Patarlė buvo: Gerieji eina pas ge- 
ruosius puotauti neprašyti. Perkėlęs žodžio agathon (ge- 
rųjų) kirtį į antrą skiemenį, Sokratas pasakė jį kvietu- 
siojo vardą Agathon. 

ê „Iliada“ X, 224: „Dviese tenai eidami, vis greičiau 
pastebės ką naudingo." 

7 Kalbama apie Agatono pergalę Dioniso teatre (Atė- 
nuose), kur buvo susirinkę žiūrovai iš visos Graikijos. 
Dioniso teatre galėjo tilpti apie 15 000 žmonių. 

8 Dionisas minimas čia arba todėl, kad jis, kaip tragi- 
kų dievds, gali būti ginčo tarpininkas, arba kaip vyno 
(atseit, kiekvienos puotos) globėjas. 

9 Paprotys nulieti vyną arba vandenį buvo labai pa- 
plitęs Graikijoje. Čia kalbama apie vyno nuliejimą prieš 
geriant. 

10 Fedras buvo kilęs iš Mirinunto demo, pietryčių 
Atikos daly. 

11 Melanipė, Kentauro Chirono anūkė, buvo Euripido 
pavaizduota dviejose (dingusiose) tragedijose. 

12 Himnas buvo lydimas kitaros akompaniamento. Pe- 
anas buvo lydimas fleitos akompaniamento. 

19 Prodikas iš Julidos (Keo saloje), Sokrato amžinin- 
kas, jaunas atvyko į Atėnus ir čia pasiliko mokyti iškal- 
bos. Bendravo su Sokratu, Ksenofontu, Euripidu ir kt. Iš 
jo kalbų liko tik fragmentas apie Heraklį (Ksenofonto 
raštuose). 

4 Šitas Fedro teigimas nėra tikslus: poetas Alkajas 
kaip Eroto gimdytojus nurodo Dzefirą ir Iridę, o Simo- 
nidas — Arėją ir Afroditę. 

15 Filosofas Parmenidas — eleatų mokyklos atstovas. 
Parmenidą .jau seną Atėnuose matęs jaunas Sokratas. 
Parašė filosofinę poemą „Apie gamtą“ (kaip atsakymą 
Heraklitui). Išliko šio veikalo nuotrupos. Čia cituojama 
eilutė paimta iš minėto veikalo. 

16 Akusilajas iš Argo parašė dievų genealogiją, kurios 
išliko tik nuotrupos. 

17 Apolonui tarpininkaujant, likimo deivės Moiros su- 
tiko pasigailėti Ferų (Tesalijoje) karaliaus Admeto, jei 
kas kitas sutiks vietoj jo numirti. Admeto tėvams atsi- 
sakius pasiaukoti dėl sūnaus, tatai padarė jo žmona Al- 
kestidė. Hado karalienė Persefonė grąžino ją Admetui. 

18 Dainius Orfėjas nusileidęs į Hadą išvaduoti savo 
žmonos Euridikės. Tačiau Orfėjas vėl neteko Euridikės, 
nes neištesėjo duotojo pažado ir, grįždamas iš Hado, 
atsigręžė. Platonas kiek nutolsta nuo įprastinės versi- 
jos — jis rašo, kad dievai dėl Orfėjo lepumo ir bailumo 
vietoj Euridikės jam parodę jos šešėlį. Orfėjas lepus, 
pagal Platoną, todėl, kad grojęs lepinančiu styginiu inst- 

rumentu kitara, tuo tarpu fleitos garsai žadinę drąsą 
bei narsumą. 

19 Galimas daiktas, kad čia turima galvoje neišlikusi 
Eschilo tragedija ,,Mirmidonai'". 

20 „Iliada“, XI, 787: 

„Mano sūnau, kilimu už tave garsingesnis Achilas, 
Tu gi vyresnis už jį, nors jėga jo didesnė už tavo.” 

2! Dangiškosios (Uranijos) Afroditės šventovė buvo 
į vakarus nuo Atėnų aikštės, o Žemiškosios (Pande- 
mos) — Akropolio pietvakarių atšlaitėje. Pirmoji Afro- 
ditė buvo atsiradusi iš jūros putų, kurios susidariusios 
Dangui (Uranui) pasinėrus į jūrą. Antrosios gimdytojai 
buvę Dzeusas ir Diona. 

2 Turima galvoj įvairūs nusižengimai prieš įstaty- 
mus, kurie numatė griežtą bausmę už laisvųjų moterų 
garbės įžeidimą. 

2 Antalkidas 387 m. pr. m. e. pasirašė Spartos 
taikos sutartį su persais, pagal kurią Mažosios Azijos 
(Jonijos) graikų miestai atiteko persams („barbarų tau- 
ta"). 

2 Sugretinimą reikėtų suprasti taip, kad suaugusieji 
bendraudavo su berniukais ir jaunuoliais dažniausiai pa- 
lestrose ir gimnazijose. 

2 Per Panatėnajų šventes (514 m. pr. m. e.) Aristo- 
geitonas su Harmodijum nudėjo Hiparchą, iš savo tėvo 
Pisistrato paveldėjusį valdžią Atėnuose. Per kilusį su- 
mišimą Harmodijus žuvo, o sulaikytas Aristogeitonas 
buvo nuteistas mirti. Po sukilimo (510 m. pr. m. e.), ki- 
lusio dėl Hipijaus žiaurumo, atėniečiai ėmė ypatingai 
garbinti Harmodijų ir Aristogeitoną kaip kovotojus 
prieš priespaudą. e 

26 Palyg. Homero „Iliada“, II, 71: 

„Tarė ir dingo. Mane gi apleido tuoj miegas saldusis.“ 

2 Iš vieno medicinos traktato („Apie epidemijas“), 
priskiriamo Hipokratui, sužinome, kaip stropiai anų lai- 
kų gydytojai tirdavo ligas. Eriksimachas čia aiškiai ski- 
ria medicinos teoriją nuo praktikos. Gydytojus prakti- 
kus jis nelabai vertina, laikydamas juos amatininkais. 

23 Hipokratui priskiriamam traktate „Apie kvėpavimą“ 
pasakyta: „Medicina yra pridėjimas ir atėmimas; atėmi- 
mas to, kas pervirš, pridėjimas to, ko trūksta. Kas moka 
tatai geriausiu būdu padaryti, yra geriausias gydytojas." 
Šitą teiginį Eriksimachas savo reikalui taip keičia: žmo- 
gaus organizmas iš prigimties linkęs prisipildyti ir išsi- 
tuštinti; tas palinkimas gali būti arba sveikas, arba 
liguistas, priklausomai nuo to, kokia žmogaus meilė — 
gera ar bloga. Gydytojo uždavinys: nustatyti palinkimų 
esmę ir, jei palinkimai liguisti, juos gydyti, t. y. arba 
pridėti trūkstamus sveikus pradus, arba atimti liguis- 
tus. 

2 Seniausiais laikais dievu-gydytoju buvo laikomas 
„Apolonas, ir tik paskui medicinos kūrėju ir gydytojų 
globėju pradėta laikyti dievas Asklepijas, Apolono ir 
Kronidės sūnus. Kad žmonės neardytų esamos tvarkos 
ir nesiliautų bijoję mirties ir dievų, Dzeusas Žaibu nu- 
trenkęs Asklepiją. Be gyvačių, laikomų Asklepijo šven- 
tovėse, jo ypatingoje globoje buvo gaidys.— Sakydamas 
„poetai“, Eriksimachas turi galvoje Agatoną ir Aristo- 
faną. 

3% Galimas daiktas, kad čia žemės darbą reikia suprasti 
kaip gydomųjų žolių kultūrą. 

31 Muzikos teorijoje graikai skirdavo šias dalis: har- 
moniją (mokslą apie tonus), ritmiką (mokslą apie tak- 
tus) ir metriką (mokslą apie metriškus matus). 

32 Kalbėdamas apie muziką, Eriksimachas mini jau 
nebe Dangiškąją Afroditę, bet Dangiškąją Mūzą, ir ne 
Žemiškąją Afroditę, bet Mūzą Polihimniją. 

33 Meteorologiją Eriksimachas laiko astronomijos da- 
limi. 

34 Androginais buvo pravardžiuojami išlepinti vyrai. 

35 Cikadų patelės deda kiaušinėlius į smėlį, o ten juos 
veikia saulės šiluma. 

36 Markė — žaidžiamasis kauliukas arba lentelė. Šei- 
mininkas, skirdamasis su svečiu, lauždavo tokį kauliuką 
(arba lentelę, žiedą ir pan.) pusiau: vieną puselę įteik- 
davo svečiui, antrą — pasilikdavo. Tatai buvo ženklas, 
kad, dar kartą susitikus bičiuliams arba jų įpėdiniams, 
galima atnaujinti bičiulystę. 

37 Filerastas — mylįs tą, kuris jį myli. 

38 Turima galvoje tos pušelės, kurios atsirado iš an- 
drogino ir pirmykštės dvilypės moters. 

39 Kalbama apie Mantinėjos miesto (Arkadijoje) bend- 
ruomenės padalijimą į keturias dalis 385—384 m. pr. m. e. 
Čia aiškus anachronizmas: Aristofanas savo kalboje mi- 
ni įvykį, atsitikusį tik po 30 metų. Agatonas iškėlė puo- 
tą 416 m. pr. m. e., apie ją pasakojama 401 m. pr. m. e., 
o Platonas bus ją aprašęs 383—382 m. pr. m. e. Pana- 
šių anachronizmų nemaža randame graikų komedijose. 

40 „Odisėjoje“ (XVII, 218) šita patarlė skamba šitaip: 

„panašų dievai panašiam vis suranda“ 

41 Čia būtinybė, likimas kaip dievybės įasmeninimas. 

42 Atè, Dzeuso duktė, nelaimių deivė, aptemdanti pro- 
tą ir užnuodijanti širdį, stumianti žmones į nusižengi- 
mus, už kuriuos paskui jiems reikia vargą kentėti. Ji 
švelniai, nejučiomis įsiskverbia į žmonių širdį, nuslo- 
pina jų valią ir verčia nusidėti. 

43 „Iliada“, XIX, 92. 

4 Metafora paimta iš Gorgijo mokinio Alkidamanto. 

45 Cituojamas pasakymas iš dingusios Sofoklio trage- 
dijos „Iestas Mikėnuose“. 

46 Palyg. „Odisėja“, VIII, 266: 

„Dainius tuo tarpu, užgavęs stygas, savo dainą S adena 
Meilę Arėjo vaizduodamas ir Afroditės gražiosios, 
Nuotykį baisiai juokingą, kaip rūmuose jiedu Hefaisto 
Sutarė meilei slaptai susieiti." 

47 Cituojamas pasakymas iš žuvusios Euripido tragedi- 
jos „„Steneboja“. 

8 „Ne nebaiminga baime bijojau“ — Sokratas pašiepia 
nenatūralią Agatono iškalbą jo kalbos pabaigoje. 

9 „Odisėjoje“, XI, 633 pasakyta; 

„Pagavo išblyškėlė baimė 
Patį mane: pamaniau, gal prakeiktos baidyklės gorgonos 
Išlend iš Hado gelmių, įsakytos taip Persefonėjos." 
Sokratas žaidžia žodžiais: Gorgona — Gorgijas. Gorgo- 
na — baisi pragaro šmėkla. Vėliau jų buvo priskaityta- 
trys. 

Gorgijas iš Leontinų (Sicilijoje) — sofistas, gabus kal- 
bėtojas, graikų dailiosios prozos kūrėjas. 427 m. pr. m. e. 
Gorgijas buvo pasiųstas į Atėnus pagalbos prieš karin- 
gus kaimynus. Atėniečių sueigoje Gorgijas pasakė įspū- 
dingą kalbą (nors Diodoras į jo iškalbą žiūrėjo kritiš- 
kai), ir atėniečiai pasižadėjo remti tolimus siciliečius. 

90 Euripido posakis: „lūpos prisiekė, protas priesaikos 
nevaržomas." 

9! Diotima ir viskas, kas apie ją pasakojama, Platono 
išgalvota. Vėlyvesnių rašytojų kalbos apie Diotimą re- 
miasi vien Platonu. 

5 Budintį Sokratą pamokydavo jo „demonas“, mie- 
gantį — sapnai. 

63 Šito mito reikšmė neoplatonikų įvairiai buvo aiški- 
nama. Poras — turto, pertekliaus įasmeninimas, jos prie- 
šingybė — Penija (bėdos, skurdas). Perkelta prasme „po- 


ros“ reiškia priemonę ką pasiekti, kaip nors išeiti iš 

keblios padėties. Taigi Poras — aktyvumo pradas, Pe- 
nija — pasyvumo. 

5 Kalonė — grožio (kalos) įasmeninimas. Kaip Moira 
lemia naujagimio likimą, taip ji lemia fizinio ir dva- 
sinio grožio gimimą, kaip Eiletija palengvina gimdymo 
skausmus, taip ji pagreitina grožio užgimimą (atsiradi- 
mą). 

5 Kodras, Melanto sūnus, Atikos karalius. Dorė- 
nams įsiveržus į Atiką (1068 m. pr. m. e.), Kodras išgel- 
bėjęs tėvynę. Karaliaus valdžia buvo panaikinta, bet 
artimiausieji Kodro įpėdiniai kurį laiką dar turėjo ka- 
raliaus vardą. 

56 „Švenčiausių paslapčių“ terminas paimtas iš Eleusi- 
no misterijų, kur jis reiškė aukščiausiąjį pašventinimo 
laipsnį. Buvo keli tokio pašventinimo laipsniai. Aukš- 
čiausiąjį laipsnį pasiekęs regėtojas — regįs tikrąjį Gro- 
žį, tikrąją Tiesą. 

97 Kilimas aukštyn turi keturis laipsnius: 1) gražių 
kūnų mylėjimas, 2) moralinio grožio stebėjimas, 3) gro- 
žio regėjimas, 4) absoliutaus grožio pažinimas. 

5 Šaldytuvas — indas su ledu, kuriame atvėsdavo vy- 
nas. Aštuoni kotilai — kiek daugiau, kaip du litrai. 

59 „Iliada“, XI, 514; 

„Vyras, kurs gydyti moka, atstoja nemokančių pulką.“ 

6 Darydamas šitą palyginimą, Alkibiadas turi galvo- 
je Atėnės ir Marsijo grupę — skulptūrą (Mirono kūrinį), 
kuris stovėjo Atėnų akropoly. 

6! Plutarchui priskiriamame traktate „Apie muziką“ 
sakoma, kad Olimpas, išmokęs iš Marsijo groti fleita, 
paskleidė visoje Eladoje muzikinius eilėgarsius (tonaci- 
jas), kuriuos graikai vartodavo per dievų garbei rengia- 
mas iškilmes. 


263 


62 Koribantai — Rėjos Kibelės (Frigijos deivės) gar- 
bintojai. Savo deivę garbindavo aistringais šokiais ir 
triukšminga muzika. 

63 Galimas daiktas, kad neblaivus Alkibiadas bus čia 
supainiojęs dvi patarles: 1) apie vyną ir teisybę (plg. 
in vino veritas) ir 2) vynas ir vaikai teisingi (sako tei- 
sybę). 

64 „Iliada“, VI, 235: 

„Vario šarvus Diomedui jis pakeitė savo auksiniais.“ 

6 Atėnams pasidavusi ir atėniečių kolonizuota Poti- 
dėja atsisakė paskui paklusti metropolijai. Atėniečių ka- 
riuomenė tada apgulė miestą, ir šis po kelių metų pasi- 
davė. 

66 „Odisėja“, IV, 242: 

„Jis savo dvasioj sumanė ir tai jis išpildė laimingai.“ 

07 Apie šitą kovą, įvykusią prieš Potidėjos apgulimą, 
pasakoja Plutarchas, pasiremdamas Platono „Puota“, o 
Tukididas nieko apie ją nesako. Vėlyvesnių rašytojų 
raštuose randame tik šito pasakojimo variantus. 

6 Kovoje ties Deliju (Bojotijoje, prie pat sienos su 
Atika) 424 m. pr. m. e. rudenį tebiečiai nugalėjo atė- 
niečius. Trečią kartą Sokratas dalyvavo karo žygy ties 
Amfipoliu (422 m. pr. m. e.). 

6 Primindamas, kad Sokratas tarnavo hoplituose, Al- 
kibiadas nori pasakyti, kad Sokratas traukėsi iš kovos 
lauko, nešdamas sunkius šarvus: Sokrato būklė buvo 
blogesnė, negu Alkibiado. 

70 Brasidas, žymus spartiečių vadas, gabus politikas 
ir drąsus karžygys, žuvo ties Amfipoliu 422 m. pr. m. e. 

71 Antenoras tiek pat buvo pasižymėjęs savo iškalba 
trojėnų tarpe, kiek Nestoras — graikų. 

72 Charmidas — Platono dėdė iš motinos pusės. Euti- 
demas minimas Ksenofonto „„Atsiminimuose apie Sokra- 


ti 


tą . 

3 „Iliada“, XVII, 32: 
„Kvailys pasimoko po laiko“ 
74 Likėjas — Likijos Apolono garbei įsteigta gimnazija 
Atėnų rytuose (Sokratas dažnai ją lankydavo). 


SOKRATO APOLOGIJA 


Tai vienas pirmųjų Platono kūrinių. Jo turinį sudaro 
Sokrato kalba, kuria jis gynėsi teisme nuo neteisingų 
kaltinimų, iškeltų jo priešininkų, daugiausia Meleto, 
Anito ir Likono. 399 prieš m. e. metais trys Atėnų pi- 
liečiai, nepripažintas poetas Meletas, pralobęs odininkas 
Anitas ir nevykęs oratorius Likonas apskundė teismui 
Sokratą, kad šis nepripažįstąs oficialiųjų dievų ir tvir- 
kinąs jaunuolius. Jie reikalavo bausti kaltinamąjį mir- 
ties bausme. 


! Nors oficialus kaltintojas buvo Meletas, tačiau Ani- 
tas vaidino pagrindinį vaidmenį teisme ir turėjo įtakos 
teisėjams. 

? Aristofanas komedijoje „Debesys“ išjuokia Sokratą, 
rodydamas jį besisupantį pakabintame krepšy. Senio 
Strepsiado paklaustas, ką jis čia daro, Sokratas atsako, 
kad vaikšto oru ir svarsto apie saulę. 

3 Prodikas iš Keo salos (apie 470 m. pr. m. e.) ilgą 
laiką gyveno Atėnuose, dėstydamas retorikos mokslą. 
Jo pamokomis ir patarimais naudojosi Euripidas, Sokra- 
tas, Ksenofontas ir kt. Hipijas is Elidės, gim. apie 460 m. 
astronomijos, matematikos, istorijos, kalbos ir litera- 
tūros žinovas, nusimanė ir apie amatus. Pasižymėjo 
gobšumu. 

* Turima galvoj 404 m. pr. m. e., kada „trys dešim- 
tys” paėmė valdžią į savo rankas, o demokratų atstovai, 

prie kurių priklausė ir Chairefontas, turėjo pasitraukti 
iš tėvynės. 

5 Anaksagoras, filosofas, gim. apie 500 m. pr. m. e. 
Klazomenuose (Jonijoje). 456 m. atvyko į Atėnus, už- 
mezgė draugingus ryšius su Perikliu. Dėl savo mokslo 
įtartas bedievybe, pasitraukė iš Atėnų į Lampsaką 
(Misijoje). Ten ir mirė 428 m. 

6 Graikų dramaturgai savo veikaluose dažnai svars- 
tydavo filosofų bei sofistų pažiūras, tai atėnietis teatre 
galėdavo susipažinti su kai kuriais filosofijos elemen- 
tais. Tai turi galvoje Sokratas, sakydamas, kad piliečiai 
gali panašių žinių už visą drachmą nusipirkti. Anais lai- 
kais už vieną drachmą galima buvo tris kartus nueiti į 
teatrą. 

7 Achilas — deivės Tetidės sūnus. Sokratas tiksliai ci- 
tuoja Homero „Iliados“ XVIII-os giesmės 96 eilutę. 

8 Potidėja — korintiečių kolonija Chalkidikėje. Susi- 
darius Atikos sąjungai, Potidėjos gyventojai prisidėjo 
prie Atėnų, bet paskui, korintiečių kurstomi, atsimetė, 
ir Atėnai užtai paskelbė jiems karą. Šitame kare da- 
lyvavo ir Sokratas. 

Amfipolis — atėniečių kolonija Makedonijoje. Ties 
šituo miestu 422 m. atėniečiai buvo nugalėti Spartos ka- 
raliaus Brasido. 

Delijus — miestas Bojotijoje. 424 m. pr. m. e. bojo- 
tiečiai nugalėjo atėniečius. Šioje kovoje Sokratas pasi- 
žymėjo drąsa; apie tai liudija Lachetas, vienas iš atėnie- 
čių kariuomenės vadų (Platono dialogas „Lachetas“, 181). 

9 Atėnų taryboje buvo 500 narių, kasmet renkamų iš 
pirmųjų 3-jų klasių piliečių, ne jaunesnių kaip 30 m. 
amžiaus, po 50 žmonių nuo kiekvienos filės. Einamaisiais 
valstybės reikalais rūpinosi iš eilės 50 narių (vienos ku- 
rios filės), kurie, eidami savo pareigas, vadinosi „prita- 
nais“, o pats tas aparatas (50 narių) vadinosi pritanija. 

Sokratas priklausė Antiochidės filei, į kurią įėjo Alope- 
kų demas, iš kur buvo kilęs filosofas. 

10 Nepalaidoti lavono su apeigomis buvo laikoma nu- 
sikaltimu. 

11 Pagal įstatymus reikėjo teisti kiekvieną vadą atski- 
rai, o ne iš karto (vienu balsavimu) visą dešimtį. 

12 Kai spartietis Lisandras 405 m. ties Aigos Potamos 
nugalėjo atėniečius, demokratų valdžia Atėnuose buvo 
pakeista oligarchija (trys dešimtys tironų). 

Iš Rotondos pavidalo namai (tholos), kuriuose rinko- 
si pritanai. 

4 Salaminietis Leontas, vienas atėniečių vadų, buvo 
nuteistas mirti. 

15 Kritonas, kilęs iš Antiochidės filės, buvo geriau- 
sias Sokrato draugas. Jo vardu pavadintas vienas Pla- 
tono dialogas. 

I6 Lisanijo sūnus Eschinas buvo labai atsidavęs Sokra- 
tui ir po Sokrato mirties gyveno kurį laiką Sirakūzuose 
pas tironą Dionisą. 

Apie Antifontą, Nikostratą, Teodotą ir Paralą žinių 
nėra. 

17 Teagas, Demodoko sūnus, dėl silpnos sveikatos nė- 
jo jokių valstybiniu pareigų, buvo atsidėjęs filosofijai. 

Iš Platonas — šito dialogo autorius. 

19 Apolodoras — uoliausias Sokrato pasekėjas. 

2 Po šitų Sokrato žodžių įvyko balsavimas. Balsai pa- 
siskirstė taip: 280 prieš Sokratą ir 220 už. Taigi šešių 
dešimčių balsų dauguma Sokratas buvo pasmerktas. 

2! Sokratas ironizuoja: kaltintojas, kuris nesurinkdavo 
penktadalio balsų, turėdavo mokėti tūkstantį drachmų 
pabaudos. Kadangi iš 500 teisėjų prieš Sokratą balsavo 
tik 280, tai kiekvienam iš trijų kaltintojų teko maždaug 
93 balsai. 

22 Arklių lenktynėse dalyvavo vien turtingi piliečiai, 
nes tik jie galėjo išlaikyti lenktyninius žirgus. 

23 Senas pritanėjus — garbės namai. Čia pietaudavo 
svetimųjų valstybių pasiuntiniai, garbingi svečiai, nuga- 
lėtojai per viešuosius žaidimus ir kitaip valstybei nusi- 
pelnę piliečiai. Išlaikymas pritanėjuje valstybės lėšomis 
buvo didelė garbė. 

24 Po šitų Sokrato žodžių įvyko antras ir paskutinis 
balsavimas. Yra žinių, kad per šitą antrą balsavimą bal- 
sai pasiskirstė taip: 360 prieš ir jau tik 140 už. 

25 Minas — mitinis Krito salos karalius, garsus iš- 
mintimi. 

Radamantas— Mino brolis. 

Ajakas — Eginos karalius, didvyrio Achilo senolis. 

Triptolemas — Eleusino karalius, mokęs atėnie- 
čius žemdirbystės. 

2 Orfėjas ir Musėjas—- mitiniai dainiai. 

27 Hesiodas —epinis poetas iš Askros Bojotijoje, 
gyveno apie 800 m. pr. m. e. Pagarsėjo savo poema 
„Darbai ir dienos". 

2 Palamedas — Eubojos karalius, graikų vadas 
Trojos kare. Neteisingai įtartas išdavimu, buvo graikų 
užmuštas akmenimis. 

2 Ajanta s— Telamono sūnus, pasižymėjo savo 
narsumu per Trojos karą. Įsižeidęs dėl neteisingo Achi- 
lo ginklų atidavimo Odisėjui, o ne jam, išėjo iš proto 
ir nusižudė. 

30 Sokrato bylos nagrinėjimas įvyko pačioje vadina- 
mųjų „„Delijų“ švenčių pradžioje. Jos buvo švenčiamos 
kas pavasarį, pažymint laimingą Tesėjo sugrįžimą iš 
Kretos salos. Per šias šventes būdavo siunčiama iškil- 
minga pasiuntinybė į Delo salą su aukomis dievui Apo- 
lonui. Kol pasiuntinybė negrįžusi, negalima pasmerktie- 
siems įvykdyti mirties bausmės. Sokratas buvo nuteis- 

tas, pasiuntinybei vos išvykus į Delą, tai jam teko visą 
mėnesį laukti kalėjime nuosprendžio įvykdymo. Ten 
dažnai lankėsi draugai ir mokiniai, iš kurių daugelis 
patardavo Sokratui bėgti, bet jis neklausė. 


KRITONAS 


Platonas čia dėsto savo pažiūrą, kad pilietis privalo 
laikytis savo valstybės įstatymų, nesvarbu, kokie žmo- 
nės juos vykdo — teisingi ar neteisingi. Tokiu būdu jis 
diskutuoja su sofistais. 


'Sūnijas — iškyšulys Atikos pietuose ir to paties 
vardo miestas. 

2 Ftija— pietryčių Tesalijos sritis (ten buvusi an- 
ga į požemio karaliją). 

3 Simijas — Sokrato draugas ir klausytojas, rašęs 
veikalus apie etiką. 

4 Keb eta s— Sokrato mokinys. 

S Platonas savo veikale „Valstybė“ sako, kad kūnui 
lavinti reikalinga gimnastika, o sielai — muzika. 


FEDONAS 


Šiame dialoge Platonas atkuria Sokrato priešmirti- 
nius pokalbius su savo mokiniais apie sielą, būtį, papa- 
sakoja apie Sokrato mirtį. 

Kiek tos paskutinės Sokrato gyvenimo dienos istoriš- 
kai teisingai pavaizduotos, sunku spręsti, kitų šaltinių 
nėra, tačiau Platono amžininkai neiškėlė jokio faktų 
iškraipymo, autoriui priekaištų dėl to nedarė. 


! Echekralo ir Fedono pasikalbėjimo vieta — Fliunto 
miestas Sikionijoje (Peloponeso pietryčiuose). Echekra- 

tas, kilęs iš Fliunto, susitinka su Sokrato mokiniu Fe- 
donu (iš Elidės), buvusiu prie Sokrato mirties, ir, nuro- 
dydamas, kad „dabar niekas iš fliuntiečių nevyksta į 
Atėnus, kas galėtų grįžęs papasakoti apie Sokrato mir- 
tį“, prašo padaryti tai Fedoną. 

2 Nuo sprendimo paskelbimo iki jo įvykdymo praslin- 
ko 30 dienų. 

3 Laivas buvo puošiamas lauro vainikais (lauras — 
Apolonui pašvęstas medis). 

* Kretos salos karalius Minas, keršydamas už sūnaus 
Androgėjo nužudymą, apgulė Atėnų miestą ir iš ten 
pasitraukė tik tada, kai atėniečiai pasižadėjo kas de- 
vyneri metai siųsti į Kretos salą septynis jaunikaičius 
ir septynias merginas paaukoti baisiam salos dievai- 
čiui Minotaurui. Atėnų karalaitis Tesėjas, Mino dukte- 
rų Ariadnos ir Fedros padedamas, nužudė Minotaurą ir 
tuo būdu išgelbėjo atėniečius nuo kruvinos duoklės. 
Atėniečiai buvo padarę įžadą, kad, Tesėjo sumanytam 
žygiui pavykus, jie kasmet siųs šventą pasiuntinybę 
į Delo salą Apolonui pagerbti. 

5 Čia kalbama apie vadinamą ,„Vienuolikos“ kolegiją 
(žiūr. paaiškinimą 10). 

6 Be Apolodoro, Kritono ir jo sūnaus Kritobulo, tada 
su Sokratu buvo dar Hiponiko sūnus Hermogenas, Anti- 
fonto sūnus Egigenas (minimas ir Apologijoje, 22 sk.), 
atėnietis Eschinas, kinikų mokyklos steigėjas Antiste- 
nas, pajanietis Ktesipas ir Meneksenas. 

7 Tebiečiai Simijas ir Kebetas buvo pitagoriečio Fi- 
lolajo mokiniai. Fedonidas buvo irgi iš Tebų. Apie Terp- 
sioną žinių nėra, o Eukleidas paliko pėdsakų filosofijos 
istorijoje: jis laikomas megariečių mokyklos įkūrėju. 
Eukleidas pasikalbėti su Sokratu ateidavęs vakarais iš 
Megaros persirengęs moterim, nes Megaros piliečiams 


270 


tada buvo uždrausta lankytis Atėnuose, už draudimo pa- 
žeidimą grėsė mirties bausmė. 

8 Aristipas iš Kirenės, kireniečių mokyklos galva, pir- 
mas iš Sokrato mokinių pradėjo imti mokestį iš norin- 
čių pas jį mokytis. Apie Kleombrotą iš Ambrakijos bu- 
vo pasakojama, kad jis, perskaitęs „,„Fedoną“ ir norėda- 
mas greičiau atpalaiduoti savo sielą nuo kūno, šoko į 
jūrą. 

9 Kadangi Eginos sala buvo visai arti Atėnų, tai fak- 
tas, kad Aristipo ir Kleombroto nebuvo prie Sokrato 
sunkioje jo gyvenimo valandoje, meta ant jų įtarimo 
šešėlį, o Platono pasakyme „jie buvę tada Eginoje“ ga- 
lima įžiūrėti ironiją. 

10 „Vienuolika“— jų žinioje buvo kalėjimai, kaliniai 
ir mirties bausmės vykdymas. 

1l Gal be pagrindo Sokrato žmonos Ksantipės vardas 
virto piktos ir nesugyvenamos moteriškės simboliu. Ji 
buvusi gera šeimininkė ir rūpestinga motina. Menkai 
Sokratas rūpinosi namais, ir tik dėl to ji galėjo būti ne- 
patenkinta. 

12 Turtingesnieji atėniečiai išeidavo iš namų bent ke- 
lių vergų lydimi. 

t3 Euenas iš Paro salos — sofistas ir elegijų rašyto- 
jas. Keletas jo eilėraščių nuotrupų išliko iki mūsų lai- 
kų. Sokratas nelabai vertino jo kūrinius. 

4 „Prooimion“— himnas. Iš pradžių šituo vardu va- 
dindavosi epinio ar lyrinio eilėraščio įvadas, kuriame 
būdavo garbinami dievai. Šioje poezijos srity ypač pasi- 
žymėjo Terpandras ir Arionas. Paskiau ,prooimijų“ są- 
voka tapo nebeatskiriama nuo himno sąvokos. 

I5 Filolajas, garsus Pitagoro sekėjas, kilęs iš Krotono 
(Tarento?), pirmas iš pitagoriečių dėstęs savo mokslą 
raštu. 

16 „Savo tarme“ — bojotiškai. 

17? Turima galvoje pitagoriečių mokslas. 

Iš Filosofai Parmenidas bei Empedoklas ir komikas 
Epicharmas teigia, kad išoriniais pojūčių organais tikrojo 
pasaulio pažinimo pasiekti negalima. 

19 Prasmė: daug yra iškilmingų švenčių dalyvių, bet 
maža tikrai maldingų žmonių (tirsas — dievo Bakcho ra- 
mentas). 

20 Sokratas labai mėgo kalbėti ir mokyti, tai teikdavo 
progos komedijų rašytojams iš jo pasijuokti. Olimpiodo- 
ro liudijimu, Eupolidas bus taip pasakęs apie Sokratą: 
„O kaip anas plepys, elgeta? Visa kuo rūpinas, o kur 
pavalgyti — tai nesirūpina.“ 

2! Endimionas, nepaprasto grožio jaunikaitis, gavęs 
iš savo tėvo Dzeuso amžiną jaunystę ir nemirtingumą, 
tačiau šioms dovanoms palaikyti turėjęs sutikti amžinai 
miegoti. 

2 Anaksimeno mokiniu laikomas Anaksagoras, gi- 
męs Klazomenuose (Lidijoje) 500 m. pr. m. e., buvo atsi- 
skyrėlis, mokslui atsidavęs žmogus. Daug keliavęs, apsi- 
gyveno Atėnuose, susibičiuliavo su Perikliu. Euripidas 
ir Tukididas buvo jo mokiniai. Apkaltintas bedievybe, 
buvo pasmerktas mirti. Periklis jį apgynė, ir mirties 
bausmė buvo pakeista ištrėmimu. Amžių baigė Lampsa- 
ke (Maž. Azijoje); mirė 428 m. pr. m. e. 

2 Kaip Penelopė iš pradžių ausdavo, o paskui išardy- 
davo savo darbą, taip ir nepastovių pažiūrų žmogus, 
pasigavęs filosofijos, iš pradžių panaikina geidulingo gy- 
venimo pasekmes, o paskui, negalėdamas atsispirti aist- 
roms, atgamina tai, ką buvo sunaikinęs filosofijos pa- 
dedamas. 

2 Linėjus tvirtina, kad vienos giminės gulbės, nu- 
jausdamos mirtį, ima labai gražiai ir liūdnai giedoti. 

2 Senovės graikų ir romėnų įsitikinimu mirštančio 
žmogaus siela galėjusi regėti ateitį. Sokratas čia vadina 

Apoloną savo viešpačiu, o save — tokiu pat tarnu, kaip 
ir gulbės. 

26 Senovės graikai (ir Rytų tautos) gedėdami nusikirp- 
davo plaukus. Romėnai (ir Vakarų tautos), atvirkščiai, 
gedėdami augindavosi plaukus. 

27 Herodotas pasakoja, kad argiečiai, dukart lakede- 
moniečių nugalėti ir netekę Tirėjos miesto, nusikirpo 
plaukus ir pasižadėjo nebeauginti tol, kol bus atgautas 
priešų pagrobtas miestas. 

28 Herakliui kaujantis su Lernos hidra, Hera pasiun- 
tė dar milžinišką vėžį. Negalėdamas dviejų baidyklių 
vienu metu nugalėti, Heraklis pasikvietė į pagalbą Io- 
lają, kuris dažnai dalyvaudavo didvyrio žygiuose. 

2 Ifiklo sūnus Iolajas — Heraklio draugas ir ginkla- 
nešys. Per Heraklio kautynes su Lernos hidra Iolajas 
degančiomis pliauskėmis išdegindavo tas hidros liemens 
vietas, kur Heraklis buvo nukirtęs galvas. Tada nukirs- 
tos vietoje nebeišaugo kitos galvos. 

30 Sutemus Sokratas turėjo išgerti nuodus. 

3! Mizologas — kas neapkenčia protavimų ir apskritai 
pažinimo; prieš šitą terminą statomas kitas, būtent, fi- 
lologas — kas mėgsta protavimus ir pažinimą. 

32 „Tartum  Euripe“— priežodis (Euripas — sąsiauris 
tarp Atikos ir Eubojos salos, jo neramios vilnys septy- 
nis kartus per parą keisdavusios savo kryptį). 

3 „Odisėja“, XX, 17—18. 

34 Tebų harmonija... Kadangi Sokrato draugai Simijas 
ir Kebetas buvo kilę iš Tebų, tai Sokratas juokais pava- 
dino Simijo harmonijos teoriją Tebų harmonija. Be to, 
čia turime ir tam tikrą žodžių žaidimą: Tebų karaliaus 
Kadmo žmonos vardas buvo Harmonija (Arėjo ir Afro- 
ditės duktė). Toliau juokaudamas, Sokratas pavadina 
Kebetą Kadmu, duodamas suprasti, galimas daiktas, kad 
tarp Kebeto ir Kadmo esama lam tikro panašumo: kaip 

Kadmas pastatė Tebų tvirtovę, taip Kebelas sugalvojo 
tvirtą prieštarą sielos nemarumui. 

35 Tokios nuomonės prisilaikė Anaksagoras ir jo mo- 
kinys Archelajas. 

38 Empedoklo nuomonė. 

3? Taip manė Anaksimenas. 

38 Heraklito nuomonė. 

3 Krotoniečio Alkmeono nuomonė. 

40 Tokios maždaug nuomonės buvo Empedoklas, De- 
mokritas ir kiti. 

41 Aristotelio liudijimu, Anaksimenas, Anaksagoras ir 
Demokritas manė žemę stovint vietoje, nes ji esanti 
plokščia. 

42 „Antroji jūros kelionė“ — iš priežodžio: nepasiseki- 
mas per pirmąją kelionę neatbaido leistis į antrąją. 

43 Ginčininkai — sofistai. Sofistų nemėgdamas, Plato- 
nas visur kalba apie juos su tam tikra ironija. 

44 Šita dialogo dalis jau senovėje buvo vadinama to- 
kiu pat vardu, kaip ir XI Odisėjos giesmė, kur kalbama 
apie Hadą. 

* Demonas — kiekvieno mirusiojo globėjas, kuris 
rūpinasi žmogumi ir jam gyvenant. Jau Hesiodas aiškiai 
nustato demonų vietą: jie užima vidurį tarp dievų ir 
žmonių. 

4 „Telefas“ — Eschilo tragedija. Telefas, Heraklio ir 
Arkadijos karalaitės Augės sūnus, išaugęs pateko pas 
Misijos karalių Teutrantą, kuris buvo vedęs jo motiną 
Augę. Teutrantas pamilo Telefą ir padarė jį savo įpėdi- 
niu. Šitą siužetą panaudojo vienai savo tragedijai ir 
Euripidas. Nei Eschilo, nei Euripido „Telefas“ neišliko. 

47 Žemės pavidalo ir padėties klausimus nagrinėjo 
įvairūs filosofai (Anaksimandras, Anaksagoras, Pitago- 
ras ir kt.); sunku pasakyti, kokią čia filosofų mokyklą 

turi galvoj Platonas (galimas daiktas, kad kalba apie 
pitagoriečius). 

4 „Nereikia Glauko iškalbos“ — patarlės prasmė: ne- 
sunkus darbas. 

*9 Europos ribas graikai laikė nuo Fasido upės (da- 
bar — Rionas Kaukaze) rytuose iki Heraklio stulpų (Gib- 
raltaro sąsiaurio) vakaruose. 

50 Šitą dialogo vietą tiksliai atpasakoja Ciceronas savo 
veikale „Tusculanae disputationes” (I, 103). 

9! Trys laidotuvių momentai: šarvojimas, eksportacija, 
užkasimas. 

52 Kritonui primindamas Asklepijui paaukoti gaidį, 
Sokratas tartum laiko savo mirtį pagijimu nuo ligos — 
žemės gyvenimo 

